// 月支+日干
interface QTBJ {
	key: string;
	content: string;
}

export const QTBJ_LIST: QTBJ[] = [
	{
		key: '寅卯辰,甲',
		content:
			'春月之木，渐有生长之象，春初，犹有余寒，当以火温暖，则有舒畅之美，水多变克，有损精神，重见生旺，必用庚金啄凿，可成栋梁，春末，阳壮木渴，藉水滋扶，则花繁叶茂，初春无火，增之以水，则阴浓气弱，根损枝枯，不能华秀，春木失水，增之以只,则阳气太盛，燥渴相加，枝叶乾枯，亦不华秀，是水火二物，要得时相济为美。三春甲木看法，分为三节，一初春，雨水之前，尚有余寒，丙癸并用，以丙火为主要，二仲春，雨水之后，鼓雨之前，重见生旺，必用庚金，清明后，虽属三月，土木当旺，乙木司令，与二月同看，惟阳刃一格，为二月所独有，附於仲春后，三墓春，鼓雨后，土旺用事，丙火将旺，阳壮木渴，木气已竭，非藉水滋扶不可，此三春用法之别也。'
	},
	{
		key: '寅卯,甲',
		content:
			'正月甲木，初春尚有余寒，得丙癸透，富贵双全，癸藏丙透，名寒木向阳，主大富贵倘风水不及，亦不失儒林俊秀，如无丙癸，平常人也。\n初春甲木与腊月同，寒木向阳，非丙不暖，立春之后，三阳开泰，更须癸为助，虽丙癸并言，以丙以重，故云癸藏丙透，主大富贵，人但知木能生火，不知初春甲木，实藉丙火以生，丙火者，阳和之气也，春回大地，气转阳和，万木自然发生，至於癸水，只要地支不太枯燥，如有丑等字，便为已足，正不必多也，丙癸并透，名为不晴不雨，正好养花之天，（见下正月乙木节）甲木气未壮者，亦适用之。\n正二月甲木，素无取从财，从杀，从化之理。\n正二月甲木，月令禄旺，自无从化之理。\n或一派庚辛，主一生劳苦，克子刑妻，再支会金局，非夭即贫。\n此言不能从煞也，正月木方萌芽生机蓬勃，不宜裁抑，故不宜用金，月令临官，虽支会金局，干透庚辛，不能从煞。故金多无火，非贫即夭，木被金伤，残疾夭折，与下文正二月支成金局节同看。\n如无丙丁，一派壬癸，又无戊己制之，名水泛木浮，死无棺椁。\n此言不能用印也，春木当旺，毋劳印生。阴浓湿重，反损生机，故春木见金，用印化煞者下格，上文丙癸并透者，以丙火为主，兼一点癸水，调和既济，故主富贵，若一派壬癸，无戊己制之，则水泛木浮，即有戊己为制，而无丙丁出干，亦非上格也，如一派戊己，支会金局，为财多身弱，富屋贫人，终身劳苦，妻晚子迟，\n此言不能从财也，初春木嫩，无力克土，总论云：上多则损力，土薄则财丰，若见金局，或庚辛，水气更弱，然月令寅宫，为甲木临官之地，即被冲动,不能消灭时令当旺之气,只作财多身弱论也。\n以上初春，专指雨水前而言。\n正二月甲木一例，木乘旺气，无金必殃，先看庚、次取丁，有庚，木能成器，有丁，木火通明，庚丁两透，科甲定许，即风水不及，亦不失富贵，然须运气相扶，如运气不扶，反困用神，便成虚名无实耳。\n正二月甲木者，言雨水之后，清明之前，看法相同也，（清明后，鼓雨前），乙木余气司令，土未当旺，亦同看），春木太旺，则宜裁抑，先庚次丁者，伤官驾煞也，木得庚以成器，得火而繁荣，庚喜丁制，裁抑不致太过，而得其中和，庚金劈甲引丁，又有木火通明之象，运气相扶者，木旺宜庚，庚重宜丁，宜庚者，喜西方运，反之，便困用神，有名无实矣。\n或无庚金，有丁透，亦属文星，为木火通明之象，又名伤官生财格，主聪明雅秀，一见癸水伤丁，但作厚道迁儒，或柱中多癸，滋助木神，伤灭丁火，其人奸雄枭险，言清行浊之流。\n甲无庚不灵，故无庚用丁，虽同为木火通明，贵气较逊，聪明雅秀，文人学士之流也，用神不可损伤，一见癸水，伤灭丁火，仅为厚道迁儒，功名富贵，皆非其份，若四柱多癸，虽不直接伤用，而丁火被困，亦难发达，发为性情，言清行浊。\n或一庚一戊出干，号曰财煞相生，运行金水，可许科甲，虽无阴惊风水,亦不失儒林艺士,若庚申、戊寅、甲寅、丙寅，一行金水运，发进士，或甲午日，庚午时，此人必富贵，但要好运相扶，不宜克制庚丁。\n此言财滋弱煞格，春木当旺，庚金衰弱，身旺煞轻，煞化为官，宜财生煞，不宜印化，（煞旺宜制，见上伤官驾煞格）然庚申一造，行金水运，发进士者，以原命三寅藏丙，丙火出干，阳壮水渴，水为配合之需要也，甲午日庚午时，意义相同，最宜湿土生金之运，论运，须随宜配合，可见一班，才滋弱煞，不宜克制庚金，用丁制煞，不宜克制丁火，运程配合得宜，必然富贵，凡中等张局，皆须运岁相扶，否则不能大发也。（坊本此人必贵，抄本此人必富，究之富贵等耳）。\n或支成金局，又透庚辛，此人不吉，并无丙丁火破金，名为木被金伤。\n承上文，木多金少，用财生煞，名财煞相生，金重用丁火制之，名伤官驾煞，若支成金局，又透庚辛，煞旺无制，月令临官，又无从煞之理，木被金伤，必为残疾夭折之命，同上一派庚辛节。\n或支成火局，泄气太过，性不愚怯，但常有灾病缠身。\n木火伤官，本主聪颖，见上木火通明节，但支成火局，泄气太过，无水滋润，必主疾病，春深阳壮木渴，若支有癸水，配得中和，木火两旺，亦成美格。\n支成木局，有庚万贵，无庚，男命鳏独僧道，女命孤寡，见二庚出干，大富大贵。\n甲木见支成木局，不取曲直仁寿格，木旺以用庚克制为上，用丁火泄秀为次，此言有庚方贵者，即总论重见生旺，必用庚金啄凿，可成栋梁之材是也，见两庚者，大富贵，凡甲木用庚为贵，用辛前否，以庚能劈甲，辛金力簿，无啄凿之用也，木盛无金，其人必是勤吃懒做，而无作为造就之人。\n支成水局，成透则贵，无戊制之，水多木泛，不止贫贱，且死无棺椁。\n三春之木，正值当旺之时，何劳印生，四柱最壮木渴，则宜一二点水为配合，见阴浓湿重，木反被损，故支成水局，必须戊土出干为救，更须丙火暄之，方成贵格，与初春无丙丁，一派壬癸节同看。\n总之，正二月甲木，有庚戊者上命，如有丁透，大富大贵之命，盖非戊庚金失母故也，或木多无庚而用丁，名木喜南而软弱。\n总结上文，初春气寒，以丙癸为上命，春深木老，以庚戊为上命，或用庚戊丁，上上之命，用财滋煞，不如身煞两强，以食伤制煞之为贵也。金气至春而休囚，无戊，则庚金力薄，不能劈甲，故用庚不离戊土也，何以不言木火通明，盖木喜南而软弱，格虽贵，不过文学之士，木气泄弱故也。\n凡三春甲木，用庚者，土为妻，金为子，用丁者，木为妻，火为子，\n用庚者，煞为用也，财为妻，官煞为子，用丁者，伤官为用也，比劫为妻，食伤为子，言三春者，不分初仲，正二三月，同此看法也。\n或二月甲木，庚金得所者，名阳刃架煞，可许异途小贵，若武职便显，但要财资煞，柱中逢财，英雄独压万人，若见癸水，困了财杀，主为光棍，重刃必定遭凶，煞重无凶，但性格横暴，正二月甲木，无从财化土之格。\n正二月甲木，一例同推，已见上文，独煞刃一格，为正月所无，故另文说明之，得所者，地支通根得禄也。煞刃格，宜武不宜文，故云武职便显，文职不过异途小贵耳，盖二月阳刃驾煞，煞刃暗合有情，庚金休囚无气，故必须有财资煞，方为煞刃两停，无财刃旺煞弱，不过异途小贵，凡煞刃格，不宜见食伤制煞，行身旺之运，则假煞为权，如乙亥己卯甲申乙亥，萧耀南命造是也，一见癸水，泄煞之气，便失制刃之意，又要财资煞，并不要煞重，独煞为仅，若重重庚金而刃轻，同正月一派庚辛节，木被伤矣，重刃者，地支重见卯木也，无煞制之，必定遭凶，煞重不为凶，以刃旺秉令也。但性格横暴，刑克重耳，书云：刃旺复行刃地，进禄得财处，必死於药石之间，煞旺得行煞地，建业立功处，必死於刀剑之下，其言颇验，二月甲木，与正月雨水后甲木，用法略同，所不同者，即煞刃一格耳。\n书云：木旺宜火之光辉，秋闱可试，木向春生，处世安然有寿，日主无依，却喜运行财地。\n此节造化元钥抄本删，兹据穷通宝鉴，附录於末，以供参考，木旺无庚，则用火泄之，为木火通明格，（同上木火文星节）秀气发越，故云秋闱可试。木主仁，仁者寿，支成木局，不须春生，多主仁寿，四柱无庚丁可用，为身旺无依，运行财地，虽不劫耗，比较为吉，盖正二月间，四柱虽不见火，亦有暗火之用，食伤生财，自有可取，不得已之用法，下格也。\n正月\n戊寅、甲寅、甲辰、乙亥、孝廉\n按此造寅辰夹卯，亥暗会卯木，旺而不成格，以寅中丙火生财为用，支有亥水，辰藏癸水，气象中和，惜丙火不透，年月空亡，故仅小贵耳。\n甲申，丙寅，甲寅，庚午，茂才。\n按此造庚金出干，无财相生，则庚金无力，大运双顺行南方，不过茂才而止。\n以上造化元钥\n庚寅，戊寅，甲子，丙寅，光绪十六年正月二十三日寅时。\n陈济棠命：生於雨水前七日，丙透癸藏，大富大贵之命，妻宫癸水，内助尤得力也。\n庚寅，戊寅，甲戌，丙寅，光绪十六年二月初四日寅时。杨化昭命：生於雨水后五日，阳壮木渴，不能无水润泽，四柱无癸，虽丙火出干，富贵皆小。\n二月\n甲午，丁卯，甲寅，丁卯，乏庚，富而不贵，运入西支方，大凶，幸两干不杂，木火通明，为人清雅，子多而贤。\n按丁火为用，乏庚不贵，虽木火通明，不过文人学士，为人清雅而已，初运戊辰己巳财地，泄火之气为吉，运至西南，辛未壬申癸酉，伤克用神，自无幸矣。\n己未，丁卯，甲戌，庚午，科甲之命，盖庚丁两造，虽风水不及，不失荣华，但为人色重招殃，兄弟无力。\n按庚丁两透，制过七煞，庚金生春月绝地，本宜财星，不宜火制，加以阳壮木渴，无水润泽，午戌会局，庚金无力，不能制劫，故兄弟无力，尤幸运行北方，不失荣华，甲戌，庚午，交互值桃花红艳然，己土财星来合，宜乎色重招殃矣。\n癸未，乙卯，甲子，己巳。\n岳武穆命：劫财阳刃，行辛亥运，辛酉年，冲合阳刃，坐囹圄亡身，以上造化元钥。\n戊寅，乙卯，甲午，甲戌，明崇祯十一年正月三十日戌时。\n清世祖（顺治）命，寅午戌会局，火旺木焚，虎马犬乡，甲来成灭是也，四柱无滴水解炎，只能用成土泄火气，巳运逊国，不知所终。\n乙亥，己卯，甲申，乙亥，光绪元年二月十六日亥时。\n萧耀南巡帅命，阳刃合煞，制刃得力，行乙亥甲运，全省最高官阶，集於一身，将入戌运，病逝\n'
	},
	{
		key: '辰,甲',
		content:
			'三月木气将竭，先取庚，次取壬。\n三月春深木老，重见生旺，宜用庚金，有金啄凿，可成栋梁，阳盛木渴宜用壬水，泄庚润木，枝叶繁茂，用语庚壬为最要用神也\n壬庚两透，可许一榜，但要运用相生，见丁壬者大贵，或无庚透，独取壬用，壬透者，清秀多能，才学必富，\n凡命造格局，上等者不必运助，自然富贵，次等者，原局有缺，非运助不发，要运用相生者，命格非上等，非佳运助用，不能取贵也，木老用庚，最忌丁火相制，得下壬合，不但去病，且可暗助木气，大贵之徵，无庚专用壬水，才学虽富，不能取贵。\n或天干透出二丙，庚藏支下，斯为钝斧无钢，无有学问，富贵艰难，得壬癸破火者秀士。\n承上用庚之决，三月木老宜金。而金在暮春元气了，乃顽铁也，丙火至辰月，冠带之位，正值进气，干透二丙，庚藏支下，则庚金无用矣，故下文云：三月木老用金，除支成金局外，无用火破金之法，见火制庚，即是钝斧无钢也。\n或柱中全无一水，多见戊己透干，支成土局，又作弃命从财，因人南昌致富贵，妻子有能。\n从格不可见印，有印，即为木之根，且辰为水库，时值墓春，木有余气透印，即能生木也。\n或见比肩及乙多者，名为混夺财神，此人劳碌到老，无驭内之权，女命合此，女掌男权，贤而有力者也，比劫重见，即淫恶不堪。\n承上文，财多见比劫，为财多身弱，运行身旺之地，劳碌致富。如无运助，懦弱无能，男子不为佳命，女命合此，懦弱是其本份，若得运助，必然女掌男权，惟不免克夫耳。\n总之三月甲木，先庚次壬，或支成金局，方可用丁，不然，三月无用丁之法。\n支成金局，谓官煞太旺也，三月木老，金绝火相，若见一二点庚金，月令辰土生之，阳旺木渴，以壬水润之，非支成金局，官煞太旺，勿用丁火制煞之法，非谓丁火不能取用也，观下列诸造自明。\n书曰：甲乙生寅卯，庚辛干上逢，南离推富贵，坎地却为凶。\n此四句造化元钥抄本删附录於此。\n乙丑，庚辰，甲申，丙寅，此命用庚乏丁，运入东南，富大贵小，纳粟秦名。\n按乙从庚合，得禄於申，似是煞旺宜制，不知丙火出干，专以丙火为用，不用庚金矣，甲日遁时丙寅，为福星贵人，宜其富而多福。不取贵也。\n辛未，壬辰，甲辰，庚午，尚忆。\n按此造庚壬并透，丁火藏午，不掣庚金之时，坚木得金，而成梁栋，贵为尚书宜也。\n丙寅，壬辰，甲子，庚午，太守。\n按此造壬透去丙，子水去午，专用庚金，与上造理同。\n丙寅，壬辰，甲辰，丁卯。此名用丁乏庚，常人也。\n按此造支全寅卯辰东方而无庚，专用丁火泄秀，为木火通明，无如丁壬一合，牵制用神，柱中无去病之神，其为寻常人物明矣。\n壬午，甲辰，甲寅，戊辰。四柱木旺金缺，非僧道，即无子。\n按寅辰夹卯刃，财露比盛，午宫丁火，又为壬水所阻。不能为用，比劫混夺财星，故为孤贫之人也，以上造化元钥。\n戊辰，丙辰，甲寅，甲子，乾隆十三年四月初一日子时。\n相文敏命：食神生财为用，官至大学士。\n壬午，甲辰，甲子，己巳。\n谭钟麟命：专用巳宫丙戊，进士出身，位至总督，\n乙未，庚辰，甲戌，庚午，道光十五年三月十五日午时，\n余朝贵命：干透两庚，午戌在支，不制庚煞，贵为总兵，参阅齐燮元命。\n乙酉，庚辰，甲寅，庚午，光绪十一年三月十五日午时。\n齐燮元命：木旺见庚，梁栋之器，寅辰夹卯而酉冲之，乙木出干，此阳刃也，煞刃相合，总握兵柄，至丙运，贵为巡帅。\n丁亥，甲辰，甲子，甲子，光绪十三年四月初七日子时。\n翼政命：惟丁火可用。\n己卯，戊辰，甲子，壬申，光绪五年三月二十日申时。\n于右任命：生於清明后六日，乙木司令，义同二月，支成水局，戊透则贵。\n'
	},
	{
		key: '巳午未,甲',
		content:
			'三夏甲木，用神先丁次庚，无丁不得通明，无庚劈甲，丁火不燃。\n统论四五六月，取用之法，不离丁庚，庚金劈甲，方成木火通明之象，究之甲木根润，方能取丁火泄秀，当以壬癸为主，阅下文自明。\n'
	},
	{
		key: '巳,甲',
		content:
			'四月木气已退，丙火司权，先癸次丁，又须有庚透。\n此总论四月甲木取用之法也。三夏木性枯焦，调候为急，以癸水为主要之神，根润木荣，宜泄其秀，故次用丁火，四月庚金长生，癸水衰绝，若庚金透出以生癸水，使衰绝之水，不致为火土所熬干，水有源而木得润，故下文云：癸丁与庚齐透，纵风水浅薄，终成选拔也，已宫虽金长生，然为火土所逼，不能生水，必须另见庚金，方为有用。\n但庚多甲少，反为受病，有壬水则中和，为人清高，好做假富贵，因受庇荫而得显名，善作诗文，然终日好作祸乱，此理极验。\n四月甲木退气，不宜克制太过，金多则受病，丙火司权，木气泄弱，根枯叶焦，必用壬水，方配得中和，壬为偏印，故因庇荫而得显名，煞印相生格局，而煞印皆休囚无力，故有好高之病，有名无实，作事无成，用假神之徵应也。\n如一庚两丁，稍有富贵，金多火多，又为下格。\n承上文，庚多用壬，取印化煞，一庚两丁，取伤官制煞，故稍有富贵，总之，四月庚金，取其生癸，因水值休囚，故宜金生，非取其克制甲木，若庚多，而需要壬水丁火制化，皆失用庚之意，比两节，承上文又须庚透句，申述用庚非上格。\n或癸丁与庚齐透天干，此命可言科甲，即风水浅薄，亦有选拔之才，癸水不出，虽有庚金丁火，不过富中取贵，异途官职而已，壬透可云一富，若全无滴水，又无庚金丁火，一派丙戊，此无用之人也。\n癸丁与庚齐透者，水至四月绝地，若无庚金生之，则无源之水，涸可立待，得金相生，则源源不绝，不致为丙戊熬干矣，甲木根润，更得丁火泄其秀气，配合适宜，焉得不贵，三夏甲木，癸为真神，癸水不出，虽丁庚配合适当，亦不过富中取贵，非上格也，癸为雨露之水，得天然之润泽，自然富贵，壬为江湖之水，虽有调和之用，仅可取富，总之木生於夏，调候为急，壬癸火不可缺之物，无癸，用庚壬或庚丁，皆非上格，已见上文，若无癸丁庚，而见丙戊齐透，火炎土燥，即行水运，亦难救济，乃无用之人也，\n丁卯，乙巳，甲寅，乙亥，明府。\n按此造亥宫壬水得禄，木旺而润，丁火泄秀，故贵。\n丁卯，乙巳，甲辰，庚午，庚丁两透进士。\n按此造得力在甲木坐辰，通根印库，墓库之水，得庚金生之，故能取贵右两造皆喜运行东北也。\n丙午，癸巳，甲戌，甲子。大贵。\n按癸水出干，通根时支，子戌拱亥，水旺木生，两火为月令旺神，以癸水培木制丙为用，宜乎大贵矣。\n丙午，癸巳，甲子，丙寅。以干支二癸，制乘公之丙火，位至参政。\n丙午，癸巳，甲寅，丙寅，此命火土熬乾癸水，行午运损目，后作乞丐。\n按以上两造，相差一字，下造癸水无根，又无庚金出干以生之，故有熬干之危，穷通宝鉴漏去一造，而以熬乾癸水注文，置上造下，以致不可解，要知上造，甲子日元，癸水通根，何致熬乾，子寅夹丑贵，乃贵格也，兹照抄本更正补入，以上造化无钥，\n己巳，己巳，甲子，壬申，同治八年四月廿二日申时，\n此造壬水出干，子申会局，用壬水制巳宫丙火，乃龚心湛命，位至财政总长。\n癸酉，丁巳，甲子，戊辰，同治十二年四月十六日辰时。\n汤玉麟命：癸水出干，巳酉子辰会局，取癸水制火为用，水得金生，位至热河主席，时上戊土为病，晚所失地丧师。\n'
	},
	{
		key: '午未,甲',
		content:
			'五六月甲木,木性虚焦，一理共推，五月先癸后丁，庚金次之。\n六月三伏生寒，丁火退气，先丁后庚，无癸亦可，或五月乏癸，用丁亦可，要运行 地为佳。\n三夏甲木取用之法，以大暑为分界，大暑之前，看法相同，木性虚焦，调候为急，不能缺癸，丁火为佐，水仗金生，以庚为配合，理同四月，三伏生寒，指大暑后而言，金水进气，故无癸亦可也，然五六月，总属炎燥之时，使原局乏估，不得已而用丁，仍宜运行北方水地耳。\n六月甲木，木盛先丁，五月，癸庚两透为上格。六月，丁庚两透，亦为上格，用神既透，木火通明，自然富贵，或丁多庚少，又是平人，或一庚一丁，定许成名/\n甲木太盛，宜庚金制之，庚金过多，又宜丁火制之，六月未为木墓，见亥卯会局，即宜先庚，五月丁火司权之时，火燥木枯，重在润泽调候，故以庚金生癸养木为上格，大暑之后，金水时气，庚金多，可用丁火制之，木火通明，亦为上格，若庚少丁多，制过七煞，又非所宜，惟许一丁一庚相制成格耳，凡四季月，皆宜分上下半月，大暑前，无癸不能取贵，见庚丁，不过异途小富，同上四月，大暑后，无癸见庚丁，亦可取贵，此其不同之点，非谓不用癸水也，五六月，木性虚焦，总以用癸水为正格，用庚丁，格之变也。\n总之，五六月用丁火，虽运行北方，不不於死，却不利运行火地，号曰木化成灰，必死，行西程又不吉，号曰伤官遇杀，不测灾来，惟东方则吉，北方次之，此五六月用丁之说也。\n五六月甲木，以癸水为正用，原命支润木荣，乃用庚丁，伤官制煞，又名庚金劈甲引丁，木火通明以取贵。（见上节）然此是外象格局，究之，三夏木性枯焦，只宜生旺之方，不宜死绝之地，行南方运，火旺木死，木化成灰，西方运，原命壬癸不透，无水引化，必见不测之灾，以东方为最吉，甲木旺地也，北方次之，夏木用丁，泄气太重，见水生木，又能制火也，名为用丁，实仍照佩印看法，气候之关系，不綦重哉，四柱虽无水为用，亦不能不待水木运以补其缺也。\n或满柱丙火，又加丁火，不见官煞，谓之伤官伤尽最为奇，反成清贵。定主才学过人，风水好，定主科甲，但岁运不宜见水，若柱中有壬癸，运又逢之，必贫夭死。\n若满局丙丁，不见官煞印绶，（金水）木火伤官，变为炎上，又名从儿，局势偏旺，不宜逆其旺势，从全局论之，即炎上格也，见水为杯兴薪。反激其焰，若原局有一点水而无根，得甲木引化，火旺水乾，不足以破格，运又逢水，水火相战，反致贫夭而死，理同炎上格见水。\n凡用神太多，不宜克制，须泄之为妙。承上文，用神多者，非二三用神之谓，用神重见，即谓之多，如满柱丙火，又加丁火是也，如原命水木有根，不能变为炎上，则宜用土以泄火之气，为爷底抽薪之法，不宜以水克制，岁运亦然，所谓旺火得土，乃熄其焰，固不仅木火伤官为然也。从儿格最宜财运，名儿又生儿，即是此意。\n凡成木火伤官者，聪明慈善，多见多疑，虽不生事害人，每抱不平之愤，女命不然，凡伤官泄秀，人必聪明，木性仁寿，故又慈善，三夏火旺木焦，无壬癸配合，不免偏枯，滴天髓云：五行不戾，性正情和，浊气偏枯，性情乖逆，正谓此耳，女命总嫌其不中和也，见下命造证例，以上论伤官格。\n若柱中多金，名曰杀重身轻，先富后贫，运不相扶，非贫即夭，或庚多有一二两丁制伏，又有壬癸透干，泄金之气，又火先贫后富。\n上言用食伤,此言用财煞，不能无印也，木至五六月，死绝之地，柱见多金，而无壬癸泄金生木，名为煞重身轻，运且扶身，否则非贫即夭，五月己土得禄，六月己土当旺，财星本通门户，特嫌甲木枯槁，不能任财耳，若庚多而有丙丁制伏，（食伤）岙弱而有壬癸滋扶，（印绶）此又先贫后富之兆，壬癸不但泄金之气，且可润土制火培木，枯木变为活木，则财官皆可为用，可知夏木不能无壬癸印为配合也。\n或四柱多土，未内有乙，切勿作弃命从财。\n木至四季月，多土皆作从财论，未月，己土最旺之地，独不可轻言从，因未为木库，甲木有根故也。\n时月两透己土，名二土争合，男主奔流，女主淫贱，见二甲则不争矣，亦属平庸之辈，或四柱有辰，干见二己二甲，此人名利双全，大富大贵，若在六月见辰支，名为逢时化合，极验。\n五六月甲木，无从财南昌有化合，但化气必须见辰，方为真化，否则，虽不争妒，亦属平庸之辈，化气喜行旺地，甲己化土，生於五六月，火生土旺，逢时得地，未有不大富贵，尤以六月土旺时为美，但恐化气不真耳，（凡化气必须见辰，则化之元神透出，如甲己化土见辰，遁干戊辰，为土之元神也，详滴天髓徵义）。\n化合格，以癸水为妻，丁火为子，若二己一甲争合，到支中比劫为用，见辰干支，亦以甲为用，壬癸为妻，甲乙为子。\n凡化气格皆以生我化神为用，甲己化土格，必以火为用也，从用神看子星，以火为用者，即以火为子，以化神所克为妻星，故以癸水为妻也，二己争合，则非化气格，看妻子法，与普通同，财旺身弱，当以比劫为用，即见戊辰，亦不以化论，从用神看子星，生用神者为妻星，故甲乙为子，壬癸为妻也。\n其余用庚者，土妻金子，用丁者，木妻火子。\n用庚者，官煞为为用也，财为妻，官煞为子，用丁者，食伤为用也，比劫为妻，食神为子，女命以妻作夫，用作子，十干皆同。\n妇命与男命一例同看，特易妻星为夫星耳，男命以生我用神者为妻星，用神为子星，女命以生用神者为夫星，欲以财为妻，官为子，不知古法专重财官，以官为用，故以财为妻也，若拘执之，岂能无谬，此理惟本书发明之也。\n或纯是己土，不见戊土，乃为假从，其人一生缩首，反畏妻子，若无印绶，一生贫苦，六月犹可，五月断不可无水。\n补上文，勿儿从财意，从格以纯粹为贵，尤以阳干从阳，阴干从阴为真，（详下六月乙木节）然六月甲木，即使四柱干支皆土，亦是假从非真从，\n盖未为木库，月令有微根故也，书曰财多身弱，富屋贫人，财多而无力支配其财，反为财所困，财为妻，故主反畏妻子也，印绶壬癸也，得水润土生木，则能克制己土，财为我用，否则，财虽多，非我所有，一生贫困，六月犹可者，金水进气之后也。\n丁巳，丙午，甲寅，甲子，盖子中有癸，巳中有庚，年干丁被丙夺，又午中己，冲出子中癸，行癸运连捷，官拜待郎。\n丙寅，甲午，甲戌，辛未，女命，柱内全无水，支成火局，则为枯木，又无庚金，则为朽木，刑夫淫贱，若作男命，双是伤官格，反吉。\n按木性枯焦，而无滴水解炎，即使男命，未便为佳，夏木伤官，必须佩印，木虽旺，无印亦属偏枯。观上两造自明。\n甲辰，辛未，甲子，辛未，此名两干不杂，专用丁火，虽有富贵，妻子难留，若作丁卯时，丁火出干，可生四子，但家贫耳，按两干不杂，局势虽清，无关取用，此造好在甲木临子，官印相生，润土生木，故能用丁，两未害子，妻贤难留，若丁卯时，丁火出干，卯刃劫财，故子多而家贫。\n乙巳，癸未，甲子，戊辰，支戊水局，困了丁火，虽主富贵，乏子。\n安印旺用伤官生财，丁火不透，癸水盖头，虽在六月，水盛火衰，故云困了丁火也。\n甲申，辛未，甲戌，丙寅，庚金得禄，官至尚书。\n按此为明崔呈秀尚书命：三命通会误甲申为甲戌也，财官为用，庚金得禄於申，又得壬水长生，制伤护官，故贵，丙合辛官，申冲寅禄，凶死固宜。\n辛巳，乙未，甲戌，戊辰，女命三嫁乏子。\n按辛金夫星明透，无如火土炎燥，无印护官，辰中癸水入墓，戊土克之宜其无子。\n癸巳，己未，甲子，乙丑，生员，以上造化无钥。\n己未，庚午，甲辰，壬申，咸丰九年六月初六日申时。\n梁鼎芬命：申辰会局，透壬，用午中丁火，更有庚金劈甲引丁，位至藩臬。\n壬申，丙午，甲午，甲戌，同治十一年五月十一日戌时。徐谦命：木火伤官，不能不用印也。\n丙子，甲午，甲戌，戊辰，光绪二年闰五月十四日辰时。\n陆宗兴命：子午辰戌两冲，印被财破，午戌会局，火旺木焚，喜子辰遥合，制火润木，取戊土泄火为用，位至财长。\n壬午，丙午，甲申，甲子，光绪八年四月二十九日子时。\n吴光新命：子申会局，透壬，用午宫丁己，位至督军。\n壬午，丙午，甲辰，甲戌，光绪八年五月十九日戌时，曲同丰命：壬水出干，制火润土生水，位至军长。\n甲午，辛未，甲寅，甲子，道光十四年六月二十日子时。\n孙毓汶命：官印格夹贵，位至尚书。\n甲申，辛未，甲辰，甲子，道光四年六月十二日子时。\n张树声命：申子辰会局，印旺用财官，位至巡抚。\n乙丑，癸未，甲午，甲子，同治四年六月初一日子时。\n齐耀琳命：癸水出干，地支得禄，位至省长。'
	},
	{
		key: '申酉戌,甲',
		content:
			'三秋甲木,木性将枯,金土乘旺,先丁次庚,丁庚两全，将甲造为书戟。\n三秋木老，枝枯叶瘁，宜刚金修削，方成东梁之材，书云：死木得金而造，庚辛必利，而金气适乘旺秉令，故秋木见金，为真神得用，贵显为多，非如夏木见火，冬木见水，春木见水之为忌也，甲木宜庚金啄凿以成材，庚金喜丁火煅炼以成器，此统论三秋甲木，宜以丁庚为用也。'
	},
	{
		key: '申,甲',
		content:
			'七月甲堪为戟，然非丁不能造庚，非庚不能造甲，丁庚两透，科甲可许。\n秋木为成器之木，得金则为书戟，非丁不能造庚，非庚不能造甲，丁庚并透，为甲木之配合，乃成大器，用庚用丁详下文，即用庚金，不能无丁火为配合也。\n庚禄居申,煞印相生,运行金水,必然显达,用庚者,金水运大贵。\n此言用庚,申宫庚金得禄，壬水长生，煞印二者，聚於用令，同宫得气，庚金乘旺，如庚出干而无丁为制，必伤甲木，见丁，则金木成器，月令煞印相生，更行金水之运，用神得地，大贵必矣。\n或庚透无丁，一富而已，主为人操心太重，不能坐享，或丁透庚藏，亦主青衿小富，或庚多无丁，残疾病人，若为僧道，灾厄可免。\n此言用庚，不能无丁为配合，虽煞印相生，运宜金水，而无丁，金不成器，不过一富而已，且煞旺必主劳碌，不能坐享，丁透庚藏，庚煞之用不显，然月令庚金当旺，得丁相制，亦主青衿小富，甲木至申，休囚无气，如庚多（支成金局干多庚辛之类，而无丁火相制，则木被金伤，必致残疾，乃艰苦之命也，复次，秋木喜金克制，不畏金旺，秋木要强，（支临寅卯辰）庚丁同透天干，庚金当旺，得丁火制之，大富大贵之命，两火虽亦可用，不如丁火之有务，盖两为太阳之火，至申病地，非比丁炉冶之火，能煅炼成器也，若火多克制达过，又为庸碌之人，宜多用印化煞者，虽贵不足，此理至至验，秋木要强，方同上论，若甲木弱，生申月绝地，理同乙木，参阅乙木节。\n或四柱庚旺，又见水多，难作弃命从杀，见土多，可作从煞论。\n承上文庚多无丁而言，申宫壬水长生，煞印相生，难作从煞论，见土可从煞者，以土能制水也，三秋甲木，气势临绝，本有可从之理，见壬水长生，名绝地逢生，木之生气不绝，若见土多破印，自能从矣。\n庚多戊己亦多，无壬癸水，专用丁火制金，以暖群土，此命大富，丁藏富小贵轻，财露，即风水不及，定许豪富，得二丁不坐死绝，必然富而且贵，即癸水不及，亦能富中取贵，异途显达，或癸水叠叠，制伏丁火，虽有学问，终难显达，得运行火土破癸，略可假就功名，岁运皆背，定作劳碌之人，支成土局，戊己透干，制去癸水，存其丁火，又可出科甲，但此等命，主为人心地好诈好讼，即富贵不肯收心，因贪致祸，招成怨尤，决非安份之人也。\n此论用丁，申宫壬水，为戊己所制，不能用印化煞，庚金当旺，秋土气泄而虚，必须用丁火制金以暖土，伤官生财，故为大富之格，得二丁不坐死绝之地，（火死於酉绝於亥）富而且贵，所重在丁，丁藏，富贵俱小矣。若癸水伤丁为病，则难显达，虽运行火土，不过补救一时，根在苗先，不能解原局之病也，若原局有戊土出干为救，为有病有药，又可取贵，但病药杂出，格局不纯，藉财破印，因贪致祸，终非上等格局耳。\n总之七月甲木，丁火为尊，庚金次之，但不可少，火隔水不能镕金，丁火镕金，必赖甲木引助，方成洪炉，若有癸水阴隔，便灭丁火，壬水列碍，且能合丁，但须见戊土，方可制水存火。\n总结上文，七月甲木，以用丁火为上格，庚金为月令当旺之气。用伤用印，皆从月令配合而出，故言不可少，次述丁为尊之理，甲木得丁火，乃成洪炉，以冶当旺之刚金，则成大器，故以用丁为贵格也。见壬癸，必须戊土为救，丁壬相合，用壬水则无碍，如用丁火，则必须见戊土制壬，方能存火也，（用壬亦嫌羁绊，惟不失水之用耳）。\n丙午，丙申，甲寅，丁卯。\n病在丙丁杂乱，故专用庚金，行戌运连捷，庚运转侍郎。\n按时逢阳刃，专用申宫庚金制刃，庚金当令，格局取贵，惟嫌丙丁并出制煞太过，行戌运，破印泄食伤生煞，青云直上矣。\n乙未，甲申，甲子，乙亥，都廉，辰运灭。\n按子申会局，水旺庚金气泄，非用财破印不可，辰运会齐水局宜其灭矣。\n己亥，壬申，甲戌，丁卯，茂才。\n按壬水合去丁火，己土不能制壬，病重药轻，仅为茂才而不贵。\n戊午，庚申，甲寅，丙寅。县令，丑运去官。\n按身然两旺而有制，美格也，惜火太旺，且为丙火，而非丁火，火运至丑而止，以上造化无钥。\n丁酉，戊申，甲申，乙亥，康熙五十六年八月初三日亥时。\n阿桂命：满州人，戊土制住壬水，庚煞之气不泄，专取丁火伤官驾煞为用，运行南方，定伊犁，讨缅甸，平金川，积功封英勇公，官至大学士，卒谥文成。\n辛未，丙申，甲申，丙寅。嘉庆十六年七月初八日寅时。\n张之万命：年月命去一丙，专用时上丙火，鼎甲出生，位至大学士。\n癸未，庚申，甲戌，丙寅，道光三年七月初八日寅时。\n蒋驴子命：用丙火制金以养群土，富格。\n癸亥，庚申，甲寅，乙亥，同治二年七月初十日亥时。\n陆建章命：身旺假煞为权，行乙卯刃运，握生杀权，甲运遭仇杀。\n乙酉，甲申，甲子，乙亥，光绪十一年七月廿八日亥时。\n王伯群命：惜无丁火配合，运入东南，贵为交通部长。\n庚寅，甲申，甲申，甲戌，光绪十六年七月十六日戌时。\n袁克文命：独煞乘仅为贵，三甲朝元，用以年支寅禄为根，专恃上荫可知，丁火不透，终为贵介公子而已。\n'
	},
	{
		key: '酉,甲',
		content:
			'八月甲木，木衰金旺，丁火为先，次用丙火，庚金再次。\n八月甲木，木气休囚，金旺乘仅，用丁所以制金，用丙所以调候，月令金神当旺，故以丁火为先，无丁用丙，炼金丁火之力强，调候丙火之力足，各有优点，若庚金透干，非丁火制之不可，或见辛透，亦宜丁火，丙与辛合，反失其用，若比劫多，或支成木局，则宜金制，更须有火制金，（详下）故云庚金为次。\n一丁一庚，科甲定显，癸水一透，科甲难全。\n一丁一庚，火金丁制以成器，故科甲定显，癸水一透，伤克丁火，庚金失制，不足以取贵矣。\n丙庚两透，富大贵小，丙丁全无，僧道之命，丙透无癸，富贵双全，癸出制丙，便是常人，上言丁庚，此言丙庚，炼金之力，丙不及丁，而丙兼有调候之用，故云富大贵小，若庚金透而无丙丁制之，则木被金伤，僧道之命也，与下文支成金局同看，上文癸透伤丁，科甲难全，此言丙透无癸，富贵双全，其意一也，总之旺金不可无制，用神不可被伤，用神有伤，便是常人。\n支成火局，可许假贵，戊己一透，可作富翁。\n支成火局，制金太过，官星被伤，仅许假贵，戊己泄火，格局变为伤官生财，财星得用，钜富之格，但须身旺，方作此论。\n或支成金局，干露庚金，为木被金伤，必主残疾，得丙丁破金，亦主老来暗疾。\n八月木气休囚，金神乘权，支成金局而庚金煞透，木被金伤，非夭折，必残疾，单见庚金而无金局，巳非有丙丁相制不可，况支又成局乎。即得丙丁破金，亦嫌木气，木气暗伤，主老来疾病，运见壬癸，反克丙丁，必致不禄。\n或支成木局，干透比劫，反取庚金为先，次用丁火。\n八月秋深木老，生气内敛，此宜用斧柯之时也。交成木局，干透比劫，咸为无用枯枝，反取庚金为先，此秋气以杀为生也，格成煞刃，仲秋金旺乘权，须以丁火制煞为佐，庚金得丁火，乃成斧柯之用，秋木盛，煞旺有制，必贵之格也。\n乙未，乙酉，甲子，丁卯。\n丁火高照，太守命。\n按丁火高照，言配合之美也，甲子官印相生，丁火高照，不伤官星，以月令官星制刃为用神，运行辛巳庚辰，官星得地，焉得不贵乎。\n庚寅， 乙酉，甲子，丁卯。\n支藏丙火，时逢一丁，参政命\n按乙庚煞刃，相合有情，丁火高照，制得其宜，秋木盛，宜官煞运，与上造同，内而参政，外而太守，品秩亦相等也。\n乙巳，乙酉，甲子，甲子。\n朱文公端造。\n按巳酉会局，煞印相生，两干不杂，好在巳中有丙火暗藏，岂不为贵乎。\n丙戌 ，丁酉，甲寅，丁卯。\n孝廉，卯终。\n按丙丁并透，官星被制太守，幸运行金水之地，得举孝廉以终，以上造化无钥。\n丁巳，己酉，甲子，戊辰。\n咸丰七年八月十六日辰时。\n黄以霖命：支成煞印两局，天干丁火戊己并透，富贵兼矣，一榜武昌知府，湖北巡警道。\n癸未，辛酉，甲申，丙寅。\n光绪九年九月初七日寅时。\n刘镇华命：丙辛隔位不合，癸不伤丙，贵为主席，总领师干，\n壬寅，己酉，甲戌，丙寅。\n乾隆四十七年八月初十日寅时。\n清宣宗（道光）命：或云初八日寅时，作壬申壬寅，未知孰是，姑录之以备参考。'
	},
	{
		key: '戌,甲',
		content:
			'九月甲木，木性凋零，丁火壬癸滋扶。\n九月秋深气寒，甲木凋残，月垣又为燥土，不能润水养木，故不论用戊用庚，四柱宜有丁火壬癸为配合，见水则土润，见火则木秀，凋残之木，得水火滋扶而用戊庚，方为上格。\n戊己亦透，配得中和，可许一榜，庚金得所，科甲无疑，但要心地风水运程相合，或见一二比肩，无庚辛制伏之，便是常人，运不得用，贫无立锥。\n戊己亦透，言以财星为用也，庚金得所，谓通根申酉也，九月土旺秉令，用财可许一榜，，见庚财旺生官，便是科甲之贵，用财而见比肩争财，须庚金为财星之护，无庚辛便是常人，更见运行比劫之乡，贫无立锥矣，况四季月，皆指下半月而言，上半月看法同上月，（此言偏官制比护财）。\n一命甲辰甲戌甲辰甲戌富贵寿考，台阁之命，此命天元一气，又名一财一用，遇比用财，专取季土。\n承上文，遇比用才，取官煞为护，便同财官格。取食伤以化，便同食伤生财格，若不用官煞食伤而用财星，仅四季月有之，如此造是也，此造四支皆土，又值土旺秉令，非遇比用才，乃财旺用比也，加以天元一气，一财一用，体用双清，其富贵寿考固宜，（此言专用财星）。\n或见庚见丙，有能生员，白手成家，凡用火者，木妻火子，妻贤子肖。\n承上文，九月月令财星当旺，庚丙并透，用丙火去庚生财，变为食神生财格，贵小富大，以丙为用，故木妻火子，（此言食神生财）。\n或四柱木多，用丙用丁，皆不为善，用庚为妙，九月用庚者，却不取土妻金子，当取水妻木子，凡四季甲木，总不外乎庚，譬如木为犁，能疏季土，非庚为犁嘴，安能疏土，虽兼丙丁癸水为用，庚必居先。\n此言用庚金偏官，三秋木性枯槁，月令成为火墓，如四柱木多而用丙丁，火旺木枯，总非上格，（详下）故木多者以用庚为妙，思论云：死木得金而造，庚辛必利是也，次申述其理，四季甲木，不离庚金，其故官在，譬如以木疏土，不能无犁嘴，金为水之源，煞印相生，甲木根润，方能疏土，名为用金，实是用水生木，以金为水木之辅，故不取土妻金子，而取水妻木子，甲无庚不灵，故庚不可少，秋深气寒，不能无丙丁，土燥木枯，不能无壬癸，此言三秋甲木配合之法，而以庚为其枢纽也。\n凡季月之甲，多见戊己，定作弃命从财论，火为妻土为子。\n从格以所从之神为用，故火妻土子。\n三秋甲木，以庚为贵，若见不一派丙丁伤金，不过假道斯文，有壬癸破丙丁者，必有真学问，无水破火，支又成火局，乃是枯朽之木，有庚亦何能为力，孤贫下残之流，男女一理。\n申述用丙用丁皆不为妙之理，三秋甲木，不离庚金，若一派丙丁，支又成火局，火旺木枯，非壬癸为救，木无生机，虽有庚金，无能为力，盖甲木至秋，气势已绝，性本枯槁，列见火旺，便成枯朽，不比春木见火，为木火通明，秀气发越也，见木多得庚为贵，枯枝败叶，得金气剪除，以杀为生也，亦不可无癸水为配合，若火旺伤金，无水破火，决为孤贫下残之命矣。\n或有假伤官得地逢生，此正合甲乙秋生贵元武之说，用水制伤官者，以金为妻，水为子。\n柱见丙丁而火非当令，故云假伤官，得地逢生者，地支逢寅长生，得午地，寅午戌三合会局也，元武者，北方壬癸印也，火旺木枯，必须佩印，方为贵取，如一造，戊子壬戌甲寅庚午。寅午戌会局为假伤官，正合甲乙秋生，贵元武之说，必以壬水制伤官为用，（戊土为病）而非以伤官为用也，以印为用，故官煞为妻，印为子。\n或丁戊俱全，总不见水，又为伤官生财格，亦可云富贵，此格取火为妻土为子。\n戌宫戊土为当旺之气，丁火为墓库之神，并透出干为用，乃伤官生财格，丁戊同宫聚气，亦可云富贵，此为例外，以丁戊俱全，总不见水，为成格之要件，否则总以用印为正也。\n凡九月甲木，甲多庚透，富贵。庚藏小富贵，用庚者，忌丁火制伏，恐难富贵，若柱中多庚，则又以丁为奇，富贵人也。如庚申年，丙戌月，甲申日，壬申时，此主功名显达，有才能，若无庚丙年月，又无火星出干，好学而难成名。\n申述上文甲多用庚之旨，与首节见比劫，无庚辛制伏，为平常之人，其理一也，若甲柱庚金多，则又以午火为奇，此言煞太旺，以食伤制伏为要，庚申一造，地支三申，庚金出干，煞旺非食神制伏不可，申宫金水相生，又得水出干，故可用食神制煞。滴天髓云：局中显奋郁之机者，神舒意畅，丙庚之透，即奋郁之机也，所以立功名显达，否则，终归於沈埋耳，此总结用庚之意。\n九月甲木，或专用丁火癸水，见戊透干，贵。如戊戌壬戌甲子戊辰，巳成水局，壬水出干，正合贵宜元武之说，又得戊透，配得中和，一榜之命，家计丰足，富有千金，但庚丁不生，出仕不显。\n申述九月甲木用财者，爱丁癸滋扶，见首节，专用丁癸者，喜丁癸配合也，戊透配得中和者，以戊土财星为用也，如戊戌一造，支成水局而透壬水，水多以戊为奇，戌宫戊土出干，用财损印，富大贵小之命，不见丁庚，难以致身通显，此论其表面也，其实财多身弱，好在月日之间，夹癸亥，日时之间，夹乙丑丙寅丁卯，前引后从，无形之中，木有生气，运行东北，故小有成就耳。\n壬午，庚戌，甲午，庚午。\n庚壬两旺，贵格一品。\n按明詹？？丞相命：午戌会局，火旺木枯，用壬水泄庚制火扶身，正合假伤官得地，贵宜元武之说，与上戊子造参阅自见。\n庚戌，丙戌，甲戌，戊辰。\n武宰富而且寿。\n按丙戊并透，取令神生身，故富而寿，见庚七煞，小贵就武。\n己丑，甲戌，甲子，甲子。\n无庚造就，丁又归库，早岁贫贱，晚年大发，但庸人耳。\n按甲子坐印，树老根润，夺用财星，无庚造就，不能取贵，无丙丁泄秀，碌碌庸人，晚年行己巳戊辰运，财旺得地，致富宜矣。\n己丑，甲戌，甲戌，甲子。\n两点丁火，一妻一子，稍有衣食，常人而已。\n按此造与上造相差日支一字，皆以财为用，甲子活木，甲戌枯木，所差在有情无情之间也。\n癸丑，壬戌，甲午，壬午。\n壬癸太多，丁火不能生焰，幸得庚禄居申，可以自有作为，不失富贵，兄弟多力，妻子早岁招刑，以上造化无钥。\n乙卯，丙戌，甲申，丁卯。\n咸丰五年九月廿四日卯时。\n马伯通命：庚禄居申，甲刃在卯，煞刃皆不秉令，见丙火出干，用取令神生财，宜以文学寿世。\n戊午，壬戌，甲辰，庚午。\n咸丰八年十月初二日午时。\n梁敬彦命：财旺生煞，庚丁癸配合中和，宜乎富且贵矣。\n甲戌，甲戌，甲寅，丙寅。\n同治十三年九月十五日寅时。\n革命先烈黄克强命：伤官格无印，火旺木枯，福泽不足。\n丙子，戊戌，甲子，庚午。\n光绪二年九月初七日午时。\n靳云鹏命：财旺生煞，喜丁癸滋扶，贵为内阁总理。\n戊寅，壬戌，甲子，丙寅。\n光绪四年力月十八日寅时。\n彭力彝命：假伤官佩印。\n丁亥，庚戌，甲子，庚午。\n光绪十三年九月初十日子时。\n许崇智命：喜一丁一庚，相制成格。\n己丑，甲戌，甲子，己巳。\n光绪十四年九月十六日巳时。\n陈锦枢命：化土格，甲从己化，子中癸水，有巳宫戊土合化，反助财旺，行火土运必贵。'
	},
	{ key: '亥子丑,甲', content: '庚金为要，丙火次之，戊土酌用，若辛金壬水，不宜取用，总论三冬甲木取用之法。' },
	{
		key: '亥,甲',
		content:
			'十月甲木，以庚为君，以丁为佐，丙火次之，忌壬水泛木，须戊土为制。故戊又次之。\n亥宫壬水当旺，木甫萌孽，见壬水出干，嫌水旺泛木，须有戊土为制，庚丁为用，丙戊为配合，壬水不透，不必用戊土也。\n得庚丁出干，又加戊透，名去浊留清，大富大贵，即无丁火，亦稍有富贵，或甲多破戊。庚金无根，难作栋梁之器，平常人也，庚戊既透，虽多比劫，亦定富贵而寿。\n十月甲木，承秋令之后，以一丁一庚相制以取贵，与三秋同，壬水当旺，得戊土制水，可以培甲木之根，护丁火而生庚金，满盘灵活，为大富贵之命，有庚无丁，以财滋煞取用，下文再详之，亥月水旺，庚金泄气，无戊制壬，庚金无力克木以成栋梁，故见甲多破戊，平常人也。庚戊并透，庚金能制比劫以护财，戊土制壬水以生庚，交相为用，定主富贵而寿。\n或多比劫，只一庚出干，坐禄逢生，乃为舍丁从庚，逢财略有富贵，运行东南吉，西北凶。\n承上文，无丁稍有富贵意，比劫多，不能不用庚金，四信必须有财相生，方为富贵，舍丁从庚者，言不用丁火制煞，而以庚金制劫也，但究是冬木，运宜东南木火之地，忌西北金水之乡。\n或支见申亥，得戊土当头以救庚丁，科甲可许，若单己土，其力弱小，不过贡监而已。\n支见申亥，壬水逢生得禄，水势泛滥，必得戊土当头为救，十月甲木，以用庚丁为正，壬水太旺，泄庚伤丁，而受其害，故不论庚丁并用，或舍丁用庚，见水旺，皆宜戊土为救也，己土力薄，不足以制水，不过贡监而已。\n用庚者土妻金子，用丁者，木妻火子。\n初冬之木，不外乎用煞用伤两途，用煞者，财为妻，煞为子，用伤者，比劫为妻，食伤为子。\n总之十月甲木，先庚后丁，戊土亦不可少。\n先庚后丁，为用之正，水旺取戊土为救，故为配合所不可少也。按十月甲木，见食伤生财，多武职大贵，此理为本书所未载。盖壬水太旺，生反为克，见才破印，化忌为喜，反克为生，更见丙丁，寒木向阳，无有不贵，非为武贵，则理有未解，见下命造。\n辛巳，己亥，甲子，甲子。\n金土得位，官至一品。\n按金土得位者，金生於巳，土禄於巳也，此造水旺木浮，专用巳宫丙戊，用才损印，用丙调候，以成反生之功，中年之后，南方运，宜乎富贵，早年金水，不免贫困，重在火土，金土两字，或是火土之误也，明钱丞相命造。\n辛丑，己亥，甲辰，壬申。\n此为灯花拂剑，异路恩封，妻贤子肖。\n按壬申癸酉为剑，甲辰乙巳生人，得壬申癸酉时，为灯花拂剑，见兰台妙选，实财官格也。\n辛丑，己亥，甲辰，丁卯。\n不得科甲，却有名位，盖用丁之故。\n按冬木不能无火，见丁己出干，为伤官生财格。\n壬辰，辛亥，甲戌，丙寅。\n专用戊土先贫后富。\n按辛壬并透，水旺木浮，喜时上丙寅，寅宫甲丙戊皆有气，用戌宫戊土，为食神生财格，宜乎利在晚年矣。\n壬辰，辛亥，甲子，己巳。\n化土失令，孤寡多疾，晚年有衣禄。\n按化神喜行旺地，甲己化土，必须以火为用也，壬辛并透，水金土荡，破格明矣，喜时上巳宫丙戊得用，晚运丙辰丁巳，衣禄无亏矣。\n戊辰，癸亥，甲子，乙亥。\n戊出天干，止水之流，号曰六甲趋乾，官至府尹。\n按亥为乾宫，六甲日生亥月，亥时，为趋乾格，戊出天干止流水，乃用财损印也。\n丙寅，己亥，甲辰，甲戌。\n清康熙廿五年九月廿三日戊时。\n岳钟琪命：虎卧荒邱格，用食神生木，四柱无金为贵也。\n戊子，癸亥，甲午，甲子。道光八年十月廿八日子时。\n鲍超命：戊土止水，丁火藏午，直待丙寅丁卯运，出生营伍，积功封伯爵。\n丁酉，辛亥，甲戌，辛未。\n道光十七年十月三十日未时。\n清两江总督魏光寿命：丁火制去一辛，专用时上辛金，戌宫戊土止水，财旺生官，好在戌宫戊丁辛同得用也。\n癸亥，癸亥，甲午，乙丑。同治二年十月廿一日丑时。\n胡维德命：专用午中丁己，伤官生财。\n丙子，己亥，甲辰，丙寅。\n光绪二年十月十七日寅时。\n周钟岳命：专用丙火，寒木向阳，所以取贵。\n己卯，乙亥，甲寅，己巳。\n光绪五年十月十四日巳时。\n李士伟命：用巳中丙火。\n庚辰，丁亥，甲辰，壬申。\n光绪六年十月初九日申时。\n徐树铮命：灯花拂剑，专用庚丁，壬水伤丁为忌，至壬运遭仇杀。\n乙未，丁亥，甲戌，庚午。\n光绪廿一年十月初七日午时。\n李汉魂将军命：此造承友人抄示，为戊辰时，予仔细体察，非己巳即庚午时也，庚午最贵，煞刃遥合！贵多就武，运程亦合，若戊辰时，恐不能至独当方面地位，噫，命岂易言，错误之源，即问之本人，亦属茫然，未运丁丑年，一岁三迁，位至省主席。\n'
	},
	{
		key: '子,甲',
		content:
			'十一月甲木，本性生寒，先丁后庚，取丙佐之，癸水司权，为火金之病。\n秋冬甲木，乃归根复命之时，不离庚丁，以庚金劈甲引丁，则木显其用，十月庚先丁后，而十一月丁先庚后，木性生寒故也，寒木向阳，更宜丙火佐之，丙为太阳之火，调和气候，而丁火引木之性，故丙丁以并用为美，十一月癸水司令，癸不宜透，透则泄庚制丁，为火金之病也。\n庚丁两透，支见巳寅，科甲有准，风水不及，选拔有之，若癸透伤丁，无戊己辅救，残疾之人，或壬水重出，丁庚全无者，庸人也，得丙方妙。\n支见巳寅者，暗藏丙戊也，寒木向阳，见丙为贵，癸水司令，取戊己为救，若壬癸透，须戊己出干，方能制之，得丙火，富中取贵。\n或支成水局，加以壬透，名水泛木浮，死无棺木。\n壬水有奔放之性，支成水局，壬水透干，无戊己为救，水泛木浮，流离颠沛之象也，总之十一月甲木为寒枝，不比春木清茂，专取庚丁，无丁见丙，富中取贵，异途武职耳。\n冬木与春木不同，春木阳和发育之时，见丙丁为木火通明之象，冬木木性收敛，用丁制庚，用庚劈甲，故春木用火忌金，而冬木火金并用也，无丁见丙，调和气候，富中取贵，冬木枯残，用庚丁，支藏丙戊为配，最为上格，不比春木清茂，以木火通明为上格也。\n用庚，土妻，金子，但子多不肖。用火，木妻，火子。\n仲冬甲木，不离庚丁丙戊为用，用庚金丁佐，用丙火戊为佐也，仲冬水旺秉令，气候严寒，庚金生水冻木，无丁戊为佐，庚为忌神，故子多不肖，用丁火者，丙火也，寒木向阳，子多而贤。\n乙亥，戊子，甲寅，甲子。\n印绶格，运行火乡，位至府尹。\n按以财损印，专用丙火，喜日临寅宫，甲丙戊皆有气也。\n丙子，庚子，甲午，丁卯。\n庚丁两透，又加丙出解冻，位至王侯。\n按丁庚并透，丙火为佐，时逢卯木，格兼煞刃，位至王侯。\n癸丑，甲子，甲申，庚午。\n二甲乘旺，专用庚金，但丁不见，骨肉遭刑，虽不大富，亦不止生员。\n按乘旺当是乘印之误，丁火藏午，非不见也，特子申会局，水又乘旺，以冲午火，无戊土制水，安得不刑伤骨肉乎？\n辛丑，庚子，甲戌，辛未。\n位至府尹。\n辛亥，庚子，甲辰，乙亥。\n印绶得所，御史。\n按右两造皆用煞印。\n乙巳，戊子，甲辰，庚午。\n无帅。\n乙巳，戊子，甲辰，辛未。\n武职。\n按右两造相差一时，庚午时得庚金劈甲引丁，贵为大将军，辛未时无劈甲引丁之用，仅为武职。\n乙巳，戊子，甲辰，壬申。\n为商，得申运溺水而死。\n乙巳，戊子，甲辰，癸酉。\n生员。\n按右两造皆灯花拂剑格，相差一时，一申子辰会齐水局，壬水出干，有水泛木浮之象，一癸酉时，戊癸合，解水旺势，专取巳宫丙戊，解冻制水为用，壬申造虽亦取巳宫丙戊，而水太旺，病重药轻，再行申运，水旺之地，溺死，可见命理以取用为重，兰台诸格，须合於五行生克之理，方为取贵也。\n壬辰，壬子，甲寅，乙丑。\n乾隆三十七年十一月廿三日丑时。\n汤文韬命：用寅宫丙火，地支子丑寅辰，夹卯，联珠夹刃，位至协办大学士。\n戊辰，甲子，甲戌，甲子。\n同治七年十一月初一日子时。黄金荣命：兰台作天辟地轴格，不足为准，专用戊土财星，运行东南，一代豪侠。\n壬辰，壬子，甲午，丙寅。\n光绪十八年十一月初十日寅时。\n盛泽丞命：寅午会局，专用丙火，冬木寒枝，不比春木清茂。富中取贵。'
	},
	{
		key: '丑,甲',
		content:
			'十二月甲木，天气寒冻，木性极寒，无发生之意，先用庚劈甲以引丁火，木火始有通明之象，故丁次之。\n三冬甲木，为寒气所束缚，非丙火无发生之意，虽以庚丁取贵，不能无丙解冻也，总论云：金纵多不能克伐，火重见温暖有助，又云须忌死绝之地，只宜生旺之方，可见无丙而用庚丁，亦只宜行东南运也。\n庚丁两透，科甲有准，庚透丁藏者，小富贵，丁透庚藏者，富贵，无庚者贫贱，无丁者寒儒，庚金劈甲引丁，故庚丁不相离，以庚取贵，以丁取富。\n或无庚，有丁透重重，亦是富贵中人，但须比肩发丁之焰，自有才德，如无比肩，便是寻常之士，稍有衣食而已，或支无丁火，而多见水，即有比肩，亦是常人。\n无庚专用丁火，但须支见寅巳午，为丁火之根，更见比肩叠叠，自能发丁火之焰，虽无庚金，亦主富贵，无比肩，丁火之力不足，有比肩而支多见水，湿木无焰，虽多无益。\n总之腊月甲木，虽有庚劈，丁不可少，然无丁犹可，无庚不成格矣，书云：假木无庚，难免夭病。\n无庚不能取贵，无丁不能取富，庚丁必须并用，然无丁可以用丙，无庚不能取辛代之，故云无庚不成格也，三冬水旺，气寒而肃，解冻除寒，丁不如丙，然有庚劈甲引丁，丁焰长明，乃有文明之象，旺庚丁，而暗藏丙，富贵兼全，旺庚不可无丁，故云丁不可少，无丁，运行东南，亦可取贵，劈甲引丁之格，假木者枯木，其性异於春木，故不能无庚也。\n己丑，丁丑，甲辰，甲子。\n木见丁吐秀，其人不贵者，支润下，水湿木性，不能生火故也。\n按伤官生财格，无丙，一富而已矣。\n己丑，丁丑，甲辰，庚午。大富大贵，午中丁火，帮助丁势故也。\n按丑辰夹寅卯，辰午夹巳，木火有气，庚金甲劈引丁，故富而且贵。\n己丑，丁丑，甲辰，癸酉。\n癸水伤丁，贫而且贱。\n己丑，丁丑，甲辰，戊辰。\n因戊制水，不贫，因水困丁，不贵，凡看命，以此分断，成无一失。\n按三冬水旺之时，无庚劈甲，丁火之焰，终为寒水之气所困，伤官生财一富造耳。\n己亥，丁丑，甲戌，庚午。\n财旺生官格，庚丁两透，火又会局，鼎甲。\n按午戌会局而透丁己，财旺生官，寒木向阳，必贵之徵。\n癸亥，癸丑，甲午，乙亥。\n孤贫，寿至百岁。\n按年时长生，印临旺地，寿者相，惜午中丁火不透，癸水伤丁，孤贫之徵。\n丙午，辛丑，甲戌，戊辰。\n刑贱之极。\n按丙辛相合，失丙火之用，丁火不透，财多身弱，刑冲并见，下格。\n庚子，己丑，甲戌，甲戌。\n道光二十年十二月十八日戌时。\n邵友濂命：戌宫丁火暗藏，运行南方，丁火引出，官至台弯巡抚。\n辛未，辛丑，甲寅，戊辰。\n同治十年十一月廿八日辰时。\n夏寿康命：财旺生官格，喜甲木坐寅，丙火长生也。\n甲子，丁丑，甲辰，乙丑。\n同治四年正月初八日丑时。\n马联甲命：无庚，有丁火出干，比劫重重，发丁火之焰，自有才能德业，支见子丑辰，暗夹寅卯，故有木火通明之象也。\n壬辰，癸丑，甲辰，己巳。\n光绪十八年十一月廿日巳时。\n陆子冬命：甲己作合，时上巳宫，丙火得禄，寒木向阳，富而兼贵，现任江苏银行行长。'
	},
	{
		key: '寅卯辰,乙',
		content:
			'三春乙木，为芝兰柳残之木，丙癸不可离也，春乙有丙，卉木向阳，丙癸两见，有癸滋养根基，枝叶自然发生茂盛，丙癸齐透，不逢化合克困，科甲寅贵非轻，书曰：乙木根发种得深，只宜阳地不宜阴，漂浮只怕多逢水，克制自须苦用金，亥卯未逢於甲乙，富贵无疑，木全寓卯辰方，功名有准，活木有埋根之铁，支下有庚辛戕贼其根，木则朽矣。\n甲乙同为木，自旺向衰，则为乙木，生於三春，劈如芝兰蒿草，丙火癸水，缺一不可，得丙照暖，枝叶繁茂，得癸滋养，根株润泽，配合中和，无有不贵，独忌金水多见，阴浓湿重，根损技萎，顽铁埋根，戕贼生机，金水二者，同以为忌也，总之乙木不离丙癸生扶，阳壮木渴，则用癸水，阴湿露凝，则用丙火，余皆配合，甲时皆作如是观也。'
	},
	{
		key: '寅,乙',
		content:
			'正月天气，犹有余寒，非丙不长，虽有癸润，恐凝寒气，故先用丙，癸次之。\n甲乙木生於正月，其理相同，可以参用，乙为卉草，取用不离丙癸，丙为太阳，癸为雨露，丙火见癸，名为云雾蔽日，不雨不晴，然卉木得之，则不晴不雨，正好养花之天，日照雨润，天然培泽之用，丙癸两见，混合为一，成为一种性情，不可分离矣，惟时令有不同，初春余寒未尽，以丙火为先，大地春回，喜得阳和之暖也，（参阅甲木节）。\n丙癸两透，科甲定然，或有丙无癸，门户显扬，或丙多无癸，名曰春旱，独阳不长，不过粗俗浊富之人。\n初春之木，丙火为主，癸为配合，初春余寒未尽，无癸有丙，虽嫌乾枯，乙木之生机不损，亦可门户显扬，乙木之用，不离丙癸，不仅正月为然，十二月悉同此理，有癸无丙，孤阴不生，有丙无癸，独阳不长，皆非有用之材，若丙多无癸，（注意多字）用财泄丙火之旺，此人毫无秀气，不过有财而已，故云粗俗浊富之人，如丁酉癸卯乙酉戊寅，天干癸印，为戊土合破，专取时上戊寅长生之财也。\n或丙少癸多，又为困丙，终为寒士，或戊己多见，为湿土之木，皆下格。\n癸水多，丙火受其困，阴浓湿重，其用不显，癸己多见，而无丙火，阴湿之土，不能使木繁荣，同为下格。\n此即所谓孤阴不生也，癸水以润泽为用，宜少不宜多，多者叶腐根浮，有损无益，不比生於三夏之多多益善也。\n用丙者木妻火子，火多用癸水者，金妻水子。\n丙癸用之先后，以时令为衡，初春恐凝寒气，以用丙火为正，用癸水者，必因火多，阳和太盛，以印制伤也，春木当旺之时，毋劳印生，不得已用印，乃为去病之药，如支逢寅午戌成局，则不能不用壬癸之水矣。\n丁巳，壬寅，乙卯，丙子。\n妙得时上丙癸两全，位至尚书。\n按丁壬一合，增助木气，贵在时逢子水，丙火透干，水火不相碍，而得其用矣。\n戊子，甲寅，乙亥，己卯。\n日禄归时，丙癸得所，官至大学士，大富大贵。\n按丙癸得所者，丙生於寅，癸禄在子也，财印相资，四柱无金，木气纯粹，宜其富贵。\n甲申，丙寅，乙卯，庚辰。\n丙透癸藏，官至御史。\n按辰藏癸水 ，乙刃不燥，丙火食神为用，时上庚金为病，喜其去病为贵也，若无丙火，则与明崇祯帝造相类矣（见下）\n丁丑，壬寅，乙酉，辛巳。\n探花。\n按此造巳酉丑三合而透辛金，煞旺为病，好在春金无力，又是辛金，巳宫丙火得禄，高魁鼎甲，当在戌丁两运中也。\n辛亥，庚寅，乙未，己卯。\n明万历三十八年十二月廿四日卯时。\n明思宗（崇祯）命：生於立春后两日，初春之木，寒气犹凝，丙火不透，木无生意，庚辛并见，官煞混杂，不得已用亥宫壬水化煞为用，三春木旺之时，何劳印生，用金必须财生，用印化煞，总非所宜。\n己卯，丙寅，乙卯，庚辰。\n董其昌命：乙木皆喜丙癸为用，此造独以财官取贵，则以地支成方故也，方与局不同，局之气专一而纯，喜得丙癸以成曲直，如下李文忠命是也，方之气旺而夹杂，必须官煞以致之，春金气弱，更取财以生之，一见壬癸，泄弱春金而生旺木，便不足道，以上明崇祯命是也，滴天髓云：成局干透一官星，生地库地皆非福，生方平透一元神，左边右边空碌碌，细味之自明，命理千变万化，信然哉！\n癸未，甲寅，乙亥，己卯。\n道光三年正月初五日卯时。\n李文忠公鸿章命：曲直仁寿格，癸透丙藏，出将人相，参阅二月乙木节。\n丙午，庚寅，乙酉，庚辰。\n道光廿六年正月廿九日辰时。\n张人俊命：乙庚辰酉相合，生於寅月，返本还原，丙火出干，制去一庚，专取时上官星，官印为用，贵为总督，乃化气中返象也。\n戊午，甲寅，乙酉，己卯。\n咸丰八年正月初八日卯时。\n蓝定枢命：生於雨水后六日，寅午会局，酉金被制，以财为用。\n己巳，丙寅，乙未，己卯。\n同治八年正月廿三日卯时。\n生於惊蛰节前七时，丙火出干，得禄於巳，阳壮木渴，四柱无癸，用己土泄火气，伤官生财，浊富之人。\n丁亥，壬寅，乙卯，壬午。\n光绪十三年正月廿七日午时。\n魏益三命：生於雨水后六日，丁壬相合，专用丙火，惜无癸水，贵有不足。\n丁酉，壬寅，乙巳，乙酉。\n光绪廿三年正月十五日酉时。\n卫立煌命：丙火制煞为用。\n'
	},
	{
		key: '卯,乙',
		content:
			'二月阳气渐升，木不寒矣，以丙为君，癸为臣，丙癸两透，庚藏，科甲富贵无疑。\n甲乙生於初春，以水火既济为正格，癸众用丙，丙多用癸，已详正月，丙为太阳之火，癸为雨露之水，丙癸各得其用，而无合化克制，大富大贵之造，言丙癸不言丁壬者，因丁壬相合，情而不情，且有化木之嫌，不如丙癸之适宜也，庚藏，取其生癸水，出干则杂。\n或庚透得位，支下无辰，不能化金，贵亦无疑，见辰则为假化，便是常人。\n承上文丙癸为用意，乙为柔木，见庚相克，容易从化，但二月木正发荣之时，不宜庚金伤残，所谓克制何须苦用金也，如庚透隔位，支下无辰，干透癸水，官印相生，贵亦无疑，时当阳气渐升，阳壮木渴，不能无癸水润泽也，甲乙木生於正二月，无取从化之理，辰为化之元神，化气见辰，方为真化然二月乙木，月垣得禄，乘权秉令之时，决不能从金而化，见辰，化之条件俱备，又有化之倾向，欲化不能，不化不可，无所适从，决为平常人也，化气之中，乙为庚所克，从化最易，故云。\n或支成木局，见癸透养木，乃作贵命，更得丙泄木气，大贵之命，但须透癸，有丙无癸者，常人。或水多用丙，戊多化癸者，下格。\n二月乙木，丙癸两字，相济为用，支成木局，谓曲直仁寿格也，然同一曲直格，透癸者贵，金声玉振赋云：曲直兼资乎印绶，仁声播九霄以无穷，以二月阳气渐升故也，得癸水润泽，更得丙泄其旺气，上上之命，透丙者不可无癸，有癸者功名勋业，无癸而有丙丁，木火通明，文苑斐声（观段祺瑞吴经熊造，更足证明）若癸多困丙，或见戊合癸，皆失相济为用之妙，故为丁格。\n二月乙木，专用丙癸，用丙者，木妻火子，丙多用癸者，金妻水子。\n二月乙木，与正月同看，丙癸并用，以丙为主，如四柱丙多，阳壮木渴，方用癸水。\n壬午，癸卯，乙丑，己卯。\n此乃夹禄格，贵小富大，白手成家，但子女多刑。\n按木以临官为禄，不论甲乙，此造丑卯夹寅，故云夹禄，午宫己土出干，以食神生财为用，丁火为壬癸所困，贵小，财星透出。富大，财居禄上。官煞临於绝地，故子女多刑也。\n癸卯，乙卯，乙未，庚辰。\n曲直仁寿格，秀才，奈行西北运，仅为一介寒士，惜哉。\n按支全卯未而见庚金，曲直仁寿破格，虽有癸水引化，格局不纯，加以运行西北，坐困青毡宜矣。\n甲寅，丁卯，乙未，丙子。此乃曲直格，加丙照癸滋，官至总兵。\n按曲直成格而不美，以乙未日坐木库故也，虽丙癸两全，而癸水不透，仅为总兵，格局有高下也，如为乙亥乙卯，贵不止此。\n丙子，辛卯，乙卯，丙子。\n出将入相，妻贤子肖。\n按年上丙火合去辛金，虽不支全方局，而气势纯粹，乙卯专禄，时上丙照癸滋，宜乎贵矣。\n己未，丁卯，乙丑，丁亥。\n用丑中癸水，奈支成木局，木盛水缩，初行甲乙运灾讼连绵，癸亥壬戌运，用神生旺，连捷。\n按此造丁己出干，而日时亥丑夹子贵，甲乙运比劫争财，所以灾讼连绵，癸亥运乙木根润，木火通明，而贵人引出，宜有金马玉堂之贵。\n癸亥，乙卯，乙卯，戊寅。\n寿长格。\n按上造有丁火泄木之秀，故有科甲之贵，此造木旺而无泄，地支长生禄旺，寿者之徵，癸水养木，戊土合之，旺气及身而止。恐无子也。\n丙申，辛卯，乙酉，丙戌。\n无癸，丙合，支冲，孤贫之格。\n按年月丙辛合，专用时上丙火，无如乙木坐酉绝地，埋根有乘，反伤月令之禄，其为孤贫宜矣。\n乙丑，己卯，乙亥，癸未。\n同治四年二月初九日未时。\n民国执政段祺瑞命：曲直仁寿格，支成木局，癸透养木，大贵。\n丁丑，癸卯，乙巳，丙子。\n光绪三年二月十九日子时。颜惠庆命：丙癸两透，并皆得禄，大贵，历为外交总长，各国大使。\n己亥，丁卯，乙未，己卯。\n光绪廿五年二月十七日卯时。\n吴经熊命：曲直仁寿格，癸丙两无，得丁火泄木之秀，木火通明，文明之象，为当世名法家，大学教授。\n'
	},
	{
		key: '辰,乙',
		content:
			'三月阳气愈炽，先癸次丙。\n甲为阳木，春深木盛，宜用庚金裁抑，乙为阴木，虽在春季，亦不能用庚金，阳盛宜癸水滋之，木盛宜丙火泄之，此甲乙性质之殊也。\n癸丙两透，不见己庚，玉堂之客，见己庚者，平常之人，或一乙逢庚，不见己者，主小富贵，但不显达，或庚己混杂，丙癸全无，下格。\n用丙癸者，不宜见己庚，见己伤癸，见庚为伤官见官，皆为格局之病，一乙逢庚，庚受丙火之制，而业水无伤，虽不显达，犹主小富贵，若用丙癸，而见己庚混杂，或无丙癸为用者，皆为下格，总之乙木阴柔，无用财官之法。书云：忌庚金相合，掣肘不伸，最足为害是也。\n或水多见己，只恐高才不第，见戊可发异途，或提支局中会水，见丙戊出干，亦是武科甲，或暗途功名，或柱中无丙戊，支合水局，此离乡之命。\n三月乙木，以用癸丙为正，水多用戊己，取财破印为变，壬癸多见，春水汪洋，己土不能为水堤防，故云只恐高才不第，见戊土堤防，可发异途，提支者，月令提纲之支也，天干虽无壬癸，而地支申子辰会水局，同为春水泛滥，须得戊土堤防，更见丙火暖土，主富中取贵，异途功名，盖病与药之用，不如癸丙之秀，故主异途武科也。若水旺而无丙戊，水泛木浮，离乡之命。\n或见一派癸水，又有辛金，则作旺看，得一戊己制癸，亦主小富贵，若一派壬癸，不特贫贱，而且夭折，见戊者方云有寿，但终为技术之人。\n承上文癸水虽弱，有辛金相生，则作旺看，得戊己制之，可发异途，同上文，壬癸并透，须戊土为制，己土无益，有戊可免夭折，无丙照暖，乙木不荣，终为技术之人。\n双或庚辰时月，名二庚争合，乃贫贱之辈，如年见丁破庚，可云从化。虽不科甲，亦不失武职之权。\n乙为柔木，见庚金势盛，乙木输情相合，月令逢辰，易成从化，但化气失令，不作贵论，二庚争合，化不成格，乙木被伤，故为贫贱之辈，若干见丁火破庚，乃是用丁，作从化也，丁年无庚辰月，乙木无用庚之法，见庚同煞，即一乙逢庚，亦喜丁火制之，食神制煞，故不失武职之权，可云从化者，并非真从化也。\n用癸者，金妻水子，癸多用丙者，木妻火子。\n丁酉，甲辰，乙巳，甲申。\n支藏丙癸，不过选拔之士，妻贤难得偕老，子肖且多，父母无缘，手足无力，紫系戊重之病，喜运行西北。\n按此造专用巳宫丙火，丙为壬水所困，仅为选拔之士，辰酉相合，时又逢申金，重用丁火破金为助，日支丙火得禄，妻贤之徵，巳申相刑，故难得偕老，时支庚金得禄，乙庚有相合之情，故子肖且多，乙木向庚，壬水甲木，皆非所顾，故父母无缘，手足无力。\n庚午，庚辰，乙酉，丁亥。\n从化格，化合而不逢时，一富翁耳，子肖。\n按乙从庚合，取丁火破庚为用，时上丁火独透，子肖且贤，食神生财，富而不贵。\n甲寅，戊辰，乙亥，丙子。\n六乙鼠贵格，丙火高透，戊土制水，官至按院。\n按年月甲木破戊，时上子水得力，正合六乙鼠贵，丙照癸滋，大贵之格。\n乙亥，庚辰，乙丑，丙子。\n光绪元年三月廿八日子时。\n王怀庆命：丙透破庚，癸藏滋木，伤官驾煞，位至军长。\n辛丑，壬辰，乙丑，戊寅。\n光绪廿七年二月廿力日寅时。\n盛升颐命：四柱财旺，喜寅宫甲木帮身，丙火癸水皆暗藏，行财运出任上海统税处长。\n辛巳，壬辰，乙亥，壬午。\n光绪七年三月十三日午时。\n陈陶遗命：两壬出干，兼有辛金相生，春水汪洋，喜巳宫戊土制水，专用午中丁火，至丁运，位居省长。'
	},
	{
		key: '巳午未,乙',
		content:
			'三夏乙木，木性枯焦，四月专用癸水，五六月先丙后癸，夏至前仍用癸水。\n夏木乾枯，调候为急，专用癸水，无癸用壬，即使别取用神，壬癸总为配合所不可缺，四五六三个月，以夏至为分野，夏至前专用癸水，夏至扣先丙后癸，仍以癸水为重要相神也。\n丙透，支又见丙，谓之木秀火明，得一癸透，科甲有准，若干透二丙一癸，不过一贡，寿高。\n此言丙多用癸也，丙火干透支藏，得一癸透，制火润木，得力极矣。必贵之格，干透二丙，单见一癸，力有不足，丙为太阳，癸为雨露，丙火见癸，本为不晴不雨之天，夏木之取丙癸，正利用其不晴不雨以取贵，若阳气太盛，即贵有不足矣。木火伤官，不能缺印，无癸必夭，见一癸透，不致夭寿，详下五月节。\n或癸水多，有丁无丙，平常之人。\n癸水多宜用丙火，有丁无丙，丁火反为癸水所困，故为平常之人。\n或一癸透，官职荣显，但难由科甲出身，癸居子辰，异路小职，或丙藏支下，癸出时干，己出月干，虽非科甲，异途显达。\n三夏火旺木枯，以癸水为真神，见癸水，不论干透支藏，皆主贵。但无丙火相济为用，难由正途耳，己癸并透，虽癸水为己土所制，而湿土培木，不失润泽之用，亦主异途显达，若见戊土，戊癸相合，必然化火，癸失其用矣。\n又或重重癸水，或支藏癸水，由行伍得功名。\n时值三夏，巳午未宫皆藏土，火炎土燥，木性枯焦，癸为雨露之泽，虽多无碍，柱无丙火，阴阳失既济之用，故功名起於行伍。'
	},
	{
		key: '巳,乙',
		content:
			'四月乙木，巳宫自有丙火，戊取癸水为尊。\n四月丙火临官，故专用癸水，但水至巳绝地，如无庚辛生之，则水无源，其将立涸，故必以庚辛为佐，（庚金生癸不宜合乙）此取用之法也，\n癸透，庚辛又透，科甲定然，独一点癸水，无金是水无根，虽透天干，不过秀才小富，须要水运相扶方妙，或土多困癸，贫贱之人，丙戊太多，支又成火局，瞽目之流。\n四月癸水，无庚辛相生，无根之水易涸，故不过秀才小富，巳中长生之庚，困於火土，不能生水，须另见庚辛申酉为妙，无金相生，须运行西北金水之乡，方能发达，若四柱火上太多，滴水立见乾涸，虽有如无，决为残疾之人，运行火土，为财破印，亦立见灾晦。书去：乙木叠逢离位，名为气散之文，乙为衰竭之木，至巳午病死之地，无癸润泽滋培，更见丙戊太多，支成火局，木化成灰，非残病必贫贱夭折也。\n用癸者金妻水子。\n四月乙木，专取癸水，无别种用神可取，用癸水者，以官煞为妻，癸印为子，官煞生印也。\n总之四月乙木，专用癸水，丙火酌用，虽取庚辛佐癸，尤以辛透为清。\n四月乙木，以用癸印为正，柱金水，用丙火伤官为例外，庚金佐癸，须不与乙木相合，方能收发水源之用，况庚为阳金，癸为阴水，以庚佐癸，不如以辛佐癸为清也。\n戊午，丁巳，乙丑，壬午。\n官太尉。\n按壬水为丁戊所合制，专取丑宫辛癸为用，煞印相生，巳丑又会局，化忌为喜，其贵宜矣。\n庚寅，辛巳，乙酉，戊寅。\n道光十年四月廿七日寅时。\n翁同和命：胎元壬申，专取胎元，故大贵，官至尚书师傅，（双按此造，当是必个月胎元癸酉，用癸辛为正途，壬庚为异途之贵也。\n辛未，癸巳，乙丑，辛巳。\n同治十年四月初六日巳时。\n卫兴武命：丑宫辛癸并透，巳丑会局，较戊午造更为显著。\n丙戌，癸巳，乙亥，癸未。\n光绪十二年四月十二日未时。\n程霖生命：癸透无金，虽通根亥宫，不若金生之，为源远流长也，丙透伤官生财，格局取富，行戊戌财运，印被财破，原命无金，不能化财生印，一蹶不振，土旺水涸故也。\n'
	},
	{
		key: '午,乙',
		content:
			'五月乙木，丁火司权，禾稼俱旱，上半月属阳，先癸次丙，下半月属阴，三伏生寒，丙癸尊，四柱多金水，丙火为先，余皆用癸水。\n五月乙木，以夏至为分界，夏至前阳盛，先癸次丙，夏至后阴生，丙癸俱尊，然三夏乙木，调候为急，除四柱多金水，用丙火为例外，其余皆以癸水为用也。\n乙木重逢火位，名为气散之文，支成火局，泄乙精神，皆用癸滋，癸透有根，富贵双全，或庚辛年干，癸出时干，定许科甲，无癸者常人。\n乙木重逢句，见继善篇，木奔南而软怯，至巳午未月，根枯枝萎，木气尽泄，非癸水滋培不为功，癸水有调和气候，挽回造化之妙，故癸透有根，富贵可期，水得金生，源长流远，此五月乙木之正用也。\n若无癸而见丙透，支又成火局，阳焦木性，此人残疾，无癸必夭，见壬可解，或火土太多，其人愚贱，或为僧道门下\n丙透天干，支成火局，木性枯焦，若无癸水滋增，非残疾即夭折，乙木本性衰竭，非甲木之比，必用癸水，方可取贵，壬水方可解炎，非自然之功用，如雨露之泽，正如灌溉之功，解炎之用虽同，究竟人为之楞，不及天然之力也。\n戊申，戊午，乙巳，壬午。\n不见癸水，残疾。\n按此造申宫壬水，远隔年支，戊土衙重，丙丁肆虐，然上代必有根基庇荫，惟不能荫及其身耳。\n癸未，戊午，乙亥，丙戌。\n进士。\n按此造好在乙木在亥，为癸水之根，否则，戊癸一合，失调泽之功矣。\n癸酉，戊午，乙卯，戊寅。\n同治十二年六月初八日寅时。\n郑士瑜命：癸水得酉金相生，虽戊土困癸，仍有润泽之功，地支联珠夹辰巳未申，适为巽坤两宫，贵为军长。\n丁丑，丙午，乙卯，丁亥。\n光绪三年五月初一日亥时。\n金绍曾命：丑藏癸，亥藏壬，亥丑夹子，丑中又有辛金生癸水，根株润泽，自然木火通明。'
	},
	{
		key: '未,乙',
		content:
			'六月乙木，性枯而寒，柱多金水，丙火为尊，支成木局，乙得无伤，丙癸两透，大富大贵，无癸者常人，运不行北，困苦一生。\n三夏乙木，专用癸水，总论中已详言之，惟生於大暑后，逢水进气，三秋生寒，四柱又多金水者，当以丙火为尊，否则仍用癸水也，支得亥卯未会成木局，不见庚辛，乙木无伤，干见丙癸两透，必大富贵，所重在癸，以丙为配合，故无癸常人，运不行北，用神不得地，困苦一生，可见夏木虽在三伏生寒之时，亦不能离癸水也。\n凡五六月乙木，气退枯焦，用癸者切忌戊己杂乱，便是下格，或得甲木透，制伏土神，名为去浊留清，可许俊秀，土多乏甲，秀气脱空，庸人而已。\n五六月乙木，以癸水为调候真神，用神不可损伤，若见戊己克制，便失调候之用，得甲木出干制土，有病得药，可许俊秀，土多乏甲，下等格局，决其庸庸一世也。\n或丙癸两透，加以甲透制戊，一榜，即风水不及，选拔必然，若不见丙癸，祗有相火，亦属常人，有壬可保衣禄。\n此言丙癸与丁壬之不同也，丙如太阳，乃天然阳和之气，丁如灯烛，乃气势已衰之故，故无丙有丁，亦司常人，癸如雨露之功，壬如溉灌之力，虽同一润泽，而非出於自然，故无癸有壬，仅保衣禄，且丁壬并透，有化木助火之嫌，如壬水不通根，则失其用，不能取贵也，甲透制戊见上节，戊己杂乱，宜有甲木制之，无戊己，甲木非需要也。\n或柱中无水，又无比劫出干，名弃命从财，富大贵小，纳粟奏名，贡监三考皆利，能招贤德之妻，从财格，以火为妻，土为子。\n此论从格，阳干从气不从势，阴干从势无情义，六月未为木库，木有微根，气势未绝，甲木虽弱，不作从论，须行印绶扶身之地，乙木见四柱土多，即从土旺势，此甲乙不同之点也，见水润土，即是培木之根，决不能从，故以无水为首要，从格，以所从之神为用，故以食为妻，财为子。\n或一派戊土出干，不见比劫与印者，名财多身弱，终为富屋贫人，见一甲制土，必有福寿。\n甲木见己，土多而不见戊土，虽从不真，乙木见戊，土多而不见己土亦然，此阳从阳阴从阴之义也，不从则财多身弱，终於贫困，富屋贫人者，譬如富室管财之人，经手虽多，而非己有，有助人发财，而不能自己发财，日主太弱，不能负荷也，财多以劫为救，故见甲为有福寿，更行比劫之地，亦能致富，但其身劳碌耳。\n或丙辛贪合，非嫖即赌，终非承受之器，或丙合而癸亦合，不为下贱，亦是离乡奔流之客，丙合癸不合，亦下格。\n承上文丙癸两透节，六月乙木，不外乎用癸用丙，用神不可损伤，丙癸见辛戊相合，则失其用，盖合有宜不宜，戊癸合，癸水被戊合去，丙辛合，丙火虽不合去而被羁绊，失其阳明之性，故轻重有不同也。\n或一派乙木，不见丙癸，名乱臣无主，平常劳碌之人，又加支藏辛金者，为间中孤命，僧道之流。\n六月乙木，无癸丙不能取富贵，支见辛金，无制乙之力，偏官主性情孤傲，贫贱而孤傲，必为僧道之流也。\n或一派甲木，无癸无丙，又无庚金，此人一生虚浮无实，有庚制甲，定有作为，否则不顾廉耻，巧言令色，因酒色败德，不修品行，男女一理。\n六月未土为财，一派甲木而无丙癸庚金，比劫夺财，见之人事，虚浮无实，见庚金制劫，主有作为，无丙癸，主种种败德也。\n总之夏月乙木，专用癸水，丙火酌用，庚辛次之。\n夏月乙木，以癸水为主要，如四柱金水多，则用丙火，庚辛为癸水之佐，夏木枯燥，调候为急，无别种用法也。\n丁亥，丁未，乙巳，庚辰。\n癸丙庚俱得中和，御史。\n按此造专用辰中癸水，亥未拱卯，乙木有暗禄取贵也。\n辛卯，乙未，乙酉，辛巳。\n道光十一年六月初五日巳时或云初九日丑时（巳丑乙丑）未知孰是。\n清咸丰帝命：两造恐皆不真，姑录之，备参与。\n己亥，辛未，乙丑，己卯。\n道光十九年六月初一日卯时。\n汪鸣銮命：专用丑宫癸水，金水相生，吉神暗藏，位至侍郎。\n庚戌，癸未，乙亥，丁丑。\n道光三十年六月十五日丑时。\n翟鸿玑命：生於大暑前五时，亥未会局，暗拱卯禄，癸庚并透，日时联珠夹贵，科甲出身，太平宰相，富贵寿考之命，或云丙子时。\n戊寅，己未，乙卯，丁丑。\n光绪四年七月初七日丑时。\n钱锡孙命：卯未会局，专用丑中一点癸水，运行西北，富贵。\n丁亥，丁未，乙酉，丁亥。\n光绪十三年五月廿九日亥时。\n周荫人命：亥未会局拱卯禄，日时金水相生，专此壬水为用，假煞为权，贵多就武。\n'
	},
	{
		key: '申酉戌,乙',
		content:
			'三秋乙木，金神司令，先丙后癸，惟九月专用癸水，用丙恐暖戊土为病也。\n三秋金神秉令之时，用火制煞为上，用癸水化煞为次，九月土燥木枯，宜水滋培，故专用癸水。'
	},
	{
		key: '申,乙',
		content:
			'七月乙木，，庚金司令，庚虽输情於乙妹，而干乙难合支庚，见庚，乙必受伤，或丙癸出干，又加柱有三己，以污金，可许科甲，有己透加丙，方是上命，甲妻火子。\n七月乙木，喜己土为用，或不见丙癸，己土决不可少，却取己土为用，此又以火为妻，土为子，如丙癸己俱透，大富大贵。\n七月庚金，锐利无前，官强同煞，乙庚虽有相合之情，而木至申宫，其气已绝，难胜旺金之克，不能用官，见庚出干，乙必受伤，申宫壬水长生，水仗金生，有冲奔之性，虽云官印相生，然其生为无情，故取用有进退两难之困，丙癸之外，必须加以己土，三己者，支见丑未而有己土出干也，己为卑湿之土，混合壬水，化为泥浆，可以培乙木之根，挫庚金之锐，故有己透加以丙癸，方是上命，否则宁无丙癸，不可无己土，漂浮之木，日晒雨滋，又有何益，或问然则何以不用戊土，不知戊土克壬，金便伤木，故甲木七月节云：金多水少，难作从煞，见土多制壬，方能从煞也，七月乙木，惟有用己土，最为巧妙，无丙癸而用己土，不失富贵，丙癸己俱透者，大富贵，乙木根固，方能用官星，己土污金之法，为本书独有之发明，细按之，与亥未会局，己土混壬之理相同，见十月丙火节，己透加丙者，以丙己为用，申宫有壬水长生，癸透与否，无关重要，以丙火为用者，木为妻，火为子，以己土为用者，火为妻，土为子。\n甲为进气之水，生在休囚之地，如支无寅卯之助，及宜湿土培植基础，其看法与乙木大致相通也。\n或癸透丙藏，庚少，此不用己土，只许贡监生员，无丙有癸透者，不失刀笔门户，三考知名，或支藏癸水，多庚，无丙己二神者，平常人物，又无癸水，下格，用癸者金妻水子。\n乙为退气之木，休囚是其本气，固不比甲木之畏金相克，上文己土污金，因申宫壬水不能生乙木，用己土混合壬水，培乙根基，为七月乙木取用基本之法，若四柱无己，而癸水出干，除月令外，又 不见庚金，丙火藏支，则不用己土，而用癸水，承官印相生，亦无不可，惟格局平庸，仅许贡监生员，无丙配合，格局更次，不失儒秀而已，若癸水藏支，四柱多庚，此必须用丙己二神，乙木得培植，卉草向荣，方能显其用，（见上己透加丙节）无丙己，又无癸水，格之下也，用癸泄庚生木者，金为妻，水为子。\n或生辰时，为从化及时，大富大贵，凡从化格，俱从所生之神，如化金者，戊作用神，忌丙丁煅炼破格，从化者，以火为妻，土为子，其余俱以金为妻，妻必贤美，以水为子，子必克肖，但忌刑冲破害，即主妻招刑，此理易通，不特七月乙木已也，\n十干相合逢辰时，化气元神透出乙木日元生辰时，必庚辰也，七月金神司令，化金及时，主大富贵，凡从化格，气势偏旺一方，以全局气势为主，不以日元为主，化神喜旺，故以生我化神为用，化金者以土为用，故以火为妻，（此是化气格非从煞格，从格以所从之神为用，当土妻金子），乙庚相合，夫妻必和睦，癸能生乙，子必贤孝，见寅巳则刑冲，火土旺地，克伤金水，刑妻克子，此理至显，乃论命普通之法也。\n庚午，甲申，乙卯，丁丑。\n富僧，此庚旺无丙火之故。\n按僧道离世绝缘，苦行修持者，八字必极清纯而近於偏枯，滴天髓云：一局清极也，苦人是也，若宏法利生，而得信仰恭敬者，不出命运范围，与世俗无殊，此造庚旺无丙，贵气不足，乙木坐卯，秋木有根，庚金出干，而有丁火制之，配合适当，宜其为僧而富矣。\n戊午，庚申，乙丑，戊寅。\n知县，化格，妻贤子肖。\n按此造乙庚相合而生寅时，年支又见午火，逆其旺气，恐不能化金，当以丑中癸水为用神，丑宫金水得用，故妻贤子肖。\n辛巳，丙申，乙亥，己卯。\n道光元年七月廿七日卯时。\n李瀚晋命：丙己出干，位至总督。\n丙戌，丙申，乙未，庚辰。\n道光六年七月十五日辰时。\n黎培敬命：庚金出干，用丙巳，位至尚书，卒谥文肃。\n丙寅，丙申，乙酉，戊寅。\n同治五年七月廿九日寅时。\n段洪琦命：两丙两寅，煞旺制强，惜无癸水，运入北方，位至省主席，为西北重镇。\n戊子，庚申，乙丑，壬午。\n光绪十四年七月十五日午时。\n杜月笙君命：乙庚相合，无辰而时逢午火，化金有病，虽有子遥冲，只作假化，运行北方，去午之病，一时俊杰，最佳者为子运也。（此造恐是辛巳时）'
	},
	{
		key: '酉,乙',
		content:
			'八月乙木，芝兰禾稼均退，以丹桂为乙木，在白露过后，桂蕊未开，专用癸水，以滋桂，若秋分后，桂花已开，又当向阳，宜先用丙，癸水次之，丙癸两透，科甲名臣。\n乙木春如芝兰，夏如禾稼，秋如丹桂，皆譬喻之词，总之木气衰竭，其性柔弱，三秋金神司令，木在绝胎之位，不能不用印化煞，秋分前专用癸水，秋分后寒气渐增，寒木向阳，用癸化煞之外，更当用丙，丙癸两透者，取癸化煞培木，而以丙为用也，癸如雨露，丙如太阳，阴阳相济，乙木之生趣盎然矣。\n或支成金局，宜暗藏丁制，无丁恐木被金伤，无癸无火，带病之人。\n八月乙木，以丙癸并用为贵，如辛金出干，或支成金局，则宜有丁火制之，癸辛丁并透，大贵之格，食神制煞，贵，多就武，见下阎汤诸造例证，倘无丁癸制化，则木被金伤，残疾夭折之命，所谓秋乙逢金，非贫即夭是也。\n若有癸水，如子得母，其人一生丰盈，若癸出干，终身秀才。\n或丙癸两透，见戊杂出，不过异路显职。\n此论秋分前，乙木衰竭，又值绝地，辛金七煞当旺，见癸水化煞，木得滋培，如子得母也，故柱有癸水，其人富足有余，癸水出干，不失衣衿小贵，丙癸并透者，大富贵，即使见戊杂出，亦不失异途显职，盖仲秋戊癸，不能化火，戊土得癸水之润，反能培木之根，惟丙癸之用不清，故主异途也。\n生秋分后，有丙无癸，可许小富贵，有癸无丙，名利虚花，或四柱中有丙癸藏支，常人中能士，无丙癸下格。\n此论秋分后，亦以丙癸并见为上格，然秋气渐深，天地间湿润之气化为露，故酉中自有癸水，四柱虽不见癸，无大妨碍，寒木向阳，以丙为先，有丙无癸，可许小富贵，有癸无丙，寒木无生意，名利皆虚，丙癸藏支，须运行南方，引出丙火亦富贵，无丙癸，木被金伤，贫贱夭折之命。\n或癸在支丙透时干，名为木火文星，定主上达，生於秋分后方准。\n癸水在支，煞印相生，丙透时干，木火泄秀，名为文星，丙癸并用而不相碍，最为上格。\n或生上半月，无癸则木枯，姑用壬水，不然，枯木无用，平常间人，四柱多见戊己，亦主贫贱下格。\n秋分后可以无癸，秋分前不能无癸，如无癸，姑用壬水，金神当旺之时，无印枭必被伤也，无印故为下格，有印而多见戊己，印被财破，亦为贫贱下格，少见己土，才不破印，或见辰丑湿土，均无碍，宜注重多见两字。用癸乾，金妻水子，妻贤子肖，用丙者，木妻火子，用壬者，金妻水子。\n同上七月\n己巳，癸酉，乙丑，甲申。\n从煞，佥士。\n按此造乃假从格，癸水出干，己土紧贴相克，甲木在时，不能制财护印，故为假从，滴天髓补注，从化节载钱商吴星垣造，与此命相同，运行戊辰，去癸水而致富，盖中等命造，随环境发展，或政或商，富贵皆不钜也。\n癸酉，辛酉，乙巳，丁亥。\n生秋分前，癸水出干，丙火藏巳，癸有源，又为阴煞重，官至上品。\n按此造癸透丙藏，辛金出干，支成金局，煞旺有丁火为制，官至极品，非无故也。\n乙酉，乙酉，乙酉，甲申。\n从煞格，尚书。\n按此造癸水不透，从煞无疑，以上造化无钥。\n乙亥，乙酉，乙酉，乙酉。\n元世祖忽必烈命：从煞格。\n甲申，癸酉，乙卯，丙戌。\n道光四年闰七月廿五日戌时。\n刘狱昭命：丙癸两透，位至巡抚。\n戊午，辛酉，乙卯，丙戌。\n咸丰八年八月十三日戌时。\n陆荣廷命：丙辛并透不合，又有丁火藏午，贵为两广巡阅使。\n癸酉，辛酉，乙丑，辛巳。\n同治十二年七月十九日巳时。\n许世英命：癸透丙藏，用丙火，运行南方为贵，惜无丁火，制煞之力不足也。\n乙亥，乙酉，乙亥，乙酉。\n光绪元年八月十一日酉时。\n张弧命：夹邱格，无癸，姑用壬水，天干一气，地支两清，位至财政部长，卒於丁丑年，寿六十二。\n丁丑，己酉，乙未，辛巳。\n光绪三年八月十三日巳时。\n张世杰命：丁辛两透，支成金局，丑中癸水微弱，生在秋分前，出身富家，行水运大富贵。\n辛巳，丁酉，乙卯，己卯。\n光绪七年闰七月廿五日卯时。\n张敬尧命：秋木盛，煞高有制，贵为都督，早年午运最佳，人后运不得地，故起伏不常，辰运癸酉年，被剌殒命。\n辛巳，丁酉，乙亥，戊寅。\n光绪七年八月十六日寅时。陈嘉谟命：辛金出干，支成金局，喜丁透丙藏，癸虽生在寒露前子时，嫌火太旺，无癸姑用壬水，行壬癸运贵。\n癸未，辛酉。乙酉，丁亥。\n光绪九年九月初八日亥时。\n阎锡山命：支聚两酉，辛金出干，喜癸丁并透，行南方火运，大富贵。\n癸未，辛酉，乙亥，丁亥。\n光绪九年八月廿八日亥时。\n汤芗铭命：辛癸丁并透，戊运贵为都督，较之阎造，仅差一字，两亥壬水太重，七煞泄气，戊运去病故也。\n戊子，辛酉，乙未，丙子。\n光绪十四年八月十六日子时。\n商震命：丙辛并透不合，癸水暗藏，行丙运，贵为山西主席。\n丙申，丁酉，乙亥，戊寅。\n光绪廿二年八月十三日寅时。\n胡若愚命：辛金不透，两壬泄弱辛金，此不用煞，丙丁并透，木火文星，伤官生财格局，秋木见火，必须佩印，以印为用也。\n书云：秋乙逢金，非贫即夭，秋生乙木忌根枯，根既枯槁，贫苦到老，（此言三秋之木不能无水也。）又云甲乙遇强金，魂归西土，看龙（甲乙）逢兑旺（金）且贱且贫，又云：乙木生於酉，莫逢巳酉丑，富贵坎离宫，贫穷申酉守，木逢金旺已伤，再遇金乡，岂不损寿。（言秋木不能无丙癸也）三秋甲乙，木性内敛，枝叶凋残，最宜裁剪，以杀为生，方成梁栋之材，将不可无丙丁癸水为配合耳，癸水化金培木之根，丁火制金，不伤木性，且甲宜庚，乙宜辛，制煞丁火为上，丙火次之，如身弱只要有癸水透出，不畏克制，煞印相生，甲乙即有恃而无恐也。子平真诠云：秋木盛，七煞透而有制，无有不贵，盖金神七煞，与众不同，观上诸造而益信，秋乙逢金数句，造化元钥抄本删除，特附志之。\n盖甲为向旺之木，故怕弱，乙为向藏之木，衰其本性，故不怕弱，只要通根见癸，即不畏克制，惟辛金必须出干，更要有丙丁制之，无有不贵，至於用水用火，观四柱配合，火旺用水，水多用火，不必定限上下半月也。'
	},
	{
		key: '戌,乙',
		content:
			'九月乙木，枝枯叶落，必赖癸水滋养，如见甲申时，名为藤萝系甲，可秋可冬。\n九月秋气萧索，燥土秉令，乙木无癸水滋养，则成枯木，故必以癸水为先，如通根亥寅，得长生禄旺者，不以此论。财官食伤，均可取贵也，乙为最绝之木，见甲气变生旺，与甲无殊，名藤萝系甲，言甲申时者，申为木之绝地，木气最衰之时，言虽在秋冬，木气衰绝之时，亦可附甲而荣也，凡阴干见劫透，通根长生临官，气变生旺，当从阳干论之，五行皆现，不独乙木也。\n若柱中见癸水，又遇辛金发水源，定主科甲，或有癸无辛，常人。有辛无癸，贫贱，或四柱壬多，惟难泛乙，每作寻常人物中之上品。\n承上文，九月燥土当旺，癸水易涸，有癸无辛，癸水无源，有辛无癸，乙木枯槁，皆难显达，土旺乘权，虽四柱壬水多，亦难泛乙，木枯用水，水多用戊，皆庸中佼佼者流，或亥多戊土，又透天干，作从财看，无比印方妙，有比有印，富屋贫人。\n三秋木气休囚，土多从财，乃一定之理，但不可无比印，一见比印，只作财多身弱看，不作从论。\n用癸者，金妻水子，但子女艰难，季土克制故也。\n若癸为用，故金妻水子，癸水为季土所克，故子息艰难。\n壬戌，庚戌，乙丑，庚辰。\n取辰丑中癸水为用，丑戌刑出辛金，可许科甲，但癸辛藏支，可许难逢，可望五品，其人执拗，吉里有凶。\n甲寅，甲戌，乙酉，丙子。\n藤萝系甲，癸水得禄，科甲名臣。\n辛丑，戊戌，乙卯，癸未。\n辛癸两透，木局破戊，十二岁行酉运连捷，行癸运入阁，位至尚书。\n庚辰，丙戌，乙亥，庚辰。\n年透庚金，支见二辰，可作化合，巧中取贵，但化不逢时，不孤有刑，寿高五十。\n按化合失时，丙火伤官破庚，只能用丙火，但乙与庚合，又不能舍弃庚金，是为不顾用神，犹幸丙透壬藏，虽贵而情情奸险，故云巧中取贵也。\n庚申，丙戌，乙丑，丁亥。\n贫苦，早年有刑。\n乙未，丙戌，乙亥，丙子。\n道光十五年八月十九日子时。\n陶模命：丙透癸藏，专用子中癸水，六乙鼠贵格也，位至总督。\n丙寅，戊戌，乙亥，丁亥。\n同治五年九月十九日亥时。\n沈金鉴命：生霜降后，寅亥合，木破戊，以食伤为用，甲辰运出任浙江省长。\n丁卯，庚戌，乙亥，丁丑。\n同治六年九月廿五日丑时。\n卢永祥命：生霜降前一日，支会亥卯，亥丑夹子贵，两丁制庚，甲辰运，庚金劈甲引丁，贵为浙江都督。\n壬申，庚戌，乙卯，乙酉。\n同治十一年十月初四日酉时。\n蔡成勋命：支合申酉戌西方，四柱无火，运至丙，贵为江西都督。\n己卯，甲戌，乙亥，己卯。\n光绪五年九月初五日卯时。\n张绍曾命：亥卯会局，甲木出干，身财两旺，藉食伤为通关，四柱无火，为其缺点，至午运末，丁火泄木生财，位至首揆，盖亥宫木气长生，壬水临官，不畏木枯也。\n壬午，庚戌，乙未，丁丑。\n光绪八年九月十二日丑时。\n徐文俊命：专用壬水，上承慈荫，运行北地，为浙江军需课长，署理盐运使。\n庚寅，丙戌，乙酉，己卯。\n光绪十六年九月十八日卯时。\n唐生智命：九月乙木，不离癸水，木火土金俱全，待水而发胎元丁丑，丑中有癸水余气，元机暗藏也。\n辛卯，戊戌，乙未，戊寅。\n光绪十七年十月初四日寅时。\n孙科命：此命造确否待考。一说：辛卯，戊戌，己卯，丙寅，未知孰是。\n癸巳，壬戌，乙巳，戊寅。\n光绪十九年九月廿六日寅时。\n朱有卿命：财印交差，用壬癸水，宜金为通关，四柱无金，为其缺点，运行辛酉庚申，荫庇之下最吉，至己未，柔土不足以止水，位至公路局长，戊运殁。'
	},
	{
		key: '亥,乙',
		content:
			'十月乙木，丙不受气，壬水司令，丙为尊，或壬多，用戊土。\n木至小阳春，外象凋残，生气内动，皮内发育，即生气渐萌之象，木气长生，此其时也，丙火至亥绝地，故云丙不受气，冬木喜得阳和而发荣，寒木向阳，必取丙火为用，壬水太旺，反使生机受阻，以戊土为制，故云壬多用戊土，壬水乃当令神，虽不透而旺也。\n丙戊两透，定许科甲，有戊无丙，虽非科甲，亦入儒林，支藏丙火，见火土运，必得禄位，若不验，风土之薄也。\n十月乙木，丙火为尊，戊土为去病之药，二得必相资为用，有戊无丙，富而不贵，但不失儒林而已，支藏丙火，仍丙戊并用也。\n或水多无戊，乙性漂浮，游食好间之人，不见丙己，妻子难全，或一点壬水，见戊，常人。\n十月壬水秉令，乙性柔弱，见水多以致漂浮，无戊为救，游间之人，己土虽不能制壬，混合壬水，亦可培木之根，故无丙戊者，必用丙己，此言印多以财损印为救也，若仅亥宫一点壬水，则又不必见戊己，寒木向阳，专用丙丁可耳，见财破印，反作常人，须取甲为救，见下文。\n多见戊土，亦为不妙，得甲出制戊，可许能士，但好生祸乱。构讼争非，虽非秀士，亦广交善谈，或时月皆透甲木，壬多无庚丙戊，贫贱，男女一理。\n多见戊土者，水少土多也，须甲木制戊为救，但比劫煞财，虽才能出众，不免恃其才能而生是非，壬多用戊，戊多用甲，时月皆透甲木，须用庚金，凡此皆是应病与药之用，总之，寒木向阳，不离丙火，有病而无药为救，必是贫贱之命，男女一理也。\n支成木局，时值小阳，又与春木同旺，再见癸水，取戊为尊，加以丙出干，可许科甲，若无丙戊二字，自成自败，终非大受之器，故十月乙木，必兼丙火为用。\n亥宫木气长生，然木并不旺，或见卯未会局，则旺同春木，（与巳宫庚金相同，见酉丑会局则旺，木旺不劳印生，见癸阴湿，反窒生机，必须取戊制之，寒木向阳，加以丙火出干，科甲可许，如明王鸿儒命，（己卯，乙亥，乙未，丙戌）得力在时上丙戊，冬木失令，无丙戊总非上格，总之，十月乙木，水旺用戊，戊多用甲，甲多用庚，应病与药，随宜配合，但寒木向阳，必兼丙火为用。\n己亥，乙亥，乙巳，丁亥。\n亥中三壬生木，与春木类推，戊丙作用，丙戊禄在巳，虽不透干，一榜五品，但巳亥逢冲，性傲招尤，举动敏捷。\n按巳宫用神所聚，而驿马逢冲，成中有败，贵亦减色。\n戊子，癸亥，乙未，丙子。\n戊丙透，御史。\n按此造坊本误，今改正之，亥未会局，亦己土混壬也，癸透戊制，加以丙透，其贵宜矣。\n乙丑，丁亥，乙酉，戊寅。\n女命，夫主秀才，大富，用戊故也。\n按夫星在酉，骼财化食生官，年月丑亥夹子，母家亦贵也。\n甲戌，乙亥，乙亥，己卯。\n秀才大富，用戊。\n按此造胎元丙寅，己土出干，丙火化劫生财，故富而不失儒林。\n甲戌，乙亥，乙亥，辛巳。\n有能贡生，五福三多之命。\n按丙戊禄在巳，用归时上，晚福无涯，子必贵显。\n甲申，乙亥，乙亥，戊寅。\n两榜。\n按丙戊长生在寅，申宫庚制甲，专用两戊，上列三造，同为胎元丙寅，互相比较，优劣自见。\n甲戌，乙亥，乙亥，庚辰。\n化合假格，有能秀才，三多之命。\n按此造合而不化，故云化合假格，当以庚为用，不以胎元丙寅，得太阳之助，木有生机，丙火为子，子能助父，晚福自佳，故为三多之命。\n庚申，丁亥，乙亥，丁亥。\n贫贱。\n按亥宫壬水得禄，叠见长生，水旺木浮，无戊制水，漂浮之命。\n己酉，乙亥，乙亥，丁亥。\n幼孤，先贫后富，子五。\n按此造专到胎元丙寅，年上己土之财，为比所夺，故幼孤，逆行南方运财旺得地，宜其后富。\n甲戌，乙亥，乙亥，丙子。\n阁老。\n按丙火出干，寒木向阳，大贵，胎元又得丙寅也。\n庚寅，丁亥，乙巳，己卯。\n道光十年十月廿一日卯时。\n王文韶命：丙戊禄巳，元机暗藏，运行东南生旺之地，循序升迁，官至大学士。\n乙未，丁亥，乙丑，丙子。\n道光十五年十月初十日子时。\n清慈禧太后命：寒木向阳，专用丙火，以丑中辛金为夫星，惜其不透，早年财运生官，龙冠六宫，寅运金绝克夫，入后运转东南，为本身旺运，垂帘听政四十五年，卒於乙运戊申年，寿七十四。\n乙丑，丁亥，乙未，己卯。\n同治四年十月初四日卯时。\n亥卯未全，曲直仁寿格，惜曲直失时，又无丙火，虽丁火出干，仅为一乡农之命，食神生财，故曰白手成家，五福三多，一乡称长者也。\n戊寅，癸亥，乙卯，壬午。\n光绪四年十一月初十日午时。\n杨小楼命：壬癸并透，专用戊土，名重伶官。'
	},
	{
		key: '子,乙',
		content:
			'十一月根叶寒冻，喜丙复一阳，用丙火解冻，斯花木有向阳之意，不宜癸水出干以冻花木，故专用丙火。\n十一月乙木，与十月略同，不能出丙戊，丙以解冻，戊以去癸水之病，如壬癸透干，不可无戊以制之，不见壬癸，则戊土亦可不用，寒木向阳，丙火为不可缺少之物，调和气候，乙木方有生机，特冬至前后略有小异，冬至前，阳气未动，虽用丙火，不过安富尊荣，冬至后一阳来复，丙火得用，显贵可期，此则节候之关系也。\n得一二点丙火出干，不见癸破，定许科甲，若二丙藏支，不过选拔，得此不贵，必因风水薄，或壬出干，见戊制，可作能人，丙藏者，秀才，壬无戊，贫贱。\n申述上文之意，丙火出干，无壬癸克制，可许科甲，丙藏寅巳，无申亥刑冲，亦贵，若壬癸出干，须有戊土为救，仍用丙火，丙出则贵，丙藏寅巳，不过秀士，壬多无戊，丙火为壬水所破，决为贫贱之人矣。\n或支水局，子出壬癸，全无丙火，虽见戊制，不免贫寒到老，入南方运，稍有衣禄，丁火有亦如无，即或用丁，灯烛之光，岂能解严寒之冻，无用之人，设丙丁戊全无，金水重见，奔波下贱之人，或全无戊己，有火亦属常人，贫寒而不至下贱，或一派丁火，大奸大诈之徒，无甲引丁，孤鳏到老，长卧白云深山，丁火见甲，妻贤子肖，且麟趾振振，芝兰绕膝。\n丙火为主要之物，戊土为救应之神，有戊制壬而无丙火，乙木虽不致漂浮，亦无生机，平常人也，根在苗先，辰局无丙火为根，即运至南方，发福不足，衣禄无虞，显达无望，丙为太阳之火，丁为灯烛之光，调和气候，必须用丙，丁火虽有若无，原局无丙，不得巳用丁，丁火通根於午未，附晒於甲木，则亦可用，特力量微薄耳，若一派丁火，力量充足，逢以丁为用，但阴木阴火，性情自必阴沉，木火又为聪明，故云大奸大诈之徒，丁火以甲为嫡母，乙木以得藤萝之系，与甲木无殊，故丁火见甲，主麟趾振振，无甲引丁，主孤鳏也。（用丁者，木妻，火子，故无甲主鳏，甲木引丁，主妻贤子肖），有丙丁不致下贱，无戊己不免贫寒，气候配合，无可勉强也。\n或支成水局，壬癸两透，则木浮矣，不特贫贱，而且夭折，得一戊救方可。\n得戊救应，可免夭折，不见丙火，贫寒至老，义同上文。\n总之冬月乙木，取戊止可补救，不可用相，必须用丙，然满局壬癸，得一戊，亦可免孤与夭，用火者，木妻火子，用土者，火妻，土子。\n冬月兼取戊土，不过为去病之药，救应之神，非可恃以为用，调候为急，不能用丁，寒木向阳，专取丙火，用土者，满局壬癸，不得已取戊土为补救也。\n乙木生於冬至之后，坐下木局，得丙透干者，富贵之造，即丁出干，亦有衣禄，须忌癸制丁，乙木生於冬月，己土透干，又有丙透，大富贵之造。\n生於冬至后者，一阳来复也，（大寒以前，同此看法）坐下木局，冬木成林也，不特丙火可用，丁火亦可用矣，寒木向阳，富贵之命，见丁力量虽薄，亦有衣禄，惟不可见癸水也，用丁而有寅巳午为根，亦同丙火，己土透干，又有丙透，乃以己土制癸，仍是用丙，地支有丑合子更妙，若见壬水出干，己土我益，必须戊为用，此节与上文意义似矛盾，然以冬至后支成木局为条件，并不抵触，造化元钥抄本删，附录之以供参考。\n庚申，戊子，乙巳，丙子。\n丙戊两透，词林。\n庚申，戊子，乙巳，乙酉。\n戊透丙藏知州。\n按上两造，丙戊得禄於巳，惜木无根，否则，富贵当不止此，幸是乙木虽弱无碍。\n辛亥，庚子，乙卯，丙戌。\n化不逢时，孤儿异姓，幸丙火解冻，由武而得守备。\n丁未，壬子，乙未，丙子。\n元顺帝命：寒木向阳，专取丙火为用，丁壬一合，去病为贵，申运失国。\n辛巳，庚子，乙酉，丁亥。\n光绪七年十月廿六日亥时。\n陈光甫命：年支巳宫藏丙，干透丁火制庚，位至上海商业银行总经理。'
	},
	{
		key: '丑,乙',
		content:
			'十二月寒木见丙，有回春之意。\n十二月冻木枯枝，见丙火照暖，则有回春之意，除丙火外，别无用神可取，与十一月同。\n得一丙透，无癸出破格，科甲显宦，或支藏丙火，不过廪贡生员，终作贫寒之士。\n寒木向阳，得一丙高照，其力倍显，见癸破格，与冬至后乙木同看，丙火藏於寅巳，运行东南，亦必贵显，若无运助，终作贫寒之士耳。\n或一派戊土，见甲，专用丙火，不能大富，颇有衣禄。\n十二月水气已衰，柱无壬癸，固不必用戊土也，一派戊土，才多身弱，必须见甲破戊，甲为救应之神，仍以丙火为用，财多有劫为助，故颇有衣禄。\n或四柱皆戊己，不见比劫，作从财论，大富。比劫破财，贫无寸土。\n四柱皆己，从财成格，大富亦宜丙火暖土，则有寒谷回春象，乙不能破己，甲合於己，从格不成。财多身弱，贫寒之命，冬木以泄为生，见丙火即不怕弱，化比劫以生财，虽不富亦不致贫寒。\n壬午，癸丑，乙卯，辛巳。\n丙戊得所，一榜，官府尹。\n壬午，癸丑，乙酉，辛巳。\n巳酉丑会金，丙火息矣。但有衣禄，一富而已。\n按两造相差一字，乙卯，活木也，活木得火而秀，自有贵气，乙酉死木也，虽丙火得所，一富而已，巳酉丑会局，金之气专，丙火未失其用，倘非巳时，干有壬癸冻木，支有酉丑伤木，能无贫夭残疾之惧，欲求衣禄富裕，岂可得乎。\n丁酉，癸丑，乙卯，丙子。\n都宪。\n庚子，己丑，乙丑，丙子。\n平章。\n庚子，己丑，乙巳，庚辰。\n煞重身轻，贫而且夭。\n按三冬庚辛之气泄於水，本不能伤木，见己土制癸水，则庚金有力，乙木见庚，不化必被掣肘，上造丙火出，破庚，乙木得向阳之用，下造丙火藏巳，不能制庚，又不能用庚，木被金伤，故为煞重身轻。\n辛卯，辛丑，乙亥，辛巳。\n何起凤尚书。\n甲寅，丁丑，乙酉，辛巳。\n举人。\n丁巳，癸丑，乙丑，辛巳。\n都宪，十子。\n戊午，乙丑，乙巳，庚辰。\n咸丰八年十二月初四日辰时。\n副总统冯国璋命：取财生官旺，地支丑辰巳午，夹寅卯，乙木暗强，运行巳庚，开府江南，位至总统，殁於午运末己未年。\n壬申，癸丑，乙亥，庚辰。\n同治十一年十二月廿五日辰时。狄进熹命：壬癸并透，泄金生木，不作化论，加以乙木临亥，得长生之气，更不能化，四柱无火，运行南方，名利兼全，惜干支无丙，运过之后，终作寒儒。\n壬申，癸丑，乙丑，辛巳。\n同治十一年十二月十五日巳时。\n刘芗荪命：丙火得所，位至上海道。\n甲戌，丁丑，乙酉，丙戌。\n同治十三年十二月十六日戌时。\n丁超命：甲丙丁并透，专用丙火，位至镇守使。\n甲戌，丁丑，乙酉，庚辰。\n同治十三年十二月十六日辰时。\n郁芭生命：化合失时，原命有丁制庚，甲木助乙，支见财多，运行辰壬，印化煞生身，富甲一方，至午运殁。\n乙亥，己丑，乙酉，丁丑。\n光绪元年十二月廿二日丑时。\n谢持命：专用丁火，难解严寒，恐时有误也。\n丙子，辛丑，乙巳，乙酉。\n光绪二年十二月十九日酉时。\n顾逢伯命：巳酉丑三合透辛，丙与辛合，羁绊用神，煞重身轻，行帮身运，（东方）最吉，制煞之运虽佳，本身克泄交集，在好运中去世，此命在丙运末庚申年不禄。\n丁丑，癸丑，乙酉，己卯。\n光绪三年十二月初五日卯时。\n陈其美命：卯酉相冲，日禄受损，酉丑会局，煞旺身衰，丁火食神，为癸水所克，行酉运，遭暗杀弊命。'
	},
	{
		key: '寅卯辰,丙',
		content:
			'三春丙火，秉象至威，阳回大地，侮雪欺霜，专用壬水，为水辅阳光，非克丙也，名曰天和地润，既济功成，或土多，为土众成慈，非泄丙乃假丙也。正月专用壬水，佐以庚金，二月专用壬水，三月土重晦光，用壬水取甲佐之为妙。\n三月丙火，阳回大地，与木气同时而至，木旺火相，势力并行，丙为纯阳之气，万特遇之，欣欣向荣，欺霜侮雪，层冰悉解，即所以显示阳威也，丙火无壬水，孤阳失辅，气势不清，故以见壬为贵，名曰水辅阳光，非克丙也，正月甲木得禄，月垣自有木气，能通水火之情，故曰地润天和，既济功成，丙火炎炎之势，见土多则济其威，火旺无水，用土以泄旺火之气，格局多富而少贵，假以为用，不得已思其次也，三春丙火，皆以壬水为尊，特正月壬水绝地，甲木生旺，故用壬以庚金为佐，三月土重，以甲木为佐，土重晦丙之光，塞壬之流，有甲木为救，则水辅阳光，依然清澈取贵也。\n癸丙春生，不晴不雨之天，丙日春生，时月出癸，云雾迷濛，不显不达，非若壬水辅丙也。\n申述上文之意，三春丙火，用壬不用癸，丙火见壬，晶莹澄澈，相得益彰，癸丙并见，不晴不雨，云雾迷濛，失丙火之用，故见壬为贵，见癸不为贵，不仅三春为然也。\n阳干为生旺之气，其势方张，阴干为衰竭之气，功成身退，故阳干必得阳干相克，则相得益彰，如甲木喜庚金劈甲，丙火喜壬水辅映，戊土喜甲木疏溶，壬水喜戊土提防，皆非相克，独有庚金喜丁火，利用其旺而不炎之性，以成煅炼之功，此五阳干性质之别也，阳见阳以生旺取贵，若见阴干，有克之情，无克之力，格局为次，不仅丙火见癸为然，五行之理，可以相通也。'
	},
	{
		key: '寅,丙',
		content:
			'正月三阳开泰，火气渐炎，取壬为尊，庚金为佐。\n正月甲木得禄，月令自有木气，木旺火相，必取壬水为对象，方显晶莹之象，寅宫水之绝地，故取庚金为佐。\n壬庚两透，定许科甲，即壬透庚藏，虽不由科甲，恰有异途恩封。\n壬庚两透，财露印藏，两不相碍，以财滋煞，以印化煞，自然显达，若壬透庚金藏申，与寅相冲，寅申为丙壬生地，且为用神所在，互冲非吉，相隔则不碍，水辅阳光，仍可取贵，惟不由科甲而为异途而已。\n若一壬高透，有一二丙藏寅巳，虽纳粟秦名，显职可期，为人英风慷慨，磊落光明，有才迈众。\n丙人用壬，以身旺为第一要义，根以支为重，丙火通根寅巳，日元自旺，上文言壬庚两透用财滋煞也，此言一壬独透，无庚，丙火通根寅巳，假煞为权也，丙火阳刚之性，得壬水辅映成辉，故主慷慨英豪，磊落光明。\n或丙少壬多而无戊制，煞重身轻，斯人笑里藏刀，胆大光棍，见一戊制壬，便是大富大贵，但宜见一二比肩方妙。\n丙少壬多，煞重身轻，正月木气当旺，有印化煞，不致伤身，但煞多非吉，有戊制壬，便成富贵，然用食制煞，亦需身旺，否则，克泄交加，故必得一二比肩帮身方妙，以上言用壬水，为正月丙火之正轨也。\n或一派庚辛混杂，常人，或时月两透庚金，无辛杂乱，秀才。或辛年辛时，名为贪合，定昏迷酒色之人，女命一理，己业难创，祖业难承。\n此言以财为用也，丙火逢辛而合，失其阳刚之性，用故宜庚不宜辛，时月两透庚金，谓庚寅月庚寅时也，身旺任财而财临绝地，主清贵而已，若两透辛金，丙火贪合，失其本性，迷途忘返，势所然也。\n或一片戊泄，甲不出干，难成大器，且恐贫贱死外，故正月丙火，最忌戊土晦光，或支成火局，专取壬水为清贵，无壬，癸亦姑用，若壬癸俱无，则取戊以泄火气，但属平人。\n此言食神为用也，正月丙火，寅宫自有木气生之，本无需甲木出干，若一片戊土晦光，则不得不藉甲木出干为救，为食神佩印也，盖正月丙火为方生之气，见戊土则晦光，故为最忌，即使支成火局，无壬癸可用，不得已用戊土泄火气，亦非上格，盖用财用食伤，皆是随局配合，乃假神，非真神，用癸，不晴不雨，（见总论）亦是假神，皆平庸之造也。\n或支成火局，又作炎上格论，但支成不得令，运不见东南，则为孤贫。\n正月建寅，更见午戌，会成火局，四柱无壬癸，则成炎上格，须生於巳午月，方为得时秉令，生於三春，专旺失时，必须行东南运程助之，则可富贵，否则，孤贫之命，（东南坊本作东西谬甚）凡成格非必为贵，总须配合适宜，而专旺格局，尤以得时得地为要也\n凡炎上格必须运行东南，即使逢时得令，亦同此理，曾见一造，甲午，庚午，丙午，甲午，美在得时矣，然而拘谨懦弱，出於常情也。\n或四柱有甲木，得庚金暗制者，可作秀才。\n此言用财损印也，正月甲木临官，若四柱多见甲木，则木盛火寒，得庚金暗制方妙，此节与上文时月两透庚金意重，儒林秀士，不失为清贵也。\n无壬用癸者，略富贵，且官杀亦要旺相有根，丙火无壬，多主贫贱，屡徵屡验，或火多无木，一至水乡必死，不然定主灾咎，五月丙火合炎上格，亦不喜水破格，用癸无根，定主目疾。\n此两节义皆与上文重复，造化元钥抄本删除，今附录之，正月丙火，专取壬水，无壬用癸，用壬承者贵显，用癸者略富贵，不论用壬用癸，（官煞）皆要通根旺相，寅月水之绝地，无根易涸，难以取贵，用癸无根，定主目疾，癸水熬乾故也，丙火必取壬水为用，气势始清，无壬总不为美，此经验心得也，火多无水，与炎上格同论，运至水乡，滴水激火之焰，不死必灾，与五月炎上格，忌水破格，一理共推。（参阅五月节）\n用壬者，金妻水子，用庚者土妻金子，先壬次庚，壬忌多见。\n正月丙火，以用庚壬为正轨，财滋弱煞也，用庚者，如木多以财破印，土多以泄食神，格之次也，壬多用戊，戊多用甲，又其次也。\n丙午，庚寅，丙午，庚寅。\n两干不杂，按察使。\n按时月两透庚金，而庚金无根，寅午会局，比肩出干，不能用财，乃炎上失时，喜其运行东南，故贵为按察使。\n庚寅，戊寅，丙寅，壬辰。\n庚壬两透，位至主试。\n按此造千水出干，戊土为病，喜得庚透化食生煞，位至主试。\n庚寅，戊寅，丙辰，戊子。\n庚透癸藏，巨富，子中状元。\n按此造专用子中癸水，庚透化戊土生癸水，无庚，癸为戊制，所重在偏财，故巨富，癸在时支子息宫，故子贵。\n丁酉，壬寅，丙子，戊子。\n秀才，午运死，先富，后贫且孤。\n按此造丁火合去壬水，戊土制住癸水，年上酉金生壬，故秀才先富，时逢戊子，后孤且贫，至午运方死，寿元至午，则以午为子水绝地也，然已八旬外矣。\n丁酉，壬寅，丙子，戊戌。\n假道斯文，早岁子息艰难，先富后贫寿高。\n按此造与上造同，戊戌时制煞之力较强，故子息艰，先富后贫寿高，均与上造同。\n丁酉，壬寅，丙子，己亥。\n知州，五子皆贵，酉运死。\n按此造亥宫壬水长生，临天乙贵人，故子多而贵，己土不足以制壬，晦火之力亦薄，位至知州。\n乙未，戊寅，丙申，辛卯。\n木盛用庚，孤贫且夭。\n按此造用庚辛金杂乱，丙火透辛而怯，辛丑不能扫乙，徒有伤克之情，一友人造。乙未，戊寅，丙申，庚寅，用庚无辛，财印交差，用申宫壬水，出身世家，富贵中等。\n辛亥，庚寅，丙子，丁酉。\n状元/\n按此造财旺生煞，劫印并用，妙在丙辛隔位不合，运至丁、亥、丙、戌、宜其贵矣。\n己未，丙寅，丙午，乙未\n假炎上格，秀才大富。\n按此造假炎上而丙火并不旺，年时两未，己土出干，似宜用己土泄火气，正月火土假伤官非上格，然泄秀生财，故秀才而富，（参阅二月丙火）以上造化元钥。\n辛亥，庚寅，丙子，乙未。\n雍正九年正月十二日未时。\n朱圭命：此与上列辛亥仅一时之差，上造财旺用劫印，此造印旺用财官，运行西北，科甲出身，太平宰相。\n壬申，壬寅，丙子，乙未。\n乾隆十七年正月十四日未时。\n铁保命：壬透庚藏，用木化煞，煞印相生，位至封疆大吏。\n壬子，壬寅，丙午，庚寅。\n乾隆五十七年二月初七日寅时。\n陆建瀛命：壬庚出干，寅午会局，身煞两旺，官至总督。\n戊戌，甲寅，丙申，己亥。\n道光十八年正月廿三日亥时。\n胡字骏命：食伤晦火，用甲木破戊己土，副榜，甘肃平凉等府知府。\n甲子，丙寅，丙辰，庚寅。\n同治三年正月十四日寅时。\n叶德辉命：庚金虽透，壬不出干，地支子寅夹丑，甲庚财印临贵，寅辰夹卯，气全东方，申运冲寅，破拱夹，惨遭非命。\n癸酉，甲寅，丙午，癸巳。\n同治十二年正月廿六日巳时。\n梁启超命：日坐阳刃，身旺用官，子运冲刃，亡命海外，戊运合去官星，不禄。\n丁丑，壬寅，丙寅，庚寅。\n光绪三年正月初十日寅时。\n沈瑞林命：壬庚两透，财滋弱煞，富贵之命。\n戊寅，甲寅，丙辰，丙申。\n光绪四年正月初六日申时。\n杨寿生命：专用申宫庚金财星，富商之命。\n壬午，壬寅，丙申，乙未。\n光绪八年正月初九日未时。\n孙多珏命：壬透庚藏，丙火亦旺，用印化煞，富贵之命。\n辛卯，庚寅，丙戌，己丑。\n光绪十七年正月廿一日丑时。\n王普命：伤官旺而生财，宜印劫为用，喜丙辛不合，贵为省主席，总领师干。\n戊戌，甲寅，丙午，戊戌。\n光绪廿四年正月廿二日戌时。\n都锦生命：炎上失时，戊土戊重，月令甲木，能破年上之戊，而不能破时上之戊也，不贵而富，时逢华盖，艺术之星，运行东南，以艺术致富。\n庚申，戊寅，丙申，乙未。\n民国八年十二月十九日未时。\n富家公子。财旺破印，恐不寿耳。'
	},
	{
		key: '卯,丙',
		content:
			'二月丙火，阳气舒升，专用壬水。\n丙火喜用壬水 ，正月甲木秉令，故用壬以 庚制木为佐，二月阳壮木渴，专用壬水，寅卯月为壬水病死之地，用壬须藉金生助，则为正二月所同也。\n壬透不见丁化，加以庚辛亦透，壬水有根，科甲无疑，或壬藏支，亦主秀才，但必庚辛方妙。\n二月用壬，庚辛为佐，专到其生助，非以制木，专用在壬，故壬透以柱有庚辛方妙，庚透辛藏，富贵无疑，壬藏支力薄，有庚辛生之，不止秀才，丁透羁合用神，故以为忌。\n或无壬癸，姑用己土，但是常人，虽有才学，不得成名，不过衣禄充足。\n无壬癸而用己土，为火土伤官，主聪明有才学，印在月令，伤透天干，两不相碍为美，食伤旺自能生财，虽不能取贵，衣禄充足，为富格也。\n或一派壬水，见一戊透，虽不科甲，不失异途显达，或无戊透，用四库辰戌丑未之戊，恐辰宫癸水合化，不能制壬，不过衣禄常人，若干支不见一戊，奔波客外之人，加以金多生水者，下贱之命。\n一派壬水者，壬水过多也，必须用戊土制服，月令正印，身旺能任，不失富贵，辰戌丑未之土，辰丑皆湿土，不能制水，未见卯会木局，可泄壬水而不能制，惟戌与戊土同功，丙火阳干，月令正印秉令，无从煞之理，惟有用制，七煞无制，必为奔流之人，财多挡煞。更为下贱之命。\n或一派戊土，仍以壬水为用，喜行东方木运，土运不祥，见土年程即死，行火运亦屯禀。\n丙火以壬水为贵，若见一派戊土，克制壬水，必取甲木制戊为救，虽四柱不见甲木，仍宜东方木运以补其缺憾，惟根在苗先，原命无甲，行东方木运，发福不足，要不失为最佳之运，金运可行，水运无益，火运反助土旺，故亦屯禀也。\n或丙子日辛卯时，假从失令，贪财坏印，难承祖业，若得两重丁火破辛，壬水得位，亦主富贵，虽不科甲，亦有异途，风土虽薄，名傅都邑，合此主多妻妾，兼多子。\n或时月俱辛卯，又见丙子日，名为争合，年不透丁破辛，昏迷酒色，祖业破耗。\n有丁则吉，或支见未，成木局，反因奸得禄，因酒获利。\n元理赋云：丙子辛卯相刑，荒淫浪漫，盖丙子日辛卯时，丙得正印，化而不化，日主向财，贪财坏印，丙火见卯为咸池桃花煞，木以子为咸池桃花煞，木火交互，为滚浪桃花也，见丁火克辛，或壬水出干，使辛不合於丙，而泄气於壬，则与用壬以辛为佐相同，亦可显达，财透主多妻妾，壬水得位者，时逢己亥也，故主多子，两辛争合，无丁火去病，必主荒迷，有丁克去一辛，则无争合之患，但用子癸官星，而泄气於印，亦寻常人也。支成木局，则子卯不刑，但日主向财而不向官，用在官而日主恋财，故主因奸得禄，专用壬水者，金妻水子，用己者，火妻土子。\n二月丙火，以用壬为正，无壬癸用己土。\n己亥，丁卯，丙申，己亥。申内有庚生水，武举，但子息艰难耳，以上造化元钥。\n丁巳，癸卯，丙辰，癸巳。\n咸丰七年三月初四日巳时。\n韩国钧命：地支连茹，用官印官居极品。\n乙亥，己卯，丙子，辛卯。\n光绪元年二月初八日卯时。\n李景曦命：丙子辛卯相刑，有贪财坏印之嫌，此造妙在亥卯会局，透乙太旺，宜用财损印，更有己土出干，伤官生财为用，宜其富贵兼矣。命理之变化不测有如此。\n庚辰，己卯，丙申，戊戌。\n光绪六年正月廿八日戌时。\n黄郛命：丙申日戊戌时夹丁酉，名连珠夹贵，丙临申位，戊己泄气太重，以卯印为用，行印运贵为总揆，冀察政委主席，凡丙火日干，见戊己出干，多不贵而富，即炎上格亦不能外此例，独有丙申丙子日，见戊戌时，以夹拱取贵。赋云：丙临子申，戊当头而贵拟王侯是也。\n丁亥，癸卯，丙戌，壬辰。\n光绪十三年二月廿八日辰时。\n朱庶祺命：壬水出干，亥卯会局，专用煞印，一旬三位，至浙江实业厅长。\n己丑，丁卯，丙申，癸巳。\n光绪十五年二月廿日巳时。\n李钦命：申宫庚财生水，时上癸水透干，财官为用，位至湖北财政厅长。\n'
	},
	{
		key: '辰,丙',
		content:
			'三月火气渐炎，专用壬水，或支成土局，取甲为辅，壬不可离。\n三月丙火向旺，专用壬水，与二月同，雪中鼓雨之后，土旺用事，虽不见戊，无形之中，自有晦丙塞壬之患，故用壬，须取甲木为辅，见甲木出干，丙壬之气清，自然取贵，成土局者，支聚四墓也，丙火用壬，名水辅阳光，在土旺之时，虽干不透戊己，支不聚墓库，亦非甲木为辅，不足以取贵，况支成土局乎。\n壬甲两透，科甲有准，但忌金出干破甲，止於秀才能士，壬透甲藏，富大贵小，无甲用庚助壬，又能泄土气，有甲无壬，劳碌小富，壬藏无甲，一介寒儒，无壬无甲，贫贱之格。\n申述用壬甲之法，有甲忌见庚金，无甲喜用庚金，土旺无甲，不能不用庚助壬，兼泄土气，但必须日主旺相，方可用之，不比甲木制土卫壬，兼助身旺，为一得三用也，如鄙人自造，丙戌，壬辰，丙申，丙申。壬透无甲，支聚辰戌土局，如用申中庚金泄土生壬，为财来党煞克身，非徒无益，反有害矣，非甲不能化壬生丙，无甲困苦一生，可见用庚助壬者，必为丙旺壬弱，方可取财滋煞为用，或土众壬弱，不得已用庚泄土生壬，身弱总非上格。\n或丁己离乱，常人。\n承上壬甲两透意，见丁合壬，见己合甲，失用煞印之意，闲神羁绊，平庸之命。\n或支成水局，宜用戊土，勿用壬，戊透稍富贵，戊藏常人。\n此言壬水太旺也，辰为水墓，有申子成水局，仍以甲木化煞生丙为上格，（见下孙宝琦命）无甲用戊土制壬，必以身旺为要义，见戊土稍富贵，言非格之上也，虽用戊土，仍以印运为美。\n用壬者，金妻水子，用甲者，水妻木子。\n用壬为格之正，用甲有二，土重用甲，或壬水太旺身弱，亦用甲也。\n癸丑，丙辰，丙午，壬辰。\n壬出天干，太守。\n按壬透无甲，而辰午夹巳禄，日坐阳尺，身旺，假煞为权，以壬取贵。\n辛卯，壬辰，丙戌，癸巳。\n明经。\n按壬透无甲，而时归巳禄，取辛金佐壬为用，惟嫌官煞混杂耳，以上造化元钥。\n庚申，庚辰，丙午，戊戌。\n咸丰十年闰三月十二日戌时。\n郑孝胥命：丙临午刃，壬戌会局，申宫藏壬，用庚泄戊生壬，此造是也。\n丁卯，甲辰，丙子，丙申。\n同治六年三月廿二日申时。\n孙宝琦命：申子辰水局，火居上，水居下，如日晒中天，水底有光，名为照象，得力於甲木出干，通水火之情，故大贵至总揆。\n丁卯，甲辰，丙子，戊戌。\n同治六年三月廿二日戌时。\n董康命：子戌夹亥贵，子辰会局而无壬水，戊戌土重，亦用甲木制土以护官星，位至司法总长。\n己巳，戊辰，丙申，甲午。\n同治八年三月廿四日午时。\n梁士诒命：年时禄刃，土重晦火，甲木制之，申宫壬水长生，庚金生之，地支辰巳午申夹未，甲戊得贵，辰巳邀酉为丙贵，申为己土之贵，乙拥护日元，故贵为总揆，有财神之号。\n癸未，丙辰，丙午，戊子。\n光绪九年三月廿六日子时。\n郭松龄命：日坐阳刃，地支辰午未夹巳禄，逢子冲午，夹禄不住，暗伏杀身之机，戊土合去癸水官星为病，运行甲寅癸丑，扶摇直上，总领师干，壬运甲子年，两子冲午，在壬运中，子之力强，倒戈被戮。\n戊子，丙辰，丙午，庚寅。\n光绪十四年二月廿四日寅时。\n毛仲芳命：寅午会局，身旺，用戊土泄火气，为食神生财格。\n戊子，丙辰，丙辰，戊子。\n光绪十四年三月初五日子时。\n刘鸿生命：子辰会局，名为照象，戊土出干而无甲木，富而不贵，为著名宝业家。\n甲辰，戊辰，丙子，壬辰。\n光绪三十年二月廿七日辰时。\n刘人熙命：子辰会局，壬水出干，专用甲木制戊，甲木出干，贵居方面。'
	},
	{
		key: '巳午未,丙',
		content:
			'三夏丙火，阳气燥烈，专用壬水，但宜用申中长生有源之水为妙，亥宫壬水无力，回克泄气故也。\n三夏丙火，必须壬水解炎，亥宫为壬水禄地，四柱见亥，壬水通根禄旺，宜可用矣，然生於四月，巳亥相冲，巳中戊土，回克壬水，生於五月，午中丁己，与亥中壬甲相合，羁绊用神，生於六月，亥，未会戊木局，泄水之气，故不如用申宫长生之水，又有禄旺之庚金生之，源远流长，不虞其涸，方可云富贵也。\n四五月专用壬水，或丁多兼看癸水，六月用壬，但借庚金为佐。\n承上文，四五月壬水出干通根，即可言富贵，有金佐之更佳，六月非庚金为佐不可，因季月土旺故也。\n阳刃合杀，威权万里，丁火羊刃太旺，正谓羊刃倒戈，无头之兆。\n丙火用壬，生旺坐实方好，忌壬水太多，名杀重身轻，分三节，（一）阳刃合煞，五月丙火，月令阳刃，干透丁火，更见壬水出干，合制阳刃，名阳刃合煞，主大贵，壬水须生旺坐实方妙。（二）阳刃倒戈，阳刃本为帮身护禄之物，若见甲木化煞生刃，反害自己，名为倒戈，如壬水生旺坐实，即无倒戈之患。（三）煞重身轻，壬水太重，压丙无光，虽在三夏，亦有淼水寒象，须甲木或戊土，上两节专指五月，后一节统三夏言之。'
	},
	{
		key: '巳,丙',
		content:
			'四月丙火，建禄於巳，炎势旱离，专用壬水，解炎威之力，或既济之功，无壬，名孤阳失辅，难透清光，然必有庚，方为有源之水，壬庚两透，不见戊己出干，号曰湖海汪洋，广映太阳，光辉显著，文明之象，合此不但科甲峥崂，必有荣封显职，若不验，风土之薄也。\n丙为太阳之火，不畏水克，况生於四月，火旺秉令，炎上之性，非见壬水解炎，不能成既济之功，丙火无壬，不显晶莹之象，但壬至巳宫绝地，非庚金发水源，则无根之水易涸，故壬庚两透，不见戊制，未有不贵者也，壬庚出干，支临申宫尤妙。\n戊无壬透，宜用申中壬水，亥水恐甲泄无力，用申中水，亦主科甲，亥水不过生员能士，富贵皆轻。\n用亥宫壬水，不如申宫壬水为佳，已详总论，恐甲泄者，三夏土随火旺，水少易涸，亥宫虽有甲木破土，但是长生之木，力量较弱，不足以制土也，不如申宫庚金得禄，泄土生水，故用申中壬水者，亦至科甲，用亥中壬水，不过生员能士而已。\n或无壬水，癸水姑用，庚癸两透，不贵而富多，此人巧谋善辨，出众超群。\n癸水与壬水同一功用，特力弱耳，丙为阳火，壬为阳水，体用皆阳，晶莹照澈，人命合此，磊落光明，秉性英豪，毫无私曲，若见癸水，虽同为既济，成功而不雨不晴，景象有别，取贵不足，此性质之别也。\n或癸壬俱无，无用人也，火炎土燥，僧道之流，不止贫贱，而且夭折，男女一理。\n四月丙火，不能缺水，用水，不能无金为佐，若金水俱无而见甲木，则成炎上格，（见五月节）否则，火旺无依，必无孤苦贫夭之命。\n或一派庚金，不见比劫，有富无贵，若火出，实为贫人。\n此言有金而无水也，名火长夏天金叠叠，身财两旺，必为钜富，但宜有湿土晦火存金之妙。\n或丙午日干，四柱壬多，不见戊制，名曰阳尺煞重，光棍之流，或支成水局，又一二壬透，无一戊制，盗贼之命，见己土亦是下贱鄙夫，见财起意。\n此言煞尺两旺也，四月丙火，月令建禄，更见丙午日干，阳刃太旺，四柱壬多，七煞重叠，凡煞刃格，一煞一刃相制，则主威权，两三重煞，或两三重刃，皆主凶暴，有戊土制煞，则为贵命，己土不能止水，徒然混浊壬水，故为下贱鄙夫，四五月煞刃格，不能用印，火值旺令，见甲木化煞助刃，则有倒戈之虞也。\n用壬者金妻水子。\n四月丙火非用壬水，不能取贵，故专言用壬也。\n乙未，辛巳，丙午，甲午。\n炎上格火临巳午未之域，官至太尉。\n按此炎上格之正也，有木以生之，无土以塞之，炎虚有焰，运行东方大贵，见水祸不旋踵。\n庚子，辛巳，丙寅，丙申。\n取申宫壬水解丙火之炎，申运会元。\n按用申宫长生之水也。\n庚辰，辛巳，丙申，壬辰。\n章金命：壬子状元。\n按专用壬水庚辛为佐。\n丁巳，乙巳，丙子，戊子。\n庚运乡魁。\n按此造以子中癸水为用，癸禄於子，虽无金为佐，亦不致涸，行运喜财生官，惜戊土盖头，原局无金，故贵不大。\n丁卯，乙巳，丙寅，丙申。\n女命取申中壬水为用，一品夫人。\n按用申宫壬水，男女一理，以上造化元钥。\n癸酉，丁巳，丙戌，甲午。\n同治十二年五月初九日午时。\n孙烈臣命：用癸水，巳酉会局生之，四十后行金水运，总领师干。\n癸巳，丁巳，丙辰，癸巳。\n光绪十九年四月初四日巳时。\n熊式辉命：无壬水用癸，两癸出干，通根辰库，运辅北方，贵居方面。\n甲午，己巳，丙寅，己亥。\n光绪廿年四月廿日亥时\n都命：专取亥宫一点壬水与午宫阳刃相制戊格，贵必就武，胎元壬申，壬水通源，庚禄相生，行壬申癸酉财煞相生之运，为师旅之长。\n'
	},
	{
		key: '午,丙',
		content:
			'五月火气愈炎，得二壬一庚出干，方为上格，或一壬无庚，贡监生员，还须好运，或戊己出干，加丁出干，与壬化合，则为平人，即不透庚壬，而有申宫长生之水，济之以坐禄之金 ，至妙，可人词林，只怕戊己杂乱，便为异路恩封。\n五月丙火，月令阳刃，火气愈炽，得二壬一庚配合，方为贵命，一壬无庚，则水无根源，如无运助，仕途不显，仅为贡监生员而已，壬水犹有生旺之气，若癸水无金生助，必致熬乾，（见下）壬水虽不致熬乾，但忌戊己克制，丁壬化合，亦成无用之命，盖戊己克壬，如有庚金间於戊壬之间，则可补救，至於丁壬化合，为阳刃合煞，何以亦忌？正以一壬无庚，壬水无生生之源，见丁火化合，非但不能制火，反而助火之旺，失解炎之用也，不透庚壬而见申，申中有长生之水，更有坐禄之金，金水相生，其用至妙，与庚壬出干相同，亦忌戊己杂乱，水失其清，则为富中取贵，异路功名矣。\n或支成火局，不见一滴水，乃僧道鳏独之命，即有一二癸水，多遇火土，用之无力，鼓目之人，得戊己出干泄火气，亦主刑克孤寡，行北运多凶，何也？正谓过於燥烈，水激处反为灾殃。\n支成火局，不见滴水，过於燥烈，偏枯之命，有一二点癸水，而无庚金生之，多见火土，滴水烘乾，不能解炎，故云用之无力，癸水为目，故主鼓目，戊己出干虽能泄火之气，而火炎土燥，缺乏生机，主多刑克，若原局无金水，行北方运，反多凶者，正以火土过於燥烈，滴水入之，反激其焰也，按火炎土燥之局，亦多富贵，惟偏枯之象，必有所不足，非必刑克孤寡也，行北方运，亦不致有祸，且多吉，盖丙火日主，土为用，行水运，为土所反克，土得水润，即能生金，多主富，行木火运则多凶，若戊土日主，丙火为用，运行北地，多见凶祸，伤用为重，屡徵屡验，详滴天髓补注火炎土燥节。\n或成炎上格，柱运不见庚辛，多见甲乙者，大富大贵，然亦不可见水运，\n四柱无金水，支成火局，或聚南方，则为炎上格，喜甲乙木生之，则为火虚有焰，主大富贵，若见土泄之，火炎土燥，富而非贵，（见上文）炎上格虽有木引化，亦不可见水运，成方成局，气势偏於一面，见水激之则破格，主有不测之祸，火势炎上，行东南运，则合於炎上之性，行西北运，则为向下，不仅水运破格为凶，西北方同为非利。总论云：到寅卯方而生火，遇申酉而必死，又云：生居离位，果断有为，若居坎乡，谨畏守礼，洵至言也，参阅引证诸造。\n或庚壬两透，富贵非轻，但运气不扶，出仕不显，或庚癸两透，衣禄充足，支火轻者，无目疾，支见水者，（癸）异途。\n五月丙火，以用壬庚为正，见首节，癸水虽亦能解炎，丙火气势不清，故富而非贵，癸水主目，支火轻，癸水不致熬乾，故无目疾，支见水者，子水也，异途之贵。\n或支成土局，又为泄气太过，得壬辅火，甲出制土，富贵福寿俱全。\n支成土局，不用壬庚，而用壬甲，盖土多不能无甲为制，而木至火乡，有自焚之虑，非壬水辅之，不足以制土，土被制而火得生扶，富贵福寿俱全，庚金泄土气，亦可为用，惟贵不足，亦算有水润土也。\n用壬者，金妻水子。\n五月丙火，以壬水为正用，庚金为佐也。\n庚寅，壬午，丙戌，己亥。\n此命两壬破格，难作炎上，专用壬庚，太贵。\n戊申，戊午，丙辰，甲午。\n火土混杂，取甲制土，用壬制火，一榜，位至府尹。\n按甲木制土，而以申宫壬水为用，戊土太重，壬水不能透出为缺憾，然申辰遥合，引水之气而近之，得力非浅也。\n戊戌，戊午，丙午，己丑。\n土晦无光，奴仆。\n按土晦无光，加以运行西北，大势向下，其人必极迂拙，以上造化无钥。\n丁卯，丙午，丙子，壬辰。\n同治六年五月廿四日辰时。\n龙济光命：丁壬遥合，正是阳刃合煞，威权万里，子辰会局，解冲刃之凶，喜得年支卯木，运行北方煞地，建牙开府，贵为两广巡阅使。\n辛未，甲午，丙申，戊戌。\n同治十年五月初七日戌时。\n姚文敷命：炎上变格，天干甲丙戊，寅宫之用全彰，申对冲寅，午戌拱寅，地支暗聚寅午戌火局，运行东方，云梯直上，位至两桂运使，月日夹乙未，甲戊得贵，日时夹丁酉，丙火得贵，一旬三位，夹拱联珠，所惜申宫壬水，有破格之嫌，位仅至运使，然申午为煞刃，贵兼兵柄，格之复杂，洵奇观也，运至卯寅，而贵臻极品，至戊己而富有钜万，至子运一败涂地而殁。\n乙亥，壬午，丙午，庚寅。\n光绪元年五月初十日寅时。\n孙发绪命：专用壬水，庚金为佐，大贵位至省长。\n乙亥，壬午，丙午，乙未。\n光绪元年五月初十日未时。\n夏剑丞命：专用壬水，惜无庚金佐之，地支支无申，亥宫虽壬水得禄，甲木泄气，见上总论，科甲出身，位至提学使。\n丙子，甲午，丙午，庚寅。\n张国淦命：庚癸遥隔，子水为旺火所冲，然有庚相生，姑用癸水，特不能再行子运，位至总长。\n己丑，庚午，丙辰，壬辰。\n光绪十五年五月十一日辰时。\n袁祖铭命：庚壬两透，贵为贵州督军。\n甲午，庚午，丙午，甲午。\n光绪廿年六月初一日午时。\n炎炎真火，真炎上格也，惜乎运行西北，巽懦拘谨，一筹莫展，失势向下，逆其性矣，且其胎元辛酉，比劫争财，成格破格，非佳造也。\n'
	},
	{
		key: '未,丙',
		content:
			'六月火气渐退，三伏生寒，己土泄气，取庚佐壬用。\n六月火炎土燥，大暑前与五月一理同推，大暑之后，金水进气，三伏生寒，用壬必以庚金为佐者，己土当旺故也，且以己土泄气之故，丙火不旺，虽用庚壬，运喜东南生旺之地，不利西北，若原局生旺，又当别论。\n庚壬两透，贴身相生，可云科甲名宦，若无庚贴，有壬不见戊出，秀才小富，见戊制壬，不过一方能人，乡党贤者而矣，或己土出干混浊，庸夫俗子，或壬水在支，己土出干，贫苦，无壬下格，贱而且顽，男女一理，用壬者，金妻水子。\n庚壬两透，富贵兼全为上格，有壬无庚，壬水无源，故富贵皆小，若更见戊土出制，为环境所束缚，难期发展，仅为乡贤而已，若己土则不能制水，反而浊水，水土混浊，必为庸夫俗子，无壬则愚顽下贱之人也。\n或干见一派丙火，干支两见庚壬，阳极生阴，科甲大臣。\n结上文，六月丙火，己土泄气，虽以庚壬两透取贵，仍宜印比为助，喜行运东南，若一派丙火，阳极生阴，专取才煞，运宜西北，虽同以庚壬取贵，其用有不同也。\n总之，六月丙火用壬，不同余月用壬，故运入东南，家富千金，西北则贫苦无聊，余月用壬，俱喜行西北之运。\n此言六月用壬，与余月不同之点，六月三伏生寒，己土泄气，丙火已渐衰退，虽配合取贵，不能不用庚壬，而运喜东南生旺之地，故与余月用壬不同也，若原局印比多，丙火生旺，则又当别论，仍宜西北之运矣。\n壬寅，丁未，丙寅，壬辰。\n三丙见柱，二壬出干，位至阁老。\n按丁壬合去一煞，专用时上独煞，不以阳刃合煞论，此明代夏言命造也。\n戊午，己未，丙午，己亥。\n土泄火神，亥有壬甲，早岁贫苦，行北运家富千金，死於寅运。\n按土泄火神，故不取贵，土燥火炎，喜亥宫壬水润土，伤官旺而生财，故为富格，至寅运，亥寅合，水之气泄於木，破了伤官，损寿元矣。参阅五月丙火节。\n壬寅，丁未，丙申，丁酉。\n煞重身轻，运入西北，为乞丐，壬运死。\n按此造支不见午，丁火不以刃论，丁火合去壬水，化木助火，群劫争财。\n己巳，辛未，丙午，癸巳。\n不见壬水，支成火局，又逢辛合，不作炎上论，好吃奴贱。\n按此造熬乾癸水，正恐残疾，癸水易涸，若壬水即不易涸矣，以上造化元钥。\n甲辰，辛未，丙戌，甲午。\n雍正二年六月十五日午时。\n纪文达公（晓岚）命：火土伤官生财格，原命印旺，火土木皆为月令之神，体用同宫，金为将进之气，运行西北，官至协办大学士，卒谥文达。\n甲戌，辛未，丙寅，乙未。\n乾隆十九年六月十八日未时。\n福康安命：生於立秋前三日，金水进气，原命火土伤官，印绶太旺，初行癸酉运丁亥年，十四岁授侍卫，逊清名臣早达，莫逾於此，累擢进封郡王，交丙运丙辰年卒，年四十三。\n壬申，丁未，丙午，丁酉。\n嘉庆十七年六月初五日酉时。\n胡文忠公林翼命：丙午日坐阳刃，透丁，申宫得禄之金，生起壬水，煞刃相合，正所谓阳刃合煞，威耀万里也，位至江西巡抚，至亥壬运，煞旺复行煞地，建业立功处，死於刀刃之下，殉职洪杨之难。\n丁丑，丁未，丙子，己丑。\n嘉庆廿二年六月初四日丑时。\n毛昶熙命：火土伤官，翰林出身，官至大学士。\n丁丑，丁未，丙午，己丑。\n光绪三年六月廿二日丑时。\n蒋孟萍命：无壬，专用己土，富而不贵。\n己卯，辛未，丙午，壬辰。\n光绪五年六月初四日辰时。\n胡思义命：壬水透出，惜无庚金相生，己土泄气，辛金相合，均为有病，虽贵不钜。\n壬午，丁未，丙辰，甲午。\n光绪八年六月初二日午时。\n郝鹏命：煞刃相合，惜庚金相生，戊而不成，水浅无根，不足为贵。\n'
	},
	{
		key: '申,丙',
		content:
			'七月太阳转西，阳气渐衰，日近西山，见土皆晦，惟日照湖海，暮夜燃光，故专用壬水，辅映太阳光辉。\n丙火至申为病地，如太阳过午，阳气衰矣，日近西山，见土则晦，不比日晒中天时之不易晦也。故不能用食伤，申宫庚金得禄，壬水长生，如丙火通根寅巳，身强用财滋煞，为七月丙火之正格，用壬不可无印比，宜注意。\n壬多取戊制方妙，申中有壬，又有壬出干，又见戊透，科甲有准，如辰戌藏戊，不过生员，多壬无戊制，常人，或申中一壬，多见戊制，亦属常人，或壬多无癸，得一戊制，所谓众杀猖狂，一仁可化，科甲显宦。\n上文 言七月丙火，不宜用戊土，然壬水多，则不能不取戊土制之，身强煞旺，而运行制煞这乡，自然贵显，申中一壬，多见戊制，是为制过七煞，只能用申中庚金，化食神以生煞，富而不贵见癸合戊，亦是羁绊用神，只能取富。\n或见一派庚金，不见比印及辛金者，又为弃命从财，奇特之造，虽不科甲，异途显达，但多依亲戚为进身之阶。\n丙火至申，气已衰绝，见一派庚金，则弃命从财，凡从格多取富，此言异途显者，申宫庚禄壬生，财旺生官故也，见辛合丙，又成水局，则成化格，惟化不逢时，平常人物。\n用木者，水妻木子，妻必贤能。\n七月丙火，阳气已衰，不离生扶，用壬水不能无印，专取煞印相生，见戊制壬，亦防晦火，不能无甲木，见甲，丙壬气清，方能取贵也，水能化煞帮身，故妻必贤能。\n总之，七月丙火，专壬次戊。\n结上文。\n乙未，甲申，丙申，庚寅。\n财资七煞格，参政。\n按此为七月丙火之正格，虽两申冲寅，两干透甲乙，有印相生，日元不弱，以财生煞为用，以上造化元钥。\n丙申，丙申，丙午，丙申。\n道光十六年七月廿五日申时。\n刘铭傅命：煞刃格，入元有气，用财生煞，位至总督。\n庚戌，甲申，丙申，癸巳。\n道光三十年七月初六日巳时。\n陆宝忠命：财官印并透，专取煞印相生，丁运丁丑年授职编修，是年丁艰，戊运辛卯年值南书房，子运丁酉年在浙江学政任丁内艰，卒谥文慎。\n戊寅，庚申，丙寅，庚寅。\n光绪四年七月十八日寅时。\n金润泉命：用食神生财，富格。\n乙酉，甲申，丙辰，戊戌。\n光绪十一年七月廿日戌时。\n奉军参谋长杨宇霆命：甲木出干破戊，用申中壬水，财滋弱煞，辰运戊辰年，死於非命，或云庚寅时。\n乙酉，甲申，丙辰，甲午。\n光绪十一年七月廿日午时。\n钱新之命：此造疑是癸巳时，巳申相合，戊土制煞，专用庚金，身旺任财，位至银行经理，若甲午时，必用壬煞，加以夹禄夹印贵，当握政权，不止金融领袖也。\n'
	},
	{
		key: '酉,丙',
		content:
			'八月丙火，日近黄昏，丙有余光，存於湖海，仍用壬水辅映。\n七八月丙火，如日落西山，余光照於湖海，相映生辉，虽用壬水，不可无比印，丙火之气衰故也，用财则党煞，用土则晦光惟取壬水辅映，而以印比配合，方为上格。\n四柱多丙，一壬高透为奇，富贵无穷，如独壬藏支，定至秀才，或土多困水，不过一方能士，若无壬水，癸亦可用，但发达不久。\n用壬必以四柱多丙为要义，七八月皆同此理，身强见财旺生煞，定主富贵，金水进气故也，壬水藏支，用神力薄，行运引出，亦可显达，否则，困於青衿，最怕戊多困水，己多混浊，则无用之人耳，丙火用壬，太阳照於湖海，气象晶莹，癸水雨露之泽虽亦可用，总嫌阴晴无定也。\n或多见辛出干，不能从化，但享祖宗余福，亲殁则贫苦到老，或见丁制辛，奸诈无常，女命合此，长舌之妇，主淫贱。\n丙火逢辛而怯，见辛多出干，必须支成金局，从才成格，方为富贵上命，若柱有劫印，或见微根，不能从化，（或假从）不作佳命论，丙有微根，但享祖宗余福耳，如一造，戊子，辛酉，丙申，己丑，是也。火至酉死地，金神当旺，非原命印比帮助身旺，不能用才官，见丁制辛，丙火依然衰弱，进退失据，故男主奸诈，女主淫贱。\n或支成金局，无辛出干，不作从财论，直朱门饿莩耳，如支成金局，有辛出干，不见比劫，正从财格，富、贵、或得贵人提拔，亲戚扶持，妻贤内助\n承上文，上言干透辛金，支无金局，不能从化，此言支成金局，辛金不透，亦不作从财论，乃财多身弱，虽在朱门，同於饿莩，如辛金出干，支成金局，不见比印，方为真从，才格真局正，必主显达，从格主因人而致富贵，从财格主得内助力。\n总之，八月丙火，专壬次癸，用水者，金妻水子，用木者，水妻木子。\n八月丙火，身强用壬，才旺生煞为上格，见首节，若壬癸出干而丙火不旺，则不能不用印，盖八月为火之死地，日近西山，非甲木不能化壬水而生丙火，同上七月。\n丙子，丁酉，丙午，甲午。\n两干不杂，财资七煞格，出将入相，生子时不贵。\n按八月酉金秉令，财旺生官，官刃为用，出将入相，当在壬寅癸卯运中也，八月丙火退气，所恃全在午火，好在子在年上，不冲午刃，如生子时，子午相冲，不得善终矣。\n丙寅，丁酉，丙辰，丁酉。\n两干不杂，位至尚书。\n按此造专用财星，好在日元坐辰，冠带之地，丙火有气，更喜年逢丙寅，丙火长生，加以两干不杂，格局清纯，富而兼贵。\n己卯，癸酉，丙子，戊子。\n伤官生才格，参戎，但阴刑杀重，卯运阵亡。\n按癸水官星，为己土所伤，故用伤官生财，而不用财官，但丙火全恃卯印相生，卯酉一冲，印绶被伤，再逢卯运，衰神冲旺，财星破印显然矣。\n丁酉，己酉，丙申，丁酉。\n财滋七煞，故专用壬水，惜二丁出干，财神不显，迂儒秀才，刑而且孤。\n按此造虽有两丁助丙，而丙临申位，定不通根，财旺身弱无印生助，宜其刑而且孤，己土出干，晦丙浊壬，滴天髓云：清气还嫌官不起，故为迂儒也。\n丙申，丁酉，丙戌，乙未。\n秀才、大富、无兄弟、五子。\n按此造丙火坐戌，通根火库，更得乙未印绶生之，火旺用金，故大富。\n得力在时，故多子，昆季应合而无，殆因八月火临死地故耳，以上造化无钥。\n丁丑，己酉，丙午，己丑。\n光绪三年八月廿四日丑时。\n唐子培命：火旺用金，更得己土生之，伤官生财，钜富之格。\n己卯，癸酉，丙辰，戊戌。\n光绪五年八月十五日戌时。\n汲金纯命：无壬，癸为戊己所困，用伤官生财，乃富而非贵，以卯辰酉戌，东西夹拱，官至军长。\n辛巳，丁酉，丙寅，己亥。\n光绪七年八月初七日亥时。\n王瑶卿命：身旺用财而见丁制辛，专用己土伤官，丙寅红艳桃花，伤官合起桃花，为一代名伶。\n戊子，辛酉，丙申，己丑。\n光绪十四年八月十七日丑时。\n陆χχ命：见辛出干南昌支不成局，不能从财，丙火无根，所谓从而不从，过房入继之命也，但享祖宗余福，为一方能士而已。\n'
	},
	{
		key: '戌,丙',
		content:
			'九月丙火愈衰，忌土晦光，先用甲木，次取壬水。\n丙火至九月，为墓地之火，最易为土晦光，而亦最忌晦光，见壬水，如太阳落於地平线下余光从江湖波浪中返映而上，分外光辉，故先取甲木制土，再用壬水辅映。甲壬两透，科甲有准，富贵非凡，若无壬辅丙资甲，得癸透干，亦主异途显达，壬癸藏支，贡监而已，甲藏壬透，无庚破甲，可许秀才，或庚困木戊困水，定是庸才，无甲壬癸者下格。\n九秋土燥木枯，用甲不能无水，壬癸水之用相同，但壬水兼有辅丙之功，癸水仅有润木之用，故见之於徵验，有不同耳。\n或一派火土，虽不旺，亦自旱燥，如不离乡过往，亦主流到老，或作僧道，可以优闲，加以无庚辛壬癸出干者，贫而夭。\n戌宫火之墓库，与未月同为燥土，泄弱丙火之气，如一造，戊戌，己未，丙戌，乙未。丙火不旺而旱燥，乃离庚出世之命，柱无庚辛壬癸救济，终为贫夭也。\n或支成火局，炎上失令，运入西方，贫乏异常，不顾妻子。\n九月丙火入墓，炎上非其时，凡炎上格必须行东南运，合於炎上之性，则吉。（见上五月节）运行西北，即得时成格，亦难发达，况失令乎。\n或己土出干，甲木不透，虽有比肩助身，难制当权之土，无用人也。\n九月土燥而重，必须以水润甲木为用，无壬癸甲，虽丙火多见亦无益，用甲者水妻木子，用壬者金妻水子。\n戊己出干，必须用甲，去病为贵也，壬癸藏支为佐，火多而透，用壬癸制火润土以滋甲，用壬癸为主，甲木制土为佐。\n己亥，甲戌，丙子，戊子。\n甲出天干又逢生地，孝廉。\n按专用甲木制伤化官煞。\n己酉，甲戌，丙寅，庚寅。\n孤贫。\n按虽有甲木出干，柱无壬癸，土燥木枯，无所用之。\n丙申，戊戌，丙午，戊戌。\n两干不杂，支成火局，专用壬水，先贫后富。\n按日坐阳刃，年逢壬煞，煞刃相制，格局取贵 ，惜戊土出干，柱无甲木，戊土晦丙制壬而生申中庚金，变为富格矣。\n庚戌，丙戌，丙寅，壬辰。\n富大贵小，因甲藏壬透故也，仅一贡士 。\n按庚壬并透，惜庚壬皆不通根，仅一贡耳。\n甲寅，甲戌，丙戌，壬辰。\n按偏官无财相生，虽有甲木，中等之命。以上造化元钥。\n丙寅，戊戌，丙申，戊子。\n乾隆十一年九月初三日子时。\n洪北江命：字稚存，用申宫庚金生壬癸，惜戊土太重，甲木藏寅，不能破土，以进士授职编修。\n丁丑，庚戌，丙午，庚寅。\n嘉庆廿二年九月初五日寅时。\n沈桂芬命：此造表面似用时上偏财，不知寅午戌会局，实失时之炎上格也，运行甲寅乙卯，翰林出身，官拜大学士。\n辛巳，戊戌，丙戌，壬辰。\n道光元年十月初九日辰时。\n马新贻命：辛金泄土生壬，进士出身，位至总督，惜柱无甲木，运行壬辰，被剌殒命。\n辛酉，戊戌，丙午，庚寅。\n咸丰十一年九月廿一日寅时。\n阎子明命：支成火局，食神生财成格，入墓之火，喜行生旺之地，运行东南，父以子贵，大富之命。\n'
	},
	{
		key: '亥,丙',
		content:
			'十月丙火，太阳失令，见甲戊庚齐透，科甲 有准，风土不及，终成选拔，主为人性好清高，斯文领袖。\n十月火绝地，休囚之极，宜用甲木以生之，亥宫壬水秉令，甲木虽长生不旺，湿木无焰，得戊土制水，即所以培木，木旺自然生丙火也，丙火以见壬水为贵，戊土制壬，失辅映生辉之意，故又取庚金为辅，庚金化戊土以生壬水，用取煞印相生，故见甲戊庚齐透者，富贵有准也。\n或丙日辛透，又见辰字，化合逢时，大贵之命。\n化气之中，丙火见辛，最不易化，较甲木见己为尤甚，滴天髓云：五阳皆阳丙为最，又以我克化而为克我，非地支全见金水，丙火气势死绝，不易化也，生於亥月水旺之时，支成水局，或全北方，又见辰字，方为真化，化合得时，主大富贵。\n或水多但有甲无戊，却难从杀，须用己土混壬煞方妙。\n亥宫甲木长生，虽四柱壬多，月令得禄，不以从煞论，以有甲木泄煞之气，煞印相生，丙火绝而不绝故也，宜用己土混壬，混非制也，壬水冲奔，非己土所能制，然水得土和，却能生木，为丙火之根，甲木出干更佳，无甲即取亥宫之甲为用，木有生机，故可用也，观下己土混壬诸造自明，十月之木，见卯未会局，旺同木，亥与未会，理同己土混壬，火能生土，土制水培木，火藉以生，即滴天髓反生之意也。\n或四柱多壬、多申，作弃命从杀论，虽不发科甲，亦不失宦门之士。\n承上文亥宫有甲，申宫有庚，庚金制甲，木之生机断绝，丙火方能从煞，无申不作从论。\n总之十月丙火，木多用庚，水多用戊，火多用壬，随宜酌用可也，若水多无戊，木盛无庚，常人而已。\n此言应病与药之用，与首节甲戊庚齐透不同，木旺宜庚，用财损印也，水旺宜戊，以戊土为提防也，然原局丙火必须生旺，方可用戊，否则，克泄交集，非所宜也，火旺用壬辅映光辉，总之十月丙火，以甲木为主要关键，庚戊壬随时损益可也。\n辛巳，己亥，丙子，壬辰。\n此命水多，取己土作用，大富贵亦寿考，又生贵子。\n按此造即己土混壬格，丙火生十月，绝地逢生，大贵之命，绝地逢生者，日元逢绝，印绶长生也，然亥宫壬水当旺，冲奔之水，不能生木，取己土混合壬水 ，俾成反生之功，格局为己土混壬，用神仍在甲木，与戊土提防用法，截然不同，凡用壬水，皆忌己土混浊，独有此格利用其混浊，以培甲木生丙火，为奇特之格也。\n甲申，乙亥，丙戌，庚寅。\n庚甲两透戊土得位廪使。\n按虽生於十月，印旺身强，以庚金财生官为用，戊土旺於戌，故云戊土得位。\n壬辰，辛亥，丙戌，戊子。\n孝廉。\n按此造丙火通根身库，壬水出干，得甲木则贵，身煞非旺而用戊土，贵不足也。\n壬辰，辛亥，丙午，壬辰。\n化合逢时，翰林。\n按此造丙午日坐阳刃，辰午夹巳禄，丙火暗旺，不能从化，好在午中丁己与亥宫壬甲两两相合，气势团聚，丁壬化合，己土混壬生甲木，仍以甲印为用，煞旺为印，其得意当在甲寅乙卯运也，以上造化元钥。\n辛未，己亥，丙辰，己亥。\n嘉庆十六年十月十一日亥时。\n曾文正公国藩命：己土混壬格，出将入相，说明详上辛巳造，亥未拱卯，化煞为印，尤见精采也。\n壬申，辛亥，丙午，庚寅。\n嘉庆十七年十月初七日寅时。\n左文龙公宗棠命：丙午日坐阳刃，壬煞临生得禄，煞刃两停，取寅宫甲木为用，早年壬子癸丑困顿，入甲寅乙卯东南运，封侯拜相，宜哉，官至总督，封恪靖侯。\n壬申，辛亥，丙寅，庚寅。\n嘉庆十七年十月廿七寅时。\n徐宗瀛命：壬水当旺，更得财生，取寅宫甲木为用，位至总督。\n丙戌，己亥，丙子，壬辰。\n光绪十二年十月十七日辰时。\n陈调元将军命：己土混壬格。（见上）\n'
	},
	{
		key: '子,丙',
		content:
			'十一月冬至阳生，弱中生旺，先壬，戊佐之。\n仲冬丙火，冬至之前，与十月同看，冬至之后，一阳来复，弱中复强，仲冬壬水专旺之时，故用戊土为佐，将非日元生旺不可耳。\n壬戊两透，科甲有准，即风土不及，定然选拔，多戊见己，不过秀才，或异途显达，用戊者，不可少甲，壬戊酌用，\n用戊不可少甲句，最为扼要，冬至之后，虽云一阳来复，究属气势甚微，丙火虽喜壬水辅映，必须甲木生助火旺，方能相得益彰，用壬不可少甲，用戊更不可无甲，日元生旺，方可用食神制煞也，至於多戊见己。制煞太过，因壬水乘旺，故为儒林之秀，柱有甲丙，配合得宜，异途显达，否则，制过七煞。拘谨寒儒而已，功名不可得也，身旺用壬，壬多用戊，须看日元之旺弱而酌用之。\n或一派壬水，专用戊土，此人虽不成名，文章迈众，但一生名利虚浮，何也？因戊晦光，须甲木为药也，或水多无戊，火多无壬，配合不得中和。下格。\n十一月失令之火，见一派壬水，不能不用戊土，但戊土助丙壬之光，丙火又微弱无气，虽才能出众，亦名利虚浮，（煞旺有制，故有才能）得甲木为救，则名利两全，总之日元衰弱，用财煞或用食神制煞，皆非上格，非用印不可也，如原命印劫太多，又非用煞不可，无煞亦非上格。\n或无壬水，有癸出干，得金滋无伤，又有丙透以解冻，可许衣衿。\n承上文，如原命印劫太多，非壬煞不贵，无壬用癸，但仲冬癸水如霜雪，丙火寒日无光，非有比肩出而解冻，不足以救，故有丙透者，可许衣衿。\n或四柱多壬无甲，乃作弃命从杀，亦有云路。\n丙临子月，气势已绝，四柱多壬无甲，作弃命从煞论，支下以会水局或全北方为美，乃变格也。\n或水多有甲无戊，却非从杀，宜用己土浊壬，十一月丙火，与十月颇同。\n浊壬即混壬，用法与十月同，但十月亥宫甲木有气，如甲木不透，可用亥宫之甲，若生於十一月，非甲木出干不可，更须有丙火比肩助之，水土寒冻，无丙火，木无生机也，或见寅支亦可用。\n总之，十一月丙火，甲不可少，盖忌土晦光，故用甲以破之，若用壬，冬水成冰，不见比肩，须酌用之。\n十一月丙火，在衰绝之地，气势休囚，不可无甲以生之，水旺不可无戊制，而衰绝之火，见土晦光，非用甲破土不能显，此言用戊制壬也。仲冬天寒地冻，壬水成冰，非支成火局，干见比肩，不能用壬水，盖衰绝之火，而见当旺之水，被其克制则易，为我所用则难，切须慎重斟酌用之。\n辛亥，庚子，丙寅，庚寅。\n布政。\n按年月金水气旺，喜得日时两寅，寅中暗藏甲木，更有丙火助之，运行南方，宜其贵矣。\n辛酉，庚子，丙子，癸巳。\n用丙秀士小富。\n按喜得日禄归时，专用时支一点禄，中年之后，乙未甲午木火相生，宜得善其终矣。\n丁巳，壬子，丙戌，戊子。\n金寒水冻，丁壬两失，戊晦光，贫困带疾而死。\n按上造日元得禄於巳，此造得根於戌，气较衰弱，丁壬一合，两失其用，总之水旺火衰之局，非用甲木不可，运宜东南，西北木火死绝之地，决无益也，以上造化元钥。\n辛酉，庚子，丙辰，己丑。\n咸丰十一年十二月初三日丑时。\n唐绍仪命：仲冬丙火，不能无丙甲，此造子酉夹戌亥，辰丑夹寅卯，卯戌寅亥相合，成暗劫暗印，以木火虚神为用，地位全齐，所以为贵，运行南方，位至总揆。\n辛未，庚子，丙戌，甲午。\n同治十年十月廿九日午时。\n名医夏应堂命：寒日为温，虽见午戌会局仍用甲木，运行乙木甲木，名重一时，殁於癸运。\n庚辰，戊子，丙子，庚寅。\n光绪六年十一月十二日寅时。\n谈丹崖命：专到寅宫甲木为用，丙火见戊土晦光，则不贵，戊土制水生财，使甲木得尽生扶之用，则为富格，运行东南，任大陆银行经理，卒於癸酉年，年五十四。\n甲子，丙子，丙寅，丙申。\n同治三年十一月廿九日申时。\n盐商周湘舱命：专用甲木，更有丙火为助，然富重贵轻者，则以无壬水辅映光辉，清气不足也，殁於未运甲戌年。\n己卯，丙子，丙子，丁酉。\n光绪五年十一月初七日酉时。\n胡汉民命：子为帝座，年卯时酉，东南对立，卯酉为日月出入门，财官印三奇俱备，大贵之象，惜伤居印上，劫临财地，生在冬至之前，一阳齐复，凡无木火运相助，赍志以殁，惜哉！\n癸未，甲子，丙戌，辛卯。\n光绪九年十一月初九日卯时。\n张鸿志命：无壬用癸，官星乘旺秉令，更得甲木生助，惜丙辛一合，日元恋财而不向官印，用神不专为病也，位至行政院秘书长，又汪栎园命：壬辰时，年月日皆同，壬水出干，位至大理院长。\n'
	},
	{
		key: '丑,丙',
		content:
			'十二月气进二阳，侮雪欺霜，应先壬为用，己土司令，己多须用甲为佐。\n丙火不畏水克而惧土泄，日照江湖，分外晶莹，非壬无以取贵，非甲不能生丙，不论土之有无多寡也。但己多则不可无甲耳。\n壬甲两透，科甲有准，虽风土浅薄，贡监可许，甲藏，不过秀才，或无甲一壬透，富中取贵，三春皆利。\n壬甲两透，必为科甲之贵，甲藏而运程东南，木火得地，亦可取贵也，十二月己土秉令，无形之中，晦丙浊壬，无甲不以贵取，然见壬透，亦有晶莹之象，此所以三春皆利也，特富重而贵轻耳。\n或一派己土，不见甲乙，名假伤官格，聪明性傲，冬日无温，故假名假利，若见甲木，即当以伤官佩印为用，名利兼全矣。\n或一派癸水，己土出干，必自创基业，若己土制癸太多，又取辛金泄己滋癸，必透癸乃秀，虽不成名，有雅人风度。\n丑中己癸辛同宫，己癸出干，月令同宫得用，必为创立之人，得辛金并出，泄己滋癸，为喜用同宫聚气，贵显之徵，即不成名，亦有雅人风度也，喜用同宫为看法之一，如合於日元之需要，而得用者，必贵之命，即不得用，亦为一种到贵之徵也。\n癸卯，乙丑，丙午，壬辰。\n统领。\n按日元坐刃，七煞出干，煞刃格也，妙在乙卯两字，正印得禄，辰午夹巳禄，丑卯夹长生，日元暗旺，行金水运，有印化之，宜为大贵之格。\n乙丑，己丑，丙寅，庚寅。\n二甲制土按察。\n按火土伤官佩印也，非印何以取贵。\n乙酉，己丑，丙寅，己丑。\n己多则用甲破，甲又禄在寅，用神得位，状元。\n按专用寅中甲木，己土泄丙火之秀，聪颖天成，伤官太重，必以佩印为用也。\n己丑，丁丑，丙午，庚寅。\n用甲制己一榜。\n按火土伤官而寅午会局，亦是伤官佩印。\n己巳，丁丑，丙戌，庚寅。\n亦用甲木一榜。\n同上造。\n乙巳，己丑，丙申，癸巳。\n用辛得金局白手成家。\n按丙临申位，气势太弱，幸年时两巳，丙火得禄，巳丑会局，伤官用财，商界人物，癸水被伤，故不贵也，以上造化元钥。\n戊戌，乙丑，丙辰，戊戌。\n乾隆四十三年十一月三十日戌时。\n陶澍命：土重而实，格成稼穑，生於大寒前三日，天寒地冻，喜冬日温和，以乙木为用，火土伤官之变也，滴天髓云：子旺母衰之局，宜助其母，运行南方，土暖而润生，万物得逐其生，巳运壬午任皖抚，午运庚寅年督两江，土暖而生，显然可见，卒於未运己亥年，寿六十二，谥文毅。\n辛酉，辛丑，丙寅，壬辰。\n咸丰十一年十二月十三日辰时。\n印光老法师命：财旺煞高，专用寅宫木炎，寅辰夹卯，气聚东方，卯为壬水之贵丙贵在酉，辛贵在寅，满盘天乙而值华盖，宜为僧道之首，运行乙未甲午，名满天下，至癸运闭关修养。\n丁卯，癸丑，丙申，戊子。\n同治六年十二月十七日子时。\n蔡子民命：专取年上劫印为用，晚年运行南方，位至中央研究院长。\n丙子，辛丑，丙申，戊子。\n光绪二年十二月初十日子时。\n曹汝霖命：丙辛争合，无辰不作从化论，取辛金泄戊土以护子水官星，虽值二阳进气，究嫌身弱，行东方运，位至财政交通、总长。\n癸未，乙丑，丙寅，庚寅。\n光绪必年十二月廿日寅时。\n褚民谊命：日时两寅，二阳进气，丙火旺相，取庚寅泄己土滋癸水，喜癸水出干，位至行政院秘书长。\n戊戌，乙丑，丙戌，癸巳。\n光绪廿四年十二月初七日巳时。\n尚小云命：癸水出干，戊土伤之，土重伤癸，仅为名伶。\n'
	},
	{
		key: '寅,丁',
		content:
			'正月丁火，甲木当权，乃为母旺，非庚不能劈甲，何以引丁，先庚次壬。\n丁火不离甲木，无甲则丁火无所附晒，甲木不离庚金，非庚劈甲，不能引丁，（木火不灵活）正月寅宫自有甲木，故先庚，然亦不可无水，无水木火太炎，气不中和，故以庚壬财官为用。\n如壬透化木，弱复生旺，合此身伴帝王，但不宜庚破格，有庚不过秀才。\n丁壬化木喜逢寅，以得寅月寅时为妙，合此者，必主大贵，见庚金破格，仍用财官，儒士而已。正月丁火，不离甲庚，独有化木成格，喜甲忌庚，见庚则不成化格也。\n或有庚及壬癸，得己出干制之，虽不由科甲，亦有异途恩封。\n承上见庚化木不成而用财官，用财生官，忌见戊土伤官，若见己土不足以制壬癸，惟食神生财，辅为富中取贵，不由正途也。\n或一派壬癸，不得寅时，又无庚金，必致困穷。\n承上文，正月丁火见壬，值寅月寅时，则成化木，化格以印为用，故并言癸，如见庚金破化格，则用财官，如不成化气，又无财官为用，必致困穷也，总结上文。\n或一派甲木，无庚制之，非贫即夭，或只有一甲，多见乙木者，离乡奔波之客，勿问妻子矣，或甲乙并见，生庚子时，又主妻早子早，且可采芹。\n甲木太多，木盛火塞，必须用才破印，无庚制之，贫夭之象，多见乙木者，枭印太旺也，无庚破乙，勿问妻子，生庚子时，庚金财星破印，立见子水偏官，故又主妻早子早，偏官不透，儒秀而已，滴天髓云：清气还嫌官不起是也。\n或丁年，壬月、丁日、壬时，男必富，女不吉，此格以火为妻，土为子，但子女艰难，女命合此，刑夫克子，而且淫贱。\n此论本壬不化，天干虽两两相合，又值寅月寅时，若日元丁酉，财生官旺，不作化论，重官为煞，须食伤制之，故以土为用，男命重官不贵，然财官相生，主创建事业，辅而为富，女命以官为夫星，而见重官，丁壬又为淫昵之合，故主刑夫淫贱也，须更参以神煞，方可断之，此格以土为用，时值壬寅，木旺土崩，故不免子女艰难，或见刑克。\n支成火局，无滴水解炎，僧道之命，孤贫庸俗，见甲出略吉。\n丁为衰竭之火，不成炎上，惟以庚壬配合取用，见申咄干，助其生旺，运行东南，亦可取贵乃假炎上格也。\n总之，丁不离甲，见甲如子遇嫡母，可秋可冬，然亦不可少水，但不宜多。\n总结上文，丁为向衰之火，非有生旺之木助之，不能显其用，故丁不离 甲，若见乙木，则同为衰竭之气，不能生扶丁火而成通明之象也，见甲木，则虽生於秋冬，不嫌其弱，丁火昭融，不比丙火之炎烈，然用亦不可无水，但不宜多见耳，水火以既济为美，故丙不离壬，丁火有甲木为依恃，则亦以用壬为贵也。\n甲午，丙寅，丁巳，辛亥。\n太监。\n按支成火局，用亥宫壬水，虽贵不钜，巳亥相冲，晚境艰困。\n庚辰，戊寅，丁未，壬寅。\n庠生，酉运终。\n此造丁壬化木，得寅月寅时，又见辰，化木成象，惜庚金出干破格，化木不成，仍用财官，木主仁寿，行运至酉，古稀之年矣。\n壬戌，壬寅，丁卯，戊申。\n身弱煞强，凶命。\n按化木破格，只能用壬水，寅卯印为申宫庚金所破，故身弱，用戊土伤官制煞，克泄交集，乌能无祸。\n辛卯，庚寅，丁酉，癸卯。\n女命，贫贱。\n按女命财旺生煞而煞无制，贫贱之命。\n癸未，甲寅，丁巳，辛丑。\n康熙四十二年正月十一日丑时。\n齐召南命：用癸水，才滋弱煞，官拜侍郎。\n戊辰，甲寅，丁卯，己酉。\n同治七年正月十八日酉时。\n林主席森命：寅卯辰东方一气，甲木出干，印绶太旺，以财损印为用，至庚申辛酉运，贵为元首，或云戊申时，其用相同。\n癸未，甲寅，丁亥，己酉。\n光绪九年正月初五日酉时。\n逊清摄政王载沣命：宣统父也。木旺用金，而辛金无力，辛运戊申己酉年摄政，亥运辛亥年逊国，壬水涫星值天乙，父以子贵。\n丙戌，庚寅，丁未，己酉。\n光绪十二年正月十三日酉时。\n周致祥命：专此时上己酉，食神生财为用。\n戊子，甲寅，丁卯，甲辰。\n光绪十四年正月十五日辰时。\n张英华命：假炎上格，子水为病，运至午，冲去子水，一发如雷，惜荣华不久耳，滴天髓云：强众敌寡，此类是也。\n庚寅，戊寅，丁巳，乙巳。\n光绪十六年正月十六日巳时。\n薜笃弼命：庚金劈甲为用，惜无水润泽，富贵不全。\n甲午，丙寅，丁酉，丙午。\n光绪二十年正月十九日午时。\n林大闾命：丙夺丁光，寅午会局，虽非炎上，理固相通，滴天髓云：强众敌寡，势在去寡。以酉金为病，运逢去酉，其发必矣，同上张英华命。\n丙午，庚寅，丁酉，壬寅。\n光绪三十二年正月廿九日寅时。\n化水不成，专用壬水，庚金为佐。\n'
	},
	{
		key: '卯,丁',
		content:
			'二月木旺火塞，必须用财破印，丁火必须甲木，方成有焰之火，乙木卉草，引火不燃，故云湿乙，用庚去乙，用甲引丁，庚甲并用以取贵。\n庚甲两透，科甲有准，庚透甲藏，贡监生员，甲透庚藏，异路功名，有庚无甲者，清雅能士，有甲无庚者，常人也，印旺煞高者主大贵。\n二月木气旺极之时，气虽竭而未衰，偏印太旺，宜财以损之，如甲庚不全，甯可无甲，不可无庚也，印旺煞高者，二月乙木秉令，月令正印当旺，甲庚并透，更见七煞出干，正是身强煞浅，假煞为权，财官印三奇成格，必主大贵。或庚乙俱透，庚必输情於乙妹，未免贪合，运行金水之乡，一贫澈骨，或庚透乙藏，则不能贪合，庚有害乙之势，乙木不伤丁，反引丁火之焰，即，用乙亦无害，运入木火之乡，自然富贵清雅，如不验，风土之薄也，用乙者，水妻木子。\n上言甲庚两透，富贵有准，若无甲透乙，乙必输情相合，丁火昭融，不能克庚，反而贪财坏印，才旺身弱，再行财煞之运，势必一寒澈骨，若庚透乙藏，财印不相碍，即不妨以乙为用，运入木火之乡，自然富贵，此释财旺用印意，盖丁火必须甲木引助，木火通明，方能克制庚金，无甲，丁火之力不足，若乙藏庚透，即不必有甲，亦可引生丁火，故以乙为用，亦无害也。\n若一派都是乙木，不见一甲，此人富贵不久，因贪致祸，弄巧反拙，且不能承先人之业，有乙无庚，主贫苦无依。\n承上文 乙亦可用意，乙木阴柔之质，喻为卉木弱草，见火自焚，瞬即消灭。无长明之象，丁火必附於甲木，方为有焰之火，以其可久也，元甲寅贵不久，无庚扫乙，贫苦无依，乙丁气俱衰竭，宜乎有此徵象。\n或一派癸水，无戊己制，贫寒之格，或乙少癸多，有土出制，异途显达，用土者，火妻土子，一派癸水，谓煞旺也，月令偏印，丁火有恃而无恐，故可用戊己制煞，七煞无制，贫寒之格，见壬合丁，同上正月，故专言癸水。\n或支成火局，有庚透，反成清贵，和雅显达，不见庚者，常人，其懒惰奸诈，常居人下。\n此言身旺用财也，须有食伤出干泄火之气以生财，反成清贵之格，不见庚金，又不成假炎上者，下格。\n总之，二月丁火，乙木司权，不可无庚，有乙无庚，主贫苦无依，用庚者，土妻金子。\n二月丁火乙木秉令，偏印当旺，以财损印为正用，正印偏印，用法不同，故上文分庚甲庚乙两节，详释其义也。\n戊子，乙卯，丁巳，丁未。\n用巳中之庚制木，庚运连捷，位至尚书。\n按丁火春生，印旺用财，大贵之命，贵格也，且都发於晚年庚申辛酉运中，观两戊子造，及萨孟两造，及正月林森造，俱可证明，巳宫庚金，本不能用，以其为需要真神，虽四柱不见，亦必得之而发，子水为病，戊土制之，如见癸水出干，则非此格矣，巳未夹午，子冲午禄，暗聚三台之贵，位至尚书宜矣。\n戊子，乙卯，丁卯，丁未。\n位至阁老。\n按此造与上戊子造，同为木盛火塞，喜运行庚申辛酉而贵，子中癸水为戊所制，成此奇格。\n丁卯，癸卯，丁卯，庚子。\n榜眼。\n按此造庚金财透，惜癸水出干，泄金生木为病，须运行戊己去病，方能上达也。\n庚辰，己卯，丁丑，甲辰。\n尚书。\n按此造庚甲并透，取财破印，位至尚书，运助之也。\n己未，丁卯，丁卯，乙巳。\n咸丰九年二月廿六日巳时。\n萨镇冰命：木盛火塞，取巳宫庚金，老年行西方运，亦黄腾达，位至海军总长，年已六旬矣，寿逾杖国。\n己未，丁卯，丁巳，丙午。\n咸丰九年二月十六日午时。\n孟恩远命：支聚卯巳年三奇，亦用巳宫庚金，老年行辛酉庚申运，位至黑龙江都督。\n庚申，己卯，丁卯，癸卯。\n咸丰十年三月初三日卯时。\n张元奇命：癸水出干，得己土制之，印旺财透，亦庚金扫乙之意也。\n甲戌，丁卯，丁卯，癸卯。\n同治十三年正月廿三日卯时。\n朱庆澜命：印旺煞透，惜无金生之，无源之水，气泄於木，所喜甲木出干，灯焰长明耳，煞之气泄，位至省长，以慈善事业终。\n乙亥，己卯，丁丑，己酉。\n光绪元年二月初九日酉时。\n钮傅善命：身旺用财，酉丑会局，喜己土透，食神生财为用。\n戊寅，乙卯，丁未，壬寅。\n光绪四年二月廿七日寅时。\n孙岳命：丁壬化木喜逢寅，卯未会局，化木得时，运行东南为贵。\n癸未，乙卯，丁巳，甲辰。\n光绪九年二月初六日辰时。\n屈映光命：癸水七煞，气泄於木，与朱庆澜造如出一辙，好在卯辰巳未夹午禄，暗得三奇，子这冲起午禄，位至省长，以慈善事业终。\n甲午，丁卯，丁卯，丁未。\n光绪二十年二月二十日未时。\n假炎上格，运行东南，位至警备司令部参谋长，忌西北金水运。\n'
	},
	{
		key: '辰,丁',
		content:
			'三月戊土司令，泄弱丁气，先用甲木引丁制戊，次看庚金。\n三月鼓雨之前，与二月一理共推，鼓雨之后，土旺用事，当以甲木破土为先，次用庚金劈甲引丁为佐，且可泄旺土之气也。\n甲庚两透，科甲有准，合此不验，风土之薄也，或一藏一透，亦主儒，缺一便是常人，甲庚并用，月令伤官生财为格，甲木破土引丁为用，无甲，丁不生旺，无庚，局势不灵，故二者不可缺一也。\n支成木局，印旺用财，取庚金为先，与二月同看，用财忌见比肩，故忌丁火制庚，忌官煞泄财之气，故又忌癸水泄庚，二者皆破格也，财星得用，富中取贵，纳粟秦名，故云异途显达。\n或支成水局，加以壬透，名煞重身轻，终身有损，不夭折天年，终遭凶死，若得戊己两透，定作廊庙之材，虽风土不及，贡监生员不少，甲出破土，即是常人。\n三月火将进气，木有余气，不能从煞，支见子申会局，加以壬水出干，水多火灭，煞重身轻，必主夭折，若有食伤制之，反主大贵，盖丁火阴干不怕弱，且在冠带之位，故可用食伤制煞也，见甲木去其制煞之物，损伤用神，难冀发达。\n用甲者，水妻木子，用金者，土妻金子。\n三月丁火，不离庚甲为用，土盛用庚用甲皆可，并用尤妙，支成水局者，以戊为用，当以火为妻，土为子。\n辛未，壬辰，丁酉，甲辰。\n孤寡稍富。\n按此造有甲无庚不能取贵。\n庚申，庚辰，丁未，辛丑。\n咸丰十年闰三月十三日丑时。\n赵维熙命：生在立夏前三日，火土将进，取庚金泄土之气，虽丁火阴干，不畏其弱，究以土重金旺，运行南方为美。\n己卯，戊辰，丁卯，戊申。\n光绪五年三月二十三日申时。\n关单命：土重晦火，以甲去病为先，用庚金泄土为次，一生当以甲运为最美也。\n癸未，丙辰，丁酉，乙巳。光绪九年三月十七日巳时。\n郭干卿命：财滋煞为用，丙火出干，得禄於巳，丁火气辅生旺，可用财煞，但用神不真，富而不贵耳。\n癸未，丙辰，丁未，戊申。\n光绪九年三月廿七日申时。\n陈公侠命：申辰会局，癸水出干，以戊土制煞为用，癸戊皆通根辰库，喜用同宫，位至省主席。\n丙戌，壬辰，丁未，壬寅。\n光绪十二年三月十四日寅时。\n顾竹轩命：丁壬妒合，又属重官，四柱无金，只能用壬，为孤官无辅。\n己丑，戊辰，丁巳，庚戌。\n光绪十五年三月十二日戌时。\n罗文干命：土重晦光，用庚金泄土之气，一生无金运，惜哉。\n'
	},
	{
		key: '巳,丁',
		content:
			'四月火气乘旺，虽取甲引丁，必须庚金制甲，有庚有甲，方云木火通明，甲多又取庚为先，但四柱忌见癸水，有水必滞庚湿甲，并伤丁火，故以癸为病。\n四月巳宫，丙火临官之地，丁仗丙威，炎烈莫当，丁火性虽昭融，亦自旺矣。见丙火出干，看法同於丙火，（详四月丙火节）所谓丙夺丁光是也，无丙则不可无甲木引丁，盖丁火阴柔而临旺地，其气不正，见甲丙则转 而为阳，细味下列例证诸造自明，其理有非文字所能达者，非用甲丙也，有甲丙方能用财官以取贵也，甲多取庚，用财破印，火旺之地，毋劳印生，只须一甲引丁，甲多反为病，用甲引丁者，忌癸水，用丙辅丁者不忌癸水，三夏火旺之时，本以水火既济为美，此言忌癸水者防湿木无焰，乃例外也。\n或无癸暗藏独以壬水出干，制丙火，不夺丁光，自是玉堂清贵，位居极品。\n十干性情，乙木喜藤萝系甲，丁火忌丙夺丁光，核实言之，乙见甲，论甲不论乙，丁见丙，论丙不论丁，气从生旺也，说法虽异，理则相通，丙火喜壬水为用，壬丙并透，自是极品之贵，详四月丙火。\n或有庚无甲，戊透天干，名伤官生财，富发千金，此取戊为用，或四柱多戊，不见甲乙，又不见水，名伤官伤尽，可作出色秀才，清高之人，但不主富，亦不致大贵，多见乙木，定是常人。\n四月火土金同居月令，庚戊并透，伤官生财，体用同宫，乃格局之变，戊土晦光，故不贵，庚金长生，格成钜富，四柱多戊，泄丁太过，见甲引丁破戊，必以佩印为用，见水润土生金，必以庚金为用，无甲木壬癸，为伤官伤尽。伤官泄气太重，又晦丁光，故作秀才而不能大贵，燥土不能生金，故不能大富，乙木不能引丁破戊，多见奚益，反有损用之嫌，定是寻常人也。\n或四柱丙夺丁光，不见壬癸破丙，此人贫苦无依，有壬癸破丙，异途威权显达，不止秀才。承上文丙夺丁光节，丁仗丙威，专用壬癸，故主异途显达，不见壬癸，身旺无依，贫苦之人。\n或丁年，巳月，丁巳日，丙午时，一丙难夺二丁，虽不显达，亦名傅都邑，或甲年，巳月，丁日，丙时，名甲引丁光，五福三多之命，故书曰：丁火其形一烛灯，太阳相见夺光明，柱中若见甲木透，定教福寿两绵。\n丁年乙巳月丁巳日丙午时。乃炎上格之变，丁火阴干，衰竭之火，无炎上之理，见丙出干，丁火从丙而旺，则炎上矣，炎上格不能无甲木，甲年己巳月丁日丙午时，甲木出干，丁火有所附晒而长明，总之丁火见甲丙，气转为阳，理同炎上，运行东南富贵西北困穷，炎上得时得地，自然名傅者邑，五福三多。\n用甲者，水妻木子，用庚者，土妻金子。\n四月丁火，以用甲庚为正轨，用壬癸及炎上格，皆格局之变也。\n甲午，己巳，丁丑，乙巳。\n词林。\n按甲木引丁，木火通明，故有词林之贵，用神虽在丑宫金水，设无甲木，枯木逢春局即不足取矣。\n辛酉，癸巳，丁巳，乙巳。\n此火长夏天金叠叠格，官御史。\n按火长夏天金叠叠，专用财星，乃富格，此造癸水伤官，泄财之气，故贵，好在支见三巳，丙火得地，方可用财官也。\n庚辰，辛巳，丁未，乙巳。\n位至国公。\n按此造支联辰巳未夹午禄，专用庚金，胎元壬申，富而兼贵。\n庚午，辛巳，丁酉，丙午。\n乾隆十五年四月廿五日午时。\n李忠毅命：午长夏天金叠叠，胎元壬申，富而兼贵，官至提督。\n乙亥，辛巳，丁丑，壬寅。\n光绪元年四月十一日寅时。\n木永谟命：专用官星，加临天乙，位至省长。\n丁亥，乙巳，丁酉，甲辰。\n光绪十三年闰四月初十日辰时。\n赵铁桥命：亥为官贵，甲透壬藏，财生官旺，庚运庚午年遭暗杀，位至招商局督办，（支聚三自刑，亥年见辰，又为自缢煞，虽贵非令终命也。）\n壬辰，乙巳，丁卯，丙午。\n光绪十八年五月十日午时。\n胡景翼命：专用官星，得胎元申宫生之，天干乙丙丁，支聚卯巳午，上下三奇，卯辰巳午联珠，总领师旅，位至都督。\n癸巳，丁巳，丁卯，丙午。\n光绪十九年四月十五日午时。\n朱家骅命：无壬用癸，胎元申宫，官得财生，支聚三奇为贵，位至总长，省主席。\n丁酉，乙巳，丁亥，甲辰。\n光绪廿三年四月廿八日辰时。\n周佛海命：巳酉会局，取亥宫官贵为用，喜天干甲木引丁，位至部长。\n'
	},
	{
		key: '午,丁',
		content:
			'丁火不离甲木，因其本性衰竭也，生於五月，火旺秉令，不发轻用甲木，壬水隔位不合，则官星之用显，丁火输情向合，倾向於官，滴天髓云：合壬而忠，此之谓也，凡用官者，大都居辅佐之位，任付托之重，忠於职守，此用神之见於性情者也。\n或支成火局，干见火出，得庚壬两透者，科甲有准，土透制壬，常人。\n即壬藏支中，亦非白丁，但要运行西北，方许富贵，或支无壬水，得一癸透，名独杀当权，出人头地，不失恩封。\n书云：建禄生提月，财官喜透天，不宜身再旺，惟喜茂财源，盖月令建禄，以壬癸解炎为主要，但四五月水临绝地，更见支成火局，滴水烘乾，必须庚金发水之源，壬庚相生，源源不绝，即非火局，壬水亦要金生，方无涸辙之虞，一定之理也，无壬用癸，所不同者，用煞必领袖之位，独当一面，不失恩封，或云：大贵者用煞不用官，即以此也，若壬癸藏支，须西北运助之，方许富贵。\n若见亥卯未三字会木生火，平常人物，不过丰衣足食，运好中年可富。终刑子息，劳而无功。\n承上文，用壬癸意，若见印绶泄水之气以生火，失解炎之用，终为平常人物，木火从旺，宜泄火之气，一造，丙子，甲午，丁卯，壬寅，四柱无财，孤官无辅，壬子之水，气泄於木，格局变为从旺，运行戊戌己十五年，土旺泄火大得意，至子运而起不测之灾，滴天髓云：强众敌寡，势在去其寡，子壬孤单，反以去之为美也，木多无金，又不能化木，只能取土泄火，乃不得已之用法也。\n或丙午年，甲午月，丁未日，丙午时，无水解救，为僧道孤独，或丙午月，丁亥日，丙午时，有亥水制丙，不致孤贫，如年支见子，清贵，虽不发科甲，衣衿不少，且名傅乡邑。\n上造丙夺丁光，格成炎上，运行西北，逆火之性，僧道孤独之命，下造丙午月，必丁壬年也，丁年亥宫壬水得禄，不致孤贫，年支见子，必壬子年也，水旺通根，虽无庚金为辅，亦不致乾涸，故衣衿不少，名傅都邑。\n若丁日干下无火局，壬水透干，须用甲木，又要庚金劈甲，方作木火通明，主大富贵，或木少火多，竟焚木性，不能光透九霄，荣华不久。\n火局不必定见寅戌，如上两造，支聚二三午字，即是火局，无火局而透壬水，必须财印为辅，有壬，甲木不致自焚，有庚，壬水不致乾涸，用甲引丁，用庚生壬，水火两停，主大富贵，与四月用甲，一理共推，若无壬癸，木被火焚，丁火无所附晒，故主荣华不久也。\n或生月居禄，支皆生旺合局，又加以火透出干，丁无炎上之理，不得水解炎，乃身旺无依，孤贫僧道，女必尼寡，即运行北地，反见凶危。\n丁火昭融，无丙，性不炎上，必用水解炎，用水者，运宜西北，若见甲丙，为假炎上，运宜东南，忌西北，与炎上格一理共推，见上文，若见一点水，即不作此论，盖三夏丁火，以水解炎为正用也。\n用壬者，金妻水子，用甲者，水妻木子。\n五月丁火，以用壬癸为正轨，壬癸太旺用甲木，乃例外也。\n庚午，壬午，丁亥，戊申。\n岁建会禄，财官透天，但不宜带合争财，寿虽长，不免刑克。\n按太岁月建会禄，所惜者戊土出干，官星被伤，故不贵而有刑克也，然用财官而时逢生禄，晚景必佳矣。\n辛巳，甲午，丁未，甲辰。\n此建禄格，位至总兵。\n按甲引丁光，地支辰巳午未联珠，惜无壬水作假炎上，运多起伏，贵而就武。\n癸卯，戊午，丁丑，甲辰。\n用甲以引丁光，位至尚书。\n按此造戊癸化合，地支夹寅巳，甲木引丁，假炎上格，运行东方，位至尚书。\n丙子，甲午，丁酉，癸卯。\n煞印相生，名垂青史，用甲木，行巳运，尽节死。\n按此造明代杨椒山继盛命造也，煞印相生，好在癸水得禄於子，更有酉金生之，财滋弱煞，仍偏官也，戊己运风波叠叠，然戊运尚有甲木制之，己运合甲化土，尽节而死，此造用癸水，非用甲木，地支子午卯酉，合格为四极，名启遍四海。\n丙寅，甲午，丁丑，乙巳。\n甲庚得所富贵极品。\n按此造丑宫金水，运行西北为贵（巳宫庚金长生，巳与丑会，湿土生金，金旺便能生水，故丑宫癸水为可用也。）\n丙辰，甲午，丁亥，乙巳。\n咸丰六年六月初二日巳时。\n汤寿潜命：甲引丁光，日坐亥宫，有壬制丙，名傅郡邑不虚，天干乙丙丁三奇，地支巳午联珠，位至浙江铁路总理，光复初被举都督，旋去职。\n丁酉，丙午，丁酉，己酉。\n光绪廿三年五月初九日酉时。\n江万平命：火长夏天金叠叠格，更得己土出干，通火金之气，乃富格也。\n'
	},
	{
		key: '未,丁',
		content:
			'六月丁火，阴柔日弱，又值三伏生寒，丁弱极矣，专用甲木，壬水次之。\n夏至之后，火气已竭，盛极将衰，为丁火之本质，至六月气势发泄已尽，强弩之末，若生在大暑后，金水进气，三伏生寒，土旺泄丁，非用甲木生助，不能向荣，特火土炎燥，无水润泽，木气乾枯，或反焚木，故以壬水为佐。\n甲出天干，支成木局，见亥中之壬，壬为甲根，即引丁火，更得庚透，必然科甲，即不成木局，支有壬水生甲，虽止贡监衣衿，自有凌云之志，无庚不妙。\n亥宫甲木长生，与未会局，木即生旺而能引丁火，但无庚金，亥宫壬水之气，尽泄於木，亦不足以取贵，故欲丁火转弱为旺，必须亥未会局，欲壬水官星显其用，必须庚金，盖未月己土当旺，虽不出干，亦必浊壬，无甲，丁火泄弱，不能任官，无庚，壬水混浊，不能取贵故侧重於无庚不妙也。\n或支成木局，见水透干，则湿木性，不能引丁，必为常人，但有甲透，亦有才能，必有庚透，方无刑伤，若无甲木，假名假利，虽能生财，固执懦夫。\n承上文，如壬水出干，则亥未虽会木局，不免湿木无焰，必须甲庚两透，甲木引丁，庚金生壬，方有才能名利可言，倘无甲木，己土浊壬，只能用庚金化己土生壬水官星，用在庚金财星，而身弱不能任，故为固执懦夫也。\n或丁未年，丁未月，丁未日，丁未时，一片纯阴，寻常无用之人，即生大家，亦难成名，亦不能成业，或壬子，丁未，丁巳，丁未，丁多散壬水，亦怯弱无能，妻子主事，年月日时皆丁未，四柱纯洁，土旺泄弱丁火，虽干支一气，不足取也，壬子一造，三丁争合一壬，分散壬水之用，丁以壬为君，壬以丁为妻，巳未夹午禄，火旺水衰，而丁火阴柔，故主妻子主事，总至孤官无财印为辅，不足以成业也。\n用甲者，水妻木子。\n六月丁火，专到甲木，土旺秉令，以甲木为最需要也，用壬用庚，同上四五两月，总之六月丁火，专取甲木为尊，壬水次之。\n四季月最难取用，大暑前兼用壬水，同五月，大暑后金水进气，专用甲木。\n丁卯，丁未，丁未，丙午。\n武进士\n按四柱无金水，理同假炎上，喜大运逆行东南贵得武科。\n庚寅，癸未，丁未，癸卯，\n常人。\n按癸透天干，湿木不能引丁，寻常之命。\n乙亥，癸未，丁卯，甲辰。\n贵而多刑，忌火运。\n按亥卯未会局，甲又透干，身强煞浅，假煞为权，惜四柱无金，忌火运熬癸焚木。\n辛丑，乙未，丁酉，庚戌。\n道光廿一年六月十五日戌时。\n陆某命：庚辛并透，得根於酉丑，运行壬辰润燥，全局清凉，少年得意，位重权高。\n乙卯，癸未，丁酉，辛丑。\n咸丰五年六月初六日丑时。\n李经芳命：卯未木局透乙，酉丑金局透辛，财印交差，用癸调和金木，独煞为权，富贵兼全之命。\n戊午，己未，丁未，乙巳。\n咸丰八年六月初三日巳时。\n王芝祥命：支全巳午未南方，土多用财，泄食伤之气，偏燥之局，贵多就武。\n庚申，癸未，丁卯，戊申。\n咸丰十年六月初五日申时。\n程德全命：卯未会局，丁火有根，庚申财旺生煞，取戊土制煞为用，行帮身制煞运，位至江苏巡抚。\n戊辰，己未，丁巳，丙午。\n同治七年六月十一日午时。\n卢少棠命：支全巳午未南方，戊辰己未，土多晦火，食伤旺而生财，富格也。\n丙子，乙未，丁丑，甲辰。\n光绪二年闰五月十七日辰时。\n柏文蔚命：甲木引丁，位至安徽临时都督。\n丁丑，丁未，丁酉，丁未。\n光绪三年六月十三日未时。\n姚寿同命：酉丑金局，火长夏天金叠叠，富格。\n'
	},
	{
		key: '申酉戌,丁',
		content:
			'三秋丁火，阴柔退气，专用甲木，金虽乘旺司权，无伤丁之理，仍取庚劈甲，为引火之物，又借丙暖金晒甲，不畏丙势夺丁，凡两丙夹丁者，夏月忌之，余月不忌，但此格幼年困厄刑克，中年可主富贵，必支见水制丙方妙。\n丁火至申酉戌月，为病死墓地，故云阴柔退气，非见甲木生助，不能任用财官，七月庚金秉令，壬水长生，只要水不出干，庚金无伤丁之理，时届秋令，气候渐寒，为调候之故，更借助於丙，制财护印而不夺丁光，故三秋丁火，以甲庚丙并透为上命也，下申述两丙夹丁格局，丁火在夏月，为极盛之时，见丙火更增其盛，故以为忌，余月丁火见丙，助其生旺，乃喜而非忌也，少年刑克困苦者，以比劫争财故也，生於七月，申宫自有长生之水制之，在八九月，地支宜有水制丙，为官煞制劫护财，可保其中年富贵也。\n三秋甲庚丙并用，仍分优劣，何也？七月甲丙，申中有庚，八月甲丙庚皆用，\n七八月无甲木，乙亦姑用，名枯草引灯，却不离丙晒也，九月专用甲庚，总之甲不离庚，乙不离丙，其理极明，当细参之，或见甲，又透庚丙，科甲有准，即风土不及，定居选拔，无甲用乙者，富贵皆小，且富而不贵者多，即不富，亦衣食充足。\n用甲不能无庚，用乙不能无丙，乙为湿草，无丙晒不能引丁，九月戊土当旺，晦火之光，必须有甲木制之，乙木无力，故七八月无甲，可用乙木，而九月必须用甲也，不用乙木，丙火亦无所用之，又七八月偏正财秉令，用甲木更须取丙为护，甲木方得其用，九月伤官秉令，印能制伤，不虞财破，此亦不用丙火之一理也，甲不离庚，乙不离丙，与庚金劈甲，借丙暖金晒甲，同为本书独有之发明，其理极精，诚命理中之要诀也。\n或一重壬水，又多见癸水，须戊己制之，自然富贵光辉。\n三秋金旺秉令，壬癸官煞出干，则财旺党煞，必须戊己制之，更须甲丙印劫生扶身强，用伤官制煞，亦为上格。\n或七月一派庚金，名财多身弱，富屋贫人，且多惧内，妻多主事，或壬多泄庚，丁壬化煞，大富之人，多庚无壬，奔流之命。\n七月庚金临官，壬水长生，有水泄庚之气，故虽见一派庚金，不能从财，只作财多身弱论，财星当旺，故主惧内，妻子主事，壬水泄庚，而另见丁出合壬，化木帮身，变忌为喜，故为大富，盖其用为财而非官也。\n或八月一派辛金，无庚，又无比印，名弃命从财，富贵两全，虽不科甲，亦有异途，位显名扬，从财者，金为妻，不克，有正偏，水为子，不刑。\n一派辛金无庚者，从格以纯粹为贵，丁火见辛金为从得真也，从格因人致富贵，故云异途。\n或九月一派戊土，泄丁火之气，但有戊无壬，不见甲木，为伤官伤尽，富贵非凡，非寻常可比，或有甲透，为文当清贵运入东方，秋闱可夺，用甲者，庚不可少，水妻木子。\n戌宫所藏为戊丁辛，火土伤官生财，体用同宫，无壬甲杂乱，伤官伤尽，乃特殊之格局，富贵非凡，如明太祖造戊辰，壬戌，丁丑，丁未，是也。\n虽见壬水，戊土克去，伤官伤尽，更得辰戌丑未四墓全，原成大格，又全四隅，则声威达於四方矣，见甲则变为伤官佩印，不过文书清贵，更宜东方运助起印绶，方能显贵也。\n'
	},
	{
		key: '申,丁',
		content:
			'辛亥，丙申，丁丑，丙午。\n大富秀才。\n按两丙夹丁，专用庚金，支藏壬水制丙，丁火衰退，运行东南，宜为大富，辛亥，丙申，丁卯，丙午，庚甲两全，会元，接与上造仅差一卯字，丁火生旺，亦喜运行东南。\n辛亥，丙申，丁酉，丙午。\n甲庚两全富贵。\n按较上造差一酉字，财旺成方，日禄归时，富格也。\n庚辰，甲申，丁酉，丙午。\n甲庚丙皆透，位至尚书。\n按印劫扶身，庚金透出，真神得用，贵显无疑。\n乙酉，甲申，丁巳，庚戌。\n光绪十一年七月廿一日戌时。\n张耀曾命：甲庚并透，丙藏，贵为总长。\n'
	},
	{
		key: '酉,丁',
		content:
			'癸巳，辛酉，丁巳，戊申。\n无甲可用，孤贫。\n按戊土合去癸水，财旺身弱，而丁火临巳，不能从财，孤贫之命。\n丙寅，丁酉，丁丑，癸卯。\n残疾之人。\n按此造财旺党煞无制，非残疾必夭折，丁为衰竭之火，虽见弱煞，亦能伤丁，必须有制也。\n壬午，己酉，丁亥，庚戌。\n此命申戌两时主贵，西时则不能。\n按申中有庚，丁日戌时遁干必见庚也，有庚主贵。\n丁未，己酉，丁丑，辛亥。\n从财格，太守。\n按丁火通根未宫，亥中又有甲木，似难从财，壬丁两造，均为造化元钥抄本所不载，未知有无错误。\n丙戌，丁酉，丁亥，壬寅。\n女命，四子孤穷。\n己未，癸酉，丁巳，丁未。\n咸丰九年八月廿日未时。\n袁世凯命：巳未夹午，未酉夹申，旺财生煞，食神制之，身强煞浅，假煞为权，运行南方，位居北洋总督，丁卯运贵为总统，卯运丙辰年殁，年五十八。\n壬戌，己酉，丁丑，甲辰。\n同治元年八月廿七日辰时。\n刘澄如命：酉丑会局，己土出干，火炼真金，富格。\n戊寅，辛酉，丁巳，丁未。\n光绪四年九月十一日未时。\n王揖唐命：巳未夹午禄，财星会局，甲丙在支，贵气暗藏，身旺用财，富贵。\n'
	},
	{
		key: '戌,丁',
		content:
			'庚午，丙戌，丁未，壬寅。\n支中火多扶丁，得庚丙透，玉堂清贵无疑。\n按地支寅午戌会局，干透庚壬，用财官也。\n己亥，甲戌，丁卯，丙午。\n女命甲丙高透，丁火得禄，大富。\n按伤官秉令，用甲印制伤引丁，男女一理。\n甲午，甲戌，丁未，丙午。\n位至侍讲。\n庚寅，丙戌，丁亥，甲辰。\n女命，七子，衣禄充足，以上造化元钥。\n戊辰，壬戌，丁丑，丁未。\n明太祖命：古法论命，以年为主，今法以日为主，始於徐子平，然不一部份命造仍当统论全局，而以年为主，如此造是也，（实以全局为主，亦非专以年为主），火土伤官，化为稼穑，地支辰戌丑未，精神达於四维，包举全局，合於贵格者为大贵，声威达於四方，不合格则散漫无收，一无可取，与子午卯酉同论，生於三秋，寒土宜火温暖，取丁火为用，故早年北方运，穷无所归，中年进入东方，丙寅丁卯运贵为天子，创有明三百年基业，在位三十一年而终。\n丁未，庚戌，丁卯，辛亥。\n雍正五年九月十四日亥时。\n杜受田命：支成木局，用财破印泄伤，官至大学士。\n丙戌，戊戌，丁亥，甲辰。\n乾隆三十一年九月廿日辰时。\n杨昌浚命：伤官佩印，位至巡抚。\n甲子，甲戌，丁未，甲辰。\n同治三年九月初九日辰时。\n黎元洪命：专用甲木，运入东方，位至总统。\n丙子，戊戌，丁巳，丙午。\n光绪二年八月廿九日午时。\n范源濂命：火土伤这伤尽，富贵非凡。\n壬辰，庚戌，丁亥，己酉。\n光绪十八年九月初二日酉时。\n苏炳文命：酉戌亥气联西北，财官两旺，专用亥宫甲木引丁，运入东方，名震遐迩，参观六月丁火节。\n甲午，甲戌，丁酉，癸卯。\n光绪二十年九月廿四日卯时。\n名伶梅兰芳命：姑志存疑。\n'
	},
	{
		key: '亥子丑,丁',
		content:
			'三冬丁火微寒，专用甲庚，庚乃甲之良友，用甲木、庚不可少，无庚不能劈甲，无甲何以引丁，难云木火通明，冬丁有甲，虽水多金多，可称上格，得庚透天干，科甲有准，即非科甲，亦儒雅风流，见己则否，己多合甲，便是常人。\n甲木，丁之母也，滴天髓云：如有嫡母，可秋可冬，三冬丁火，不离甲木，有甲，丁火方所有附晒，有庚，甲木方能引丁，以庚为甲之佐，非以庚为用也，冬丁有甲，不怕水多，印能化煞也，不怕见金，庚金劈甲，功成反生，故庚甲两透，必为上格，见己合甲，则甲木情向己土而不生丁火，羁绊用神，无可发展矣。\n或一丙夺丁，赖支水破之，加以支金发水之源，官高权重，无金水，无用之人，或有金无水贫寒之士，有壬无金，又主清贵。\n丁火昭融，得丙火助其焰，喜用财官，三冬月垣藏水，言无金水者，水被土克也，有金无水，比劫夺财，贫寒之士，有水无金，丙壬辅映，清高之士。\n或时月二壬争合，取戊破之，有戊主小富贵无戊常人，戊藏得位，不失衣衿。\n承上文一丙夺丁而言，丁火性本衰退，有丙为助，气转生旺，取伤官制煞为用，特格非上乘耳。\n或二丙夺丁，得癸出干，支又带合，金水得所，异途重职，此格极验，即无癸出干，亦有能秀才。\n此言财滋弱煞格，丁火阴柔，煞虽弱，亦能伤丁，见二丙助之，气转生旺，癸不能伤，煞化为官矣。\n或仲冬金旺水多，全无比印。作弃命从杀论，大贵，比印破格，常人，且主骨肉浮云，六亲流水，或戊出破癸，鑫贤兄弟，六亲有力，此格用戊，火妻土子。\n十月亥宫有甲木，支无卯未会局，湿木无焰，亦可作从论，以惟不及十一月之纯耳，比印破格，从而不从，书云：类化气而不成局，类印绶，而不成印，多靠别人之力，入赘过房之命，故云骨肉浮云，戊出破癸者，取戊制煞，丁为衰竭之火，原局有比印相生，不怕衰弱，故可用戊，用戊者，火为妻，土为子。\n或四柱丙火太多，又用癸破之，用癸者，金妻水子。\n用癸破火，同上二丙夺丁节，财为妻，官煞为子。\n总之三冬丁火，甲木为尊，庚金为佐，戊癸权宜酌用可也，用甲者，水妻木子，妻贤子肖，三冬丁火，以庚劈甲引丁为正用，故妻贤子肖，水旺用戊，火旺用水，皆为去病之药，有病则用之，随宜酌用，无定法也。\n'
	},
	{
		key: '亥,丁',
		content:
			'癸亥，癸亥，丁亥，辛亥。\n从煞格，侍郎。\n亥中虽藏木，而水旺木微，湿木无焰，必从煞也。\n乙卯，丁亥，丁未，庚戌。\n正官格，甲木更生，庚金高透，壬水当令不杂，状元。\n按亥宫甲木长生，得卯未局，木即转生旺，更见乙木透出，反嫌官星气泄，以庚金破印生官为用，乃财官格也。\n壬寅，辛亥，丁巳，辛亥。\n戊土甲木得所，大富，入午运即死，实亦用甲。\n庚戌，丁亥，丁卯，癸卯。\n支成木局，年出庚金，专用庚，故庚运连捷会元。\n癸丑，癸亥，丁卯，丁未。\n支成木局，水多必得诰封，晋赠封君。\n癸卯，癸亥，丁卯，癸卯。\n雍正元年十月廿一日卯时。\n梁文定命：煞印相生，官至大学士。\n庚辰，丁亥，丁丑，辛丑。\n乾隆廿五年十月初六日丑时。\n清仁宗（嘉庆）命：庚透甲藏，取庚金劈甲引丁，专用甲木，行东方运登基，在位廿五年，辛运殂，寿六十一，或云庚戌时。\n乙丑，丁亥，丁未，辛亥。\n同治四年十月十六日亥时。\n唐文治命：亥月甲木长生，见未会局，甲木转为生旺，即能引丁火，即己土混壬也，专取官印为用，申运壬辰年，以进士分部，壬运署农商部尚书，巳运殁。\n丁卯，辛亥，丁未，丙午。\n同治六年十月廿八日午时。\n张一麟命：亥卯未木局，时逢归禄，专用丙火，运行南方，位至教育总长，富贵寿考。\n戊寅，癸亥，丁酉，辛丑。\n光绪四年十月廿一日丑时。\n白宝山命：癸水煞透，用戊制之，运行制煞之乡，贵为江北提督。\n癸未，癸亥，丁巳，丙午。\n光绪九年十月初十日午时。\n袁良命：癸透，戊土得所，运行制煞之乡，贵。\n己丑，乙亥，丁巳，辛丑。\n光绪十五年十一月十五日丑时。\n蒋光鼎命：此造用乙木，枯草引灯，不离丙晒。\n'
	},
	{
		key: '子,丁',
		content:
			'丙戌，庚子，丁卯，丙午。\n四柱多火，无甲，专用癸水，故作常人光棍，甲运大发，午运败家丧家，未运死。\n庚申，戊子，丁酉，辛亥。\n用亥中长生之甲，壬资其根，惜两庚生水，湿木之性，无火恩丁，故止於秀才。\n戊午，甲子，丁酉，壬寅。\n康熙十七年十月三十日寅时。\n清世宗（雍正）命：甲木得禄於寅，专用甲木，运至南方登基，巳末庚初，金旺破甲，殂年五十八，在位十三年。\n丁酉，壬子，丁酉，壬寅。\n道光十七年十一月廿三日寅时。\n周玉山命：格取财官，专用寅中甲木，运行南方，贵为总督。\n甲戌，丙子，丁未，辛亥。\n同治十三年十一月初八日亥时。\n林建章命：专用甲丙。\n丁亥，壬子，丁卯，辛亥。\n光绪十三年十一月十四日亥时。刘维祯命：此造颇有疑点，十一月甲不出干，支不见寅，又无丙戊，湿木无焰，一造，己亥，丙子，丁卯，庚子，木无焰，气从金水，行金水运发，似同一例。\n辛卯，庚子，丁丑，丁未。\n光绪十七年十一月十七日未时。\n胡适之命：月令偏官当旺，财星生之，丑未相冲，解丑子一合，至乙未运，丁火得气。荣任驻美大使，但未为华盖，终以文学斐声也。\n丁酉，壬子，丁卯，甲辰。\n光绪廿三年十二月十二日辰时。\n陈诚将军命：生於小寒前一日，甲木出干引丁，身坐卯印，丁壬合去官星，专用子中癸水，偏官得时秉令，又见财生，酉卯子三偏皆临禄旺，宜乎手握重兵，独当一面，为群雄之领袖也。\n'
	},
	{
		key: '丑,丁',
		content:
			'戊子，乙丑，丁未，甲辰。\n地支寒湿，甲戊两透，御史。\n辛卯，辛丑，丁卯，甲辰。\n身旺印旺，不见庚金，富僧。\n乙卯，己丑，丁亥，壬寅。\n无庚虽富而夭，盖死於乙运。\n按此造壬水官星，气泄於印，专用己土，无如乙木制己，用神受伤，夭伤之命。\n庚午，己丑，丁酉，甲辰。\n庚甲两透，入甲运，点状元。\n庚午，己丑，丁酉，癸卯。\n身强煞浅，假煞为权，由参将为元帅。\n丙戌，辛丑，丁巳，庚戌。\n伤官伤尽，武举守备。\n壬午，癸丑，丁卯，丙午。\n用癸，孤女之命。\n壬辰，癸丑，丁巳，乙巳。\n无甲，用丙火晒乙，为枯草引灯，故用乙木，然不过有能光棍，假名富翁，以上造化元钥。\n庚子，己丑，丁亥，癸卯。\n道光廿一年正月初一日卯时。\n王子春命：亥卯会局，用印，官至巡抚。\n辛酉，辛丑，丁亥，甲辰。\n同治元年正月初四日辰时。\n杨士清命：财旺用印，专取甲木，位至财政总长。\n乙丑，己丑，丁亥，辛亥。\n同治四年十一月廿六日亥时。\n周学熙命：天干乙丁己辛，地支两丑两亥夹子，癸水暗藏，五阴齐备，阴乘阴位，奇格也，亦可作丑遥巳格看。\n庚午，己丑，丁卯，戊申。\n同治九年十二月初六日申时。\n吴毓麟命：丁火通根於午，卯印可用，专取比印，位至侍郎。\n'
	},
	{
		key: '寅卯辰,戊',
		content:
			'三春戊土，无丙照暖，戊土不生，无甲疏劈，戊土不灵，无癸滋润，万物不长，正二月先丙后甲，癸次之，三月先甲后丙，癸亦次之，因戊土司令，故先用甲木也，凡八字丙甲癸三者齐透，富贵极品，但迟早要运程，或二透一藏，亦主科甲，二藏一透，异途显达，或秀才而已。\n总论三春戊土，戊土长生在寅，而寅宫甲木临官，木旺土崩，势将倾颓，有丙则土实，无丙则土虚，故先取丙为用，阳和气盛，戊土不生，次取癸水为辅，土多而实，则取甲木为用，亦以癸水为佐，三春戊土取用之法，不外乎此，丙癸春生，不晴不雨之天，故丙癸二者，以不相碍，各得其用为美，或丙癸齐透则官印全，富贵极品，然用亦有先后，或取煞印，或取煞，视格局配合而定。\n正二月宜先透丙，三月宜先透甲，盖正二月虽有癸甲，无丙亦难除寒气，如风雨淹淹，万物生而不长，故无丙者，一生成败，富贵艰辛，或有丙无癸甲者，名曰春 旱，如万物生而多厄，无甲癸者，一生勤苦，劳而无功。\n此述正二月戊土取用法，寅卯两宫为木神临官帝旺之地，故用神以丙火为先，煞印相生，最为上格，燥土不生，故取癸水润泽为辅佐，若丙火太多，支成火局，则又当取癸水为先，总之正二月戊土，不离丙癸，随其所宜而分先后，此言格局配合也，若论节候，初春宜丙，仲春阳壮宜癸，初春无癸，可专用丙火，惟格局不完美耳，仲春无丙，不能用癸，因时逢木旺，财星党煞，必然克身，此丙癸二者所以有先后之分也。\n或一派丙火，有甲欠癸二者所以有先后之分也。\n或一派丙火，有甲欠癸，先泰后否，或支成火局，不见壬癸，僧道孤贫，癸透者贵壬透者富，用壬者，要看水之多少。\n水润泽，均无取其多，水多又嫌湿重，宜丙火以暄之，比劫以分之，故须云审水之多寡也，以上论用才印之法。\n或一派甲木，无丙，常人，得一庚透，主富贵，或支成木局，甲又出干，又有庚透，定主科甲，富贵非常。\n次论用官煞，甲木为煞，无印引化，则须用食神制之，（用印同上丙申）一派甲木，谓正月节，支成木局，谓二月节，皆以戊土临於辰戌，日元自旺为主要条件，身强煞旺有制，自然富贵，生於正月，寅宫自有丙火，木局又藏水，富与贵两全矣。\n或无庚金，不见比印，不作从煞论，非大恶遭凶，定作盗贼，若日下坐午，不得善终。\n承上文，戊土寄生於寅，月令暗藏比印，（寅中有丙、卯中有乙）不能言从，煞旺身衰，定主遭凶，日元坐午阳刃，寅午宫中皆藏印，有不得善终之象，穷通宝鉴作日元坐甲，谓戊寅也，亦通。\n或一派乙木，名权官会党，即有庚从，亦难制己，此人内奸外直，口是心非，难与交游，加一甲在内，无庚，必懒惰自甘，贪心无厌，或丙多木多，宜以癸庚参用。\n上论用煞，此论用官，二月乙木乘权，权官会党者，支成木局也，庚金见乙，输晴相合，失相克之意，故云亦难制乙，若隔位不合，自无此弊，加一甲在内，为官煞混杂，非得庚金扫除官煞，必为禄浅之人，见下官煞会党节，七煞无制，其为人必缺乏理智，不能自节也，丙多木多，阳壮木竭，同上一派丙火及一派甲木节，以上论正二戊土之用。\n三月戊土司令，不见甲癸丙者，贫贱无用之人，癸透主科甲，丙透者主禀贡衣矜，丙透甲藏、无癸者富，有癸者异途显达。\n总论三月戊，土三月土旺用事，甲木为先，取癸为佐。以才生煞为上格，以印化煞为次格也，癸透者，甲出干，癸为佐也，丙透者，甲出干，丙为佐也，故丙透甲藏无癸者，富而不贵，有癸者财滋弱煞，富中取贵。\n若丙多无癸，旱田岂能播种，此先富后贫之造，或火多有壬透者，先贫后富，癸透，先贱后贵，壬藏止有衣禄，不过食足，癸藏止有才能，不过名傅，壬癸俱藏，一生丰足，只要运美，或支成火局，得癸透者，富贵逸获，壬透富贵难成，何也，癸乃天上甘霖，所以自然，壬乃江湖波浪，所以勉强，故有劳逸之殊。\n此论印多用财破印也，有丙无癸，如同旱田，先泰后否，与正二月略同，壬癸同为滋润而用不同，用壬则富，用癸则贵，壬癸藏支，须行运引出，方能富贵，只要运好者，言命有缺，须侍运助也，次论用壬用癸有劳逸之不同，癸如雨露，自然润泽，故富贵逸获，壬如江湖，人力灌溉，故富贵难成，此壬癸性质之殊也。\n复次丙多无癸，只有上荫而无福泽，故主先富贵后贫贱，火多有壬癸为救，则印为病神，财为良药，又主先贫贱而后富贵，据理如是，不可拘执，须观喜用在年或在时定之，运之早晚否泰，亦有关系，戊癸相合，财之情向於日主，其气专属，自然安逸而得，壬见戊无情为我所制，不能不为我所用，故得之艰辛，书以正财为自己之财，偏财为众人之财，亦是此意，以上论印多用财，若财多用劫印，可照此推之。\n支成木局，又甲乙出干，此名官煞会党，官煞无去留之义，得一庚透，扫除官煞，必小富贵，无庚乃禄浅之人，虽能聚财，屡遭祸退，不能承受，宜用火泄木气，有一命，丁未，癸卯，戊寅，乙卯，此官煞无去留之义，幸丁火出干，加以戊癸化火，将甲木暗焚，反得武科探花。\n此言用官煞也，官煞并见，论煞不论官，故云官煞无去留之义，戊土以见甲木为贵，四季皆同，乙木官星，无疏土之力，徒混杂耳，官煞气杂，虽有庚金，富贵不钜，无庚不贵官煞虽能制劫护财，但官煞无制，必遭凶祸，辰为财库，而土重劫财，故云财虽聚仍招祸也，官煞旺而无制，虽取丁火泄木气，癸合於戊，不伤丁火，非化火也，火土偏燥，贵而就武，（运行金水而发，可仍用癸水，特用神受伤耳）。\n或木多无比印，作从煞论，主大富贵，或有比印又须於月时取癸水以成贵格，癸无火无金，名为土木自战，主腹中疾病，优愁艰苦，终无大用。\n承上文，四柱无比印作从煞论，盖三春木为主，土为客，（寄旺）客虽强，无逐主之理，如支成方局，亦同作从论也，特三月土旺用事，从煞究非容易，宜斟酌取之，日元有比印相扶，火土炎燥，专取癸水以成贵格，见上丙多无癸节，三春戊土而无甲癸丙为用，名土木自战，身弱则残疾，身强亦为无用之人。\n用甲者，水妻木子，子肖，用丙者，木妻火子，妻贤。\n三春戊土，不外乎用丙，癸为辅佐，阅上文自明，木能疏土，故子肖妻贤，用癸水者，同下四月。\n'
	},
	{
		key: '寅,戊',
		content:
			'丙寅，庚寅，戊辰，庚申。\n丙甲癸俱全，将军之职，兼格取七煞。\n按辰会局，戊土不燥，专用丙火，寅宫甲木生丙，煞印相生，兼格取七煞者，庚金劈甲，食神制煞也。\n辛巳，庚寅，戊寅，甲寅。\n火多无水，贫贱，三奇格。\n丁巳，壬寅，戊辰，丙辰。\n癸运夭折。\n戊申，甲寅，戊寅，丁巳。\n生员出贡，甲透丙藏又欠癸故也。\n辛卯，庚寅，壬午，甲寅。\n道光十一年正月廿八日寅时。\n李廷霸命：身旺煞高有制，位至方伯。\n丙戌，庚寅，戊午，壬戌。\n道光十二年正月廿四日戌时。\n杨森命，甲木乘令，丙火出干，煞印相生，贵握兵柄，寅午戌会局，透丙火，得壬水出干，故富。\n庚寅，戊寅，戊寅，甲寅。\n光绪十六年二月初八日寅时。\n张群命，专用寅中丙火，兼格为食神制煞也，位至省主席。\n甲午，丙寅，戊子，壬戌。\n光绪廿年正月初十日戌时。\n女命黄任白夫人造，甲丙癸俱全，夫星当旺，财归坐下，富贵两全之命。\n'
	},
	{
		key: '卯,戊',
		content:
			'丙辰，辛卯，戊辰，庚申。\n化散丙火，又无甲木，止存癸水，不过有能秀才，六亲冷落。\n癸未，乙卯，戊寅，丙辰。\n癸丙甲俱全，官拜郎中。\n癸未，乙卯，戊寅，壬子。\n丙甲得所，子癸出干，一榜。\n丁卯，癸卯，戊寅，壬子。\n女命，丙甲癸得所，能与夫旺子，老受恩封。\n己亥，丁卯，戊子，丁巳。\n道光十九年二月廿二日巳时。\n徐连升命：甲丙癸俱藏，亥卯会，印旺用财，行财旺地，为鲍超麾下名将，气杂不清，虽贵而武。\n乙卯，、己卯，戊戌，壬戌。\n咸丰五年二月初五日戌时。\n聂辑规命，专用官星，位至巡抚。\n己未，丁卯，戊午，壬子。\n咸丰九年二月十七日子时。\n李经义命，卯未会局，以生丁火，印旺用财为正格，月令官星见午宫阳刃，官刃相制，为附格，赋云：月刃日刃及时刃，逢官煞荣神，功名盖世，运入财乡，专阃开府，贵而兼富。\n壬戌，癸卯，戊辰，丙辰。\n同治元年二月十五日辰时。\n劳崇光命，丙癸并透进士出身，位至总督。\n辛卯，辛卯，戊戌，壬戌。\n光绪十七年二月初四日戌时。\n万耀煌命，前述徐连规造，两丁并透，用财破印滋煞，此造两辛出干，亦用财化伤滋煞，气杂非清，位至师长。\n丙午，辛卯，戊寅，甲寅。\n光绪三十二年三月十一日寅时。\n舍侄徐肇和命，甲丙出干，寅午会局，惜无壬癸润泽，丙辛一合为病，四柱气旺，为人果敢有为，社会上不致无相当地位也。\n癸巳，乙卯，戊申，戊午。\n光绪十九年正月廿四日午时。\n白崇禧命：申午夹未，暗拱未贵，癸贵在巳，乙贵在申，天干四字皆临禄贵，二月戊土，喜水火滋扶，乙卯官星当旺，取财生官为用，更得卯巳午三台之贵，乙木当令得用，宜为领袖之尊，为西南领袖。\n'
	},
	{
		key: '辰,戊',
		content:
			'己未，戊辰，戊寅，甲寅。\n煞印相生，探花。\n甲午，戊辰，戊申，丙辰。\n按此清圣祖康熙命造也。财滋弱煞取用，或云戊午时，夹贵夹禄，更为完美。\n以上造化元钥。\n庚申，庚辰，戊辰，戊午。\n乾隆五年三月廿七日午时。\n董文恭命，辰午夹巳禄，专用申宫壬水，得庚金相生，表面似伤官生财，实为印旺用财也。\n己未，丁卯，戊午，壬子。\n咸丰九年二月十七日子时。\n李经义命，财印交差用官，戊午壬子交互相合，贵气往来，运行财官旺地，专阃开府。\n癸亥，丙辰，戊午，壬子。\n同治二年三月十二日子时。\n单懋谦命，丙癸并透，翰林出身，官拜大学士。\n己巳，戊辰，戊子，癸亥。\n同治八年三月十六日亥时。\n王善荃命，癸水透干，甲丙藏支，三月土重，不能不取甲木疏土，运程引出云程直上。\n丁丑，甲辰，戊寅，丙辰。\n光绪三年三月廿二日辰时。陈符命，甲丙出干，癸水藏支，用财生煞为用，位至总长，戊运己卯年元旦，被刺殒命。\n癸未，丙辰，戊申，丁巳。\n光绪九年三月廿八日巳时。\n江精卫命，归禄格，又值禄马同乡，戊禄在巳，未年驿马亦在巳，三月戊土，见丙癸并透，日晒雨润，万物得逐其生，故丙癸并用，丙禄在巳，癸之天乙亦在巳，聚敛精美，自成大贵，辰巳巽宫，未申坤宫，拱夹离宫午火，而丁火出干，神究气聚，早年行乙卯甲寅官煞运破格，寅运辛亥年谋刺摄政，几遭杀身之祸，至子运冲动午宫，坐镇中枢，位至行政院长，亥运戊寅年被迫下合，辛巳年重见风波。\n庚戌，庚辰，戊午，丙辰。\n宣统二年三月十四日辰时。\n吴兆年命，用庚金泄土气，丙火出干，用神被伤，丁丑民国二十六年九月死於先施公司炸弹之役，年廿八。\n甲寅，戊辰，戊辰，甲寅。\n民国三年正月十七日寅时。\n朱宝霞命，寅辰夹卯，两甲并出，戊辰又犯红艳桃花，故为女名伶之命。\n'
	},
	{
		key: '巳,戊',
		content:
			'四月戊土，阳气外发，寒气内藏，外实内虚，不畏火炎，无阳气相催，万物不长，故先取甲木疏劈，次取丙癸佐之。\n四月丙戊得禄，火土炎燥之时，土实、故先取甲木疏劈，时值丙火乘旺，防其焚木，故用甲，宜以癸水为佐，若四柱水多，湿润太过，又宜以丙火化煞为用，厚重之土，宜甲疏劈，佐之以癸水，或丙火，须察土之燥湿定之，虽财官印全，用有偏重也。丙透甲出，廊庙之材，丙癸俱透，科甲之士，即透一位，支藏得所，终非白丁。\n四月戊土，以甲丙癸齐为贵而用有专重，丙透甲出而癸藏支，取印化煞，丙为当旺之神，真神得时得用，宜为廊庙之财，丙癸俱透者，火旺以癸水为救也，癸水为用，故为科甲之士，即透一位，其余支藏得所，四柱有财，官印为配合，终非白丁也。\n若一派丙火，为火炎土燥，僧道孤贫，得一癸透壬藏，富贵有准，或支藏一癸制丙，衣食充足，骨肉无刑。\n一派丙丁无壬癸，为火炎土燥，不得壬癸为救，僧道孤贫之命，盖四月戊土，虽甲丙癸并用，不可无水为配合也，癸透通根申亥必贵，有一癸藏支，虽力量不足，亦可免於刑克，衣食充盈，财为妻妾，火土燥烈，水 不能存，僧道孤贫者，即骨肉多刑克也。\n化合成局无破，富贵非轻。\n承上文，得一癸透，支不通根，化合逢时，格局无破，富贵非轻，化合格以印为用，化火者当取甲木为用也，如一造，丙戌，癸巳，戊午，丁巳，化火得时，大贵之格。\n或支成金局，干出癸水，此为奇格，正是土润金生，不但主大富贵，且经纶智勇咸备，巳宫庚金长生，以火土炎燥之故，金气甚微，不能为用，见丑会巳成局，湿土生金，庚金即可用，更得癸水出干，名土润金生，土金伤官，体用同宫，得癸水润土，功成反生，有挽回造化之妙，故云奇特之格，以经纶智勇为国家造福，不仅个人富贵而已也。\n用癸水者，金妻水子，子肖，妻贤能。\n四月戊土，不离甲丙癸为用，用甲丙者，同上三月，火土炎燥，水为必需之物，故以为用者，子肖妻贤。\n辛亥，癸巳，戊午，丙辰。\n化合逢时，名重玉堂。\n按年见辛亥，戊癸何以能化，正以巳亥相冲，亥宫壬甲与午宫丁巳相合，逢辰变化以起，时逢孟夏，火气当旺之时，为化合逢时也。\n癸巳，丁巳，戊午，丁巳。\n癸水虽出年午，乏甲疏土，秀才而已。\n按戊癸隔位，又不逢辰，故不化，癸水通根於丑，虽解火之用，无甲则土不灵，终於秀才而已。\n己未，己巳，戊午，乙卯。\n咸丰九年四月十八日卯时。\n蔡乃煌命，支聚巳午未南方，卯巳午三奇，四柱无滴水解炎，乙卯官星，气泄於火，格成专旺，火土偏於炎燥，又不宜见水破用，所谓杯水车薪，反激为祸是也，运行乙丑甲，位至上海道，子运去职，癸亥运比劫争财，壬戌运不得善终。\n庚辰，辛巳，戊戌，丁巳。\n光绪六年四月初一日巳时。\n方本仁命，庚辛出干，辰中暗藏癸水，有土润生金之意，特金不成局，癸不出干，具体而微，不能以成格论也。\n'
	},
	{
		key: '午,戊',
		content:
			'五月戊土，火炎土燥，先看壬水，次取甲木，丙火酌用。用癸恐其力微。\n三夏戊土，不离壬癸，火炎土燥，得水方云中和，次取甲木者，有壬水方可用甲木，无壬则木化成灰，不能用也，三夏土实，得甲木则灵。\n壬甲两透，名君臣庆会，权重位显，加以辛出年干，官居极品，如一命，辛未，甲午，戊寅，壬子，壬甲两透，印旺煞高，出将入相，名播四夷。\n此言财滋弱煞为用，壬水至巳午月绝地，得辛以生之，为壬水之源，格局愈增美备，如辛未一造是也。\n若支成火局，虽有癸水，不能大济，杯水难济车薪也，人命合此，即好学不倦，终不成名，中年且主目疾，若得壬水出干，虽不见甲，富贵声名并美，且为斯文领袖，经纶满腹，壬藏，不过秀才，土出，常人。\n申述癸水力微之意，如上辛未一造。寅午会局，如有癸无壬，滴水熬乾，即不能成名也，水主目，熬乾癸水，故主目疾，此与五月丙火，火土旺而见一二癸水，同一理也，若见壬长流之水，则非此论，更济之以申宫得禄之金，必然富贵兼全，印旺用财损印，不必定要甲木见土出制壬，平常人物。\n又或木火重重，全无滴水，僧道孤贫之辈。\n结上文，然其中有两种变格不可不知，（一）土多见金泄秀，大富贵，支藏一二癸水为配合，此类格局以生於六月为多，（二）木多无水，火旺木焚，反助土旺，火土气势纯粹，非不贵也，只恐阳刃倒戈，不得善终。\n用壬者，金妻水子。\n用甲丙癸，已详三月及四月，故专言用壬，壬水制火润土，合於需要，故妻贤子肖也。\n丁丑，丙午，戊寅，丙辰。\n用丑辰中癸水，被火土熬乾，残疾鼓目，常人而已。\n以上造化元钥。\n辛亥，甲午，戊子，己未。\n乾隆五十六年五月十四日未时。\n翁文端命，用亥宫壬水生甲木，辛金出干，为水之源，位至大学士。\n己丑，庚午，戊午，戊午。\n道光九年五月廿五日午时。\n岑毓英命，丑宫癸水熬乾，格成专旺，运行东方，官至宫保。\n丁未，丙午，戊子，戊午。\n道光廿七年五月初十日午时。\n袁海观命，戊癸化火格，戊子上下相合，运行东方，位至总督。\n己未，庚午，戊戌，壬子。\n咸丰九年五月廿九日子时。\n程壁光命，午戌会局，得壬水出干，更有庚金生之，用才破印，虽不见申，富贵声名扬溢是也，位至海军部长。\n己卯，庚午，戊寅，丙辰。\n光绪五年五月初五日辰时。\n蒋锡侯命，蒋委员长异母兄也，戊土生午月，不可无水，此造寅卯辰全，煞印两旺，己土阳刃出干，惟取庚金化刃生财，时上财临库地，得回光反照之气，大运亦惟晚岁乙丑拾年耳，己土临官当旺，兄因弟贵，民国十七年戊辰，任浙海关监督，丙子年卒於任，年五十八岁。\n丁丑，丙午，戊午，甲寅，\n光绪三年月初四日寅时。\n张啸林命，印旺煞高，木火自焚，四柱无财，七煞助刃而不制刃，只恐阳刃倒戈，果於子运之末庚辰年七月，被狙击殒命，寿六十四。\n甲申，庚午，戊戌，丙辰，\n光绪十年五月廿四日辰时。\n席鹿笙命，用申宫长生之水，甲木被伤无用，用壬水破印润土生金，故为富格而非贵，申金在年，富自上荫，魁罡逢冲，戌运被暗杀殒命。\n戊戌，戊午，戊午，戊午。\n光绪廿四年五月初六日午时。\n张歆海命，阳刃化印格。\n'
	},
	{
		key: '未,戊',
		content:
			'六月戊土，遇夏乾枯，先看癸水，次用丙火甲木。\n六月戊土，上下半月不同，大暑之前，与五月同论，必用壬癸，大暑之后，金水进气，三伏生寒，如原局见金水多，宜用丙火，土旺用事，宜甲疏劈，然用甲木，不能无癸，否则亢土焦坼，木性自焚，故必以癸为先，无癸而有壬水，如无雨露之泽而得灌溉之效也，自亦可用。\n得甲癸丙齐透，科甲有准，即风土不及，亦主贡监生员，或有癸无丙，得见甲可许秀才，甲不见，不过略富，或有丙无癸，假道斯文，衣禄颇足，或癸透辛出以刀笔之才，可谋异路，稍有富贵。\n无癸辛及丙者，常人，若又无甲，贫贱勿问妻子。\n甲癸丙齐透者，用财滋煞，而以丙火为配合也，配合完美，故为科甲中人，癸甲两透而无丙，用财滋煞，亦可取贵，若无甲木，专用财星，仅能取富，不能取贵，癸透辛出，则以伤官生财为用，可从异路进身，富中取贵，用癸者，辛金为妻，用丙者甲木为妻，金水木火俱无，勿问妻子矣。\n或土多，得一甲出干，无庚，为人作事轩昂，敦厚诚确，好名好利，即不显扬，亦豪杰之人。\n六月土旺用事，得甲出，一煞独透，不见庚辛克制，必是有作为之人，但须有壬癸之财滋培，方有显扬之望，若有甲无癸，虚名虚利而已。\n用癸者，金妻水子，用丙者，木妻火子，用甲者，水妻木子。\n六月戊土，癸丙甲皆可为用，火多用土，土重用癸，水多用丙。\n戊戌，己未，戊辰，癸丑。\n稼穑格有道全真。\n按稼穑必须用金，水润金生，富贵之命，用水用火，皆非上格。\n戊申，己未，戊午，辛酉。\n稼穑格，火为病，水为药，早岁大魁天下，乏子。\n按此造亦稼穑格，辛金结局，不富即贵，此造月日时三位同旬，午未申酉联珠，精气团结，宜乎领袖群英，辛金临酉，不应乏嗣，殆午破酉之故乎。\n己巳，辛未，戊子，癸丑。\n用巳中丙火，因二癸争合，好色忘名，不过一富。\n按此造金水气旺，三伏生寒，故用丙火，伤官生财格局，而以佩印为用也，财星就我，富而好色。\n庚子，癸未，戊子，丁巳。\n假伤官格，府驳知州，五子早中。\n按此造亦是三伏生寒，伤官生财格局用印，日禄归时，丙火临於时上，故多子，戊癸相合，必钜富也，以上造化元钥。\n癸未，己未，戊戌，丁巳。\n道光三年六月初一日巳时。\n丁日昌命，此造胎元庚戌，日禄归时，用胎元庚金，位至总督。\n己亥，辛未，戊寅，乙卯。\n道光十九年六月十四日卯时。\n廖寿恒命，三伏生寒，用寅宫丙火化官煞，官至尚书。\n庚子，癸未，戊寅，壬子。\n道光二十年六月二十日子时。\n叶澄衷命，金水进气，三伏生寒，用寅宫丙火，癸水财星输情於戊，故为大富，戊土临寅，印归坐下，富由自创，子寅夹丑拱贵，未冲之，子合之，无形中得贵人提挈也。\n戊戌，己未，戊戌，丙辰。\n光绪二十四年六月十六日辰时。\n舍侄徐肇曾命：稼穑格，惜无金透而透丙印，享荫庇福而已，\n非上格，早年金运，优游自在，癸亥运伤用，丙子年逝世，年三十九。\n'
	},
	{
		key: '申,戊',
		content:
			'七月戊土，阳气渐入，寒气渐出，先丙后癸，甲木次之。\n土居中央，四时之中，无时不旺，寄於四隅，以四季月为专旺之时，以四孟为寄生寄旺之地，附火生寅，禄於巳，火旺而土之用显，附水生申，禄於亥，水旺而土之用熄，土为五行之主，气值收藏，用亦收敛，故七月戊土，虽为生地，不作旺论，火气衰退，故云阳气渐入，金水气进，故云寒气渐出，扶其气宜太阳以暄之，阳气盛更宜雨露以润之，用语先丙后癸取用，如土多塞滞，更宜甲木以疏之，则气归中和，土显其用矣。\n丙癸甲透者，富贵极品，丙透癸藏，可其一榜，壬透丙藏，终成选拔，丙甲两透，癸水会局藏辰，斯文领袖，思虑明通，即风土不及，亦不失富贵，威镇三边，无丙得癸甲透者，清操雅度，家富千金，异途显达，无癸甲者常人，有丙火者，妻子全，妻贤子肖，无癸又无丙甲，无用之人，勿问妻子。\n申述七月戊土，不离丙癸甲之理，秋土气寒，有丙火暖土而用财官，方为贵格，无丙者，即使配合适宜，不过富中取贵而已，分两节，首节言月丙取贵，次节言无丙取富，末节言妻子，癸为妻，甲为子，然秋土泄弱，无丙火暖土，不能胜任财官，故有丙火者妻子全，并贤肖，无丙癸甲者，勿问妻子。\n或支戊水局，勿作弃命从财论，宜取甲泄水气，甲透者稍有富贵，多能，且处世圆通，甲藏，有厚道三多，用神妻子同前。\n土寄生於申，申宫亦土生地，虽气势虚寒，不能轻作从论，土无时不旺，而用有显晦，与木火金水有不同也，如支成水局，用神太多，宜甲木泄水之气，所谓用神多者宜泄之是也，妻子同六月，戊土用癸，金妻水子，用丙，木妻火子，用甲，水妻木子。\n壬寅，戊申，戊辰，甲寅。\n抚院。\n按申辰会局透壬，专用甲木泄水气，喜丙癸甲俱全，大贵之命。\n壬寅，戊申，戊辰，戊午。\n太守，用辰中癸水，寅中长生之丙，得禄之甲，惜俱藏支下，仅以知府终。\n辛酉，丙申，戊子，丙辰。\n勾陈得位，用时上丙火，天师之命。\n按申子辰会成水局，财旺用印，喜其不相碍也，月干丙火合辛，失其效用，专用时上丙火。\n己酉，壬申，戊申，壬子。\n假功名，真富翁，盖五行只三，故一妻二妾无子。\n按子申会局，两壬透子，财旺而官印俱无，一富而已，财多故多妻妾，喜得行面方比劫运，补身弱之缺，否则富亦不真矣。\n庚寅，甲申，戊寅，癸丑。\n癸甲透天，丙火藏支，惜庚克甲，止秀才，先贫后富多子。\n庚寅，甲申，戊寅，丁巳。\n女命，天克地冲，夫星尽去，连杀七夫，盖庚多木少故也。\n按上两造，年月日天地受克，俱非佳造，上造癸水透干，输情於戊，财星可用，癸在时，有先贫后富之象，下造不但庚多克木，且火炎土燥，三刑俱备，宜多刑克矣。\n甲午，壬申，戊子，丙辰。\n壬丙甲俱透天干，地支又成水局，内阁翰林。\n按此造所谓支成水局，勿作从才，用甲泄水气是也，以丙透干，故甲木可用以取贵，以上造化元钥。\n癸酉，庚申，戊午，甲寅。\n同治十二年七月十二日寅时。\n荣宗敬命：甲癸透，丙藏，寅午会局，身强印旺，甲木被庚金所克，富而非贵，地支午申酉夹未，为甲戊庚之贵人，其不能取贵者，正以庚克甲木偏官，损其贵气故也，癸水输情於戊，故为大实业家，（或谡荣生於八月初二日午时，当作癸酉，辛酉，戊寅，戊午，未知孰是，并录之以备参考）。\n癸酉，庚申，戊午，丙辰。\n同治十二年七月十二日辰时。\n沈谱琴命，丙癸并透，食神旺而生财，专用丙火，富中取贵。\n'
	},
	{
		key: '酉,戊',
		content:
			'八月戊土，金泄身寒，赖丙照暖，喜水滋润，先丙后癸，不必木疏。\n八月金神福令，子旺母衰，气泄而寒，宜秋阳而曝之，燥土不生，宜雨露以润之，故先丙后癸取用，月令有当旺之金泄其秀，不必再用甲木疏土也。\n丙癸两透，科甲有准，丙透癸藏，稍有富贵，癸透丙藏，富中取贵，丙透无癸，不过秀才，癸透无丙，不过能人，丙藏不透，又无癸水，或癸多不透，不见丙火，俱系常人，无丙无癸，无用之人。\n八月辛金不透，以财印并用为正，月令伤官生财，戊土气寒，必以佩印为用也，丙癸缺一非上格。\n或四柱皆辛，无丙丁，此名土金伤官，聪明淡雅，功名不利於文，定利於武，得见癸水，富而且贵。\n此言非金出干，不宜丙丁并透，羁伤用审，但并非以无火为贵，丙丁宜藏於支中，暖土助土而不伤用神，方为上格，更得癸水出干，不伤支中丙丁，富而且贵。\n或支成水局，壬癸出干，为财多身弱，失门饿馁，富屋贫人，愚懦无能，鄙吝终身，若天干有比劫分散财神，颇有衣禄。\n此言财多用比也，仲秋旺金泄气，专土本虚，见支成水局，壬癸出干，金之气尽泄於水，为财多身弱，朱门饿馁，富室贫人者，言只能为他人经理财政，若自有其财，不克负荷，反为财所困也，愚懦鄙吝者，泄气太过，性情反常也，财多只能用比劫，不能用印，见比劫分散其财，反为富格，惟非运助不可耳。\n秋土生金极弱，须丙火丁火出干方妙，或辛多无制之，人生清贵之格，此理极验，用神妻子同前。\n总结上文，仲秋旺金泄土之气，戊土极弱，非丙丁出干暖土，土无生机，然用之为伤不可夺，辛金出干，不宜丙丁并透，仲秋气候，尚未至极寒，有火藏支，暖土而不制金，亦成清贵之格，用神妻子同前，谓同六月也。\n戊子，辛酉，戊子，壬子。\n偏财格。\n按此造才多身弱，非用戊土比肩分护财神不可，倘无丙寅丁卯之运，恐难上达，惟局势清，地位身份自有耳。\n戊子，辛酉，戊申，辛酉。\n两干不杂，总兵。\n按戊土临申，虽长生不旺，辛多而无克制，更见癸水，正合土金伤官见癸之说，然其发达，亦待丙丁运助之也，以上造化元钥。\n丁亥，己酉，戊子，丁巳。\n光绪十三年八月初四日巳时。\n杨毓秀命，伤官生财，妙在日禄归时，印劫并透，身旺任财，而财归坐下，与日元上下相合，财情专属，无可分夺，富贵兼全，富重於贵。\n戊戌，辛酉，戊戌，丙辰。\n光绪二十四年八月十七日辰时。\n朱博泉命，土金伤官格，丙火透干，羁合伤官，辰为财库，财星归库，一富格也，五子八女。\n'
	},
	{
		key: '戌,戊',
		content:
			'九月戊土当权，取癸为妙，不必用丙，却忌戊与癸合，先看甲木，次取癸水 ，再取丙火配合支干，方成有生之土，合此定发云程，科甲有准。\n九月戊土，亦不离甲癸丙为用，土旺秉令时。不必用丙火，先甲后癸者，以财滋弱煞为用也，忌癸与戊合，则财不出生煞，日元恋财而不向煞也，丙火为配合，火暖水润，方成有生之土，合此自成贵格。\n或无丙有癸，不见甲木出干，衣禄小富，有甲无癸丙者，衣禄能人，有丙癸无甲者，贫苦，癸甲全无，虽有丙火，亦衣禄无聊，非僧即道，一生只可傍人度活。\n无丙甲而有癸者，专以财为用，戊癸相合，财来就我，故云衣禄小富，有甲无癸丙，孤煞无辅，名利皆虚，衣禄无缺而已，有丙癸无甲，财印交差，戊土得火而燥，滴水入之，不足以济，贫苦之命，若无癸甲而有丙火，土无生意，财官两缺，必无子嗣，旺气及身而止，故云非僧即道，只可傍人度活也。\n或支成水局，壬癸透干，用戊止流，有比透反主富。\n九月戊土，日元秉令而旺，故财旺成局，壬癸透干，必为富格，财太旺宜比劫助之，财旺用劫是也。\n支成火局，名土燥不发，得金水两透，此人清高，略可富贵，无水一生困苦，妻子同前。\n支成火局，为火炎土燥，与上文癸甲全无而有丙火同一例，为僧道贫困之命，若无癸甲而见金水 ，以水制火润土，以金泄土之顽，土金伤官，性必清高，伤官生财，亦可富贵，所重在水，有润土制火之用，无济於事，故无水一生困苦，复次支成火局，或全南方，在四五月，犹可以从旺成格，特阳刃伤身，不能善其后，若九月未见其能发者，盖戌月火气入库，光辉不足，无金水或水木相辅，不能成格也，妻子同上六月。\n己酉，甲戌，戊辰，丙辰。\n丙甲出干，二辰藏癸，两榜。\n按甲己一合，羁绊用神为病，否则，地位当不止此。\n丁亥，庚戌，戊戌，癸丑。\n贡士大富。\n按专取癸水，伤官生财，富格。\n丁酉，庚戌，戊寅，乙卯。\n白手光家，大富。\n按此造乙木官星，无财为辅，又见庚金出干，官星被伤，喜丁火制庚为救，行南方运而发，无财生官，富而不贵也。\n丙戌，戊戌，戊寅，壬子。\n丙癸甲皆全，惜未出干，只一贡生。\n按此造亦为富格，寅戌会合，煞印相生，专用财星，不作财滋弱煞论也，惜比肩出干争财，以得运助为美。\n丙子，戊戌，戊辰，己未。\n猛虎巡山格，官至少保。\n按此造稼穑格，乃变局也，生於九月，得火为贵子辰遥会，戊土不燥，子有丙火，水火既济，宜乎大贵，福泽厚矣。若猛虎巡山格，当为丙寅年，非丙子年也。\n庚寅，丙戌，戊子，癸丑。\n侍郎。\n按癸透甲丙藏寅，以理论之，富重而贵轻也。\n癸酉，壬戌，戊戌，己未。\n土重乏甲，孤苦有寿。\n按土重乏甲，比劫争财，宜其孤苦，以上造化元钥。\n癸未，壬戌，戊戌，乙卯。\n道光三年十月初三日卯时。\n倪文蔚命，当是甲寅时，进士出身，位至巡抚，若乙卯时，无此地位也。\n庚子，丙戌，戊申，壬子。\n道光二十年九月二十一日子时。\n醇亲王奕让命，光绪帝之父也，虽父以子贵，所享者仍是丙火荫庇之福也，光绪辛卯年逝世，年五十一。\n甲辰，甲戌，戊子，甲寅。\n道光廿四年九月二十四日寅时。\n盛宣怀命，甲透癸藏，丙火藏寅为配合，位至邮傅部尚书，财归坐下，大富。\n庚辰，丙戌，戊戌，辛酉。\n光绪六年十月初三日酉时。\n夏超命，土金伤官佩印，位至警察厅长，辛卯运，倒戈被被杀。\n癸未，壬戌，戊子，甲寅。\n光绪九年九月十一日寅时。岳维峻命。癸甲出干，丙火藏寅为配，大富大贵之命，位至绥靖主任。\n己亥，甲戌，戊寅，丙辰。\n光绪二十五年十月初四日辰时。\n谢墉命，甲透癸藏辰支，更有寅宫丙火为配，惜甲己一合，疏土之力被羁，富贵不大之命。\n'
	},
	{
		key: '亥,戊',
		content:
			'十月戊土，时值小阳，阳气略出，先用甲木，次取丙火，非甲土不灵，非丙土不暖，安能发生万物。\n戊土厚重，非用甲木疏之，则土不灵，冬令收藏，非用丙火温之，则土不暖，十月戊土，专用甲丙而不生癸，因亥宫壬水得禄也。\n甲丙两出，科甲有准，或甲坐长生，水居禄地，加以一丙高透，亦必受职扬名，支见庚多，不过秀才，庚多破甲，常人。\n十月寒土，以丙火为重要，土多而暖，方用甲木，月令亥宫财星秉令，自能生官，如甲木不出干，专用丙火，亦为贵格也，支见庚多者，申金也，不伤官星，不失衣衿，伤官星者，平常之人。\n四柱无庚，须甲藏亥中，但有丙火高透，亦主科甲，或有庚金，又有丁火破之，主权位并通，异途刀笔。\n承上庚多破甲而言，四柱无庚制甲，则科甲有准，有庚即不能显达，或有庚而又有丁制之，亦主异途功名，\n或不见庚丁，虽甲丙俱藏支下，用神最清，亦主富贵丙甲两困，下格，无丙僧道孤贫。\n承上文，十月戊土，以甲丙为主要用神，取丁制庚，无庚丁亦无所用，专取丙申，即使丙甲俱藏，亦不失富贵，丙甲两困者，有壬困丙，有庚困甲，即上文庚多破甲也，常人，有壬困丙，用神虽伤，仍有丙火之用，若无丙更为下格。\n壬透得戊救丙，主富中取贵。\n承上壬出困丙而言，庚出困甲须丁火出干为救，壬出困丙须戊土出干为救，壬为偏财，主富中取贵。\n壬申，辛亥，戊寅，庚申。\n名合禄格，位至府尹，盖支下四皆生地，故运遇东南，大贵。\n按喜忌篇云：庚申时逢戊日，名食神干旺之方，岁月犯甲丙卯寅，此乃遇而不遇，盖戊日见庚申时，名专食合禄格，以申合巳为戊之禄，寅 刑巳，亥冲巳，全局虚神集注巳禄，戊土不旺，专取食神泄秀也，运至东南方，火土得地而发。\n壬申，辛亥，戊辰，乙卯。\n忠厚，有子不立，乙卯破败故也。\n按乙木无疏土之功，故主忠厚，官星为子，辛金克之，戊生於寅，至卯沐浴破败之乡，故有子不立也。\n己亥，乙亥，戊子，壬戌。\n偏财格，运行火地方发。\n按壬水出干，偏财太旺，戊土仅恃时支戌宫通根，时为终局，故晚运佳也，火地者，戊土生旺之地，中年之后，运行南方，印比帮身，分散财神，宜其发达，然富而非贵富者，自有相当地位耳。\n己酉，乙亥，戊戌，丙辰。\n两榜。\n乙卯，丁亥，戊戌，丙辰。\n两榜。\n按上两造，甲藏丙透，所谓甲坐长生，壬居杀地，一丙高透，必然受职扬名是也。\n癸卯，癸亥，戊辰，戊午。\n阳刃驾煞格，府尹。\n按此造甲藏无丙，好在时逢午刃，两戊两癸暗合，宜为郡侯之尊也，以上造化元钥。\n丁卯，辛亥，戊午，壬戌。\n同治六年十一月初九日戌时。\n王一亭命，亥宫壬水得禄，财通门户，（月令为门户）更有辛金相生，戊土日元，支临午戌会局，身旺任财，早年西方之运，以身发财，中年之后，一派南方印运，以慈善事业，斐声社会，至甲运戊寅年十一月殁，寿七十二。\n壬申，辛亥，戊辰，甲寅。\n同治十一年十月十七日寅时。\n孙洪伊命，丙火藏寅，壬水不克，惜寅申遥冲，荣华不久耳。\n癸酉，癸亥，戊子，丁巳。\n同治十二年十月十三日巳时。\n王俊珊命，日禄归时格，专用巳丙戊，运至南方比劫之地，发财钜万，为盐务总商，其富而不贵者，丙火不透，酉金损甲故也。\n甲戌，乙亥，戊子，癸亥。\n同治十三年十月十九日亥时。\n汤化龙命，支聚戌亥子西北乾坎两宫，财旺生官，专用胎元丙火，位至总长。\n'
	},
	{
		key: '子丑,戊',
		content:
			'十一、二月严寒冰冻，丙火为尊，甲木为佐。\n十一、二月严寒土冻，调候为急，必用丙火为先，以甲为佐，无甲犹可，决不可缺丙，丙甲两透，秋闱可望，二丙一甲，科甲可期，丙出甲藏，不止衣矜，丙藏甲出，不过生员及佐杂前程，有丙无甲者，家富常人，有甲无丙者，贫苦无聊，丙甲全无，下贱之格。\n严冬调候为急，故总论云：火重重而不厌，又云火盛有荣，水多无咎，有火方能任用财官，无火，食伤官煞财星皆无可用，故云：冬土以火为主要用神也，或一派丙火，运值二阳之际，加以丙透，弱中变强，得一壬透干，清高而富，且富中取贵，无壬水者，僧道孤寡。\n运值二阳者，十二月也，火太旺，戊土变弱为强，取壬水为用，水为财，故主富中取贵。\n或土水寒滞，不见一丙，得一巳字，亦不失交游义气之人。\n土水寒滞者，生十二月也，巳宫暗藏丙火，戊土又得禄，格中有此，意气自豪，运程引出，亦可富贵如丑遥巳格之类，虽不明见巳字，亦可以虚神暗邀为用也。\n或一派壬水，不见比劫，作从财论，名利因人而得。\n此言从财格，支成申子辰局，或亥子丑方，而无比劫印绶，作从财论，因人而致富贵。\n若有比劫多，见甲出大富，但土寒水寒，有甲无丙丁，亦外实内歉之人，如戊寅，甲子，戊辰，戊午，得甲丙为用，但戊多晦火，不能成名，奸吝饱暖，暗惹人嫌。\n此言群劫争财，用偏官制劫护财也，十二月戊土，财旺秉令，见比劫多，得甲木出干制劫，财通门户，格成钜富，但亦不可无丙丁暖土，否则终为外实内歉之人，如戊寅造，子寅夹贵，辰午夹禄，天干四字，皆得禄得贵，而不能成名者，以丙不出干，又无巳字故也，财星秉令，戊土合之甚紧，归库於坐下，虽有财而鄙吝。\n或二癸透月时，名为争合，虽有余钱，劳碌之人，得丙己出干，制癸，为忠义之士，舍己从人。\n戊以癸为财，冬土无丙，终属虚寒，身弱用财，虽得印劫运扶助，终为辛勤致富，一生劳碌，得己土出干为助，己癸同宫为用，别成格局，见下，\n年月辛金者，又属土金伤官，异路功名可许，以金为妻，水为子。\n承上己土出干制癸句，己癸辛同为丑宫月令之神，见己癸辛出干者，为土金伤官生财格，同宫聚气，故有异路功名可计，此格以水为用，故以伤官为妻，财为子，冬土以用丙为正，丙火为用者，木为妻，火为子，同上六月。\n'
	},
	{
		key: '子,戊',
		content:
			'己亥，丙子，戊戌，庚申。\n专用丙火，官拜侍郎。\n按专食合禄格，专用丙火运至东南可发（详十月壬申造）\n壬子，壬子，戊子，壬子。\n从财格，翰林学士。\n按四柱无一点比印，从财成格无碍，前清桐城张文端公英命造，生於康熙十一年壬子十一月十七日子时，同此八个字，翰林出身，父子宰相，配享太庙，为清代第一名臣，与此造未知是一是二。盖此书命造，多后人加入也。\n己巳，丙子，戊寅，壬戌。\n同治八年十一月十一日戌时。\n张寿龄命，丙透通根寅巳，财星秉令，位至财政总长。\n庚辰，戊子，戊子，庚申。\n光绪六年十一月二十四日申时。\n赵恒惕命，专食合禄格，伤官生财，专用巳宫丙戊以成格，故贵，位至都督，惟昙花一现耳。\n'
	},
	{
		key: '丑,戊',
		content:
			'癸卯，乙丑，戊申，壬子。\n此时上偏财格，大贵。\n癸卯，乙丑，戊申，癸丑。\n四柱无火，得戊癸化火，接引胎元丙火，却用辛壬辅丙，官至二品。\n按此两造，皆用胎元丙火，卯丑夹寅，申金冲之，丙火虚神有气，原命财官得禄，特寒土寒木，无丙火阳和，不能显其用，丙火之重要可知矣。冬土无用水木之理，非不可用，无丙火则用之无力，不足以取贵也。\n己未，丁丑，戊子，丙辰。\n秀才，富家。\n壬午，癸丑，戊寅，甲寅。\n一榜教论。\n按此造亦富，以上造化元钥。\n己未，丁丑，戊子，己未。\n嘉庆四年十二月初五日未时。\n费淳命，子丑六合，土润而暖，真稼穑格也，官至宫保。\n丙子，辛丑，戊子，癸丑。\n嘉庆二十一年十二月十四日丑时。\n彭刚直公玉麟命，丑宫辛癸并透，又见丙火出干，同宫聚卸，而得丙火真神为用，宜为千古人物，不仅一时显达也。\n辛酉，辛丑，戊寅，辛酉。\n咸丰十一年十二月二十五日酉时。\n江朝宗命，土金伤官佩印，专用寅宫丙火，以丁酉丙申运为最得意时代，位至摄揆，惜南方运交得太迟耳。\n辛巳，辛丑，戊申，壬子。\n光绪七年十一月二十日子时。\n万福麟命，土金伤官佩印，丙火藏於巳宫，位至都督。\n辛巳，辛丑，戊申，甲寅。\n光绪七年十一月二十日寅时。\n姜登选命，伤官见官，丙藏寅巳，三刑逢冲，位至军长，不得善终，在丙申运丙寅年。\n'
	},
	{
		key: '寅卯辰,己',
		content:
			'三春己土，田园气寒，必须暖润疏辟，万物方得吐芽生苗，正月专用丙暖，以除寒气，二月先用甲疏，如犁之辅土，次用癸润，乃非旱田，丙火次之，三月先用丙暖，万物始生，须用癸润，万物邕长，次用甲佐，八字中三字俱透，富贵之格，缺一不美。\n总论三春己土为穷通宝鉴本所无，扼要之论也，己为气绝而衰之土，喻如田园，疏辟，己土重在暖润也，或先或后，悉有用意，详下文。\n'
	},
	{
		key: '寅,己',
		content:
			'正月寒气未退，田园犹冻，丙暖为尊，得丙照暖，万物自生，忌见壬水，盖壬不为丙优，反为己病，何也？壬如长河泛滥，田园浸没，急须修堤岸，田园始得播种，须戊作堤，以保园圃，八子壬多见戊者，定主清雅富贵，无戊便是常人。\n己土啼甲丙癸为用，与戊土同，但在正月，余寒存在，专用丙暖土足矣，甲癸两字，尚非需要，见壬水为病，何则，己为气势衰竭之土，见生旺之壬水，则土随水泛，有浸没田园之象，必须取戊土帮扶，滴天髓论己土性情云：若要物旺，宜助宜帮，助者丙火，帮者戊土也。\n或一派甲木，有庚出干，加以癸丙齐透，配得中和，科甲有准，名利双全，即丙生寅月，庚出天干，亦不止衣衿，甲多无庚，好吃懒做，残疾废人，须有丁泄，可以小救。\n正月己土，祗需丙火除寒，并不需要甲木，若见一派甲木，官多化煞，必须有庚金制之，仍以丙癸配合为用，正月寅宫自有丙火，有庚出天干制甲，丙藏寅中，亦可暖土，不止衣衿，盖用在丙火，不在甲木也，若甲多无庚制之，己土被木所伤，必为残疾废人，须见丁火泄甲木以生己土，官印相生，稍可补救。\n或一派丙丁，全不见水，亦为无碍，何也？正月己土寒湿，火盛反主厚禄，加一癸透，科甲极品，戊透，反作常人。\n申述正月己土专用丙火之意，虽云丙暖癸润，相辅而行，然正月己土不见癸水，并无妨碍，因己土本性寒湿故也衰竭之土，得火扶助，反主厚禄，加一癸水，更为贵气所聚，仍以丙火为用，原局有壬水，则需要戊土为助，无壬水不需戊土，见戊克癸，便是常人。\n凡寅中戊土，本为甲制难伸，只丙火有力，虽不出干，亦有妙处，或一派戊土，宜甲出制，又主荣显。\n承上戊透反作常人句，寅宫甲木得禄，丙戊长生，故寅宫人元之用，为甲丙戊三神，甲木当旺，戊土为甲所制，虽有如无，丙戊虽同生於寅，仅丙火为有力，即不出干，亦有用处，戊土如不出干，可置不论，如柱见戊多，又宜甲木出干制之，盖支中之甲，难制干头之戊也。\n如见乙出，虽多不能疏土，用乙者，奸诈小人。\n承上文宜甲出制句，如无甲而见乙，虽多不能有疏土之效，且用乙者，多奸诈，何以故？己为余竭之土，乙又为衰竭之木，阴柔太过，多主奸诈故也，用丙者木妻火子。\n正月己土专以丙火为用，癸为佐，戊庚丁甲，皆应病之药也。\n庚午，戊寅，己酉，甲子。\n因甲己化土，加以戊出，土重专用甲木，忌逢金地，运气不好，先贫后富。\n按此造甲己合而不化，土重专用甲木疏土，庚金制甲为病，木多宜制，少不宜制，无如运行庚辰辛巳，故先贫，壬午癸未，制化并行，逐步顺利，故后富，细按原评自明，无如化土一语，已成习惯，贻误后人不浅，如果化土，当以火为用，何能专用甲木乎。\n庚申，戊寅，己酉，丁卯。\n贡元。\n按此造戊土出干，甲木不透，喜寅宫丙火有力，故不止衣衿也，以上造化元钥。\n甲子，丙寅，己丑，甲子。\n嘉庆八年十二月二十八日子时。\n刘镛命，此造亦非化土，初春己土，寅宫甲丙并透，癸水藏支，暖润疏辟之用俱备，专用丙火，甲丙同官相生，格外有情有力，地支子丑寅，精神团结，宜其科甲名臣，太平宰相矣。\n乙未，戊寅，己丑，戊辰。\n光绪二十年正月十七日辰时。\n卢英命，己土阴柔，正月寒土，虽四柱土重，仍用丙火暖土，乙木偏官，亦以见丙火而向荣也，煞透为军界人物，戌运为沪市侦辑队长。\n己亥，丙寅，己巳，己巳。\n光绪二十五年正月二十一日巳时。\n黄季陆命，专用丙火，己土寒湿，火多反主厚禄是也。\n'
	},
	{
		key: '卯,己',
		content:
			'二月己土，阳气渐升，虽和稼未成，万物发生，但田园未展，宜先取甲，木疏之，忌合，次取癸水润之。\n二月春深，阳气渐盛，丙火巳非需要，先甲次癸，以财官为正用，得丙印配合，福泽愈厚，和稼者，喻乙木也，卯月虽是乙木当旺之时，而未可取乙为用，喻如和稼未成也，但甲木出干，忌与己土相合，仲春木旺秉令之时，甲己决不能从化，反失疏土之用，则为下格矣。\n甲癸出干，定主科甲，加以丙火一位，官居极品，权重百僚，见壬水富贵稍轻，或见庚制甲，壬水戊土重重，便是常人，丙透犹有小富，丙藏衣禄无亏，无丙贫寒。\n己土生旺，用癸甲财官，必贵之格，更得丙印配合，禄重权高，壬水生甲木无情，故富贵稍轻，见庚金克伤官星，用神被损，或壬水重困丙，戊土重困癸，皆为有病无药，便是平常人物，有丙火，尚不失衣禄也。\n或支成木局，庚透富贵，若柱多乙木，乙又出干，庚必输情於乙妹，不能扫邪归正，此必狡诈之徒，运入东南，不死必起不良，须用丁泄之，有丁者小人而已，不致无良。\n承上见庚制甲便是常人句，支成木局，官煞会党，又宜有庚金制之，方为上格，若乙木出干，则乙庚相合有情，如官兵通情於寇盗，再行东南木火旺地，如入匪区，甯有幸理，此须丁火泄之，泄木之气以生己土，不用庚金，庶不致进退失据耳，无比印，作从煞论，大贵。\n二月木旺秉令，支成亥卯未木局，或全寅卯辰东方，而无比印，则必作从煞论，甲木透出，为妻从夫化从木，亦作从煞论。\n若柱中甲癸丙俱无，下格，妻子用神同前。\n二月己土，不能无甲癸丙，妻子同前者，谓同上正月也。\n癸卯，乙卯，己巳，乙丑。\n众煞当权，妙有巳丑会局，庚不合乙，反制众煞，状元。\n按支庚不合干乙，巳宫更有丙火化众煞也。\n癸卯，乙卯，己巳，庚午。\n庚金隔位，乙难合庚，群邪自伏，抚院。按乙庚隔位不合，反能相制以成格，支聚三台，时逢午禄，身强煞旺，化煞为权，故为抚军之命，兼握兵权也。\n癸卯，乙卯，己巳，辛未。\n众杀猖狂，草寇之命。\n按辛金有制煞之意，而无制煞之力，己土临巳，丙戊禄地，巳未夹午禄，身强杀旺，亦化煞为权，无如卯未会局，众杀猖狂无制，不入正轨，势必弄兵潢池，为盗魁之命，亦握兵柄也，以上造化元钥。\n甲子，丁卯，己亥，戊辰。\n同治三年二月二十八日辰时。\n杨增新命，戊土出干，专用甲木疏土，甲己隔位不合，而得疏土之用，丁透癸藏，土暖而润，水木火土顺序相生，位运至新疆都督。\n庚午，己卯，己未，庚午。\n同治九年二月二十三日午时。\n丁乃杨命，卯未会局，庚金出干制之，己土生旺，富贵之命。\n癸酉，乙卯，己巳，己巳。\n同治十二年二月二十日巳时。\n吴景濂命，癸透丙藏，乙木出干，得巳酉会局以制之，位至众议院议长。\n壬午，癸卯，己巳，庚午，\n光绪八年二月十三日午时。\n程潜命，此造卯巳午三台，庚透乙藏，制煞得力，位至军长省主席，或云辛未时，则格局远逊矣，（参阅癸卯造）酉运己卯年，被炸受伤殒命。\n甲申，丁卯，己未，庚午。\n光绪十年二月十三日午时。\n田维勤命，庚金得禄於申，当取丁火制庚护官为用，位至都督。\n戊子，乙卯，己卯，乙丑。\n光绪十四年正月二十七日丑时。\n吴铁城命，七煞聚权，秉令，两乙叠出而无制，木旺土虚，又不能从，所喜胎元丙午，用印化煞，格成大贵。\n'
	},
	{
		key: '辰,己',
		content:
			'三月己土，正栽培和稼之时，先丙后癸，令土暖而润，复用甲疏之，土在三四月，得阳气鼓荡，正发生万物之时，戊己土虽同以甲丙癸为用，而戊土厚重，以甲木疏辟为先，己土蓄藏，以丙癸暖润为要，则以气有生旺与衰竭之异也，三月己土，先用丙癸，辰中原有癸水返映之气，（墓气）故先丙后癸，再用甲疏之，己土见丙戊并透，又生於土旺之月，其用与戊土同，无甲疏辟，则土不灵，特其用在既暖且润之后也。\n三者俱透天干，官居极品，合此不验，风土之薄也，或三者透一，亦主富贵但要得所，无制，用丙忌壬透，用癸忌比肩透，用甲忌庚透。\n三者谓丙癸甲也，财官印全，富贵极品，三者透一，亦主富贵，得所者长生临官也，如丙藏寅巳，甲藏亥寅，癸藏子，皆为得所，用丙不见壬制，用癸不见戊己制，用甲不见庚制，即是富贵之命。\n或有丙无癸，亦可致富，但不贵耳，有癸无甲丙，亦有衣衿，不至於贱，但平常耳，有丙癸无甲，亦系才人能士，丙癸全无，流俗之辈。\n上文言癸丙甲三者俱备，此言三者缺一也，有丙甲无癸，辰中原有癸水，但力微耳，有癸无甲丙，时值三月，木旺火相，无形之气，依然有用，有丙癸无甲，生於清明后鼓雨前，木有余气，故系才人能士，若丙癸甲俱无，则为无用之人耳。\n或一派乙木，无金制伏，贫贱夭折，妻子同前。\n一派乙木无金制伏，谓七煞无制也，身弱为贫贱夭折之命，身强煞旺无制，为盗贼之命。\n癸丑，丙辰，己巳，乙亥。\n丙癸甲俱全，位至元帅。\n癸丑，丙辰，己巳，辛未。\n季土乏甲，不过秀才，支结土局，骨肉浮云。\n按两造皆丙癸出干，上造有乙亥，甲木暗藏得所，巳亥虽冲，而巳中庚金受制於丙，不能克甲木也，乙木七煞虽透，得丙印化煞为权，故位至元帅，下造辰丑未土星结局，土重而以甲木疏辟为要，而四柱无甲，虽有丙癸，不过富裕秀士，可见甲丙癸三者之用，土重先甲，暖燥先癸，湿润先丙，未可拘执先后也。\n壬子，甲辰，己卯，丙寅。\n丙甲癸全，杀旺身强，位至宰相。\n壬子，甲辰，己卯，壬申。\n杂气财官格，状元。\n按上造甲丙透出癸藏，专用丙印化煞为权，煞印两旺，位高权重，下造缺丙，专以财旺生煞为用，己土寒湿，仅清贵也。\n辛未，壬辰，己巳，甲子。\n身旺任财，富翁。\n按此造亦丙癸甲三者俱备，特辛出干，金官星受伤，专用财星，故富而不贵耳，以上造化元钥。\n甲戌，戊辰，己酉，丁卯。\n同治十三年三月初七日卯时。\n吴佩孚命，卯辰酉戌，东西夹序，乃大方面格局，（参观癸水九月节，徐世昌命），用取财官，惜财星入墓，运至壬申癸酉，财旺生官，贵为元帅，日时卯酉相冲，枭印盖头，老而无子。\n戊寅，丙辰，己卯，丙寅。\n光绪四年三月廿九日寅时。\n张树屏命，生於立夏前子日，支全东方，好在丙戊并透，己土身旺，用煞缺制，行庚申辛酉运，致富钜万，身旺不劳印生，而柱见印化煞，煞宜食制而缺金，所以富而不贵也，（曾任国会议员），参阅二月己土癸卯造。\n辛巳，壬辰，己亥，戊辰。\n光绪七年四月初八日辰时。\n李思浩命，生於立夏前五时，甲丙俱藏，土润而强，火方进气，丙藏无碍，甲藏则力有不足，只能以壬水财星为用，位至财政总长。\n己丑，戊辰，己卯，戊辰。\n光绪十五年四月初四日辰时。\n贺耀祖命，八个字中，土得其七，日支见卯，不作稼穑格论，乃杂气财官也，一点卯木，有和稼在田之象，运行财地，贵臻极品，卯为七煞，现虽为驻外大使，终为武贵也，又此造疑为己巳时，三月己土，不离暖润疏辟之用，戊辰时阳和不足，土之用不显，和稼不茂，贵亦不足矣。\n'
	},
	{
		key: '巳,己',
		content:
			'三夏己土，时值和稼在田，急须甘露为润，取癸为要，次用丙火，夏炎用丙何也？夏无太阳，和稼不长，愈炎愈长，故无癸曰旱田，无丙曰孤阴。\n己为衰竭之土，性质与戊土不同，生於夏令，调和气候，癸水为先，论其性技，宜助宜帮，旱田孤阴之喻，正以示癸丙之不可离也。\n丙癸两透，又加辛金发癸之源，富贵极品，戊出干则伤癸晦丙，不可不辨，或丙火上炎，支藏癸水，又见辛金生之，名水火既济，科甲有准，或有癸无丙亦好，即不科甲，亦高才选拔之士，有丙无癸，有壬亦可，但不大发。\n四月己土，调候为急，以癸水为主要用神，但水至巳午绝地，滴水熬乾，无补火炎土燥之局，故必以辛金生之，涓涓不绝，乃得润泽之用，巳午两月，月垣自有丙丁，故有癸无丙亦好，即不科甲，亦必选拔，无癸用壬，无辛用庚，虽格局有高低，其用则一，见戊出干，不特伤癸，且防合癸化火，凡用癸水者，皆畏戊土，不仅四月己土为然，戊癸相合，格局转变，为祸为福，另看格局定之，故不可不辨也。\n或一派丙火烈烈，加以丁火制金，有癸无根，如七八月间之旱，则苗槁矣，贫寒鳏独之命，此类命造，以金为妻，水为子，滴水熬乾，故有子难成，金被火克，有妻难存，壬癸为财禄，水涸无源，故衣禄难久，其为贫寒无疑，同下或有甲木节。\n或有甲木，又加丙丁重重，无滴水解炎，则偏枯己极，孤贫到老，即有壬解，不得庚辛生水，水被土克，不为鳏孤，必犯目疾心肾之灾，有庚辛生水 ，富贵非轻。\n承上文，四月戊土，见木火重重，无水解炎，只怕阳刃倒戈，己土虽无阳刃之厄，然偏枯之命，亦为贫寒鳏孤之象，水被土克，庚被丁伤，皆犯格局之忌，得庚辛生水，富贵非轻，病重得药，旋乾转坤之力，亦非寻常也，水为目，又心肾属於水，水被熬乾，故主心肾目疾。\n如己巳，己巳，己巳，戊辰，乃富盖都城，何也？己生初夏，丙多，戊己又多，妙得三庚生起辰中癸水，加之胎元庚申，如破碣之水，不为旱田矣，故运行西北，横财无数，得於六亲，且多子有寿，非偶然也。\n承上文，五星法重命宫，子平法重胎元、胎元者受胎时之秉赋也，怀胎以拾个月为常，故推算者，普通以前拾个月之干支为标准，然有七个月以至十二三个月者，须照怀胎月份推之，常有奇特之命，不应富而富，不应贵而贵者，其於胎元之月份，大有关系，予屡遇之（有七个月生，得胎元之气而大贵者，如照命造及拾月胎元，无论如何，不得其解，后询知为七个月胎元悟，不可不注意之，）如此造之为大富，亦在胎元也，巳宫庚金，逼於火土，不能生辰宫癸水，墓库滴水烘乾，何能解炎，非得申宫长生之水，济之以得禄之金，无此旋转坤之力也，破碣之水者，河出碣石，一泻千里，碣石以上，束於山崖，喻辰中墓库之水，得庚辛金水引出，源远流长也，更运行西北金水之地，宜乎横财无数矣，胎气得之父母，其财来自上荫，至时上归库，入而不出，焉得不成钜富，水为子，故多子，三重巳禄，土厚重重，焉得不寿，总论云：四柱土重，见金结局者，不贵即富，虽言六月之土，其理固一贯也，（四五月须有水润土。）\n或支成火局，无水，僧道孤贫，或癸透有源，富而有贵壬透有源，富而不贵且须好运方发，或见壬癸两透，破丁火局，润己为湿泥，灵机四发，事理皆通，富贵皆从巧中得来，正谓死水不克灵变，火土和湿为佳。\n此言用壬用癸之不同也，支成火局，非得水解炎不可，有源者，金水相生也，癸为天然雨泽，故富而且贵，壬为人工灌溉，出於勉强，故富而不贵，要之，有情与无情之异也，好运者西北运程也，癸为天然之泽，得之自然，故生有相当地位，壬为人工灌溉，得之辛勤，非有好运相催，不得增高地位，壬癸两透下，言正偏财并见，用才破印也，水破火局，润己土为湿泥，其人必聪明特达，善於谋为，富中取贵水至三夏乃死绝之地，故曰死水，火为当旺之神，其气方张，故水不能克，惟得润土解炎之用，万物藉以发生，自能转祸为福耳。\n用癸者，金妻水子，用丙者，木妻火子。\n三夏己土，不离癸丙为用，四五月专用癸水，六月金水进气，兼用丙火。\n乙丑，辛巳，己巳，庚午。\n辛金丑癸，壬生胎元，不为旱田，位至方伯。\n乙酉，辛巳，己酉，乙亥。\n金生亥壬，位至太守。\n乙巳，辛巳，己巳，辛未。\n金多泄土，旱田无水，专用胎元，位至知府。\n按以上三造，同以胎元壬申为用，三夏己土，除六月土盛见金结局，必然富贵外，四五两月，均不可无水，盖火土炎燥故也，乙丑造有庚金出干，引生胎元壬水，位至方伯，乙酉己巳两造，同以胎元壬申为用，格局相同，地位亦同，非偶然也，若非胎元为救，其能免旱田之诮乎。\n辛未，癸巳，己卯，戊辰。\n女命，稍富无子。\n按此造癸水出干，辛金生之，故富，时上癸水入墓，戊土劫夺，故无子。\n丙申，癸巳，己亥，乙亥。\n丙癸俱全，才旺生官，一品夫人。\n按命好在丙癸两透，因是女命，故不得不以乙木为夫星也。\n甲戌，辛未，己酉，己巳。\n亦用胎元致富。\n胎元壬申，虽有巳酉金局相生，非比申宫长生之水，所谓壬透有源，富而不贵是也。\n丁亥，丁未，己卯，戊辰。\n壬透两全，勾陈得位，官至都督。\n按此造亥卯未会局，时见戊辰，身强煞旺，六月土燥木枯，喜用壬癸水，才生煞旺为用，故为武贵也，以上造化元钥。\n壬戌，乙巳，己巳，丙寅。\n同治元年四月十七日寅时。\n李鼎新命，壬丙并透，专用壬水，喜胎元丙申，壬水通根，位至海军总长。\n癸酉，丁巳，己卯，甲戌。\n同治十二年五月初二日戌时。\n褚辅成命，癸透丙藏，喜巳酉会局以生癸水，位至省长。\n己丑，己巳，己酉，戊辰。\n光绪十五年五月初四日辰时。\n五乃模命，巳酉丑会局，生辰中癸水，喜胎元庚申，得庚禄以生壬水，正所谓土润金生，富贵之命。\n'
	},
	{
		key: '午,己',
		content:
			'癸丑，戊午，己巳，丁卯。\n咸丰三年五月廿五日卯时。\n张謇命，癸水与戊土合化，丁己同禄於午，格成从旺，丁己同宫，卯巳午三台聚贵运行东南，大魁天下，位至实业部长。\n丙辰，甲午，己丑，丁卯。\n咸丰六年六月初四日卯时。\n段书云命，用丑宫金水，喜运行西北。\n己未，庚午，己丑，辛未。\n咸丰九年五月廿日未时。\n李盛铎命，土润金生，非富即贵喜丑宫癸水得用，富贵兼全之命，位至督抚。\n乙亥，壬午，己未，己巳。\n光绪元年五月廿三日巳时。\n李徵五命，地支巳午未成方，壬水出干，得禄於亥，惜无金相生，无源之水易涸，虚荣而已。\n己丑，庚午，己巳，乙亥。\n光绪十五年五月廿四日亥时。\n邓锡候命，庚透壬藏，用壬水，位至军长，富贵兼全之命。\n丁酉，丙午，己亥，己巳。\n光绪廿三年五月十一日巳时。\n朱光沐命，以巳酉会局之金，生亥宫壬水，亦富贵兼全之命。\n'
	},
	{
		key: '未,己',
		content:
			'辛卯，乙未，己丑，乙丑。\n道光十一年六月初九日丑时。\n清文宗命，（咸丰）四柱土多，用辛金泄土气，制乙木，金在年上，专享上荫可知。\n壬寅，丁未，己卯，乙亥。\n道光廿二年六月初二日亥时。\n伍庭芳命，壬水合丁化木，亥卯未支聚木局，乙透甲藏，格成从煞，运行东方，位至外交总长，兼内阁总理，（六月己土当旺而从煞，滴天髓所谓阴干从势无情义也。）\n乙亥，癸未，己亥，辛未。\n光绪元年七月初五日未时。\n曾毓隽命，癸辛两透，惜四柱无丙，己土之气虚寒，位至交通总长。\n戊辰，己未，己未，庚午。\n同治七年六月十三日午时。\n女命，四季月总论云：辰戌丑未四季，以未月为极旺，土临此未月，四柱土重，多作火炎土燥，不作稼穑论，但临此月之土，见金结局，不贵即富，书云：土逢季月见金多，总为贵论，未月尤甚，此造正合土重见金结局之说，盖稼穑格也，（见火为火炎土燥万物乾枯，）贵为一品夫人，五福三多。\n'
	},
	{
		key: '申酉戌,己',
		content:
			'三秋己土，万物收藏之际，内实外虚，寒气渐升，须殊途同归火温之，癸水润之，不特此也，且癸能泄金，丙能制金，补土精神，则秋生之物，盛茂如春夏。\n三秋金神秉令之时。子旺母衰，土气泄弱，丙癸之用，不仅温润，如鑫成方局，庚辛出干，得癸水，则能泄金之气为用，见丙丁，则能制金补土，以成大格，如用甲木，亦须丙癸为辅，则茂如春夏，故三秋己土，丙癸不可离也。\n先透癸，次透丙，自当雁塔题名，权重百僚，壬丙两透，无癸，异途显职，或武职权高，有丙火，无壬癸，假道斯文，终无诚实，有壬癸，无丙者，一方能士，衣食充足而已，小有富而不贵。\n七月己土，申宫金水长生，以丙火为主要，有丙辅己，癸透为上格，壬透为次格，水火缺一，便难显达，此言七月己土之用也。\n或支成金局，癸透有根，必主大富，且富中取贵。\n此言八月己土也，用神多者宜泄之，支成金局，癸透有根，为食神生才格，乃大富之徵，亦须原局有丙戊暗藏，日主有气，方能富中取贵也，（富中取贵，即异途功名。）\n或支四库，甲透者寅，乏甲者，僧道贫贱，或甲出见癸，不见庚伤，厚培元气，可期科甲，不贵，风土之薄也。\n此言九月己土也，支全四库，土重必用甲木以疏之，甲透不合，见癸为辅，用才官为贵，癸水藏库，甲木制劫护财为富，或甲透而与己土相合，则为化土格，以得火为贵秋土气泄而寒，见丙丁以补己土元神，必然贵显，此格局之变也，无甲，戊己局全四季，为稼穑格，秋土亦以得火为贵。\n或支成火局，无水为救，奸诈凶恶习之徒，或丙透癸藏，遇金生之，颇有选拔，不止衣衿，加一壬辅癸，富贵双全，且有慷慨才略，见戊便遭凶厄，且贫贱。\n亦指九月己土而言，寅午戌会成火局，火燥土顽，无水为救，必主凶恶，癸水藏支，有烘乾之虞，遇金相生，便能润泽，不止衣衿小贵，加以一壬辅癸，身旺才旺，自然慷慨英豪，富贵双全，见戊为病，更须甲木为药材，木得水润，方能破土，有救者吉，无救者贫贱。\n三秋支成金局，无丙丁出救，此人单寒孤苦，如得丙丁，生己元神，五福俱集，富贵非轻，即风土不及，亦不失巨族英才，人中豪杰。\n总论七八九月，与上文支成金局，癸透泄金有不同，总论云：土得金火，方成大器，三秋金旺乘权，强金遇火，强制入范，治以成器，丙丁更能补土元神，故土金伤官佩印，未有不大贵者，且多武贵，以其配合自然，一得两用也，言丙丁出救者，旺金泄弱己土，非丙丁不能成格，庚辛出干，丙丁藏支，亦同此论，要以金强身旺为成格要件，最忌见水，不但泄金，且使土荡，格局尽破矣，观下列蒋冯两造自明，亦奇特格局之一也，（伤官格，木火为文，土为武，亦一定也。）\n总之三秋己土，先丙扣癸，取辛辅癸，九月土盛，宜用甲木疏之，余须酌用。\n三秋己土，气寒而泄，以丙癸为正用，用才不能缺印，用印不能无润，九月土盛，用甲木官星，癸丙为辅，最为普通也。\n三秋己土，气寒而泄，以丙癸为正用，用才不能缺印，用印不能无润，九月土盛，用甲木官星，丙癸为辅，最为普通也。\n又按三秋己土，一例共推，各月看法，均可通用，惟格有高下耳，阅者注意。\n甲寅，癸酉，己未，壬申。\n甲丙癸壬全，提督。\n按此造虽甲丙癸壬全备，用神专到丙火，寒气渐生，喜印劫生扶也。\n己巳，甲戌，己丑，壬申。\n戊己局全四季，火运大魁，位至都堂。\n按此造用甲木疏土，原命才旺生官，丙印藏巳，行印运而发。\n乙丑，丙戌，己未，戊辰。\n贡作教谕，陆州同。\n按丙透癸藏，乙木出干，不作稼穑格论，官印相生，而乙木失时无力，岩下荒田，仅余枯草，其不能取贵可知，终为一冷官耳。\n癸丑，壬戌，己卯，己巳。\n不见甲木，如岩下荒田，故为人贪鄙。\n按卯木无力，不能疏土，仍用巳宫丙火化煞，天干比劫争财，故为人贪鄙而不富也，以上造化元钥。\n'
	},
	{
		key: '申,己',
		content:
			'庚申，甲申，己丑，癸酉。\n咸丰十年六月廿七日酉时。\n杨士襄命，支成金局，癸透有根，大富贵，总握财枢。\n己巳，壬申，己卯，戊辰。\n同治八年七月初九日辰时。\n袁乃宽命，壬透丙藏，专用丙火，位至总长。\n壬午，戊申，己酉，丙寅。\n光绪八年七月廿五日寅时。\n王正廷命，壬丙两透，无癸，异途显职，此造或云丁卯时，或云戊辰时，未知孰是，以理度之，当是寅末卯初乎，并录之以备参考。\n'
	},
	{
		key: '酉,己',
		content:
			'乙亥，乙酉，己巳，乙丑。\n嘉庆廿年八月十七日丑时。\n孙某言命，巳酉丑会局，子旺母虚，专用丙火，喜得巳宫 丙火暗藏，胎元丙子，引起丙火，贵为太仆。\n乙亥，乙酉，己卯，庚午。\n光绪元年八月十五日午时。\n李纯命，亥卯会局，两乙出干，众煞猖狂，庚金隔位不合，而有扫除群煞之功，所谓一将当关，群邪自服也，（参观二月己土节）贵 为江苏督军，庚辰运庚申年自戕殒命，千古疑案。\n'
	},
	{
		key: '戌,己',
		content:
			'戊寅，壬戌，己巳，庚午。\n嘉庆廿三年拾月初四日午时。\n胡瑞兰命，壬透，甲丙俱藏，专用甲木，为才官格，运至东方，连捷翰林出身，山西湖南各省学院，五掌文衡，位至侍郎。\n辛巳，戊戌，己卯，癸酉。\n道光元年拾月初二日酉时。\n庞澄云命，巳酉结局，癸透有根，富而且贵，虽言八月，三秋一理共推，位至巡抚。\n乙亥，丙戌，己巳，乙亥。\n光绪元年拾月初六日亥时。\n高恩洪命，丙透壬藏亥宫，甲木可用，惜其不透，位至总长。\n壬午，庚戌，己酉，庚午。\n江绪八年九月廿六日午时。\n冯眩祥命，两庚并透，酉戌西方，专用丁火为救，壬水出干为病，虽年时两午，日元得禄，己土临酉，旺气未足，然己富贵非轻，位至副委员长。\n癸未，壬戌，己丑，庚午。\n光绪九年九月十二日午时。\n何应钦命，土金伤官佩印，秋土气寒，金水进气，专取午宫丁火，丑戌未三刑，帮身得用，时上归禄，无官星破格，贵为参谋总长。\n乙酉，丙戌，己未，丁卯。\n光绪十一年九月廿四日卯时。\n李济深命，此造疑为丙寅时，盖九月己土，无甲不足以取贵，丙透无癸，土燥而枯，贵多就武。\n丁亥，庚戌，己巳，辛未。\n光绪十三年九月十五日未时。\n蒋委员长中正命，己巳身临旺地，巳未夹禄，两庚并透，三秋旺金泄土之气，得丙丁出救，补土元神，丁透丙藏，金神入火乡，贵为全国领袖。\n庚寅，丙戌，己卯，己巳。\n光绪十六年九月十二日巳时。\n唐生智命，土金伤官佩印，专取丙火，喜火土金同居戌宫，位至都督，军法总监。\n庚寅，丙戌，己丑，乙亥。\n光绪十六年九月廿二日亥时。\n徐新六命，丑亥夹子，财旺成方，己丑寒土，专用丙火，服务浙江兴业银行经理，垂廿年，卯运戊寅年，乘机在港沪中途被攻击殒命，年四十九，盖劫煞怕合，卯亥皆合，运亦至此止矣。\n勾陈全备润下，劳碌奔波之客，土凝水竭，离乡背井之流。\n勾陈，戊己土也，润下者，申子辰水局也，土能克水，水多土荡，赋云戊己居於润下，萍梗他乡，非特贫贱奔波，合主眼目疾，恶疮浓血而死，见於辰戌丑运中，土凝水竭，天干戊己而交聚四库，一二点壬癸之水，不足以济，亦为离乡背井之流，上联为水旺土虚，下联为土旺水竭也。\n勾陈得位，会才官，无冲无破必然端，亥子北方寅卯木，管教环拱戴金冠，己喜亥卯未为官，申子辰为才，忌刑冲杀害。\n戊己临於四库为得位，土旺宜甲木以疏之，土燥宜癸水以润之，用才生官，为必然看法，无冲无破，必贵之格也，更行北方财运，或东方官运，自然名高位显，五福三多，末两句释会才官之意。\n右两节统论戊己土，意义肤浅，附於秋己之后，并不限定三秋之土，与本书体例不符，为造化元钥抄本所删，兹照穷通宝鉴本录篇末，以备参阅。\n'
	},
	{
		key: '亥子丑,己',
		content:
			'三冬己土，湿泥寒冻，非丙暖不生，取丙为尊，甲木能参用，不可用癸，戊土惟初冬壬水旺，用以为制，余皆用丙，无丙用丁，但丁不能解冻除寒，不能火济，丁多衣禄安然。\n己为田园卑湿之土，生於冬令，湿泥寒冻，不见丙火，毫无生意，调候为急，以丙为紧要用神，即使土旺用甲木制之，水旺用戊土制之，应病与药，丙火皆为不可缺之物也，故丙为尊，余皆随宜酌取，癸水为十一月当旺之神，然三冬己土，以寒冻为病，癸出则愈寒愈冻，故以为忌，除非四柱火土旺极，借用癸水，然此特别之命，极罕遇之，用戊土惟在十月初，壬水当旺之时，见壬出干，取戊为制，除此之外，亦无应用之法也，丙丁同为火，但解寒除冻，必须用丙，丁火灯烛之光，无能为力，即使丁火多见，亦不过衣禄安然而己，倘有寅巳暗藏丙火，则与用丙同。\n或干透一丙，支藏一丙，加以甲透无壬，科甲有准，即藏丙无制，亦主衣衿。\n三冬收藏之时，单见一丙，力量尤嫌不足，须干透支藏，甲木助之，官印相生，无壬水破印其力方显，藏丙无制者，见寅而无申冲，见巳而无亥冲，再逢运程引出，亦可以取贵也。\n或多见壬水，得戊透破之，财破身荣，富中取贵，不见戊土，富屋贫人，凡三冬己土，见壬水出干，如水浸湖田，寻常孤苦，见火不孤，见土不贫。\n己土卑湿，不能制壬水，必须用戊土帮身，财旺用劫，分散财星，更见丙火暖土，反主富中取贵，所谓财破身荣也，无戊土则多身弱，不能任财，三冬己土，见火则土有暖气而不孤，见土则身能任财而不贫，火土必须并用，方是富贵之命。\n或一派癸水，不见比印，作从才论，反主富贵，虽不科甲，恩诰有之，若见比劫争财，平常人物，妻子主事，从才者，金妻水子，子多。\n三冬水旺之时，再见一派壬癸，而无比印，只能顺其势而行，为从财格，此以全局势象为主，不以日元为主，日元孤立，只能随顺也，若见己土比肩，或见戊土劫才而无丙印，则己土不孤，反为才多身弱，故云平常人物，财旺秉令，故妻子主事，三冬己土，以用丙为正，用丙者木妻火子，已见上文，从才者，以所从之神为用，故金妻水子，水乘旺，故子多。\n或一派戊己，取甲制之，甲透者富贵\n一派戊己，反弱为强，土实宜取甲木疏土，月令才旺坐官，富贵之徵，然四柱不可无丙也。\n或一片庚金，虽用丙火还宜丁为为助，透丁藏丙，富贵无双，奇特之命。\n三冬己土，见一派庚金，调候以丙火为正，制庚以丁火为强，丁透丙藏，金温土暖，秋冬土金伤官佩印，皆为富贵之命，而十二月体用同宫，尤为奇特，但不可缺丙丁耳。\n'
	},
	{
		key: '亥,己',
		content:
			'甲午，乙亥，己丑，戊辰。\n尚宝卿。\n乙巳，丁亥，己丑，甲子。\n于大学士。\n戊辰，癸亥，己卯，甲子。\n布政。\n按上列三造，皆才官格，土重取甲木疏土，以才生官为用，乙巳一造，又藏丙火，土得温暖，位至大学士，甲午造，胎元丙寅，戊辰造，胎元甲寅，格局相等，内卿贰，外布政，地位亦相等也。\n壬申，辛亥，己巳，丙寅。\n此宋代韩佗胃命，所谓剑锋金遇洪炉之火，以子平法论之，时上丙火高透，逢生得禄，支金寅申巳亥，固极品之实也，然四生逢冲，祸亦随之，晚局不终，良有以也。\n辛巳，己亥，己巳，乙丑。\n光绪七年十月初十日丑时。\n王宠惠命，两巳藏丙，中年之扣，运行南方，位至外交部长，历任各国大使，或云丙寅时，未知孰是。\n乙酉，丁亥，己卯，庚午。\n光绪十一年十月十四日午时。\n陈树藩命，亥卯结局，透乙，丁火暖之，庚金制之，丁己同禄於午，身强敌煞，固可以制化为用也。\n'
	},
	{
		key: '子,己',
		content:
			'甲戌，丙子，己丑，甲子。\n何宽尚书。\n甲辰，丙子，己未，戊辰。\n学士。\n甲寅，丙子，己未，丙寅。\n权贵。\n按以上三造，官印并透，化木暖土，冬己非丙不暖，寒木向阳，非丙亦无生意，用在丙火，固显然也。\n乙卯，戊子，己卯，丁卯。\n大贵。\n按此造特殊，戊子上下相合，虽不化火，水之效用亦鲜，地支三卯，乙木出干，而时透丁火，正所谓众煞猖狂，一仁可化也，与解冻除寒有不同，故大贵。\n丙辰，庚子，己卯，丙寅。\n进士，大参。\n壬寅，壬子，己卯，丙寅。\n进士。\n按此两造，皆丙透通根，科甲之贵。\n丁巳，壬子，己卯，癸酉。\n此明代建文帝命，壬水合去丁火，癸水又出，冻土仅恃年支巳宫一点丙火，除祖荫外，固无事可为也。\n'
	},
	{
		key: '丑,己',
		content:
			'甲午，丁丑，己未，癸酉。\n木疏季土，贵为司令。\n己丑，丁丑，己丑，乙丑。\n勾陈得位，知府之职。\n按甲午一造，用甲木疏土，不能无丁火，喜午未通根，暖而疏辟也，己丑一造，虽勾陈得位，亦不能无丁火，喜土寒而非水旺，故丁火可用耳。\n辛巳，辛丑，己卯，乙亥。\n丙甲得位，位至尚书。\n按此造丑宫己辛并透，同宫聚气，巳中丙火得禄，暖土为用，亥卯结局以生丙火，四柱无一闲神，此与彭刚直公造相似，参阅戊土十一十二月节。\n丁丑，癸丑，己酉，戊辰。\n金旺用丁，丁透官拜侍郎。\n按此造丑中己癸透，酉丑结局，泄己土之气，用丁火制金以暖土。\n丁亥，癸丑，己未，己巳。\n大贵。\n按此造丑宫己癸并透，丁火出干，与上造同，而时支逢巳，丙火得位，故大贵也。\n壬申，癸丑，己丑，甲戌。\n大疏季土，官拜侍郎。\n按此造用甲木，丁火藏戌，土得暖气，己癸月垣聚气，亦为贵徵。\n壬午，癸丑，己丑，戊辰。\n大富。\n按此造身旺用财，丁火藏午，土得暖气，己癸聚丑，财星有情，天干比劫争财，时上引归财库，钜富之格，惟恐子息艰难耳。\n壬子，癸丑，己卯，己巳。\n状元尚书，\n按此造与上造相似，时上丙火得位，即富贵兼矣。\n戊寅，乙丑，己丑，乙亥。\n佥事。\n按此造丙火藏寅，惜隔位力弱，贵为佥事。\n癸卯，乙丑，己丑，乙亥。\n江南沈，一榜，程监生，大富，二人同庚，身强敌煞。\n按己丑身强，乙木枯草，无可用，亥宫之甲，寒木无力，亦不足以取贵，丑宫癸水出干，财富丰足，凡八字相同，更须问其胎元及生地分野，如此造胎元丙辰，九月胎元则为丁巳，藏透之间，富贵殊途，否则，湿泥寒冻，不能取贵，又岂能致富乎。\n以上造化元钥。\n己丑，丁丑，己巳，丁卯。\n乾隆三十四年十二月廿一日卯时。\n潘祖荫命，丁透丙藏，官至太傅，卒谥文恭。\n癸卯，乙丑，己亥，己巳。\n道光廿三年十二月初一日巳时。\n冯煦命，地支亥丑卯巳连珠夹贵，专用巳宫丙火，惜运行西北，不能早发，晚年行南方运，位至巡抚。\n丁亥，癸丑，己亥，戊辰。\n光绪十三年十二月十七日辰时。\n顾维钧命，亥宫藏甲，得胎元甲辰引出，用甲木疏土引丁，历任专使，当外交重任，身旺任财，日坐才官，宜其大富，并得妻财也。\n'
	},
	{
		key: '寅,庚',
		content:
			'正月木气渐旺，克土土死，不能生金，且金之寒气未除，先用丙以暖庚性，次甲疏厚土，令土势不能埋金。\n庚金至寅月绝地，木旺秉令，金不任克，寅宫火土同生，燥土不能生金，土厚反而埋金，故春金弱，喜比劫，不喜印生，总论云：金来比助，扶持最妙是也，如取土相生，则宜己土，忌戊土，总论云：性柔质弱，欲得厚土为辅是也，有比有印，宜用丙甲，庚金喜丁火煅炼，此言用丙火者，调候之意也，寅宫戊土长生，取甲木疏土，功成反生，正月庚金，用财生煞，兼有扶身之意，故为上格。\n丙甲两透，科甲有准，富贵非轻，二者透一，贡监生员，丙藏，异途显职。\n承上文，正月木火，势力并行，虽不出干，其用仍在，喜用同宫并透，用更显著，故富贵非轻也，二者透一，非显达於异途，即为儒林秀士，此书著於明代，贡监生员，在明代颇有地位，一邑之望也。\n或四柱多土，甲透者贵，甲藏者富，若见庚金破甲，富贵两失。\n此言用财破印，春庚虽弱，不能用戊土偏印，死金嫌盖顶之泥，四柱多戊，非甲木出干不可，若见庚金比肩夺财，名利皆虚。\n或四柱多丁出干，加以戊己而无水者，亦主富贵何也？寅甲引丁，丁火有根，无水为病，名官星有气，财旺生扶，故以富贵推之，有火用土，土妻金子。\n此言官旺用印，春庚不宜煅炼，若见丁火出干，则不能不用印以化之，然宜己土，不宜戊土，用印何以主富贵？因寅宫甲木临官，引生丁火才旺生官，官星有气，更得戊己引化，不伤庚金，故亦以富贵推之，格局虽取才官，实以土为用也，有火方有土，故土为妻，金为子。\n或支成火局，壬水出干，有庚者主大富贵，无庚者主小富贵，无壬无癸，残疾之人，此言用壬水，食神制煞也，官煞会局，必须壬癸水为救，然水至寅宫病地，无金相生，则水无源，且庚金临绝，非见庚金比助，则食神制煞，亦嫌克泄交加，故有庚主大富贵，无庚主小富贵，如支成火局而无壬癸出干为救，金被火熔，残疾夭折之命。\n或甲被金伤，无丁无丙，常人，或丙遭癸困，无戊出制，亦然。\n总结上文。\n总之正月庚金，用甲为上，丁火次之，春金多火，不夭则贫，阳金最喜火炼，煅炼友谊赛过，反主奔流。\n此节，造化元钥抄本删除，附录於后。\n丙寅，庚寅，庚戌，丙戌。\n煅制太过，全无滴水润金，午运鼓目。\n丙戌，庚寅，庚寅，戊寅。\n欠水，孤贫。\n辛巳，庚寅，庚戌，丙戌。\n支成火局，无水出救，有道僧人。\n按以上三造，皆支成火局而无水为救也，孤贫则免残疾。\n丁丑，壬寅，庚子，乙酉。\n用丙为暖，惜合多不贵，一富而己。\n按庚日乙酉时，日元不弱，用丙为暖，而壬癸困柱丙丁，只能用财化食伤而生官煞，故富而不贵也。\n壬子，壬寅，庚申，庚辰。\n水盛金寒，专用丙戊，故骨肉凄凉，早年刑困，老运东南，衣襟显达。\n按此造金水两旺，见壬出干，不能不兼用戊土，无如寅宫木旺土崩，故早年刑困，中年南方运，丙火旺地，化木生土，宜乎老运亨通矣。\n壬子，壬寅，庚申，丙戌。\n守备。\n按此造丙火出干，惟为壬水所困，故贵不钜。\n己未，丙寅，庚戌，丙戌。\n用甲引丁，加以己土出干，无水为病，不过衣襟，若得丁透，贵不可言。\n按若得丁透者，言生丁亥时也，官煞旺用印，富贵之格。\n癸卯，甲寅，庚午，丙戌。\n残疾孤贫。\n按支金火局，癸水无根，气泄於木，火旺金镕，残疾宜矣，以上造化钥。\n辛酉，庚寅，庚子，己卯。\n咸丰十一年正月十一卯时。\n王占元命，己土制水，年上阳刃出干，专用丙火，运行丁亥丙戌，位至两湖巡阅使。\n丙寅，庚寅，庚戌，乙酉。\n同治四年十二月十九日酉时。\n陈调元命，生於立春后六时，寒气未除，专用丙火，好在生乙酉时，日元不弱也。\n辛卯，庚寅，庚午，己卯，\n光绪十七年正月初五日卯时。\n韩复榘命，两卯为飞刃，辛金出干，两卯冲动酉宫，得刃虚神，丙丁制刃为用，运行丁亥丙戌，位至山东主席，酉运丁丑年，失律遭刑。\n'
	},
	{
		key: '卯,庚',
		content:
			'二月卯中乙木当权，柱中自然有乙，又有丁火，得庚辰时，庚必输情於乙妹，金有暗强之势，与秋金相似。\n五行之理，母旺子相，寅宫甲木临官，丙火长生，卯宫乙木帝旺，暗生丁火，推而至於酉宫辛金，子中癸水，午中己土，其理甚精微，二月庚金，理同正月，春金衰绝，不能无比印生扶，支临申辰，弱中转旺，喜用丁火，若见乙木出干，乙必输情於庚，三春木旺，无取从化之理，日主恋财，反有贪合忘官之病，若隔位不合，或藏支不透，即无比弊，论纳甲，庚金纳於震，在卯位，庚至卯暗强，但非比印生扶，不足以用才官也。\n见丁在干，又见甲透引丁，支下再见一庚，制甲劈甲，配得中和，科甲无疑，合此不验，风土之薄也，如不见庚藏支合者，虽丁甲两透，不过一方能人，盖春丁气甚正，不旺不衰，故用甲引丁，又用庚劈甲，官星乃为有气，若乙木虽多，既虑合庚以助强，又恐湿乙伤丁，难为丁母，故有丁甲无庚者，常人而己，丁火甲庚俱全，虽不出干，可许衣襟，丁透庚甲藏者，贡监不少，无丁用丙，家富，利於异途。\n卯中有丁火在，见丁出干，如自月令透出也，丁火不离甲木，甲木不离庚金，三者有相联之用，支下见庚，谓申中庚金也，合卯劈申引丁，日元又通根得禄，两得其用，无申合卯，虽有丁甲，不能大显，则因庚金休囚，不能任才官故也，（如见庚辰，支下得偏印生扶，亦可转 旺，见上节。）次申述其理，三春丁火，不旺不衰，无甲则丁火无所附丽，无庚劈甲，丁火不灵，气不赫炎，不能谓为官星有气也，故有丁甲无庚比者，常人而已，庚金得丁而透，方能取贵，无丁见丙，一富而已，或富中取贵，出於异途，丁火得甲而旺，无甲见乙，虽多无益，湿乙不能引丁，合庚助强，更失引丁之用，此申述必须用丁甲之理，不能以丙乙代之也。\n或一派甲木，又忌见帮身以破财神，不见比肩，作从才论，大富大贵，见比富屋贫人，从才者火妻土子。\n二月木旺秉令，金气衰绝之时，见甲多，无比劫印绶，作从才论，见乙，夫从妻化，亦是从格，若见比印，木坚金缺，财旺身衰，富屋贫人者，言只能为富室经理财产，不能自有其财，若自有之，身弱不能任，轻船重载，必至倾覆也，火妻土子句，疑有误字，从格以所从之神为用，当是水妻木子。\n用丁者，取甲为妻，然甲木或受庚制，即功名可全，发妻难保，未许同偕。\n二月庚金，以用丁火为正，用丁者木妻火子，得庚金辟甲引丁，富贵无疑，惟甲被庚制，财星遭劫夺，妻宫未免刑克，此势难两全者也。\n总之二月庚金，专用丁火以抑其强，次用甲木引丁，又须用庚劈甲，八字如无丁用丙火，富贵多出於勉强，即有富贵，亦是辛苦得来。\n总结上文，除寒解冻，宜用丙火，煅庚成器，宜用丁火，二月阳和日暖，丙火非需要，即使配合中和，亦是异途，以非出於自然也。\n死金嫌盖顶之泥，重见戊己，如入压伏之象，须甲透为妙。\n庚临寅卯月，为死绝之金，性柔体弱，见一点己土，或辰丑湿土则吉，总之土薄则生有益，土重则埋没无光，非得甲木疏土，不能显金之用，此正二月所同也。以上四句抄本删。\n庚申，己卯，庚寅，丁丑。\n丁透甲藏，难由科甲，纳粟秦名，官知县，其家钜富，为人亦慷慨。\n庚午，己卯，庚子，甲申。\n甲透丁藏，不利正途，行午运，武职显达。\n按两造皆己庚并透，庚金暗强而用丁火，甲庚俱全，虽非科甲，异途显达，上造寅卯财旺，又为钜富也。\n丙申，辛卯，庚辰，丁亥。\n官星出干，卯中乙木，有亥中甲木引之，甲木又得申中庚金劈之，大贵，用丁火，木妻火子，申辰会水克丁，一子不能承受。\n按丁亥火临绝位，数应一子，申辰会局克之，故云不能承受也。\n辛丑，辛卯，庚寅，庚辰。\n武举，家富。\n按支全寅卯辰，富甲一方可知，比劫露头而无丁火，故贵轻也，然两干不杂，气势自清。\n辛酉，辛卯，庚寅，丁亥。\n武状元\n按此造与上造同，见丁火出干，即取贵，以上造化元钥。\n乙亥，己卯，庚辰，丁丑。\n光绪元年二月十二日丑时。\n张作霖命，庚金坐辰，己土出干，金势暗强，专用丁火，庚宫甲木引丁，乙木隔位不合，胎元庚午，庚金劈甲，午为丁禄，丑卯辰夹寅，亥暗合之，财全成方，此皆不见之形，所以武职显达，富贵皆臻其极，位至大元帅，戌运戊辰年，皇姑屯被炸殒命，（亥年见辰为自缢煞，非令终命也。）\n己卯，丁卯，庚戌，己卯。\n光绪五年三月初六日卯时。\n张树元命亦用丁火，卯多不能引丁，喜其无水，不伤丁，喜比动运。\n癸卯，乙卯，庚辰，戊寅。\n道光廿三年二月初七日寅时。\n张锡銮命，此造恐是丁丑时，年上癸水，得乙木引化，不伤丁火，位至巡抚。\n'
	},
	{
		key: '辰,庚',
		content:
			'三月成土司令，不怕生过时，只怕埋金，先用甲疏土，次用丁火煅炼成器，庚金劈甲，此不必用。\n清明后十日内，犹是乙木司令，看法同二月，十日之后，戊土司令，丙火渐壮，不怕生寒，月令土旺金相，故金不怕弱，但惧戊土出干，则有埋金之优，故先用甲木疏辟，次取丁火煅炼，月令印旺，无须比劫扶助也，\n如得丁甲两透，不见比劫破甲，科甲有准，但要运催，甲透丁藏，贡监生员可许，甲藏丁透，异途显职，丁甲俱藏，不受庚制，富中取贵，刀笔起家，有甲无丁常人，有丁无甲，迂儒，丁甲两无，人下之人。\n申述本甲之用，凡上等格局，原局有弱点，非运岁补其缺，不能发达，故要好运相催，庚金生三月，虽月令偏印相生，究属无气，体用皆失时失地，必须运程为助，此由格局有高低也，若丁甲俱无而别取用神，更非佳造。\n或有甲无丁，见一丙火，由行伍陆五品，又无壬癸困丙，武职显耀。\n五阳干相制，甲木喜庚，丙火喜壬，戊土喜甲，壬水喜戊，皆以阳制阳有力为贵，独有庚金喜丁火煅炼，丙火无制庚之力，此性质之特殊者也，三月庚金，见甲丁为科甲，见甲丙为武职，然不论用丙用丁，皆不宜见壬癸破格。\n或支戊土局，无木，贫贱僧道，见乙，奸邪小人。\n三月土旺秉令，支聚四库，见土透干，有埋金之虑，必须以甲为救，乙有疏土之意而无其力，奸邪小人。\n总之三月庚金，土旺金顽，不可少丁，戊多用甲，无甲不能自立，无丁不能成名，二者缺一，皆属常人，次看丙火，无丁姑用丙，壬癸皆为病神，庚金无火，非壬则贫，身弱才多，富贵不久。\n总结上文，三月庚金，母旺子相，非真旺也，失时失令，故是顽金，旺土须甲，顽金宜丁，有甲疏土，金气方显，故主立业，有丁煅金，乃戊大器，故主成名，丁甲必须并用，缺一不可，土重以甲为主，土轻以丁为主，无丁用丙，不得巳而思其次也，庚金无火，必主贫壬，以金实而顽故也，三春木旺秉令之时，如木成方局，甲乙并透，为才多身弱，虽有富贵，不能久享。\n又支成火局，癸出天干制之，富贵，有丙丁出干，见壬出制之，方吉，无水制火，残疾废人，或火局无比劫，作从煞论，富贵非轻，但多夭耳。\n水上庚金不能无火，壬癸皆为病神而言，若支成火局，火旺镕金，非见癸水出制不可，若丙丁出干，更须壬水出干制之方吉，单见癸水，犹嫌力薄也，无水制火，金被火伤，残疾夭折之命，火局无比劫，富贵非轻，但须从得真方可，月令辰土，湿润之格，必然生金，难得真从之格，故多夭耳。\n用甲者，水妻木子，用火者，木妻火子。\n三月庚金，土旺用甲，金旺用丙丁，无别种法了。\n庚子，庚辰，庚申，壬午。\n支成水局，干透比劫，名井栏义格，官至太师，凡水局须以此参观。\n按喜忌篇云：庚日全逢润下，忌壬癸巳午之方，壬癸巳者北方也，巳午者南方也，指运程而言，原命并不以见壬癸巳午为忌也，以上造化元钥。\n癸卯，丙辰，庚申，辛巳。\n道光廿三年三月十七日巳时。\n姜桂题命，丙火出干，得禄於巳，癸水坐卯，不为困丙，武职极贵，位至巡阅使。\n丙辰，壬辰，庚辰，壬午。\n咸丰六年三月廿三日午时。\n清穆宗（同治）命造，甲午运甲配年，日儿太岁而殂。\n辛酉，壬辰，庚子，甲申。\n咸丰十一年三月十二日申时。\n端方命，满人，井栏义格，位至决督，辛亥年死於乱军中，年五十一。\n戊寅，丙辰，庚申，辛巳。\n光绪四年三月初十日巳时。\n廖仲恺命，庚早专禄，取寅宫甲木生丙，才滋弱煞格，申宫禄马同乡，极品之贵，应以武职显，丙辛遥合，不足以羁绊用神，更行辛运，争合丙煞，突遭暗杀。\n庚辰，庚辰，庚辰，丁亥。\n光绪六年三月十三日亥时。\n庚继尧命，丁火出干，亥宫藏甲，贵为云南都督，或云唐造为癸未，庚申，庚寅，壬午。未知孰是。\n'
	},
	{
		key: '巳,庚',
		content:
			'四月庚金长生在巳，巳虽有丙，内有戊土，丙不镕金，故不畏火炎，但丙不可轻用，宜先用壬水，方得中和，书曰群金生夏，妙用元武，次取戊土，丙火佐之，三者高透，富贵无双，或透一二，亦主贡监衣衿。\n庚金长生在巳，时值丙火当旺，庚金之气自弱，虽戊土得禄，丙不镕金，但戊土亦不能生金，书云，群金生夏，妙用元武，元武者，北方壬癸水也，得水制火润土，功戊反生，故金生三夏，不能离水为用也，无水只能用戊土晦火存金，乃不得巳而思其次，如四柱金水太旺，反用月令当旺之火，是又格局之变也。\n或一派丙火，名假煞为权，不见壬水制之，此人假清高，虚仁义，弃旧迎新，刑妻克子，若得壬水出干制之，主大富贵，壬藏制之，主小富贵，但名大而无其实。\n庚金多，见丙火出干，身旺煞高，假煞为权，须用壬水制煞，病重得药，主大富贵，否则火炎土燥，庚金虽多不旺，虽有戊土引化，不致金被火伤，亦必刑妻克子，（如是辛金，夭折贫贱）壬水藏支，得运引出，主小富贵，有名无实者，有制煞之意，而无其力也。\n或支戊金局，变弱为强，用丙无力，须丁制为贵，丁透不见壬水，为富贵中人，无丁无用之人，或丁出三四 ，煅制太过，到老奔波。\n庚金虽长生在巳，气极微弱，然见酉丑会局，即转弱为强，尤以得丑字为妙，湿土生金，妙用元武，此与甲木生亥，见卯未会局意同，（见丙火十月节）庚金转强，当用丁火取贵，忌壬癸伤丁，丙亦可用，惟不如丁制为贵，（见上三月）丁出三四，官多化煞，又须以水为救矣。\n总之：四月庚金，虽壬丙戊俱无，亦勿拘，但看何病多，则用何药先也，妻子依用同前，庚生四月，以水为必需之物，丙戊为当令之神，故取用以此为先，无壬用癸，其意相同，应病与药，总不能无水，妻子依用神而定，同前看法。\n剑戟成功，入火乡而反害，金逢火已损，再见火必伤，庚辛火旺怕南方，逢辰巳之乡，又为荣断。\n此节义甚晦，抄本删除，兹照穷通宝鉴补录后，金至申酉巳丑，得丁火煅炼，名剑戟成功，入火乡反害者，运行地方地也，金逢火已损，谓金生三夏也，再见火必伤，故运喜西北，不利南方，见总论，庚辛见火旺，虽怕支方，然逢辰巳运，又为荣断，盖辰为湿土生金，巳为庚金生地，辰巳列於巽宫，辰合酉，巳会酉，暗藏金气，若原命有酉，见辰巳会合，反作旺论，为怕南方之例外也。\n壬寅，乙巳，庚戌，丙戌。\n刑克，飘荡离乡客外之人。\n按此造壬水无根，气泄於寅，不能制丙，火土无情，奔流之客也。\n癸丑，丁巳，庚子，丁亥。\n秀才，大富，五子皆贵。\n按巳丑会局，庚金转旺，可用丁火，但重官不贵，又见癸伤，宜其富而非贵，水至亥临官，五子呈祥，以上造化元钥。\n甲申，己巳，庚午，戊寅。\n道光四年五月初八日寅时。\n钱应溥命，寅午会局，专用申宫壬水，运行西北，拔贡、位至军机。\n乙丑，辛巳，庚子，丙子。\n同治四年五月初六日子时。\n齐耀珊命，群金生夏，妙用元武，支成金局，用巳宫当旺之火，富贵奚疑，但用丙火七煞为武阶，用丁火官星为文职，位至省长，疑是丁丑时也。\n己卯，己巳，庚申，辛巳。\n光绪五年四月十七日巳时。\n李根源命，专用丙火，喜申宫有壬水制之，惜壬丙皆藏，支又值三刑，屡掌兵柄，又长农商，起伏无常。\n壬午，乙巳，庚戌，辛巳。\n光绪八年三月廿四日巳时。\n杨树庄命，支成火局，两巳藏丙，喜壬水出干制之，胎元丙申，壬水有根，假煞为权，位至海军总长。\n壬午，乙巳，庚戌，壬午。\n光绪八年三月廿四日午时。\n曾宗鉴命，与杨造仅差一时，用午中丁火，为文阶而非武职，年时两午，会戌成局，更值火旺之时，仍非用水制之不可，位至总长。\n'
	},
	{
		key: '午,庚',
		content:
			'五月丁旺而烈，庚逢败地，专用壬水，癸又次之。\n五月丁火司令，庚金煅制达过，不能离壬癸为用，虽四柱无水，仍宜运行北地，故云专用壬癸，所谓妙用元武也，败地，沐浴也。\n壬透癸藏，支见庚辛金，富贵反掌，切忌戊己出干制水，便作常人，或戊藏支，又有木制，亦不失儒林之秀，或金透天干，壬藏支中，又有支金生助，定主选拔，或壬藏戊出，木不能制，常人，或癸出见金，亦好，但富贵皆轻，异途乃利。\n五月金逢败地，水亦值绝地，单见一二点壬癸，不足以破火，反为旺火燥土所烘乾，故有壬出干，更须癸水助之，支见庚辛金以生之，方为有源之水，富贵反掌，金透壬藏，其理相同，用壬忌戊己出干，更看木能制不能制，为格局商下之分别，癸水力弱，故富贵皆轻，言异途者，正以贵有所不足也。\n或支成火局，乏水者，奔波无定，见壬癸出干制火，虽不科甲，亦主异途恩封，戊己出干，又作常人，支成火局，无水须透戊己，补庚泄火，庶免夭折孤贫，若土亦不透，下贱废人。\n支成火局，煅制太过，必须以水为救，忌见戊己，与上文一理，无水则用土以泄火气，官印相生，庶免金被火伤。仍以运行北地为美，（午宫丁己得禄，官印乘旺，本可取贵，因喜用相违，故富而贵，见下己未造，）若支见戌未燥土，己土又不出干，既不能从煞，又无水为救，斯真下贱残废之命矣。\n或一派木火，无伤印比劫，作从煞论，富贵非轻。\n五月午宫自有己土，如见食神伤官，（壬癸）则成反生之功，故除比印之外，更须无食伤，方能作从煞论，五月庚金，月令官印并旺，午宫己土，虽不能生庚金，终有相生之意，切不可轻作从论也。\n总之五月庚金，无水，必非上格。\n总结上文，即使无水，亦必运行北地，待水而发，所谓妙用元武也。\n己未，庚午，庚戌，壬午。\n早年刑困，子晚妻迟，晚年大富寿考。\n按此造印比食神均出干，决不能以从论，似从而不成从，所谓类象是了，如虞和德造，丁卯，丙午，庚午，己卯，一派木火，从象更真，但因己土透也，得禄於午，不能从也，得意在辛丑庚子运，此造先贫后富，恐亦富在辛丑庚子运也，庚金阳干，不易言从，加以胎元在酉，阳刃暗藏，最宜带水之土金运，总论云：运宜西北，不利南方是也，复次三命通会云：庚金坐午又为提，丁己齐明两可宜，干支无丙来混杂，水绝肩多作富推，注曰[庚午日生於五月透丁己，官印俱明，利名发达，若午多，壬午时亦吉，如遇丙煞不利，若从煞格，不宜水制之，]又一造，己丑，庚午，庚午，丁丑，柱见两丑，暗藏金水可用，其不能从煞，更为明显，特此类命造，早年多困苦，八法关键云：类化气而不成局，类印绶而不成印，多靠别人之力，入继过房之命，即使幼非孤苦，亦必承受他人福荫，录之以供参考。\n庚申，壬午，庚寅，壬午。\n两干不杂，一榜知府。\n按两干不杂，取其清耳，专用庚壬，以上造化元钥。\n壬申，丙午，庚午，甲申。\n嘉庆十七年四月廿八日申时。\n何桂清命，年时两申，庚金得禄，丙火煞旺，专取食神制煞为用，翰林出身，官至两江总督，洪杨乱时，失守南京而伏法。\n辛酉，甲午，庚戌，庚辰。\n咸丰十一年五月廿三日辰时。\n徐绍祯命，辰戌魁罡相逢，年逢辛酉，阳刃，午宫丁火当旺，为官刃格，运利西北。\n丁卯，丙午，庚午，己卯。\n同治六年五月十八日卯时。\n虞和德命，专用己土，运利西北，见上己未造。\n壬午，丙午，庚寅，庚辰。\n光绪八年五月初五日辰时。\n张叙忠命，时逢庚辰，日元不弱，寅午会局，专取壬制为用。\n'
	},
	{
		key: '未,庚',
		content:
			'六月三伏生寒，金顽已极，先丁火，次取甲木。\n六月庚金，在大暑之前，看法同五月，大暑之后，金水进气。\n四柱见水多，名三伏生寒，土在三夏，得旺火相生，故辰戌丑未四季之土，以未月为最旺，详见总论，土旺金顽，故先用丁火，次取甲木，身旺固喜财官，身弱喜印，亦取甲木疏土，以显庚金之用也。\n丁甲两透，科甲清显，忌见癸水伤丁，有甲无丁，常人，有丁无甲，有能秀才，丁甲全无，下贱，盖未月虽有丁火，不出只如无有，或未丁不被水伤，贸易之流，衣禄充足，支中见水，执鞭之士。\n未月火之衰痊，虽有炎炎之象，实为强弩之末，非丁火出干，甲木引丁，不能煅庚戊器，故必以丁甲两透为贵也，木至未月墓地，气亦衰歇，故有才无官，庸俗谋利之徒，有官无财，儒秀有能之士，皆非上格，次释无丁之意，未中自有丁火，何云无了乎？盖未月己土当旺，丁火不透，论土不论丁，丁火之气，泄於旺土，虽有如无，然亦非全无用处，惟才官皆衰竭，所见徵应，不过前禄弃足，不足以取贵也，丁火不论藏透，皆忌为癸所伤，此用神不可损伤之通例也。\n或支成土局，甲先丁后，甲透者，文章显达，富而且贵。\n上言用丁，甲木为辅，此言用甲，丁火为辅，支成土局，须有甲木疏土，庚金方显，故以甲木为用，丁火为佐，甲木亦必出干，方能得疏土之用。\n或柱见多金，有二丁出制，异途显达非常，一丁出制，刀笔之吏。\n重言用丁，书云重官不贵，然未可一例而论，六月进气之庚，柱见比肩，非得二丁出制，不能取贵，虽非正途，亦能显达，一丁力薄，刀笔扬名，亦异途也。\n总之六月庚金，专用丁火，甲木为佐。\n总结上文。\n丙辰，乙未，庚申，癸未。\n用未中二丁，为役起家，早岁发达无比。\n丙辰，乙未，庚申，丁亥。\n丁透甲藏，早年得志，一榜，巨富，少兄弟。\n按上两造，相差一时，丁亥时，丁透甲藏，故有乡举之贵，癸未时专用未中二丁，故仅衣禄充足而不贵也。\n丙午，乙未，庚寅，壬午。\n壬透制火，县令，大有才斡。\n按此造壬水制煞为用，身弱喜金水运。\n辛亥，乙未，庚子，己卯。\n秀才，捐监，官至州同。\n按此造甲藏亥宫，丁火不透，且为支水所伤，幸己土出干，制癸，甲木破未出丁，杂职小官，无异商人，最难辨别。\n癸巳，己未，庚子，甲申。\n此伤官格，制煞太过，入木火运，才旺生杀，举人。\n按子申会局而透癸水，伤官格也，未中丁火，压伏在下，行才运化伤生官破印，乃有生发之机，以上造化元钥。\n戊申，己未，庚午，丙戌。\n道光廿八年六月廿八日戌时。\n赵舒翘命，地支午未申配夹酉刃，庚金暗旺，丙火出干，行北方水运，翰林出身，官至尚书，丑运辛丑年，合起阳刃，以附和拳匪伏法。\n庚午，癸未，庚申，丁亥。\n同治九年六月廿五日亥时。\n熊希龄命，丁透甲藏，专用丁火，癸水伤丁为病，至戊运去伤，位至总揆，有名流之举。\n'
	},
	{
		key: '申,庚',
		content:
			'七月庚金司令，刚锐已极，专用丁火煅炼，次取甲引丁光，书曰：秋金锐锐最为奇，壬癸相逢总不宜，如逢水火来成局，试看福寿与山齐。\n七月庚金秉令，刚锐已极，明理赋云：强金得水，方挫其锋，似宜水以泄之，不知庚金之性质，必须煅炼方成大器，以用丁火为贵，甲木生寅，宜泄不宜克，庚金生申，宜无不宜泄，五行各有所宜，而兼有气候之关系，此理仅本书有此发明，（月令建禄，以才官为正用，初春甲木喜丙乃例外，仲春即宜才官，）煅炼庚金，丁火为上，而丁火必藉甲木为引，方能炉火常红，故以甲为佐，滴天髓云：如有嫡母，可秋可冬，丁火不离甲木，秋冬尤甚。\n如得丁甲两透，权重百僚，有丁无甲，秀士，有甲无丁，常人，丁甲两无，下格，无丁，则姑用丙。\n庚金得丁甲，抑旺金使之就范，必主威权，无甲，丁火必薄，煅庚不能成器，仅为秀士，有甲无丁，同庚神生才格，木值休囚，财星不旺，衣禄平人，无丁用丙，亦可取富贵惟较逊耳。\n或支成水局，柱中即有丙丁，不见甲木为根，必主愚懦，何也？孟秋金旺生水，困丙丁火，岂能出人头地，见甲出引丁，贡监生员，甲藏不过一方能士，稍有衣禄。\n支成水局，不见丙丁，天干三庚并透，名井栏义格，取对冲丙丁虚神为用，更宜甲乙寅卯运为引，见丙丁则用实不用虚，水旺火衰，食伤制官煞太过，非用才生不可，次申述其理，七月壬水长生，再成水局，水旺极矣，虽在地支，丙丁之气自慑，何能煅庚成器，非见甲木泄水生火，焉能显其用乎？有甲木出干，不失为贡监生员，甲藏无力，仅为衣初能士，难冀显达也。\n或支成土局，先甲后丁，大富之人。\n支成土局，疏土为要，破土则金显，引丁则地位高，用财为主，为大富也。\n支成火局，富贵中人。\n支成火局，无须再见甲木为引，盖寅中自有甲木也。\n金刚木明，行商坐贾之人，金备申酉戌之地，富贵无疑，金神入火乡，逢羊刃，富贵荣华。\n上三句为本书抄本所删，兹据穷通宝鉴录附於末，金刚木明，专用财星，乃商贾之人，金备申酉戌西方，有火用官煞，无火为从革格，故富贵无疑，庚金见酉为阳刃，时值三秋，庚金当旺，得火煅炼，更行南方运，名金神入火乡，盖强金入范，自有一种威武不屈之精神，七八九月同论，观此自明。\n戊申，庚申，庚申，丙子。\n井栏义格，元帅。\n按此造身强煞浅，假煞为公，专到时上偏官为用，子申水局，有戊土制之，丙不受困，总握兵符。\n癸巳，庚申，庚申，丁亥。\n一榜，府尹。\n乙未，甲申，庚戌，丁亥。\n先贫后富，子肖。\n按以上两造，皆用丁火，甚明显。\n辛酉，丙申，庚子，丙戌。\n咸丰十一年七月十四日戌时。\n王士珍命，支备申酉戌西方，子戌拱亥，丙辛合去一煞，专用时上丙火，金神入火乡，富贵荣华，为北洋军阀领袖。\n'
	},
	{
		key: '酉,庚',
		content:
			'八月庚金，刚锐未退，仍用丁甲，以丙佐之，丙火不可少也。\n八月庚金，月垣阳刃秉令，金气最为刚锐，秋气渐深，寒威日重，故须丙丁并用，以丁煅冶庚金，更以丙火解除寒气，此官煞并用之法，从经验而来，官煞非特不忌其混，且必须并见，方能取贵也，心煞刃格，月令煞当旺则宜用印助刃，刃当旺则宜用才生煞，此五行之所同也。\n丁甲两透，又见一丙，科甲显官，且月见一阳刃，不冲，支藏一点丙杀，名阳刃架杀，主出将入相，耿介忠庚，如不验，风土之薄也。\n此言丁丙并用之法，月令阳刃秉，官煞必居绝胎之位，力量微薄，宜财以生之，故言丁甲两透也，阳刃忌冲，非令终之兆，故以不冲为完美，丁透丙藏，官煞混而不混，金声玉振赋云：从革复出乎三奇，血食迄千秋而未艾，三奇者，乙丙丁，（或卯巳午，）庚金临醵刃，复遇三奇，必主出将入相，耿介忠良，如若不贵必别有破败，宜细推之。\n或丙火重重，一丁出干，支下藏甲，亦主科甲仕宦，丙出丁藏，异途显职。\n承上文，论煞刃均停，贵为王侯，此言煞旺刃轻，亦主科甲仕宦，煞刃多主武贵，故言异途职。\n或丙丁在支，甲透而水不透者，清高到底，衣衿能士。\n承上文，阳刃架煞格局，只要无水困水，虽丙丁藏支，亦为清贵之士，\n以上论官煞并用。\n或干无丁火，叠见丙出，此假煞重重，有刃不能作从煞论，常人而己，即有一丙透，秀而不富。\n此论专用丙火，庚金须见丁火煅炼，方成大器，无丁见丙，一富而己，盖月令阳刃秉令，即使丙火重叠，支会火局，气成偏旺，亦不能从煞，无取贵之法也。\n或丙丁甲乙全无，支会金局，有水出干以泄金气，尽行西北运，不见火乡，此名从革，为人清雅，富中有贵但常招凶事，若运入火乡破格，死不能延，或柱中有火破格，飘流孤苦，为僧作道，运入木乡，衣食稍丰，然总是近於九流技艺之士。\n此言从革格，四柱无木火，而支成金局，或支全西方，金气纯粹，偏旺一方，从革成格，强金得水，方挫其锋，专到水以泄金气，名金水同心，四柱见火则破格，行运亦不能入火乡，然流年焉能全行西北，故常招凶事，若大运至南方，命决难延，次论有火破格之局，原命有水出干困火，不能取煞刃格，更行西北，官煞愈困，势必飘流孤苦，行东方木运，泄水生火，比较可行，木，财运也，故衣食稍丰，然格局混杂，故为必流技艺之士也。\n或支见重重甲乙，无用人也，金旺木衰，非火莫制，不见丙丁，必作艺术之流。\n八月庚金秉令，首论用火制刃，为煞刃格，次论用水泄金，为从革格，此言用财，金旺木衰，得火则同煞刃，得水为食伤生财，从革不成，商贾艺术之流亚也，旺金无用印之理，置之不论。\n甲辰，癸酉，庚申，辛巳。\n知州。\n按专用巳宫丙火，癸水在干，更得甲木引化，丙火无伤，所以取贵。\n乙巳，乙酉，庚午，丁亥。\n才旺生官，举人，官至粮道。\n按此造丁火出干，得禄於午，亥宫藏甲，故较上造为胜，位亦较高。\n丙子，丁酉，庚子，丙子。\n身旺任杀，丞相。\n此明代乔行简尚书命，干透两丙一丁，癸水在支，不伤丙丁干火，贵至极品。\n丁未，己酉，庚辰，乙酉。\n中命。\n丁丑，己酉，庚辰，辛巳。\n举人，知府。\n按上造丁透无丙，下造透丁藏丙，一字之差，贵有差等。\n己亥，癸酉，庚申，戊寅。\n阳刃架煞格，丞相。\n按寅中丙火制刃，寅亥皆藏甲，引生丙煞，天干癸水有戊土克制，暗化助煞，大运逆行南方，贵居极品。\n癸丑，辛酉，庚子，丁亥。\n刑克孤贫。\n按癸水伤丁，无土为救故也，以上造化元钥。\n辛卯，丁酉，庚午，丙子。\n康熙五十年八月十三日子时。\n清高宗（乾隆）命，书云：子午卯酉，入格为四极，不入格者为四冲，此造煞刃通根并透，乃煞刃格，不以冲论，更有丁火出干，六十年太平天子，威加四海，非寻常所能及也，寿八十九。\n庚午，乙酉，庚子，壬子。\n乾隆十五年九月初一日午时。\n权臣和坤命，所月午酉相破，官星带刃，理同煞刃，无如日主庚金合乙，恋财而不顾官星，贪财忘官，包藏祸心，权奸有异志者，大都类此，日时子午相冲，故晚局不终也。\n戊申，辛酉，庚申，辛巳。\n道光廿八年八月十九日巳时。\n孙诒让命，官至主事，金多火熄，著述傅世。\n丁巳，己酉，庚子，丁亥。\n朱古微祖谋命造，两丁出干，丙甲藏支，位至侍郎，屡掌文衡。\n甲申，癸酉，庚辰，丁亥。\n光绪十年八月初九日亥时。\n王树常命，丁甲出干，惜支无丙火，总领师旅。\n癸巳，辛酉，庚申，丙戌。\n光绪十九年八月十一日戌时。\n石友三命，支备申酉戌西方，丙火出干，得禄於巳，假煞为权，柱无丁火，总领师干，贵为省主席。\n'
	},
	{
		key: '戌,庚',
		content:
			'九月戊土司令，大惧土厚埋金，先用甲疏，次用壬洗，金自出矣，忌见己土浊壬。\n九月庚金在霜降之前，与八月同论，土旺用事之后，无形之中，充塞宇宙，大惧戊土出干，土厚埋金，必以甲木为先，更取壬水冲刷土层，庚金之用自显，金水宜其清澄，见戊土则阴壬之流，见己土则浊壬之气，故戊己二者，皆以出干为忌也。\n甲壬两透，科甲有准，忌见戊土己土，或甲透壬藏，乡绅不少，甲藏壬透，禀贡堪谋，有甲无壬，多能之士，犹有学问，有壬无甲，平常之人，莫问衣衿，壬甲两无，僧道无能之人。\n九月戊土，旺於无形，得甲疏土，得壬洗金，自然显达，如见戊己出干，则一甲力有不足，须得两甲，方能制旺土，参阅九月辛金节，甲疏土，显庚金之用，主声望地位，壬洗金泄庚之秀，主学识才能，故藏透轻重之间，其徵验有不同也。\n或支成火局，功名魁士，压服一方，不见癸水，一榜可期。\n承上文，九月建戌，见寅午会戊火局，不能再用甲木，见甲反助火旺也，当以壬水为救，戊土当旺之时，支成火局，见癸必合戊化火，正如滴水入於洪炉，反增其焰也。\n或四柱戊多生金，全无甲壬才，混朴拙，即有衣禄，不能长久。\n或只一庚，戊多无甲壬者，愚蠢下贱，必遭埋没。\n补述土厚埋金之意，戊多生金者，有比肩出干，土多金亦多，见丁火官星，亦可为用，然金气无泄，故混浊，金实无声，故朴拙，即有衣禄，不能久享，若一庚而见戊多，则必被埋没，故为愚蠢下格也。\n丁未，庚戌，庚子，丁丑。\n两榜。\n按此造土不出，仍用丁火，子水润土生金，三秋庚金之正也。\n庚寅，丙戌，庚戌，辛巳。\n方伯。\n按九月辛金余气犹旺，见辛金透，即是阳刃，取丙火七煞制刃为用，位至方伯，职兼文武，正煞刃格之见徵也。\n辛酉，戊戌，庚申，甲申。\n尚书。\n按此造戊土出干，而支全申酉戌，用甲破土，运行南方，位至尚书。\n辛酉，戊戌，庚申，辛巳。\n从革格，太尉。\n按支全申酉戌西方，辛金阳刃出干，宜取巳宫丙火为用，喜其运行南方，七煞得地而贵，煞刃主威权，位至太尉，职掌兵柄，似不能以从革成格论也，又明王东台少卿造，辛未，戊戌，庚申，辛巳，相差一字，或为傅抄之误，亦未可知。\n壬申，庚戌，庚戌，戊寅。\n粮道。\n按此造戊土出干，取寅中甲木疏土，壬水洗庚，惜甲藏戊透，贵居中等。\n乙亥，丙戌，庚寅，己卯。\n女命用木疏土，得一品封诰。\n按此造己土出干，用甲木疏土，壬水制煞为用，以上造化元钥。\n甲申，甲戌，庚辰，壬午。\n道光四年八月廿日午时。\n曾忠襄公（国荃）命，甲木破土，壬水润土生金，而用午宫丁火，故贵不由科甲，地支辰午申戌，连珠夹拱，位至封疆，封子爵。\n庚申，丙戌，庚戌，壬午。\n咸丰十年九月二十日午时。\n王丹揆命，庚金得禄於申，支成火局，功名魁士，丑运庚寅年，以进士分部，一任浙江财政监理官，太湖水利局督办。\n癸亥，壬戌，庚申，庚辰。\n同治二年九月十六日辰时。\n陶炯照命，专用壬水泄秀，拔贡，举经济特科，历署名县，位至汝阳道尹，以甲木藏亥，疏土无力，故贵不过中等也。\n'
	},
	{
		key: '亥,庚',
		content:
			'十月水冷金塞，非丁不能造，非丙不能暖。十壬水秉令，庚金气泄而寒，庚性坚刚，非丁不能锻炼，寒气渐增，非丙不能解寒，故官煞，必以并见为美，用丁不离甲木，丁为主，丙甲为佐丙丁两透，支无子水通流，一榜有之，又见寅巳蓄丙，两榜有准，或支中二子，得己出制，秀才贡士，且有能力。\n亥宫为庚金病地，更见子字，水成方局，庚金之气，愈见泄弱，所喜在丙丁，水盛则火之气慑，故以支无子水通流为贵，丙丁同以寅巳为根，支无子水而见寅巳，引通丙丁之气，科甲月准，或支见二子而得己土出制者，亦有功名，何也？己土混壬，能生甲木，木得生扶，丙丁即有恃而无恐，此用反生之理，故不仅寻常儒林之秀，三冬庚金，水旺秉令，乃金水真伤官，金寒水冷，非丙丁不暖，庚金气泄，原命身弱者，宜行比劫运，所谓伤官最喜劫才乡是也。不能用印，金水喜清，见土则混浊，赋云：金水固聪明，有土反成顽懦是也。\n若丙甲透而无丁者，常人，决无显达，丙透丁藏，异途武职，以上俱不能合，庸俗常人，丙甲透而无丁，不能锗庚戊器，故无显达之望，总之镕锗庚金，专赖丁火，解寒除冻，则恃丙火，此言取用之法，身强者喜丙丁运，身弱者喜比劫运，是又不可不知也。\n或无丁，有丙透者，大富。\n承上文无丁有丙甲出干，庚金虽不成器，而水暖金温，必为富格。如金水混杂，全无丙丁者，下格，或支成金局，无火者，僧道孤贫之命也，书曰：水冷金寒爱丙丁。\n总结上文，十月庚金，水冷金寒，非见丙丁，不能取贵，除非合於外格耳。\n丁亥，辛亥，庚子，壬午。\n甲丁俱全，二丁得所，廉访。\n壬辰，辛亥，庚辰，丙子。\n女命，金清水秀，夫荣子贵，美而且贤。\n庚辰，丁亥，庚子，庚辰。\n嘉庆廿五年拾月十七日辰时。\n张凯嵩命，丁火煅金，位至巡抚。\n庚寅，丁亥，庚寅，乙酉。\n道光十年十月初六日酉时。\n潘祖荫命，丁透丙藏，官至尚书。\n壬午，辛亥，庚辰，丙子。\n光绪八年十月廿七日子时。\n朱耀东命，丙透丁甲并藏，惜丁火藏午，力有不足，旧家中富，位至财政部盐务署长。\n癸未，癸亥，庚午，戊寅。\n光绪九年十月廿三日寅时。\n潘复命，寅午会局，丙丁甲均藏，好在戊癸相合，未亥会局，暗助火旺，位至财政部长，进总揆，卒於午运丙子年。\n戊子，癸亥，庚寅，戊寅。\n光绪十四年十月十二日寅时。\n冼冠生命，丙甲藏寅，惜有丙无丁，富而不贵，为有名实业家。\n甲午，乙亥，庚辰，己卯。\n光绪廿年十一月初八日卯时。\n宁子文命，甲木出干，丁火得位，财旺生官，乙合於庚，亥卯会局引生丁火，妙在庚辰日元不弱，宜乎大富贵，位至行政院长，总握财枢。\n'
	},
	{
		key: '子,庚',
		content:
			'十一月天气严寒，仍先取丙照。\n三冬庚金，同为金水真伤官，与十一理共推，专取丙丁为用，甲木为佐，此言先取丙照者，天气严寒，丙之为用，重於丁甲也。\n丁甲两透，丙在支中，科甲有准，即无丙火，亦有贡监生员，有丁无甲，丁火无根，假贵真富，白手成家，有甲无丁，寻常人物，丙透丁藏，异途显达，丁藏有甲，武学可许，金水伤官喜见官，以丁甲丙俱全为上格，同上十月，原命身旺，行才官运发，原命身弱，行比劫运发，庚金至亥子月，病死之地，水旺泄气，见戊己印则金水失其清，故专取比劫，金水寒冷，为调候起见，不能无丙丁，否则，不足以言富贵，原命有丙丁，且看庚金强弱而论运程之宜忌也，一造，乙丑，丁亥，庚子，壬午，有丁无甲，富真贵假，庚金气弱，行申酉运，显达异途，其理至验，有甲无丙丁，专用甲木才星，泄食伤之气，商贾贸易之流，不足以取贵也。\n或丙透癸出，多作常人，有能，或重见丙透，可许一富，但多劳碌鄙俗，或丙坐支寅，见有一二，富真贵假，见癸出干，一介寒儒，不见丁甲丙下格。\n丙透癸出，名冻云蔽日，用神有损，故多作常人，力用虽减，犹有余光，故多能，重见丙透，虽有癸水出干，可许一富，但多劳碌鄙俗耳，丙藏支中，（寅巳）得解寒之用，同十月，无丁有丙，格成钜富，见癸水出干，丙丁压没在下，见丙丁运，又被癸水回克，终为寒儒耳。\n或支成水局，不见丙丁者，此乃伤官格，聪明清雅，衣禄常盈，小富，但子息艰难，若戊透者大贵。\n此名金水润下，盖庚金生仲冬，气泄於水，见支成水局，从全局论之，格局变为润下，与甲木生午月，支成火局，格局变为木火炎上，同一理也，见戊土透出以土为官，以丙丁为财，二旺生官，格局取贵，（参阅辛金十一月节）与壬水生十一月同论，此言戊透不言丙，略也，见下曹锟命。\n或丙丁太多，名官煞混杂，书曰：官煞混杂最无良，又怕身轻有损伤，如遇东南二运地，焉能挨得过时光，过於清冷，似有凄凉，柱中一派金水，不入火土之乡，主一生孤贫浪荡，难望有成也。\n此节造化元钥抄本删除，盖杂乱之局，无佳造也，冬令金水伤官，丙丁，为不可缺，而丙丁太多，又为暄宝夺主，金至仲冬，巳嫌泄气，更见丙丁太多，岂非克泄交集，行东南既怕克身，北地又嫌泄气，惟西方比劫之乡为最佳耳。\n甲子，丙子，庚午，壬午。\n武举。\n乙卯，戊子，庚寅，戊寅。\n用丙得位，富真贵假。\n己未，丙子，庚子，丙子。\n无丁用丙，只作偏妃。\n辛亥，庚子，庚辰，癸未。\n丁甲在支，富贵俱小，子息至难。\n甲子，丙子，庚申，庚辰。\n井栏义格，尚书。\n按此造井栏义格，行东南木火运，大贵，以上造化元钥。\n甲寅，丙子，庚申，辛巳。\n咸丰四年十月廿五日辰时。\n张勋命，甲丙出干，通根寅巳，运行庚辰辛巳，比劫之乡，盛极一时，位至巡阅使。\n壬戌，壬子，庚子，丙子。\n同治元年十月廿一日子时。\n曹锟命，飞天禄马格，丙火出干，戌宫戊土得位，金水润下，专用丙戊，运至丁巳为全盛时代，位至总统，一云戊寅时，未知孰是。\n己卯，丙子，庚寅，辛巳。\n光绪五年十一月廿一日巳时。\n史量才命，庚金子月，死地也，好在庚寅煞印相生，引至时上长生，丙火己土并透，丙火独煞为权，故权重一时，为报界之王，丙火得长生禄旺之气，庚金衰退，运行金水之乡，盛极一时，所重在印，土得水润，乃能生金，至未运甲戌年，破己土印，被刺殒命。\n壬午，壬子，庚辰，甲申。\n光绪八年十月廿七日申时。\n邵力子命，生於大雪后两时，专用午宫丁火，好在甲木出干引丁，位至部长。\n'
	},
	{
		key: '丑,庚',
		content:
			'十二月寒气太重，丑为湿泥，愈冻愈寒，先用丙火解冻，次取丁火煅金，甲木亦不可少。\n三冬庚金，不离丙丁，丑月虽土旺用事，然丑为湿泥，冰结池塘，非用丙火，不能解冻，次用丁甲，与十一月之理同。\n丙丁两透，再加甲木，大富大贵，有丙无丁甲，富大贵小，有丁甲无丙者，有能秀才，不富自贵，癸透便是常人，但有衣禄耳，有丙丁无甲者，白手成家，异途显职，刀笔达时，丙火调候，所以取富，丁火煅庚，所以取贵，三冬庚金，一理共推，以丙甲丁全为上格，癸水出干，困丙损用，与无丙不同，无丙者清贫，有丙而为癸所困，不失衣禄，同上十一月，宜参阅之。\n或支成金局，无火，僧道贫贱之人，盖巳中丙火会丑成金，故为下格，如丁甲丙俱无，即支成金局，亦无用之人。\n支成金局，更不能无丙丁为用，巳酉丑会成金局，三支之中，金气会同，分外专一，巳中丙火，依然存在，非不可用，（参阅癸水四月节，）但丙火仅为调候，支成金局，庚金转弱为强，须用丁火煅金，仅巳宫一点丙火，力量微薄，虽有如无，若有丁火出干，巳即为根，运行南方，巳中一点丙火，即是元机暗藏，不可以其无而忽之。\n己亥，丁丑，庚午，丙戌。\n女命煞旺身轻，虽生官家，早夭。\n按此造月令正印出干，幼享荫庇之福，午戌结局，丙丁并透，金被火熔，早夭宜矣。\n庚辰，己丑，庚戌，癸未。\n女命，一夫到老，五子俱贵，大富家。\n按此造支全四库，己土出干，喜有庚金比肩并透，土虽旺，生金而不埋金，荫庇甚优，癸水在时，泄金之气，子星亦秀，天干土金水同出丑宫，福泽厚矣。\n乙巳，己丑，庚子，壬午。\n金水太旺，丁火无根，残废之人。\n按病在子午一冲，午中丁火被损也。\n己巳，丁丑，庚子，甲申。\n己巳，丁丑，庚子，乙酉。\n上两造兄弟孪生，史举人，弟生员，大抵以后落地为弟，占乙酉时，失甲无以引丁，丁虽出干无根，故贵有大小耳。\n癸丑，乙丑，庚辰，戊寅。\n咸丰三年十二月十日寅时。\n严几道命，好在戊寅时，寅宫暗藏丙甲，文名播於四海，得天爵之贵。\n辛未，辛丑，庚辰，丁丑。\n同治十年十二月廿五日丑时。\n李开先命，支聚四库，土旺生金，丁火出干，煅庚为贵拔贡出身，位至广东巡按使。\n癸酉，乙丑，庚寅，丙子。\n同治十二年十二月十六日子时。\n张载阳命，丙火通根於寅，乙木化癸，不致困丙，历任镇守使，位至浙江省长。\n辛巳，辛丑，庚申，辛巳。\n光绪七年十二月初二日巳时。\n李国杰命，从革格失令，运行西北富贵至乙未运，气转南方，己卯年正月，突遭暗杀弊命，年五十九，亡劫带合，非令终命也。\n乙未，己丑，庚午，丙戌。\n光绪廿一年十二月初四日戌时。\n友人顾蔚文命。\n'
	},
	{
		key: '寅,辛',
		content:
			'正月阳气舒升，寒气犹有未除，然丁月建寅，寅中有长生之丙，可解寒气，但忌甲木司权，辛金失令，性爱湿泥滋养，先取已土为生身之本，次用壬水淘洗，方能显辛金之用。\n正月辛金，寅宫自有丙火，无须另取调候之神，辛金本是衰竭之金，又值休囚之际，非用己土生金，不足以固其根本，非用壬水冲刷，不足以显其功用，故正月辛金，不离己壬为用，但忌甲木司权，泄壬破己为病，失令之金，不能制甲也，或谓正月庚金，喜丙解寒，忌土压没，何以辛金相反，不知庚金刚锐，其性自寒，故喜丙火出干解冻，辛金温润，其气轻清，有寅宫丙火，阳回大地，金气自温，若丙火出干，丙辛相合，不能不用官星，辛金太弱，不能任才官，必反为所困也，正月之金，不能无土，特土多有埋金之优，庚金生旺，见戊土多，喜甲木疏泄，辛金衰竭，用己土忌甲木破印也，庚金以克为功，辛金以泄为美，其性质殊也。\n己壬两透，支有庚金制甲，不伤己土，科甲显宦，己出天干，甲藏寅支，不科甲，亦主异路恩荣，或午中藏己，申中藏壬，不止贡监生员，异途更显，或己壬缺一，名群臣失势，富贵难全，虽聪明过人，正途难发达，或用丙火，不学武，刀笔更利，或见壬，无己庚者，贫贱。\n己壬两透者，己土出干为透，见丑未地支亦为透，取其能生辛金也，支有庚金制甲者，见申支也，寅申喜其相冲，庚能制甲，壬能润土，辛金得申。不旺自旺，此以相制为用也，如甲木藏寅，己土出干，则支木难克干土，寅中又有丙火化之，虽配合稍逮，亦主异途显达，午中丁己，得申宫壬水去丁润己土，辛金得印劫之助，壬水淘洗，己壬虽不出干，亦主显达，惟异途耳。正月辛金以己为君，壬寅为辅，己壬缺一，君臣失势，富贵不全，或有己庚印劫，而无壬，则用甲丙才官，非武职，必为刀笔异途，若见壬而无己庚，弱极之金，何堪泄气，必为贫贱之命也。\n或支成火局，即有壬水己土，不能承受，盖火克辛金太过，己虽生之无益，常人而已，若庚壬两透，壬以破火，庚发水源，定主富贵显达。\n辛金软弱，又生於休囚之月，支见寅午戌成局，非得壬水为救，金必被伤，但春水气亦衰阄，须有庚金生之，方能戊制火存金之功，否则，虽有己土，火旺土燥，不能生金，亦无益也。\n或支成水局，不见丙火，金弱沈寒，寻常人物，且早年困苦，书曰：金水性寒寒到底，凄凉难免少年优，如丙透为暖，便主富贵。\n支成水局，衰金泄气，富宫丙火为申子所制，故为寻常人物，正月丙辛无化水之理，专此调候，必须出干，方显其用，言便主富贵者，辛金如有印劫之助，得丙火调候，便是富贵之格，身弱得此，亦可免於困穷也。\n总之正月辛金，先己后壬，取庚救己为佐，丙火酌用，用己火妻土子，用壬金妻水子，总结上文，正月辛金，不离己壬为用，因寅宫甲木司权，有破己土之权，故取庚金制甲为救，如辛金弱中转旺，金水气强，则用丙火，须斟酌强弱定之。\n辛为衰竭之金，不宜克制，故忌见火，生於寅月，气值休囚，忌见午戌会成火局，故云最怕洪炉也，朝阳以六辛日见子时为成格，正以忌火而用水为救也。诀云：\n辛日子时，忌行火地，西北行则吉，东南优凶，金水涵秀，又兼为救，故成贵格，此数语并非指正月辛金，为造化元钥抄本所删，附录之以备参考。\n丙辰，庚寅，辛酉，己丑。\n有能秀才，多兄弟，少子，有己土无壬故也。\n按此造己土相，丙火照暖，庚金制甲，格局颇全，惟缺少壬水，辛秀气不流通，仅一秀士而已。\n以上造化元钥。\n乙酉，戊寅，辛卯，壬辰。\n光绪十年十二月廿一日辰时。\n熊炳琦命，生於立春后一日，寅宫丙火解寒，专用壬水，虽无己土而有辰酉六合之金，足为生身之本也。\n辛卯，庚寅，辛亥，壬辰。\n道光十年十二月廿七日辰时。\n杜瑞麟命，专用壬水，翰林出身，位至巡抚。\n'
	},
	{
		key: '卯,辛',
		content:
			'二月辛金，阳气发於外，壬水为尊，见驻己便为辛病，有甲木制之，辛金不致埋没，壬水不致混浊，用神之清，如病得奇药，合此清高雅秀，翰林相位可期。\n辛金气本衰竭，生正二月，时值休囚，见土多则埋，身虽弱不能用印，柔弱之质，最怕洪炉，辛虽多不能用官煞，惟有庚金劫助，壬水泄之，最为上格，金水戊格，最忌戊己，金声玉振赋云：金水固聪明，有土反成顽懦，盖以土能埋金浊壬故也，得甲木为去病之药，便成贵格。\n或壬戊出干，不见甲出，此为病不遇药，常人而已，乙透破戊，虚名声，假富贵，虽主衣衿，亦奸诈刻薄，外盈内虚耳。\n承上用甲破戊以救辛壬之意，乙木阴柔，有克土之名而无其实，故名利俱假，乙在二月旺极之时，木气虽阄，余通可贾，故尚能主衣衿，但不足以破戊土，故有外盈内虚之象，此十二宫盈虚消息，逐浙转移，见之於徵象，亦不微细辨别也。\n或一派壬水，名金水汪洋，淘洗太过，不得中和，何等事不能用力，万事不能承受，合此，男女俱不吉！或支成木局，泄壬之乞，又无庚金助壬制木，定主常人，庚透主有富贵或见壬水，重重戊制，反吉。\n辛金休囚，更见壬水汪洋，泄弱辛金之气，必致懦弱无能，虽从儿成格，更见才星，不足为贵非见庚金不可，所谓子旺母衰，诅助其母也，用神多者宜泄不宜克，（见甲木节）若见支成木局，虽能泄壬之气，但春辛太弱，无庚金劫助，不能任才，平常人物，见庚便为富贵之格，无庚不得已用戊，言戊制反吉者，不致壬折残疾，土重埋金，不免压没在地下也。\n或支成火局，名火土势杂，官印相争，金水两伤，贫贱下格，得二壬出制，富贵反奇，二月辛金，见支成火局，火旺金镕，残疾夭折之命，有戊己出干，火旺土燥，金水两伤亦是贫贱下格，必得庚壬两透以为救，（见上正月）或得两壬出制，均为病重得药，反主富贵。\n总之二月辛金，柱不成局，壬甲两透者，科甲富贵无碍，或壬藏亥支，不见戊土出干，有能有富秀才，得申中之壬者，异途名望，或支有壬，又甲壬出干，富中取贵，无壬者，下格，或见火多无壬而用癸，常人，其生克之理，与正月辛金皆同。\n总结上文，柱不成局者，不成木局火局及水局，申中有庚，故壬藏亥支，富重贵轻，藏申支，虽异途而有相当之地位声望也，见火克制，必须壬水为救，无壬用癸，力有不足，更须不见戊己，方可为用，然亦常人而已。\n辛金生於春季，一派壬水，而无丙火，即能显达，家无宿春，得壬丙齐透，方许大富大贵。\n此数语意义矛盾，盖变格也，辛金见一派壬水，气势尽泄，即作壬水论，见丙为才，壬丙辅映，富与贵兼，（参阅三冬金水伤官变格节）造化元钥抄本删除，录附於此，以备参考。\n乙卯，己卯，辛酉，甲午。\n用胎元庚金破木，位至太守，欠壬水，故无嗣。\n乙卯，己卯，辛酉，壬辰。\n都堂，\n乙酉，己卯，辛卯，丙申。\n用庚不用壬，木多故也，虽官至侍郎，七妻，无子。\n的以上三造，皆藉胎元庚金为助，二月辛金太弱，见戊己又惧埋金，如无庚助，即壬水淘洗，亦力有不生也。\n己未，丁卯，辛卯，己亥。\n专用丁火，贡士，文盖世，为人亦温雅清俊，但有兄弟，妻子无力。\n按：支戊木局，己土又浊亥中壬水，气势尽泄，只能用相火泄木气以生土，己土出干，不能以从才论，辛金太弱，所谓万事不能承受是也。\n己未，丁卯，辛丑，戊子。\n柱欠壬水，故为奴仆。\n按：不特柱欠壬水，缺乏秀气也，子丑一合，湿土互凝，戊己出干，土重埋金，无甲木为救，宜其压没在下也，春夏辛金，衰弱而不能用印，最难取用。\n甲午，丁卯，辛未，己亥。才旺生官，状元。\n按丁己同宫於午，得甲木在年生丁火，不伤己土，支成木局，才旺生官，辛金有己土印相生，便成贵格。\n辛卯，辛卯，辛卯，戊子。\n孤寡。\n壬子，癸卯，辛卯，壬辰。\n女命，金水汪洋，加以运行西北，主少年淫贱，晚年孤寡。\n以上造化元钥。\n戊申，乙卯，辛亥，戊子。\n道光廿八年二月初七日子时。\n朱葆三命，六阴朝阳，喜申宫庚金泄戊土，身旺任才，富中取贵，金水运得意。\n庚午，己卯，辛亥，己丑。\n同治九年二月十五日丑时。\n陈宦命，庚金出干，泄己助辛，用午中丁火，亥卯会局，才旺生官，官至四川督办。\n丙子，辛卯，辛丑，己亥。\n光绪二年三月初九日亥时。\n洪兆麟命，才旺生官，总领师旅，惜丙子辛卯，刑合为病耳。\n丁丑，癸卯，辛卯，戊戌。\n光绪三年二月初五日戌时。\n蓝天蔚命，戊制癸存丁，才旺生官，总领师旅。\n甲申，丁卯，辛酉，庚寅。\n光绪十年二月十五日寅时。\n鹿钟麟命，庚金出干助辛，身旺任官，丁火官星，丽於甲木，位至方面。\n'
	},
	{
		key: '辰,辛',
		content:
			'三月戊土司令，辛承正气，母旺子相。\n三月辛金，与二月同，壬水为尊，月垣正印秉令，湿土相生，辛金气势亦不弱，辰为东方之土，木之衰位，见寅卯全，木聚成方，则以木论，无寅卯，则为土旺之地，不论其木也。\n所忌者，丙出贪合也，如月时见二丙出干，名为争合，虽人物寻常，亦喜清雅，好交游，如年干见癸破丙，可许衣衿，但日用有缺，或支坐亥子丑，癸水通源，可以破丙解合，便用庚中壬水，虽不由科甲，却不失禄位，若戊出干破水局，无甲破戊，才学富足，但为寒蹇之士。\n三月辛金，虽值印旺秉令，究是休囚之地，喜壬水为用，见丙火出干，有贪合不顾用神之嫌，日主之情向於官星，故虽寻常人物，而喜清雅好交游，年干见癸，（丙辰月属戊癸年）支不通根，破丙力薄，虽儒秀而清贫，必须见壬，方可言富贵，壬水藏於亥申，三月土旺用事，亥宫之壬，有甲为辅，故不失禄位，无亥而见申宫之壬，虽亦可用，究嫌无甲破戊，故见申辰会水局，而无水出干者，才学虽富，终为寒蹇也，辰月土旺之时，无戊出干，犹有埋金塞水之嫌，若明见戊土破水局，而无甲木为救，则才高命蹇，终於埋没耳，所以三月辛金，不离壬甲相辅为用也。\n或支见四库，名土厚埋金，不见甲制，愚顽之辈。\n承上文，三月辛金，壬水为用，土重为病，支见四库，干透戊己，为土厚埋金，不见甲制，病不遇药，愚贱之命，终於埋没也。\n总之三月辛金，先壬后甲，壬甲两透，富贵必然，壬透甲藏，禀贡不失，甲透壬藏，富而且贵，异途更显，壬甲皆无，平常之格。\n总结上文，三月辛金，壬水为用，防土晦塞，以甲为辅，壬甲两透，必然富贵之命，壬透甲甚，虽被破土之力不足，不失禀贡之贵，甲透而壬藏申亥，则与壬甲两透无异，无壬甲，贫贱之格也。\n或四柱多火，无一壬字，名火土杂乱，虽有甲亦不妙，定为僧道孤贫，见癸可解其凶，三月辛金之需用壬水，正以阳气舒伸，辛金在胎养之位，气势微弱故也，若四柱多火而无壬水，虽见甲木，不能破土，反助火旺，见癸破丙，可许衣衿，（见上文）惟清贫耳。\n或比劫重重，壬癸浅弱，主夭，有甲出干则贵，然无庚制方妙。\n此数句意义甚晦，造化元钥抄本删除，附录於末，比劫重重，正宜用水泄秀，而壬癸浅弱主夭者，月令辰土当旺，无形之中破贱弱之水也，有甲出干制土则贵，见庚破甲，与无甲同，故以无庚制为妙。\n癸丑，丙辰，辛亥，戊子。\n乾隆五十八年三月十八日子时。\n骆秉章命，丙火出干，喜有癸水破丙解合，支坐亥子丑地，癸水有力，亥中有甲破戊，惟其非化气，故戊土不为破格也，运行北方，历任两湖四川总督，一代名臣。\n辛巳，壬辰，辛卯，庚寅。\n光绪七年三月廿九日寅时。\n胡笔江命，支全寅卯辰东方，伤官生财，财旺成方，身弱反以辰土正印为用，运行戊子己丑，湿土生金，由钱业而银行，为金融界领袖人物，民国戊寅年孟秋，乘飞机，遭袭击，死於非命，时逢丙火长生，才旺生官，子女八人，某律师命，年月日皆同，生己丑时，己土出干，印旺用才，两造皆以壬水出干，故均有声於社会，丙火至丑为养位，衰绝，一子晚得。\n癸巳，丙辰，辛卯，癸巳。\n武庭麟命，两癸出干破丙，总领师干。\n'
	},
	{
		key: '巳,辛',
		content:
			'四月时逢首夏，忌丙之烁，乐水之湿。\n三夏月令皆有土，见水润土，功成反生，辛金自旺，无水，火旺土燥，体质脆弱，盖火隔於土，火旺虽不镕金，土燥亦不生金也，忌现之烁无论矣，乐水之湿者，制火润土，乃能存金也，更宜支成金局，或生旺之庚金助之，（见下）故四月辛金，必喜庚壬为用，甲木为去病之药也。\n得支见金局，壬水出干，又甲出破戊，名一清澈底，科甲寅贵无疑，癸透壬藏，富真贵假，壬癸皆藏，戊己亦藏，略富，若壬癸俱无，但见烈烈火攻，僧道贫贱，甲出制戊，可主衣禄。\n四月辛金，与庚金略同，虽值长生之地，为火所逼，体质脆弱，见火为病，见土亦为病，最好支见酉丑会成金局，（见丑湿土生金尤妙）辛金即转弱为强，（参阅四月庚金节）辛金喜壬水为用，与庚金不同，见壬水出干，更有甲制戊，俾金水一清澈底，自是富贵之命，癸透壬藏，俱承上支成金局论之，辛金柔弱，生於四月，惟支成金局，亦不可无水也，如壬癸水俱无，但见烈烈火攻，金被火镕，贫贱残疾之命，木火炼金者阳金，非辛金也，甲出制戊，承上金局而言，甲木为财， 故云可主衣禄，无水总非佳造，盖甲木无水，未能制戊，反而生火也，详下。\n或支成火局木局，俱为下格，有制者吉，无制者凶，凡火旺无水，取土泄之。\n巳宫丙戊同宫，支成火局木局，生而不生，从而不从，惟有取庚壬为救，故云：有制者吉，无制者凶，火旺无水，而不得已用土泄火之气，所谓用神多者宜泄之是也，庶免夭折孤贫，亦非上命，参阅五月庚金节。\n或壬水藏亥支，不见戊出，衣衿显达，见戊常人，有一甲透，衣禄可求，无戊，壬癸出干，主富，异途堪图，或有甲无壬癸者，则富不成实，贵不成名，壬癸甲俱无，斯为下品。\n此言支无金局也，四月辛金，不能无水，壬癸出干，主异途富贵，壬藏亥申，主衣衿显达，但忌戊出制水，见戊出干，必须甲木为救，方可求衣禄，甲木亦藉壬癸破火，方能制戊土，否则，反助火旺而已，虽见财官两旺，而富贵俱空，徒有羊质虎皮之诮也，四月辛金，从煞亦非吉，因月令戊土，正印当旺，庚金长生，无根而有根，不能弃命相从，见下五月。\n甲午，己巳，辛未，庚寅。\n孤贫。\n按此造有庚金出干为助，己土生之，但火旺无水，无可生发，下格。\n乙未，辛巳，辛亥，乙未。\n两间杂，但非时耳，茂才。\n按此造取亥宫壬水，所谓衣衿显达也。\n癸卯，丁巳，辛酉，戊子。\n光绪廿九年五月初七日子时。\n汤文藻命，辛酉专禄，巳酉会局，加以六阴朝阳，癸水得禄，润土生金，辛金反弱为旺，用丁火偏官，卯木生之，才滋七煞，故贵就武，乙卯甲寅运，任运输司令，陆军少将。\n丙戌，癸巳，辛巳，庚寅。\n光绪十二年四月十八日寅时。\n褚玉璞命，丙火太旺，专用癸水破丙，喜得庚金生助，运至申酉，起逢草莽阃，戊运去癸，死於非命。\n'
	},
	{
		key: '午,辛',
		content:
			'五月丁火司公，辛金失令，阴柔之极，不宜煅炼，须己壬兼用，何也，己为泥沙，壬为湖海，己无壬不湿，辛无己不生，故壬己并用，无壬，癸亦可用，但癸力小。\n辛金柔弱，不能无印，三四月戊土当旺，惧土重埋金，故以为忌，五月己土则非忌，然仲夏火旺之时，土燥不能生金，必须兼用壬水，用壬润土，所以成反生之功，非以泄辛金之秀，故壬己不兼用也，（取金水气清者，忌己土混浊，取反生者，利用其混浊，）无壬用癸，但力弱耳。\n若变成火局，虽三癸出干，难救车薪之火，即居廊庙之上，死不戊名，如壬出兼癸破火，虽贡监生员，有大才略，无壬破火，癸水出干，见戊合，虽午中有己，名燥泥成灰，辛金亦必煅镕，定为僧道丐仆，有一二重比肩，不致孤独。\n承上癸水力小而言，会局以子午卯酉为中心，五月建午，见寅戌即恋火局，虽癸水重出，配合得好，贵居廊庙，亦庸懦之才，不足为贵，得壬为救，虽配合有缺，仅一贡监，亦有才略，极言支成火局，非壬水不能为救也，庚金火旺无水，取土泄之，辛金脆弱，虽午宫有己土，亦必被镕，非残疾夭折，即僧道丐仆，乃火旺金镕之徵象也，有一二重比劫，亦是生而不生，不过免於孤独耳。\n总之，五月辛金，壬癸己三者并用，不可缺一，壬己丙透，支藏子癸，不冲，科，且主权高贵显，即壬藏癸透者，贡监生员不少，或无壬而有己癸，主异途功各，或癸见庚金，食禄皇家，虽异途亦显，若土多见水，用甲则吉。\n五月辛金，以壬己并透，支藏癸水，最为上格，午宫自有己土，见壬癸均不少功名，癸水虽嫌力薄，如得庚金生助，涓涓不绝，力用自增，亦必显於异途，若土必须见水，方可用甲破土，无水则木助火旺，不能制土，反生土矣，此必须注意者也。\n庚辛生於夏月，要壬癸得地，若木多火多，不见金水，逢金水运必败。\n总论庚辛生夏月之理，造化元钥抄本删除，特附录之，得地者，临亥子丑地也，夏月水亦休囚，不得地必被熬乾，不能用也，（水以金为根，以申为源，以亥子丑北方为得地，）木多火多，不见金水，似可从煞，不知午宫己土得禄，虽燥土不生，而有相生之意，从格运值见根，不过蹇晦，而夏月辛金从煞，运难作从论，运行金水，水火相激，必起不测之祸，一造，丁未，丙午，辛卯，甲午，癸运壬申年遭二二八沪战之难，大致见金犹可，见水为尤忌也。\n丙子，甲午，辛亥，壬辰。\n用午宫己土，又透壬甲，郎中。\n壬午，丙午，辛酉，戊戌。\n壬水出干，又被戊土破去，支中火局煎燥，故为人仆，且孤。\n以上造化元钥。\n'
	},
	{
		key: '未,辛',
		content:
			'六月己土当权，滋扶太过，恐污金不耀，专用壬水为妙，次取庚金佐之，\n六月辛金，上下半月不同，与庚金同论，己土乘权，不旺不弱，取壬水冲刷，佐以庚金则显，己土戊旺，土重有埋金之惧，污金不耀者，金气无光也。（详下）\n壬庚两透，科甲贵显，即两藏得地逢生，亦主大富贵，即不由科甲，恩封有之，但忌戊己出干，得甲隔位制之，亦主富贵，甲不隔，反与己贪合化土，为土埋污金，混塞壬水，定主贫贱，固贵甲出制矾，又虑庚出制甲，亦主贫贱。\n壬庚两藏，得地逢生者，支见申亥也，未为燥土，壬水不仅泄金显金，且有润生金之益，辛金生未月，非旺非弱，见壬庚则辛金显其灵秀，故不论藏透，皆主富贵，戊己宜藏不宜透，透则有埋金塞壬之惧，戊己两字，更宜分别论之，戊出见甲，即可为救，己出见甲，必须隔位，否则，甲木贪合，不能克己，反从己化土，无益反害矣，用甲制土，又忌庚金克甲，亦为丁格，总之，六月辛金，以不透戊己，专用壬庚为贵，有戊己出干，则须边境证辗救护，禁忌多端，配合难得适宜也。\n或只有未中一己，见了壬水，便为湿泥，不可见甲，甲出反作平人，总以一壬一己，见庚无甲，方妙，与五月用己壬同。\n承上文戊己出干，须甲为救而言，辛金脆弱，原不能无己相生，若仅未中一己，不必克制，五六月辛金，本一理共推也。\n或四柱丁己出干，有申中壬水，未中巳土，又干透庚，科甲显宦，无壬便假。\n三夏辛金，本以壬癸为关键，丁己出干，燥泥成灰，更不能无壬，故云无壬便假。\n或支成木局，独壬不贵，须得庚金发壬水之源，乃主贵中取富，富中取贵。\n支成木局，财旺成方局为富格，但四柱须有庚金比助，有水润土生金身旺能任财，方可言富，透壬庚而无戊己，则富中取贵，未为木墓，见亥卯会局，亥中自有壬水，故云独壬不贵须有庚金生之，辛金柔弱，得庚为助，力能任财，生壬制木帮身，一得三用，自然取贵。\n总之，用甲制土，忌合忌庚，用己壬两字，见庚又忌火破庚，忌甲制己，须细推之。\n总结上文。\n壬辰，丁未，辛丑，甲午。\n丁壬两透，大贵之命。\n按此造妙在辛金坐丑不弱，丁壬相合，专用午宫丁火，某郎中命造。\n甲寅，辛未，辛未，丁酉。\n欠水，故孤苦。\n按此造虽时逢归禄，而无水润土，偏枯之命也。\n壬申，丁未，辛巳，戊子。\n同治十一年六月廿八日子时。\n清德宗（光绪）命，相傅为同治十年辛未六月廿八日子时，嗣承拂日楼主人见告，实生於十一年六月廿八日子时，以其属猴，恐人诮其沐猴而冠，特增一岁，月日时未改，此造得壬水出干制丁，喜神在年，为上承祖荫之徵，戊土出干，埋金破壬，而救护丁火忌神，为受慈禧压迫，庇护庆荣之徵，丁壬一合，喜忌纠结不解，亦自上荫来，与其境遇相合，自是真确之造，忌印而不能不用印，运至亥运殂，年三十七，在位三十四年。\n辛卯，乙未，辛酉，庚寅。\n光绪十七年六月廿九日寅时。\n张锡璐命，上文支成木局独壬不贵，须得庚金，此造独庚无壬，亦不取贵所谓无壬便假也，身旺任才，故为钜富，金木对峙，藉水通关，生於六月，更不能无水也。\n癸卯，己未，辛亥，戊子。\n光绪廿九年闰五月廿八日子时。\n支成木局，癸透壬藏，惜戊己并透而无庚金，故仅为一银行家之命，富而不贵也。\n'
	},
	{
		key: '申,辛',
		content:
			'七月辛金，值庚秉令，不旺自旺，且申中有自然壬水，四柱不见戊土透，胎元亦无戊制，惟申中一戊，为壬堤岸，合此清贵显达，但为清廉，贵而不富，切勿作癸为用。\n申宫庚金长生，辛虽衰弱，气转生旺，与藤萝系甲意同，故云不旺自旺，又申为壬水生地，自然泄金之秀，金水伤官取其清，忌见戊土，月垣申宫之戊，气泄於庚，不透出干，不足以阻水，合此自然显达，古法以年命之天干地支及纳音为三命，干为禄，支为命，纳音为身，胎月日时为四柱，详见李虚中命书，后人以年月日时为四柱，而不重胎元，盖父母怀胎月份，每不自知，普通照拾个月推算，或验或不验，只能供参考之用，而不能与月日时并论吉凶矣，此云胎元亦无戊制，可见所关之重，不可忽也，切勿作癸为用者，申宫壬水长生，见癸水亦当作壬水看，不作癸水用也，总之阴干至阳干临官之地，气转为阳，不作阴干论，其中同而不同，不同而同之理，宜细辨之。\n或有土出干，无甲，为有病无药，寻常人物，有戊又有甲，必主衣禄。\n七月金水势力并行，但辛金用壬，取其泄秀而巳，故水宜少不宜多，若只有申宫壬水，则不宜见戊土制之，有戊须有甲为救，无甲为有病无药也，以上言用申宫壬水，壬不出干，不宜透戊土也。\n或四柱得庚，庚又得地，急宜壬泄之。\n申宫为庚金临官，故言庚又得地，若柱见庚金，急宜壬水出干以泄之，藏於申宫不足以言泄，所谓强金，得水，方挫其锋也，庚金生七月，喜丁火煅炼，辛金生七月，虽有庚金为助，仍宜泄不宜克，此阴阳干性质之殊也。\n或一派金水，得一位戊土，主有富贵，但不宜甲制之，或一派壬庚癸辛，无戊出干，常人，或壬癸多见，干支亦三重戊土，逢生坐实，富贵之人。\n辛金柔弱，如支成水局，壬癸多见，为金水伤官之变局，得一位戊土，如壬水汪洋，用才官也，逢生者，支见寅字也，戊土附火生寅，附水出申，申宫之戊，水多土荡，不能为用，坐实者，支见戌未，或巳午也，土得火而实，方能制汪洋之水。\n总之七月辛金，壬少为富，书曰，水浅金多，号曰体全之象，壬水为尊，戊甲酌用，丙丁总不宜作用神。\n总结上文，七月辛金用壬水，宜少不宜多，戊甲为应病之药，水多用戊，水少见戊，取甲为制，皆不得巳之用法也。\n戊午，庚申，辛卯，戊子。\n秀才，位至总兵。\n戊午，庚申，辛卯，己亥。\n用戊生身，运遇财地，贪财坏印而死。\n按此两造水少见戊，皆非佳命，次造亥卯会局，财星本旺，更行财地，则破印矣。\n甲寅，壬申，辛卯，壬辰。\n生员。\n甲午，壬申，辛卯，癸巳。\n壬甲两透，词林。\n按此两造，皆无庚透壬，次造喜时逢癸巳，戊土坐实，暗制壬水，不遭甲克，故入词林。\n'
	},
	{
		key: '酉,辛',
		content:
			'八月辛金，当权，得令，旺之极矣，专用壬水淘之泄之为贵，故云金见水以流通。\n七八两月，同为金气极旺之时，申如午前，气势有增无减，故为庚金正位，酉如午后，有盛极难为继之势，外象峥嵘，内气巳竭，为辛金之正位，故虽得时秉令，仍宜用壬水淘之泄之，使金气流通，不宜克制，以抑其清轻之气也。\n如见戊己生旺，埋辛金，混塞壬水，则须甲木制之，无甲便是有疾无药，果壬透甲透，不见戊己透出，科甲显宦，且有经天纬地之才略，如无戊亦不必用甲，盖有病方须用药也，或支藏戊，又藏甲，衣衿禀贡。\n酉月辛金极旺之时，何劳戊己相生，金水取其流通，见戊土则阻塞，见己土则混浊，辛金虽旺而气已竭，戊己透则掩金光，故以见戊己为病，必须甲木出救，八月辛金，壬为正用，甲木为应病之药，言壬透甲透，不见戊己透出者，支有戊己，故须甲木为制，无戊亦不必用甲也。\n或四柱辛金一点，壬水亦一点，但见甲木泄壬，此为用神无力，常人，且奸诈百出，笑里藏刀，虽有余积，亦为富不仁，得庚制者，反主仁义，或一二点辛金，一位壬水，多见甲木，得庚壬透者，大富贵，但不宜见丁，或见丁在支，不过清高风雅，衣食饶裕，卑无远志，或三四辛金，一壬一申，不见庚金，受禄万钟，即风土不及，贡监生员不少，异途亦可出仕。\n八月辛金，月令建禄，见壬伤官，则有用才用劫之不同，伤官生才，才旺宜用比劫，一辛一壬而多见甲木，辛金当旺，而壬水之气尽泄於木，故云用神无力，二三辛金，一位壬水，而多见甲木，必须见庚金制甲，方许富贵，盖辛金无制甲之力，必以庚金为救，此言才多宜用劫也，若三四辛金一壬一甲，则不必庚助，见庚反嫌其夺才，专用伤官生才可也，不宜见丁者，丁与壬合，暗化为财，用神羁绊，水失流通，气象篇云：过於有情，志无远达，故云卑无远志也。\n或一派辛金，一位壬水，无庚杂乱，又主富中取贵，白手成家。\n一派辛金，一位壬水，水浅金多，体全之象也，专用伤官，名一神一用，无庚杂乱，取其清也，若辛少壬多，又喜庚金为助矣。\n或辛金二三，壬水一位，多见戊土，制壬埋金，此人愚懦，虽有妻子，不能为其父夫，见一甲破戊，便可白手成家，为创立之人，或一派壬水泄金，无戊出制，名沙水同流，主贫苦奔波到老，但好学不失儒业，或支中藏戊止流，其人颇有才略，主有艺术动人，家招仕宦。\n此言用财破印也，八月辛金当令，何劳印生，况二三辛金，正赖壬水泄其秀，如见戊土出干伤用，而无甲木为救，必为愚懦之人。金声玉振赋云：金水固聪明，有土反成愚懦是也，若一派壬水太旺，又宜戊土提防，无戊出制句下，恐漏[而有己土]四字盖己为泥沙，随水同流，不能止壬水，徒然混浊，故主贫苦，水性泛滥而无提防，故主奔波，金水伤官，人必聪明，故好学不失儒业也，支藏一戊止流，则可为救，总之金水伤官，不宜佩印，用戊土者，必因壬水过多，格局转变，犹如壬水之喜用才官也，（参阅七月一派金水节）\n或干透二辛，支成金局，金性刚锐，无壬水淘泄，乃刚强取败之流，作浊艺，好清高，金无秀气，须用丁火制之，无火，必作不良，或为僧道，凶危可免，亦善恶无凭，得一壬透，淘泄群金，名一清到底，宜文宜武，邦家之才。\n辛金不宜用官煞，干透比肩，支成金局，辛金太旺，无壬水，不得已用丁火制之，如见壬透泄金之秀，则宜文宜武，邦家之才，非丁壬并透也，此言辛金用官煞，总非上格。\n或支成金局，戊己透干，壬透无火，名白虎格，运行西北，不入东南。富贵非常，子星不多，遇火运孤贫，或时逢丙火，虽有壬出，亦属平常，盖丙辛化合不逢时故也，或丁透破局，无癸出制，贫贱非常，癸透制丁，先贫后富。\n此言格之变，酉月为辛金秉令之时，加以支成金局，戊己出干，，虽有壬透，亦为土制，格成专旺，名曰白虎格，即从革格也，见火则破格，运宜西北，忌东南，或见丙火，丙辛相合，格成化气，亦格之变也，虽有壬出者，时逢壬辰也，化气见辰则化真，但不逢时，亦平常人也，专旺化气两格，见丁火皆为破格，须癸水为救，有救则吉，无救必凶。\n或一二辛金，一派己土，污没无名，僧道，有壬有甲，不贱不贵，稍有能力，或多见己土，支见一甲，一生厚重，衣禄不亏，或支藏庚丁，主纳粟秦名。\n旺金不劳印生，见戊土厚重，则埋没无光，见己土湿泥，则污金不显，皆非所宜，有甲制土不贱，有己浊壬不贵，有壬水泄金，故稍有能力也，总之土多必以甲为救，支见一甲，即衣禄无亏，如无壬甲，不得巳用庚丁，配合得好，可於异途得名，滴天髓所谓：用假终为碌碌人也。\n或一派乙木，无甲无壬，才多身弱，终难发达，见庚制乙，可主小富贵，但多奸诈，如比劫太多，亦属贫贱。\n补述用才看法，上言多泄壬者，伤官生才也，此言专用才星，乙虽为衰竭之木，而辛亦衰竭之金，虽在酉月当旺之时，外强中乾，不足以相克，终为多才身弱，非得庚金为助，不能制乙，但乙庚相合，比劫恋财，故主奸诈，此言才多以劫分才为用，若比劫太多，分夺财星，亦属贫贱。\n总之八月辛金太旺，专用壬水，次取甲木破土，水得流通为妙。\n总结上文。\n金生秋月，土重，贫无寸铁，六辛日逢戊子时。运喜西方，阴若朝阳，切忌丙丁离位，庚辛局全巳酉丑，位重权高。\n土重即土厚埋金也，已见上文，六辛日逢戊子时，朝阳格也，忌官煞破格，见正月辛金节，子水得用，可成贵格，干聚庚辛，支全巳酉丑，从革格也，金已成器，不宜见火，必须壬水以泄之，与白虎格同，见上文，以上三句，义皆重复，不成片段，为造化元钥抄本所删。\n戊辰，辛酉，辛酉，戊子。\n抚院。\n戊辰，辛酉，辛丑，戊子。\n以上两造，俱六阴朝阳，见丑杂气，故职小。\n按上造天干戊土，不伤支下子水，金水气清，故贵，下造病在子丑一合，用神受伤，故职小。\n己酉，癸酉，辛未，己亥。\n二人同命，一文举家贫，一武举家贫。\n按此造己癸并透，正是湿泥污金，惜壬甲皆藏，所谓不贵不贱，稍有能力是也。\n丁酉，己酉，辛酉，丙申。\n身强煞浅，官印相生，知府。\n按此造丙丁官煞生印，申藏庚壬，殆纳粟秦名者欢。\n丁卯，己酉，辛亥，壬辰。\n丁壬两透，经魁。\n按此造年月煞印相生，时上壬水高透，己不浊壬，壬不合丁，故有经魁之贵。\n癸巳，辛酉，辛酉，戊子。\n全无木气疏土，孤贫。\n按此造亦是六辛朝阳格，巳宫丙戊得禄，戊土太重，癸水出干被伤，反致孤贫，参阅上戊辰两造。\n以上造化元钥。\n庚午，乙酉，辛亥，戊戌。\n同治九年八月十七日戌时。\n高凌蔚命，庚金破乙，亥宫藏甲木破戊，支见壬水，由异途居显职。\n丁丑，己酉，辛丑，丁酉。\n光绪三年八月十九日酉时。\n姚慕莲命，支成金局，无壬用丁，真金火炼，富裕。\n丙戌，丁酉，辛未，己亥。\n光绪十二年八月十一日亥时。\n丁桂樵命，丙丁官煞生印，喜亥宫壬甲得用，取壬制火，取甲破土，位至道尹。\n'
	},
	{
		key: '戌,辛',
		content:
			'九月戊土司令，母旺子相之时，喜甲疏季土，壬泄旺金，先壬次甲。\n九月辛金余气犹盛，戊土正印秉令，为母旺子相，土重有埋金之优，不可无甲，土燥有脆金之惧，不可无壬，壬甲二者，交相为用，兴三月略同，特辰土湿润，戌土燥亢，其需要水木之情，亦更为迫切也。\n壬甲两透，支成水局，科甲富贵无疑，若一壬透，无甲，见二戊藏支，常人，或支中有甲制戊，贡监生员，或一甲出干，壬水在支，柱中多戊，异途显达，若二甲出干以制多戊，富大贵小，刀笔更利。\n季月土旺之时，即无戊己出干，亦有尘土之障，故不可无甲，甲透则用显，甲藏则用晦，金水以气清取贵，生於季月，戊土暗旺，无甲不足以去浊留清，故无甲为常人，藏甲即有衣衿，甲之用为财破印，用在财星，故贵必兼富，显达亦在异途也。\n或辛日甲月，年时两透壬水，支又见庚，发水之源，即有四戊藏支，亦能去浊留清，可许一榜，若见戊戌月，即有甲藏支，不能成名，且损祖业。\n承上文甲戊藏透，力用回殊，甲戌月即使支有四戊，亦能破之，戊戌月虽有甲木藏支，不能破戊，凡戌月，均可以此例推之，（见上节）辛金柔弱，畏土之多，清辅之气，易遭埋没无光，故不能成名也。\n总之令土至有四五，即一甲出干，难为克制，必为厚土埋金，愚懦奔流，若壬水出干，洗土生甲，虽不云贵，终能劳碌致富，但为守钱奴耳。\n总结用壬不可无甲为佐之意，令土者当令之土，九月辛金，壬甲交互为用，盖戌为火墓，如柱见一火，即可引化甲木，反生戊土，且戊为燥土，秋木枯槁，即使无火，亦有土多木折之虑，得水则可制火生木，取壬水者，壬有冲奔之性，冲刷层严。辛金自显矣。\n无甲，得时月有贴身丙出化水，稍富，加辰字在支，（壬辰）斯为真化水，大富大贵，此言格之变，霜降后水旺进气，故丙辛相合，有化水之可能，辰字在支者，时值壬辰也，化气方真，戌宫戊土为化水之障碍，见甲去戊，岂非更美，不知丙见甲，有相生之情，即不能从辛而化矣，复次九月土旺秉令，逆水之气，此言化水者，必支全申酉戌西方也，倘非成方，即得壬辰，亦不能化，阅下列癸亥造自明，学者幸注意。\n或木多土少，但有戌中一戊，又无一水者，常人。\n申述壬甲并用意，九月戊土秉令，土多水少为常，木多土少为变，戌宫燥土，非见水润土，不能生金，才旺破印，身弱难任其才，如身旺才多，亦须有食伤为转枢，故无水决为常人。\n或癸多出干，虽无淘洗之功，亦有清金之用，主有艰难富贵。\n此言无壬用癸也，壬水奔放，故有冲刷之功，癸水澄泓，仅有润泽之用，然亦须甲木出干，无戊土并透，方有富贵，否则，癸为戊合去，不能清金也。\n或己透，无壬有癸，亦能滋生辛金，稍有富贵但多己便止一浊富而已，不知清雅之趣。\n承上文，癸透见戊，则失其用，无戊见己，得癸润泽，小富小贵可许。\n己多浊水污金，虽有壬水，亦不能言贵也。\n总之九月辛金，火土为病，水木为药，专壬为用，佐以甲木，丙火酌用。\n总结上文。\n丙戌，戊戌，辛未，壬辰。\n壬透天干，位至尚书，因乏甲，无子。\n按此造火土金水顺序相生，土重有埋金之惧，最喜才乡，运行壬寅癸卯，甲辰东方水木之地，宜其大贵，终以戊土克壬，无甲为救，乏嗣。\n丙戌，戊戌，辛未，己丑。\n用癸滋金，用丙暖土，举人，教谕。\n按土重埋金，喜丑宫土金水生生不息，气局皆小，时归墓，终难显达也。\n戊戌，壬戌，辛酉，甲午。\n去浊留清，主大富贵，行午运，零落而死。\n按甲木出干破戊护壬，故云去浊留清，惜时上午破酉，辛禄被伤，更行午运，宜其零勤落而死，盖财官食印六神，为以干加干之变化，会合刑冲，为以支之变化，皆神煞也，论干不论支，则不能尽其变。\n己亥，甲戌，辛亥，戊戌。\n合去甲木，壬水混塞，故作常人。\n按甲被己合，不能破土，壬被土困，不能泄金，支无庚金，故不能成名也。\n辛亥，戊戌，辛亥，戊戌。\n清浊各半，两干不杂，略有富贵。\n按此亦土重埋金之局，喜两干不杂，辛金犹能自显其用，故略有富贵。\n癸亥，壬戌，辛酉，丙申。\n壬丙两透全，八座。\n按此造丙辛化水，喜支全申酉戌西方，金气偏旺，戊土后退，更得亥宫甲木破土，壬癸出干，金水又逢进气，丙火无根，从辛而化，大富贵之格也。\n以上造化元钥。\n壬子，庚戌，辛巳，壬辰。\n康熙十一年九月初九日辰时。\n张廷玉命，壬水高透，庚发水源，戌子夹亥，壬甲暗藏，四支聚乾巽两宫，富贵寿考，为有清一代名臣也。\n甲辰，甲戌，辛卯，辛卯。\n道光廿四年九月廿七日卯时。\n胡学震命，两甲破土，科甲出身，位至河南臬司。\n戊子，壬戌，辛未，癸巳。\n光绪十四年九月廿三日巳时。\n王钝根命，壬癸出干，戊土并透，无甲木为救，有病无药，壬癸泄秀，聪明有余，文学名家，戊土出干无制，故埋没在下也。\n癸巳，壬戌，辛卯，辛卯。\n光绪十九年九月十二日卯时。\n徐谟命，壬透，支有木气破土，位至财部次长。\n'
	},
	{
		key: '亥,辛',
		content:
			'十月时值小阳，阳气初潜，寒气未盛，先用壬水，次用丙火暖壬温辛。\n辛金喜壬水淘洗，生於十月，必兼取丙火者，因寒气渐增故也，得丙火为水暖金温，得壬水为金白水清，故用神不离壬丙，书云金水伤官，正指冬令言也，壬丙两透，金榜题名，何也，盖辛金有壬水丙火，名金白水清，又在亥月，用故科甲富贵无疑，丙透壬藏，贡监乡绅，异途犹可出仕驰名，丙藏壬透，富大贵小，壬丙两藏，不过秀士。\n十月辛金，壬丙并用，亥宫壬水司权，用神当旺，故科甲富贵无碍，丙火须通根不合方妙。\n无丙有壬戊，主富，或四柱多壬无戊，名金水汪洋，定主贫贱，或戊土出干，以制当权壬水，科甲无疑，或戊藏寅巳，秀才贡士。\n金水伤官喜其清，忌见戊土，此言用戊者，壬水太多，水旺金沈，为金水伤官之变局，必以戊土为救，戊土须丙火为暖，方能制当权之水，故戊透通根寅巳，必然贵显，无丙仅主富也，金水同心，从全局观之，与壬水有印而用才官同论，与上文壬丙不同，参阅十一月节。\n或甲多戊少，因艺术致富，或己多有壬戊，壬水被困，辛金被 埋，亦主困薄，定作艺术终身，而一生厚重，如见甲不合，便作富翁。\n承上无丙有壬戊意，见甲多，戊土不能止水，只能专用财星，盖取金水伤官者，忌戊己阻塞混浊，若不取伤官，则不忌，辛金休囚，土薄则生金，土重则埋金，辛得生扶，便可用才，故可致富，土掩金光，终於艺术，己多者，支见丑未也，戊土有丑未为根，便能塞壬埋辛，故主困薄厚重，见甲不合，财旺破印，便是富格。\n或壬癸太多，不见戊土制水，丙火温金，奔流劳苦之人。\n总结壬癸多必须用丙戊意，无丙用甲木财星，富而不贵。\n总之十月辛金，先壬后丙，又或先丙次己，须酌用之。\n总结上文，先壬后丙为正用，先丙次己者，壬水太旺，辛金泄弱故也。\n壬辰，辛亥，辛亥，丙申。\n清太宗命，丙壬并透，金白水清，胎元寅宫，引生丙火之气，金温水暖，创业帝王之命，（此造亦可作化气论，然亥宫甲木长生，木火气动，书云，有用只论用，无用方论格，格者局之变也，此造有丙可用，自以用丙为是。\n辛巳，己亥，辛巳，己亥。\n康熙四十年十月廿八日亥时。\n尹文端公命，此造用丙己，妙在四柱皆上下相合，精神团结，己土混壬生甲，引生丙火，亦奇格也，两干不杂，蝴蝶双飞，为取贵附格，运行南方，位极人臣，位至两江总督。\n戊午，癸亥，辛酉，庚寅。\n咸丰八年十月十九日寅时。\n田文烈命，癸被戊合，专用亥宫壬水，喜得辛酉专禄，庚劫助之，寅宫有丙火暖金，位至湖南省长，内务部总长。\n乙丑，丁亥，丁酉，壬寅。\n同治四年十月初六日寅时。\n孙总理中山命，日贵更逢月贵，古今命造，向所罕见，惜立命癸卯，与日元丁酉，天克地冲，故生平事业，历经险阻艰难而后成也。\n丁丑，辛亥，辛亥，丁酉。\n光绪三年十月三十日酉时。\n徐国梁命，用壬无丙，取丁火温金暖水，贵而就武，统领师干。\n甲申，乙亥，辛巳，戊子。\n光绪十年十月初十日子时。\n张志潭命，甲木出干破戊，专用亥宫壬水，巳宫丙戊，位至财长。\n乙酉，丁亥，辛卯，戊子。\n光绪十一年十月廿六日子时。\n马占山命，用壬水，取丁火温金暖水，贵而就武，总领师旅，昔年在东北抗战得名。\n'
	},
	{
		key: '子,辛',
		content:
			'十一月子中癸水得令，为寒冬雨露，最忌癸水出干，冻金而困丙火。\n寒冬雨露者，霜雪也，司令之神，即气候也，辛金不离壬丙为用，而仲冬金水，尤以丙火调候为先，丙火须通根得所，不宜合於辛，凡论命以神当旺为贵，（司令之神为用，）而仲冬辛金，所以司令之神出干为忌，是则气候之关系重矣。\n得丙壬两透，不见戊出，科甲显宦，即壬水藏支，有丙透温金而暖水，定许一榜。\n金水伤官，喜丙火调候，不宜见戊土止水之流，故壬丙两透，不见戊土为贵所重在丙火，得丙透壬藏亦贵，理同十月，可参阅之。\n或壬多有戊，丙甲出干，配得中和，不止贡监衣衿，或壬多，无戊无丙，泄金太过，定作寒儒，用甲泄之方妙，或壬多，甲乙亦多，不见丙火，乃寒儒秀士。\n壬多泄辛太过，金水汪洋，从全局论之，以壬水为主，不以辛金为主，故以戊土为重要之用，丙火为调候之神，无戊提防，只能用甲木泄壬之气，所谓用神多者宜泄也，时值严寒，丙火调候不可缺，故无丙终为寒土。\n或支成水局，加以丙透，有二戊出干，主大富贵，无戊出制，贫苦常人。\n承上文，支成水局，汪洋之势更甚，只以壬水为主，水旺金沈，故论壬不论辛，不作金水伤官，参照十一月壬水看法，专用丙戊，格局之变也，（参阅下命造例证）\n或又亥子丑水润下通源，加干出庚辛，不见戊土，名润下格，富贵非常，运喜西北，忌东南地，或无庚辛出干，而干见乙己，又无丙戊，必为僧道。\n承上文，支成方局，干出庚辛，而无丙戊，从全局论之，格同润下，是又变之变也，甲乙木生於四五月，火成方局，木火伤官变为炎上，庚辛生於冬月，水成方局，金水伤官变为润下，其理固一贯相通，不见戊土为润下成格之主要条件，有丙戊同上壬多支成水局节，凡专旺格取运，须看原局纯粹与否而有分别，如原局纯粹，则宜行泄秀之运，（润下格喜东方忌南方）滴天髓所谓独象喜行化神要昌是也，原局不纯粹，则宜行助旺之运，如从化格局，宜行印劫之地，其理相同，此言喜西北忌东南者，正以辛金变为润下，防其不纯粹也，若无丙戊而见乙巳，变格不成，又无用可取，辛金泄弱，斯为下格。\n或支成金局，丁透定主科甲，然必须甲引丁，方可许此。\n支成金局透丁，伤官用官，支水不伤干火，更得甲木化伤生官，可许科甲，甲木不离丁火，寒金须要火温，才官相生，富贵无碍。\n此节疑在十二月节，特三冬辛金，可通用耳。\n总之冬月辛金，须丙温暖为妙。\n冬月辛金，须丙温暖为妙。\n冬月辛金，须丙温暖，因气候太寒故也，除变格外，不能离丙，观上文自明。\n丁亥，壬子，辛丑，丁酉。\n进士，未尝出仕。\n按此造支成金局，用丁，惜甲不透，虽有亥宫甲木，而湿木无焰，科甲不仕。\n己亥，丙子，辛卯，辛卯。\n刑夫，无子，家贫。\n按两辛争合一丙，丙从辛合，夫有如无，赋云：丙辛子卯相刑，荒淫滚浪，此之谓余。\n甲寅，丙子，辛巳，甲午。\n有夫无子一女，带疾，欠壬故也。\n按丙火得地，甲木相生，才官太旺，不但欠壬为病，并缺印绶，辛金无根，生於仲冬，火不镕金，不致夭折，其带疾宜矣。\n以上造化元钥。\n丁巳，壬子，辛巳，丁酉。\n嘉庆二年十一月十六日酉时。\n熊学鹏命，支成金局，壬水出干，专用巳宫丙戊，科甲出身。位至封疆。\n壬申，壬子，辛亥，癸巳。\n同治十一年十二月初一日巳时。\n传宗耀命，支成水局，两壬出干，以旺水泄衰金，水旺金沈，金水汪洋，融成一片，格局转变，玄武当权，非用戊土，不能提防，非用丙火，不能调候，与十一月壬水，得辛金滋扶，而取丙戊为用，同一看法，如为壬辰时，即是润下格，今癸巳时，丙戊得地，故专取丙戊为用，盖不以日干为主，而以全局为主也，（亦不以年干为主，）书云：金水固聪明，有土反成顽懦，倘作金水伤官论，当用丙火，或取比劫，无用戊土之法也 ，此造如丙戊出干主大富贵，惜巳亥一冲，用神动摇，终受其损，然亡神劫煞又喜冲忌合，冲则气散而不为祸，未运庚辰年，辰亥合解冲，九月变起肘腋，被害殒命，运亦至未而止。\n壬申，壬子，辛亥，甲午。\n同治十一年十二月初一日午时。\n李安如命，与傅造相差一时，壬多无戊无丙，用甲木泄壬水之气，午宫丁己不透，又为亥宫壬甲所制，故用甲木不用丁己，终为金融界巨擘，而不贵也，与壬水用甲同论，不作金水伤官看，傅造戊土制壬，又无甲木，不伤官星，故一尝政界风味也。\n癸酉，甲子，辛亥，丁酉。\n同治十二年十一月初六日酉时。\n严家炽命，年时二酉，义同金局，原名丁甲并透，甲引丁，可许科甲，见上支成金局节，水旺秉令，金临死绝，气衰宜助，即以归禄为用，运行庚申，位至财政厅长。\n乙亥，戊子，辛未，戊戌。\n光绪元年十二月初八日戌时。\n郑洪年命，此造土重埋金，恐有误，姑志之。\n'
	},
	{
		key: '丑,辛',
		content:
			'十二月气寒水冻，先丙次壬，非丙不能解冻，解冻水不成冰，方可用壬淘洗。\n三冬辛金，不离壬丙，与十一月略同，气候太寒，故先丙，丙辛不合，方有解冻之用也。\n丙壬两透，清雅富贵廊庙之材，或壬丙一透一藏，贡监衣衿不少，或有丙无壬，富真贵假，有壬无丙，僧道孤贫，或丙多无壬有癸，有能常人，市中贸易之流。\n十二月辛金，调候为急，丙为主要之用，壬为时令之气，可以缺壬，不可无丙，藏透之间，富贵地位可知，有丙气暖，故富真，无壬，辛金不秀，故贵假，有壬无丙，寒醋无生机，无可取矣，丙多，无壬有癸，须注意丙多通根，癸虽困丙，气候不寒，以有丙火，故有能，以癸困丙，故埋没於市井。\n或火重逢，须以癸己为君，丙丁为臣，亦主衣禄丰裕，一生安乐。\n丑宫所藏为己癸辛三神，调候为急，故先丙火，若火土重逢，无须调候，宜己癸出干，食神佩印，同宫聚气，但亦不可无丙丁，见十二月癸水雪夜灯光节。\n故十二月辛金，俱先丙次壬，戊己又次之。\n总结上文\n甲申，丁丑，辛卯，己亥。\n才旺生杀，制军。\n按此造丑宫己辛并透，好在甲己不合，亥卯会局，财星有气，甲木引丁时值严寒，丁火得用，故可以才煞取贵也。\n己丑，丁丑，辛丑，戊子。\n侍郎。\n按己辛出干，与子中癸水，气聚月垣丑宫，见一丁火调候，即雪夜灯光之意，亦奇格也。\n乙丑，己丑，辛卯，庚寅。\n侍郎。\n按此造专用寅宫丙火，喜己辛并透，故可取贵。\n乙卯，己丑，辛未，丁酉。\n先贫后富且寿。\n按此造支成金局木局，己辛出干而缺癸水，辛金不秀，故不贵，丁火为用，先贫后富，木火运助之也。\n癸丑，乙丑，辛卯，戊子。\n用戊土制多癸，官按察，无子。\n按此造用胎元丙火，（丙辰）时上枭印夺食，故无子。\n以上造化元钥。\n乙未，己丑，辛亥，丙申。\n明万历廿四年。\n冯铨命，丙辛不能化水，专用丙火，并取亥宫壬水泄秀，甲木破土，科甲出身，谄附魏阉，入清仕至侍郎。\n壬辰，癸丑，辛丑，甲午。\n道光十二年十一月廿九日午时。\n王湘绮命，壬水高透，时逢甲午，取甲木引丁，科甲出身，不仕，为文学大家。\n甲子，丁丑，辛丑，己丑。\n同治四年正月初五日丑时。\n一寒儒命，甲木引丁，己辛并透，惜丁甲皆不通根，冻木无焰，无子，一女终老。\n丁丑，癸丑，辛卯，癸巳。\n光绪三年十二月十一日巳时。\n陈炯明命，辛癸出干，巳宫藏丙，专用丙火，年干丁火，为癸所伤，不足用也，位至都督。\n戊子，乙丑，辛丑，壬辰。\n光绪十四年十二月廿四日辰时。\n郑正秋命，四柱无火，不足以言富贵壬水泄秀，故聪明有余，为一新剧家。\n'
	},
	{
		key: '寅,壬',
		content:
			'正月壬水，汪洋之象，渊渊不息，既失其令，亦无泛滥之虞，盖水性秉弱故也，先用庚金发水之源，次取丙火以除寒气，又次取戊土以止其流，不致汪洋无度。\n壬水在生旺之时，则有冲奔之性，时至孟春，气已衰退，故有散漫之象，夫壬水不离丙戊为用，然在春夏，如无庚金发其源，则有涸竭之虞，故必先以庚金为用，有金相生，方取丙火以除寒气，壬水重叠，则用戊土以止其流，虽云庚丙戊并用，序有先后也。\n得庚丙戊三者齐透天干，凤池桃浪之客，或庚戊透，丙生在寅，亦主富贵恩荣，即一庚透无破，贡监衣衿不少。\n言庚丙戊齐透者，壬水有庚金相生，而用丙戊也，（丙戊旺则用庚金）。寅宫甲丙相生，戊土则为甲木所制，故庚戊透，丙藏寅支，其用与庚丙戊各透无殊，三春壬水，以庚金为主要用神，非金水太旺，丙戊亦不可用，故有庚金透出，无丁火破庚，贡监衣衿不少。\n凡壬日无比肩羊刃，不必用戊，专以庚金为尊，丙火为佐，或见比劫庚辛，是弱极复生之象，当以戊土为制，戊透科甲，戊藏秀才，异途更显，且事理通达，但无祖业，俱属自创，此格须两透方合。\n申述上文，以庚为主而用丙戊之意，寅月为壬水病地，用戊土七煞，必因比肩阳刃帮身，弱极复强之故，否则，只能用印，不能用煞，即使庚丙戊三者齐透，其用亦在煞印，（戊庚），不在才煞也，（丙戊），丙火不论用印用煞，皆不可缺，用煞不用印，故业由自创，两透者，谓壬水比肩与戊土七煞并透也，即有比肩刃用戊土之意。\n或戊多有透有藏，得一甲出干，名一将当关，群邪自伏，光辉难掩，权位非轻。\n此言其变，壬水弱极复强，戊土又多，身强煞旺，须食神制之，为食神制煞格，甲戊皆月令当旺之神，相制为用，故权位非轻，若身弱见煞多，只能取庚印化煞，不能用甲食制煞，即非此论。\n或支成火局，水火既济，但两不逢时，名利皆虚，好谈无心，轻诺寡信。\n支成火局，身旺财旺，寅月甲木秉令，水火通关，故云既济，虽社会上声誉扬溢，地位甚高，终究名利皆虚，则以水火两不逢时故也，壬水无根，泄於旺木，木又生火，格成从财，亦非上格，失时故也。\n用庚者，土妻金子，用丙者，木妻火子，妻贤子肖，用戊者，火妻土子，妻贤子肖，百事百成。\n正月壬水不离庚丙戊为用，而用丙戊妻贤子肖者，壬水转弱为强，财妻官子，合於需要故也。\n壬寅，壬寅，壬辰，壬寅。\n富翁，当令之食神生财，故成富翁，每一比肩，下坐寅木，比劫被泄，转而生财，故财旺也。\n按壬水临辰，通根身库，专用寅宫丙火财星，所谓壬骑龙背是也。\n壬寅，壬寅，壬寅，壬寅。\n六寅赵艮，御史。\n按六壬赵艮，以寅暗合亥，壬水得禄，取禄虚神为用，此造与下傅恒造同，而仅为御史，则以傅为旗人，生於北方，更有分野增其贵也。\n壬戌，壬寅，壬子，己酉。\n常人。\n按日坐阳刃，壬水汪洋，而戊土为甲木所制，宜为寻常人矣。\n己巳，丙寅，壬辰，庚子。\n惜戊不出干，富而不贵。\n按己土浊壬，无甲不清，丙才逢生得禄，故富。\n壬寅，壬寅，壬寅，壬寅。\n康熙六十一年正月十六日寅时。\n傅恒命，：六壬赵艮格，寅暗合亥，取亥宫虚禄帮身，生於北方，水旺得地，运行财官旺地，为格局之特殊者，定金川，征缅甸，剿准葛尔，积功官至大学士，封忠勇公，卒谥文忠。\n甲申，丙寅，壬申，庚子。\n乾隆廿九年正月廿日子时。\n阮元命：丙庚出干，子申会局，专用食神生财，名重儒林，官至太傅，卒谥文达。\n辛卯，庚寅，壬申，戊申。\n道光十一年正月十八日申时\n陈宝箴命：壬水通根於申，庚辛并透，金水汪洋，喜用戊土，丙火为佐，翰林，后至巡抚，又马丕瑶命，年月日时皆同，进士出身，位至巡抚，两造相同。\n甲寅，丙寅，壬子，癸卯。\n咸丰四年五月十四日卯时。\n黄绍箕命：用食神生财，官至提学使。\n戊辰，甲寅，壬戌，壬寅。\n同治七年正月十三日寅时。\n倪嗣冲命，此亦变格，壬水虽比肩出干，通根辰库，不得为旺，然壬戌壬寅中夹亥子丑，气全北方，壬 得虚神之助，自有汪洋之象，故取甲木制煞为用，掌握兵柄，位至安徽都督。\n戊辰，甲寅，壬戌，丙午。\n同治七年正月十三日午时。\n施再村命，支成火局，柱无比印，从财失令，为富翁而不终，名利皆虚。\n乙亥，戊寅，壬寅，辛亥。\n光绪元年正月初四日亥时。\n蒋雁行命，：戊透甲藏，乙木不能制煞，运行西北，甲戊均不得地，有可为之机，而富贵不能尽其量，则大运不助故也。\n丙子，庚寅，壬寅，辛亥。\n光绪二年正月初十日亥时。\n马福祥命：时上归禄，专用丙火财星，金声玉振赋云：禄逢财印，青年及第登科是也，位至都督。\n壬午，壬寅，壬寅，庚戌。\n光绪八年正月十五日戌时。\n张宗昌命，：六壬赵艮，寅午又会局，财星暗旺，比重见财，财如流水，位至都督，有兵多、财多、内嬖多、之誉，或云戊甲时，又云己酉时，又云壬寅时，傅闻异词，据本人云：亦不自知其时，但知为华灯初上之时，当以戌时为是。\n壬午，壬寅，壬辰，癸卯。\n光绪八年正月初五日卯时。\n蔡岳命：支聚寅卯辰东方，见午夹巳贵，为凤凰拱贵格，水木清华，惜木盛秉令，泄壬水之气，位至都督，夭寿，年仅三十五。\n甲申，丙寅，壬辰，壬寅。\n光绪十年正月十六日寅时。\n周作民命：甲丙并透，壬水通根申辰，又有得禄之庚生之，身旺任财，寅辰两夹卯贵食神成方以生财，钜富之格，为大银行家。\n甲申，丙寅，壬子，庚戌。\n光绪十年二月初六日戌时。\n蒋作宾命，甲丙并透，庚金出干，贵为陆军部长。\n戊子，甲寅，壬子，辛亥。\n光绪十三年十二月三十日亥时。\n李择一命，：寅宫甲戊并透，食神制煞为用，生於立春后七日，木旺土崩，宜行扶煞之乡。\n戊戌，甲寅，壬寅，己酉。\n光绪廿四年正月十八日酉时。\n张孝若命：甲木出干，制住戊己官煞，专取时支酉金正印为用，享上荫之福，巳运乙亥年被刺遇害，寅午戌年见巳为亡神，亥为劫最忌合，巳酉寅亥皆合，岁运复冲，不得令终命也。\n丙午，庚寅，壬午，壬寅。\n光绪三十二年正月十四日寅时。\n清逊帝（宣统）命：丙庚壬比并透，不能从财，比印又俱无根，此所谓类化气而不成局，类印绶而不成印，煎熬太过，倚托别房父母之力，入赘过房命也，支成火局，水火失时，名利皆虚。\n'
	},
	{
		key: '卯,壬',
		content:
			'二月寒气悉除，清流湛深，不可用火，专取戊土为堤岸，辛发其源。\n仲春为壬水死地，木神当旺，泄弱壬水之气，不能无庚辛为用，身弱不能任财，加以春江水暖，无调候之需要，故不用丙火，若比肩多，春水散漫，则用戊土，言专取戊土辛发其源者，用印化煞也。\n戊辛两透，科甲有准，或戊土出干，辛藏於酉，恩封可期，不止贡监衣衿，或戊辛两藏，无甲丁透干，定主秀才。\n二月壬水，以戊辛为正用，忌甲破戊，忌丁克辛，故无甲丁出干者，不失衣衿之秀，或无戊辛有庚，富贵庚透大富，庚藏小富。\n此言无辛用庚，二月水木伤官，木旺水衰，不能无印，无辛用庚，其理相同，单见庚金，取富为多，有戊，则兼取贵矣。\n或支成木局，庚金透干，科甲名显，庚藏异途。\n此所谓有病为贵也，支成木局，泄气太重，得庚金制伤生壬水，病重药重，科甲之贵庚藏於支，亦不乏异途显达，以其需要之殷也。\n或支有木生多火，为木盛火炎，宜取比肩帮身，一滴可润万里，富贵无疑，或一派木多，独日干一壬，又无庚金发源，壬水泄弱，虽儒士亦傍人度日，无火用壬，衣禄常人。\n木盛宜用庚金，木旺生火，宜兼取比肩，病重得药，富贵无疑，一派木多，独日干一壬，无比印为用，壬水泄弱，怯懦无能，伤官秀气，不失为儒士，日主无力，故无作为，依人度日也，木盛有火，宜以壬水为主，庚辛为佐，无火专用庚辛，若木多无火而用壬水，无病安用药为，碌碌庸人，平常衣禄而已。\n或比肩重重，又须戊土，书曰：土止流水福寿全，若戊不见，名水泛木浮，一生辛苦，再行水运，为水身亡，或甲乙重重无比肩者。此依人度日，全无作为，若见庚辛，饥寒可免。\n此节造化元钥抄本删除，疑在十月壬水节下，姑志之参考。\n总之水盛不可无戊，木盛不可无庚，火盛不可无壬，与其需要以定取用，甲乙重无比肩，当是无庚辛之误，若见庚辛，当是若见比肩之误。\n凡二月壬水，先戊次辛，又次取庚金。\n总结上文。\n戊午，乙卯，壬子，庚子。\n咸丰八年二月初六日子时。\n康有为命：水旺透庚，水木伤官佩印，两子冲午，子卯相刑，卯午又破，冲激动荡，出於天性，戊土止水，福寿两全，水木清华，科甲之贵未运戊戌年，酿维新政变，酉运戊午年，又酿复辟之祸，壬运丁卯年卒，寿七十。\n庚午，己卯，壬寅，庚戌。\n同治九年二月初六日戌时。\n李厚基命：两庚出干，寅午戌成局，财旺生官，官印相生，惜无壬水比肩，然已富贵兼全矣，位至福建都督。\n癸酉，乙卯，壬戌，乙巳。\n同治十二年二月十三日巳时。\n吴董卿命：二月壬水泄弱，专用酉金，水木清华，当为文学词臣，逆行运颇佳。\n庚辰，己卯，壬寅，辛丑。\n光绪六年二月初四月丑时。\n蒋邦彦命：寅卯辰气全东方，木盛用庚，时逢辛丑，劫印帮身，水有余气，伤官旺，自能生财，运行南方壬午癸运，位至山东省银行经理，积资累千万，未运会卯冲丑，被张宗昌派人暗杀，资产为某国人收没。\n庚辰，己卯，壬寅，丁未。\n光绪六年二月初四日未时。\n王来命：与蒋造一时之差，富贵俱小，则以丁火伤庚故也，位至财政部参事。\n乙酉，己卯，壬午，庚戌。\n光绪十一年二月十二日戌时。\n李景林命：财旺生官，所恃在年支酉印，祖荫厚矣，其一生事业，由上荫来，位至都督，或云庚子时，未知孰是。\n'
	},
	{
		key: '辰,壬',
		content:
			'三月戊土司权，恐有塞河壅海之患，先用甲疏季土，次取庚发水源。\n辰月为水之墓地，戊土乘旺，不必干透戊土也，无形之中，自有壅塞之患，故必先用甲疏，次取庚金发壬水之源，庚甲以地位相隔，不相克制，各得其用方妙。\n甲庚俱透，科甲显宦，甲透庚藏，亦是秀才品格，名位不少，甲藏寅亥，有庚定主衣衿，如癸出滋甲，异途职高，独甲藏支，不过一富，独庚藏支，不过常人，无甲刚暴，无庚固执。\n甲庚相济为用，不可缺一，有癸滋甲者，言甲癸并透也，戊土七煞，暗旺而不出干，故甲藏支亦有疏土之功，如戊土出干，则非甲透，不能克制，同下支成四库节，三月壬水临於墓地，气势衰竭，无甲，则壬水有混浊壅塞之患，性必刚暴，无庚，壬水有停滞涸竭之虞，性必固执，此皆见之於秉赋也，墓库之水非旺，故以甲庚并用为原则，若支见子申，会辰成局，弱转为旺，反用财煞者，又当别论。\n或时出丁火，化壬为木，次用庚辛，有火无水，常人。\n三月木有余气，丁壬相合，月垣逢辰，有化木之可能，凡化格以生我化神为用，化木当以水为用，今言用庚辛者，原命有水，而辰月水临墓地，用庚辛发水源也，故云有火无水常人，此与身弱财多，取印劫帮身，看法无异，不必以化格论也，盖三月火气向旺，壬水衰竭，丁壬之合，助火而不助水，非用庚辛生助，不能任财，即以化木论，亦最忌火耗窃木气，故有火无水，决为寻常人物也。\n或支成四库，无甲透克制，名杀重身轻，终身有损，得二甲透干，不见己土，定主富贵，壬水以流通为贵，支成四库，重重阻塞，乏甲疏通，岂能无害，时值土旺，见己土出干，防甲从己而化，失制煞之用，戊己并透而甲从己合，亦同此论，土旺司权，故以得二甲为富贵。\n凡木旺用金，终身有用之命，水旺多见庚金者，乃无用之人，须丙制之方妙。\n总结上文，支见寅卯辰成方，须庚金制之，申子辰成局，无再用庚金之理，须取戊土制之，如见庚金出干，更宜得丙火制金，上言三月壬水，不离甲庚，防初学拘执，更申述之。\n壬辰，甲辰，壬辰，甲辰。\n食神制煞格，枢密之命。\n按此造两干不杂，支聚四辰，以甲木疏土为用，食神制煞格也。\n庚子，庚辰，壬申，辛亥。\n润下格，学道之命。\n按润下失时，运行南方，故为学道之命。\n以上造化元钥。\n庚午，庚辰，壬申，己酉。\n同治九年三月初六日酉时。\n顾馨一命，：三月戊土暗旺，用庚金泄土生水为用，支见三刑，戊寅年五月廿七日遭暗杀，在戌运中寿六十九。\n丙子，壬辰，壬申，乙巳。\n光绪二年四月十一日巳时。\n王克敏命：支聚水局，生於立夏前一日，丙火进气，时值巳宫，丙火得禄，气接四月，（参看四月壬水）为伤官生财格局，位至财政部长，又罗君纬命，丙申，壬辰，壬子，乙巳。生於立夏前七日，正值戊土旺时，富而不贵，盖土旺无甲，不能取贵，不比四月丙火司权，专用壬水，见申子辰成局为大贵也。\n乙酉，庚辰，壬寅，己酉。\n光绪十一年三月初三日酉时。\n孙傅芳命：乙庚辰酉皆合，水浅金多，体全之象，寅宫藏甲破戊，丙制庚金，位至五省联军总司令，终以己土泄丙生金，又混浊壬水，仅得丙运五年，昙花一现耳。\n癸巳，丙辰，壬申，癸卯。\n光绪十九年二月十日卯时。\n杨杏佛命：水多见庚，专用丙火，惜财劫并露，取卯木泄癸生丙为救，运行北方劫地，子运癸酉年，被刺殒命。\n'
	},
	{
		key: '巳,壬',
		content:
			'四月巳宫，丙火司权，壬为火土所燥，专取壬水，为比助身强次取辛金发水源，忌与丙火合化，又以庚金为佐。\n春夏壬癸，气值休囚，然春水宜用庚金，夏水宜用比助，三春木旺，泄气太重，用印制食以扶身，三夏火盛，财旺身弱，用比劫分财以帮身，司令之气不同故也，次取辛金发水源，忌丙合化者，四月火旺，丙辛决不能化水，见丙合去用神，失发源之用，故又以庚金为佐也，若辛透丙藏，各得其用，即不必佐以庚金矣。\n壬辛两透，科甲有准，或去比留劫，癸辛出干，加以甲透，定主禀贡衣衿，无甲者富贵门下间人。，百事不能承受。\n四月火旺秉令，以比印两用为原则，如丁火出干，合去壬水比肩，则宜用癸水，总之四月壬水，不能专用印，火旺金镕，须以比劫为助，水绝无源，须有印绶相生，互相救助，方为上格，用癸辛者，更须有甲，丙能合辛，以癸为救，巳宫戊土临官，防其合癸，更须有甲为救也，无甲者，戊癸相合，反化为财，时值火旺，必然化火，辛金又为丙火所制，财旺身弱，依人度日，为富贵门下间人，自己不能承受也。\n如火多水少者，作弃命从财论，因妻致富，癸透无壬，主有残疾。\n承上癸辛出干，无甲制戊，为财多身弱意，若火多水少，无庚辛印相生，水临绝地，作弃命从财论，若地支见一丑字，巳丑会局，庚金即有生机，壬癸有源，不作从论，此与亥月见未会局，木有生机，同一理也，务须注意，癸透无壬，滴水熬乾，残疾夭折之命也。\n或四柱多金。逢生坐实，壬水变弱为强，用巳中戊土制之，科甲异途俱显，若见一甲藏寅，与巳相刑，名土木交锋，小儿疾积。大人暗病，虽多金亦畏火矣，名利皆虚，终无创立。\n逢生坐实者，支见申子，壬水长生，庚金得禄也，如支见巳酉丑金局，亦为坐实，四月火旺水衰，用辛壬，为格之正，四柱金水重叠，壬水变弱为强，用巳宫丙戊，为格之变，同劫印化晋格，详四月癸水节，极贵之造，所重在戊土止水之流，如见寅字，甲木得禄，克制戊土，寅巳申三刑并见，名为土木交锋，用神被伤，时逢火旺秉令，金虽多，受制於火，不能制甲为救，故云虽多金亦畏火也，主名利皆虚。\n或多甲乙，宜用庚金，庚透者贵，庚藏者常人。\n木多泄水之气，须以庚金为救，然用庚不能无壬癸比劫，否则，庚被火刑，不能破甲乙，文字简略，学者宜会其意。\n或四柱全无丁火，多见壬癸，聪明显达，支成水局者，大贵。\n四月火旺水绝，专用比印，见丁火合壬助火，见戊土合癸破壬，皆忌也，无丁而多见壬癸，虽无庚辛金，亦是聪明显达之人，支成水局，壬水变弱为强，专用当旺之丙戊，同上逢生坐实，大贵之格。\n有庚无壬癸，奔流下贱，无壬水辛金者，贫贱鄙夫，惟合外格取贵。\n总括上文，四月壬水，以印比相互救济为用，有印无比劫，火旺金镕，印绶比劫俱无，偏枯之局，惟合於从财等外格取贵耳。\n壬午，乙巳，壬申，己酉。\n财旺生官，尚书。\n按壬水临申，自坐长生，又有巳酉会局，庚金相生，用巳宫戊土，格取财官，运宜金水，因年支逢午，乙己出干，同劫印化晋格而不纯粹也。\n壬寅，乙巳，壬午，乙巳。\n总督。\n按此造取胎元丙申，壬水通根，财官秉令，运行金水，贵为总督，寅巳申三刑，申宫庚壬得力，寅巳宫丙戊当旺，书云三刑得用，威镇边疆，此之谓也。\n甲子，己巳，壬申，戊申。\n武状元。\n按此造支申子半水局，戊土出干，取食神制煞为用，己土合甲为病，喜壬申癸酉之运助之，故贵而就武。\n癸卯，丁巳，壬寅，壬寅。\n主簿。\n丙辰，癸巳，壬辰，壬寅。\n土木交锋，孤贫一世。\n按两造有壬癸而无庚辛，比印不全，不足取也。\n以上造化元钥。\n癸酉，丁巳，壬午，丙午。\n同治十二年五月初五日午时。\n何丰林命，巳酉会局，癸水出干，专用癸辛，位至淞沪、护军使。\n辛丑，癸巳，壬子，庚子。\n光绪廿七年四月十七日子时。\n张学良命：劫印化晋格，晋化土也，四月火土当旺，而金水反弱为强，格局之奇，同於永乐，一生事业，出於荫庇，（见四月癸水节），火土为当旺之神，变忌为喜，大贵奚疑，惜运行北方，火土不得地，不免数奇之欢也，（此造一云己酉时，据接近张氏者谈，曾面询之，确是庚子时。\n'
	},
	{
		key: '午,壬',
		content:
			'五月丁旺壬弱，取庚为君，癸为臣，无庚不能蓄源，无癸不能伤丁。\n四五月壬水，一理同推，四月丙戊临官，故以壬辛为主，五月丁巳当旺，故以癸庚为主，总之财星秉令，以比劫分财为主要之用，印绶相生为辅佐之神，四月防戊合癸，故先壬，五月防丁合壬，故先癸，其理一也，不被化合，皆可参用。\n庚癸两透，科甲有准，庚壬两透，有才略，有权位，有庚无癸常人。\n庚癸或庚壬并透，同一取贵，有庚无癸，有辅佐而缺主要之用，火旺金熔，庚不能自存，其理与四月相同。\n或支成火局，全无金水，不作从财论，名财多身弱，富屋贫人，或木多有火无水，僧道之命。\n五月丁火秉令，壬水阳干，阳刚之性，不能从阴，乃财多身弱也，但此说不可拘泥，如壬午日元，丁火出干，化木从火，八法关键化象节云：壬生五月水无根，乃弃命从午中丁火，丁与壬合如夫妇，此伏象也，可见非不可从，但阳从阴为格非纯，不作上命论耳，木多泄弱壬水，又非从格，僧道之命。\n总之辛金为用最清，庚金次之。\n总结上文，辛金为用最清，而上言取庚为君者，惧丁火伤辛也，总之庚辛壬癸互相参用，合化则伤用神，其理与四月同。\n庚午，壬午，壬寅，癸卯。\n庚壬两透，财旺生官，尚书。\n丁酉，丙午，壬寅，甲辰。\n太守。\n按上两造皆是财旺生官用印，非财官格也。\n以上造化元钥。\n辛未，甲午，壬辰，丙午。\n同治十年五月初三日午时。\n陈锦涛命，专用辛金，辰午夹巳，壬贵财禄同位，位至财政总长，总以壬癸不透，格局不全，财多身弱，不免为财所困，己卯年遭狙击殒命，寿六十九。\n丁亥，丙午，壬寅，己酉。\n光绪十三年病闰四月十五日酉时。\n伍朝枢命，专用比印，年逢亥禄，上承父荫，时逢酉金，地位自高，寅午会局，财旺生官，位至外交部长。\n戊戌，戊午，壬寅，庚子。\n光绪廿四年四月廿日子时。\n刘屯恩命，用在庚癸，寅午戌成局，两戊出干，财生煞旺，贵而就武，此造好处即在癸水藏子，不为戊土所合耳。\n'
	},
	{
		key: '未,壬',
		content:
			'六月己土当权，壬水怯弱，先用辛金蓄源，次用甲木制己。\n六月壬水，上下半月不同，大暑之前，与五月同论，必须印劫为助，大暑之后，金水进气，时值己土当权，有浊壬之患，故次用甲木，然甲木无癸滋润，其用不显，与三月用甲庚意同。\n辛甲两透，科甲富贵，或甲藏辛透，衣衿禀贡，辛藏甲透，异途显达。\n六月己土秉令，混浊壬水，如见己土出干，必须以甲木为救应，次取辛金发水源，地支更宜藏一二点比劫，否则，土燥木枯，不能尽其用也。\n或庚壬两透无伤，才高位显，即壬出庚藏无伤，有能秀才，见火破之，虽清高亦主困穷。\n上言己土出干，此言己土不透，只未中一点己土，则不必用甲，专用庚壬无伤者，无丙丁伤庚，戊己伤壬也，庚壬有伤，虽清高亦主困穷。\n或一派己土，名假煞，笑里藏刀，日夜害人，仍乏衣食，用甲乙出干制之，有衣食而无奸诈。\n克我者为煞，名假煞者，官多化煞，非真煞也，己土浊壬而不能止水，壬水清澄主智，杂泥沙故秉性奸诈，须得甲乙为救，仍看有无庚壬配合，以定禄食之丰啬。\n凡土坐生旺之位，虽用甲乙制之，却是金妻水子，或支成木局，泄水太过，当用金水为贵，金为妻，水为子。\n承上文，一派己土，须甲乙为救，用甲乙者，例以木为子，水为妻，然六月壬水，虽取木制土为救，其用仍在金水，因壬水弱极故也，支成木局，泄水太过，不能无金为救，其用仍在金水，不仅六月如是，各种格局皆然，一为救应之神，一为需用之物，凡看妻子，当明此理也。\n总之辛甲为尊，庚金次之。\n总结上文。\n壬子，丁未，壬子，辛亥。\n秀才，早年多困，盖壬本忌合，若行金运解合，可中。\n按丁壬一合，羁绊用神，所谓过於有情，志无远达是也。\n以上造化元钥。\n甲申，辛未，壬戌，戊申。\n光绪十年闰五月十九日申时。\n尹昌衡命，辛甲两透，甲木破戊己之土，未申戌联珠夹酉，生於小暑后三日，丁火犹在，酉运中岁值壬子癸丑，一鸣惊人，起自田间，一跃而为都督，昙花一现，旋即下台。\n戊子，己未，壬午，壬寅。\n光绪十四年六月初二日寅时。\n阚朝玺命，戊己官煞混杂，柱无甲木，寅宫甲木泄於火，惟取胎元庚戌，生助比劫为用，此造确否待考。\n'
	},
	{
		key: '申,壬',
		content:
			'七月壬水，倚母当令，变弱为强，专用戊土，次取丁制庚佐之，但宜用辰戌之土，不可用申中受病之土。\n申宫庚金临官，庚为壬之母，故云倚母当令，壬水长生於申，母旺子相，势力并行，与寅中丙火相似，壬水以申为发源地，一泻千里，专取戊土为提岸，戊土虽寄生於寅申两宫，然土必须见火，其用方显，申宫水旺土荡，岂能用作提防，辰戌皆当旺之戊土，戌宫之戊，高亢厚重，自可纳水於正轨，辰见申会成水局，水之气旺，土之用弱，宜酌之，月令庚金太旺，泄弱戊土之气，无丁制庚，戊不能用，故以丁为佐，但丁以合壬为病，须相隔方妙。\n戊透，加丁透年干，科甲显宦，或戊透天干，丁藏午戌，禀贡恩封可期，但忌见癸水，斯成化合，或支见寅戌，年干丁火无伤，可许衣衿，或丙戊两藏，富中取贵。\n戊丁并透，为七月壬水之正用，丁透年干者，丁年戊申月也，支见午戌会局以实戊土，自有恩封可期，见癸伤丁合戊，失提防之用，故以为忌，不论其化与否也，支见寅戌，干透丁火，虽会火局，戌宫之戊，仍不失其用，丙戊两藏者，支见寅巳也，富中取贵。\n或四柱多壬，戊又透干，名假杀化权，或多戊出干，得一甲透制之，略有富贵无甲，到老困穷。\n此言用戊土偏官，分两节，首言壬多戊少，假煞化权者，煞少为偏官，较之用正官更有权威，但四柱不可无财以生之，（火），有庚居申句，申述藏甲不忌之意，庚禄在申，能制甲木，少固非忌，甲多而透，则申中之庚，不足以制，戊土用神被伤，不能制水之流，改用甲木食神，虽衣禄无亏，常人而已，次言戊多出干，身旺煞强，须甲木制之，为食神制煞格也。\n或一派甲木，又见比多，无庚出干，离乡别井，衣禄随缘，申中庚金，虽有难救。\n此言食神生财格，一派甲木，食神太多，泄弱壬水之气，必须佩印，见庚印出干制甲，方有富贵，申中之庚，难制天干之甲，且气泄於壬，受制於火，难为救应，必为离乡背井，衣禄随缘之人也。\n七月壬水，专用戊土，丁火为佐。\n总结上文。\n戊寅，庚申，壬辰，壬寅。\n用戊丙，抚院。\n按财滋弱煞格，取年上戊寅，财藏煞透，引归时上长生，宜其贵也。\n丁亥，戊申，壬申，庚戌。\n此身旺任才，丁戊俱透，尚书。\n按此造亦是财滋弱煞，喜丁壬之间，隔以戊土，不合，而戊土通根於戌土厚而实，故可用也，与上造略同。\n辛酉，丙申，壬申，庚戌。\n侍郎。\n按此造用戌宫戊土，官拜侍郎。\n辛丑，丙申，壬申，辛亥。\n翰林。\n按此造无戊土止水，专用丙火，喜大运逆行南方，金水气清而暖，故有词林之贵，丙辛一合，不免羁绊用神也。\n癸酉，庚申，壬辰，辛亥。\n秀才，用辰中戊土，依人而富。\n按此造润下格失时，火运逆行，所谓北入运在南方，贸易获其厚利是也。\n乙亥，甲申，壬申，壬寅。\n孤人。\n按木多无庚出干，难取食伤生财，衣禄随缘/\n以上造化元钥。\n丁丑，戊申，壬戌，丙午。\n光绪三年七月初九日午时。\n王承斌命：丁戊并透，午戌会局，财旺生煞，位至湖北都督，财煞太旺，喜运行西北身旺之地。\n壬午，戊申，壬寅，壬寅。\n光绪八年七月十八日寅时。\n张继命：用财生煞，喜寅午会火局，生戊土，位至众议院议长。\n'
	},
	{
		key: '酉,壬',
		content:
			'八月辛金司权，金白水清之时，忌戊己为病，专取甲木。\n七月壬水，有庚禄相生，具冲奔之性，故取戊土，八月壬水败地，非旺非弱，但取其澄澈，月令辛金司权，金水相生，名金白水清，忌戊土阻塞，己土混浊，故以甲木取贵，若壬水通根申亥，不用月令印绶，不作金白水清论（见下壬多透干节）\n甲透，壬性澈底澄清，科甲显宦，或见戊，有甲透多，去浊留清，沙水有交欢之象，金自白而水自清，科甲无疑，得甲透时干名文星，堪入翰林，见庚在支破，常人，即有甲藏支，支中无庚，亦主衣衿。\n八月壬水，月令正印，壬水不患无源，去病为贵，故以甲木为正用，戊己土为四时间杂之气，无时无刻不流行於天地之间，但不旺耳，防其无形混浊，见甲木则水自澄清，格局自贵，四柱见戊，则须甲木多透，方能去之，甲透时干名文星句，承上壬水澈底澄清而言，天干透甲，名为文星，言时干者，时为归宿之地，文星在时干，则一身之结局定矣，喜用在甲，不可见庚破之，虽庚金在支，亦忌见也，如壬弱无根，则以印为正用，甲木为辅佐，见下例证。\n或壬多透干，支有申亥，此不用甲而用戊，盖亥中虽有甲破戊，申中又有庚破甲，此亦主衣衿，且有富足才能，或无戊多壬，人清才浊，终主困穷。\n支有申亥，壬水具冲奔之性，故不用甲而用戊，用戊则忌见甲木伤用矣，但用戊土不能无火为佐，为财官格，金水气清而流动，无戊止水，终主困穷。\n无甲，用金发水之源，名独水三犯庚辛，号曰体全之象。\n书云：水浅金多，号曰体全之象，乃破格也，母旺子孤，当助其子，以全局为主，而以日元为用，如孔祥熙院长命：庚辰、乙酉、癸卯、庚申、是也，此格须满盘庚辛，若水见二三，不作此论，壬不在多，见七月辛金节。\n总之八月壬水，专用甲木，用甲者，水妻木子。\n八月壬水，以用甲木为正，体全格为变，用戊土为应病与药，平常格局也。\n癸未，辛酉，壬申，戊申。\n布政。\n按此造专用戊土，要运行南方，用神得地而贵。\n庚午，乙酉，壬子，甲辰。\n庚甲两透，词林。\n按甲以乙妹妻庚，不透甲，专用甲木文星，故有词林秀。\n辛酉，丁酉，壬辰，壬寅。\n龙虎拱天门，又曰壬赵艮格，探花。\n辰龙寅虎拱卯，两酉暗冲卯宫，卯为日月出入之门，故曰天门，兰台妙选有酉生入对冲为卯，则卯为之门，不见卯而见寅辰，为龙虎拱门，寅中甲木无伤，运行甲午，鼎甲宜也，壬赵艮格，须支见寅字多，详五月壬水，此造非是。\n壬子，己酉，壬子，庚戌。\n印旺身强，富大贵小。\n按此造壬水两造，专用戌宫戊土，看法同七月，己土出干，混浊壬水，难以取贵子戌夹亥，壬水得禄，时上财星归库，身旺任财，富格可知。\n丙子，丁酉，壬子，己酉。\n身旺无依，一生贫苦。\n按财露无根，支多劫刃，己土不足以止水，徒然浊壬，若见一甲木，即为衣禄常人，不致贫苦无依，见上七月四柱多壬节。\n以上造化元钥。\n乙酉，乙酉，壬午，甲辰。\n光绪十一年八月十六日辰时。\n张麟书命：壬生八月，得甲木出干制土，金白水清，午宫丁火财星得禄，泄甲木之气，故供职交通银行三十年，不出金融界，辰运戊寅年五月，惨遭暗杀殒命，不得令终，以满盘自刑故也。\n甲午，癸酉，壬戌，壬寅。\n光绪二十年八月十八日寅时。\n张乃燕命：金白水清，专用比印，甲木出干为文星，历任大学校长，学部大臣。\n'
	},
	{
		key: '戌,壬',
		content:
			'九月亥水进气，其势将旺，见一派壬水，得一甲以破戊戌，又见一戊出干，斯用丙火，合此富贵清雅之品，正谓一将当关，群邪自伏，见丙，便主衣禄，吃略可处世。\n亥水，壬水也，长生於申，至戌为冠带位，其势将旺而未旺，月垣戊土，为乘权秉令之神，壬水虽多，无泛滥之患，故必以甲木制煞为用，若月垣为戊戌，更须甲木出干，方能制之，此九月壬水，所以专用甲木也，若壬水多，支临阳刃，见一戊出干，煞刃相制，为煞刃格，壬水多，戊土亦多，身强煞旺，取甲木为制，为食神制煞格，壬水进气，秋土虚寒，冻土寒水，堤高流急，虽清而无情，得甲木泄水，丙火暖土，则局势灵活，此节词句简略，意义甚晦，其势将旺下，疑有漏句，当细味之。\n或一派戊土，无一己一庚杂乱，独有甲透时干，定主玉堂清贵，即甲透月干，定主科甲，若支藏己土，亦可一榜，虽风土不及，亦主禀贡，或庚透无丁，便作贫贱，或丁透见甲，略有富贵。\n申述用甲之法，戊土为秉令之神，壬水虽将旺，总属浅水，故必须甲木为制，忌己合甲，忌庚破甲，故用甲，以无己庚杂为清贵也，甲透时干者，甲辰时也，食神制煞格以煞前食后为贵，甲透月干者，甲戌月也，煞藏食透，制煞得力，己土藏支者，丑未年时也，有甲木出干，亦足以破土，庚透无丁者，用在食神，见枭神夺食，不可无丁为救，故丁透略有富贵，无丁贫贱。\n或无丙用戊，常人，用土者，金妻水子。\n秋土气寒，用戊土者，须以丙火为佐，不论食神制煞或财资煞也，九月壬水不外乎用甲，用戊，用甲者水妻木子，（己见八月），凡土居生旺之地，虽用甲乙制土，却是金妻水子，见六月壬水节，九月土旺秉令，一理共推。\n总之九月壬水，专用甲木，次看丙火，戊土须酌用之。\n总结上文，土旺秉令之时，以甲木破土为正用，壬水汪洋，取一戊制群水，为一将当关，群邪自伏，次看丙火者，土寒水冷故也。\n丙寅，戊戌，壬戌，辛丑。\n身旺官旺，又得丙透，参政按丙辛遥隔不合，取寅宫甲木破戊，辛金滋壬，喜运行东北水木之地也。\n丙子，戊戌，壬申，甲辰。\n进士 ，官至太守。\n按甲丙两透，煞前食后，格局完备，太平时代一太守，木透可至道尹，乱世可至省长，时代有不同也。\n戊寅，壬戌，壬子，甲辰。\n童年翰林，官拜副都御史。\n按甲透丙藏，煞前食后，与上造同，虽官职有内外，品位一也。\n辛丑，戊戌，壬戌，甲辰。\n支成四库，一甲透时，太史。\n按此造支聚四库，用甲破土，用辛滋壬，喜壬水进气，故有词林之贵。\n以上造化元钥。\n己巳，甲戌，壬辰，庚子。\n同治八年九月廿四日子时。\n段芝贵命，甲己相合，又有庚金遥逼，必然化土，不能用癸，月令煞旺，而时逢子水阳刃，煞刃成格，贵必就武，位至督抚。\n丙子，戊戌，壬子，庚子。\n光绪二年八月廿四日子时。\n友人某君命：支逢三刃，秋水汪洋，专取戊土，煞刃相制成格，虽有丙火，而落日余晖，力量不足，四柱无甲木泄水生丙，煞刃无情，虽有才能，难展骥足，一生以寅运为最得意，曾任朝鲜领事外交部主事，至甲运，破了戊土，惨遭非命，在戊寅年，甲木得禄而土崩也，年六十三。\n己卯，甲戌，壬辰，丁未。\n光绪五年九月廿二日未时。\n朱深命：甲木出干破土，惟丁壬相合，日元向财，甲己相合，破土无力，不见佳处，此命造确否待考。\n壬午，庚戌，壬寅，庚子。\n光绪八年九月十九日子时。蒋百器命，：支聚寅午戌火局，财旺生煞，时逢阳刃，煞刃成格，煞旺刃轻，用宜助刃，早年行北方运，出任浙江都督，不数月去位，是其福命不足以当之也，然有寅宫甲丙，水木火土相制有情，气势游戏通，即是贵格，参阅丙子造。\n辛卯，戊戌，壬申，庚子。\n光绪十七年九月十一日子时。\n朱绍良命：七煞出干，时逢子刃，煞刃成格，贵必就武，喜运行南方也。\n'
	},
	{
		key: '亥,壬',
		content:
			'十月亥水当令，用戊为尊。\n十月壬水临官，有冲奔之势，故戊土为尊，丙火为佐。\n若壬辰日，又见辰时，壬有浩瀚之势，须戊透天干，庚制甲，不伤戊土，戊庚两透，科甲显宦，或甲出制戊，不见庚救，反致困穷，戊藏无制，主生员，或有戊庚无甲，不但富贵且多福寿。\n壬辰日纳音水，又见辰时，勿以墓库忽之，月令建禄，水势浩瀚，须戊土出干，方能制之，辰中戊土，不能用也，亥宫甲木长生，见土制水，木得培植而旺，反伤戊土，故须有庚制甲，方许富贵也，十月壬水，专用财滋弱煞，不用食神制煞，如见食神，必须以枭印为救，书云：土止流水福寿全，用财滋煞者，福寿富贵之命，（见二月）兼取庚透者，防亥宫甲木长生之气也。\n或支成木局，又甲透，有庚制者，富贵无庚，常人。\n十月壬癸，最忌亥卯未会成木局，泄散元神，伤官旺而失令，故宜以枭印为用，制伤扶身，得双方兼顾之益。\n或支成水局，不见戊己，名润下格，运入西北大富贵，入东南者，贫贱萧条。\n专旺成格，以顺其气势为用，如炎上喜行东南，润下喜行西北，为理之常，滴天髓云：独象喜行化地，而化神要富，化者引化，即食伤也，大致格有纯杂，格纯者宜食伤之地，格杂者宜西北之方，润下更有气候关系，冻水不流，言宜西北者，就大概论也，据理推之，东方可行，南方必忌。\n或见丙戌两出，运行火土，名利双全，有丙无戊常人，有戊无丙，衣禄无余，但常遭跌失，不能聚财。\n承首节用戊为尊句，得丙戊两出，甲木虽有生气，亦生丙而不破戊，无须再用庚金制甲矣，十月壬水，以丙戊为正用，有丙无戊，财旺而不聚，虽有衣禄，常人而已，有戊无丙，寒土冻水，有谋为而难成，（详十一月节）丙戊二者缺一，皆有常遭跌失，不能聚财之病也。\n总之十月壬水，专用戊丙，庚金次之。\n总结上文，用戊丙为正，庚金为应病与药之用也。\n丁丑，辛亥，壬子，癸卯。\n贫苦。\n按：财露见劫，财又不旺，宜乎贫苦。\n己亥，乙亥，壬辰，辛亥。\n两榜。\n按：此造得胎元丙寅之助。\n乙巳，丁亥，壬午，庚戌。\n僧道。\n按：此造巳庚一冲，胎元又见戊寅，火旺成局，反宜金水为助，亦变格也。\n庚子，丁亥，壬戌，庚戌。\n得庚制甲，会元。\n按：此造专取戌中戊土制水，庚金制甲。\n壬申，辛亥，壬子，辛亥。\n支见亥子，四柱无戊，名旺盛无依，为僧。\n按：润下成格，惜胎元壬寅，格局不纯，火运行东南逆水之性，反为贫苦之命也。\n以上造化元钥。\n辛亥，己亥，壬午，辛亥。\n咸丰元年九月三十日亥时。\n张退厂命：取午中丁火生助己土官星，丁己同得禄於午，但十月壬水用丁己，不如丙戊，望重乡闾，寿八十八，卒於戊寅年。\n己巳，乙亥，壬子，乙巳。\n同治八年十月十四日巳时。\n周自齐命：专用巳宫丙戊，更有庚金制甲，运行南方，位至财政总长。\n辛未，己亥，壬申，戊申。\n同治十年十月十五日申时。\n简照南命：戊土出干无丙，喜胎元庚寅，暗藏丙火，生於南洋，火土气旺，大富而不贵为南洋兄弟烟草公司创办人，又此造疑是丁未时。\n辛巳，己亥，壬戌，甲辰。\n光绪七年十月初三日辰时。\n叶公绰命：专用巳宫丙戊，己合甲，不破戊，亦格之奇也，（参阅十一月节）位至交通总长。\n癸未，癸亥，壬申，庚戌。\n光绪九年十月廿五日戌时。\n李烈钧命：专取戌宫戊土止水，惜无丙火，民国初年，为江西都督，起伏无常，名利难全。\n'
	},
	{
		key: '子,壬',
		content:
			'十一月壬水，阳刃帮身，较前更旺，先取戊土，次用丙火。\n十一月壬水，与十月同论，阳刃秉令，气候更寒，非戊丙并透，不足以救！书云：建禄生提月，财官喜透天，阳干用财官者，乃是偏财偏官，非正财正官也。\n丙戊两透，科甲富贵，且才能德业无双，或有戊无丙，不过处世有道，名利难全，有丙无戊，好谋无实之。\n十一月专用丙戊，不取庚金者，月令无木气故也，调候需丙，止水须戊，二者必须兼用，不可缺一。\n或支成水局，不见丙火，即有戊土而不得所，常人而已，或丙戊藏支，解冻止流，功名显达非常，但须运好，运左便非。\n支成水局，以戊土为主，丙火为佐，戊土如不得所，虽有丙火，无益於事，得所者谓得禄逢旺，支见巳戌是也，丙戊藏支者，柱有巳戌，而丙戊不出干也，支为根，干为苗，干透不如支藏，但须过程得地，否则，地位虽高而不显。\n或支成火局，一富而已。\n此言用财，支成火局，身旺财旺，大富之格。\n或比见月时，丁出年干，常人，或支见四库，又主富贵。\n或壬日见二丁出年月时干者，名为争合，主名利难成。\n壬月或壬时年见丁火比肩争财，庸碌常人，支见四库，止水之流，便主富贵，以戌财库为妙，若丙丁争合一壬，无土止水，又不能作化论，寻常下格，难言名利也。\n或壬午日丁未时，虽非科甲，亦主权重位高，何也？盖用子中癸水，名用神得地，与戊丙并用。\n此言壬水反强为弱，用子中癸水阳刃，名用神得地，为变格也，（非取丁壬化合），四库之中，惟戌未为燥土，戌，戊土也，未，己土也，若壬午日丁未时，支见未相合，丁火出干，虽是丁己，与丙戊用同，月令阳刃秉令，官刃或煞刃成格，皆必贵也。\n丁卯，壬子，壬寅，戊申。\n方伯。\n按戊透丙藏，为仲冬壬水之正用也。\n壬寅，壬子，壬寅，壬寅。\n天元一气，煞旺得地，侍郎。\n按：专用寅中丙戊，为财煞得地。\n壬子，壬子，壬子，甲辰。\n飞天禄马格，尚书。\n按：飞天禄马者，水木伤官之变，专取甲木为用，运喜东方，与润下格，纯粹者理同，所谓独象喜行化地是也。\n壬寅，壬子，壬子，辛亥。\n富格。\n按：寅宫丙戊太弱，寅亥合木，转而生财，故为富格。\n以上造化元钥。\n癸丑，甲子，壬午，甲辰。\n康熙十二年十一月十七日辰时。\n沈德潜命：己未年成进士，年己六十七，高宗称为老名士，官至礼部侍郎，卒年九十七，谥文悫，此造专用午宫丁己，无如两甲盖头，己土被制，直待交进丁丙财运而显，不以官刃论，木火通明，故为文学侍从之臣也。\n丙午，庚子，壬午，庚子。\n道光廿六年十一月初一日子时。\n樊樊山命：天地中分，不以冲论，用午中丁己财官，科甲出身，晚年运行南方，大贵。\n丁卯，壬子，壬申，甲辰。\n同治六年十一月廿三日辰时。\n葛稚威命：飞天禄马见丁破格，乃润下格之不纯粹者，运行土金，安富尊荣，一乡之望，一至南方，资财萧条，以比肩争合故也。\n壬辰，壬子，壬辰，乙巳。\n光绪十八年十一月初八日巳时。\n蔡廷错命：专用巳宫丙戊解冻止流，位至军长，福建省主席。\n戊戌，甲子，壬戌，壬寅。\n光绪廿四十二月十三日寅时。\n江一平命：专用甲木食神制煞，喜时上甲木得禄，财星有气，为名律师，戊土制比，可以护财，今被甲木制住，财来便劫，故旺而不留也。\n'
	},
	{
		key: '丑,壬',
		content:
			'十二月壬水旺极复衰，何也？上半月癸辛主事，壬水稍旺，专用丙火解冻，下半月己土主事，故丙火为先，徐用甲木为佐，术士不察，例作旺推，殊不知上半月壬癸只旺十二日，下半月土，则有十八日也，俱作旺推，安能有验，故有丙，名利两全。\n十二月壬水，上半月癸辛主事，与十一月同，专用丙火，如比劫出干，酌用戊土，总以丙火解冻为主，下半月己土当旺，木火进气，壬水不作旺论，用丙火解冻，兼取甲木者，防己土浊壬也，但不论上下半月，丙火总为主要之用，故云有丙，名利两全。\n丙辛俱透，科甲富贵，无丙定作单寒，丙透甲出，科甲之贵，然四柱无壬，方妙，或四柱有壬，丙藏常人，见戊制土，可许衣衿，且有禄寿。\n以下专论下半月看法，用丙解浆，用辛化己土，生壬水，或用甲木制己土，皆为科甲之贵，但以丙辛甲己不合，无壬伤丙，方可言富贵，若四柱有壬，丙火为壬水之气所逼，虽藏支不克，亦是常人，须戊土为救，辗转救护，格非上乘，衣衿禄寿，庸中佼佼而已。\n或支成金局，不见丙丁，名金水沈寒寒到底，一世孤贫，见火解寒方可。\n支成金局，母旺子衰，十二月金寒水冷，非见丙丁，无可取用。\n腊月壬水，用丙火，或甲木为佐，用火者木妻火子，用戊者不可无丙，\n总结上文，书云：水冷金寒爱丙丁，以丙火为主，下半月土旺用事，甲木为佐，金旺，即丙透遇辛，亦不为妙，见丁颇吉。\n以下三节，述用丁之理，为造化元钥抄本所删，据穷通宝鉴本补录，可资参考，丙辛俱透，已见上文，但丙辛在冬月，容易化合，即使合而不化，亦不免羁绊用神，减损解冻之力，有丁破辛，则丙火可以保持其温度，故云见丁颇吉。\n或丁出时干，化合成木，月支又见丁火，无癸破格，亦富贵。\n此言以丁火为用，十一月丁出年干，支见四库，又主富贵，十二月令见丑，水不冲奔，惟气候太寒，须丙丁而无癸制，方可为用，仍宜甲木为引，通根支下方妙，参阅十一月丁火节。\n水旺居垣须有智，水土法混杂必愚顽，壬癸路经南域，主健，富贵堪图。\n又云：惟有水木伤官格，财官两见始为欢。\n统论三冬壬水，居垣，谓月令水当旺也，水清主智，己土混杂，反主愚顽，路经南域，谓运行巳午未南方也，日主健旺，主富，消息赋云：北入运在南方，贸易获其厚利是也，冬水以丙戊为主要用神，财官是也，并不限於水木伤官。\n甲寅，丁丑，壬寅，壬寅。\n用丙，贡士。\n甲午，丁丑，壬辰，乙巳。\n有丙，富翁。\n甲午，丁丑，壬辰，甲辰。\n欠丙，贫苦。\n按十二月壬水，不可无丙，丁甲力薄，有丙富贵，无丙贫苦，显然可见。\n乙未，己丑，壬午，辛亥。\n生员。\n庚子，己丑，壬寅，辛亥。\n发甲。\n庚午，己丑，壬辰，壬寅。\n秀才。\n按以上三造丑宫土金水出干，然有丙贵钜，无丙贵小，亦显然可见。\n辛亥，辛丑，壬戌，庚子。\n用戊止水，生员。\n按此造亥子丑成方，壬水甚旺，故用戊止水，日坐财库，金水亦温，所谓清气还嫌官不起也。\n丙寅，辛丑，壬寅，辛丑。\n用丙，主簿。\n按丙辛并透，羁合用神，喜用寅宫丙火，故有小功名。\n以上造化元钥。\n己丑，丁丑，壬午，辛亥。\n道光九年十二月廿二日亥时。\n刘坤一命：丑宫土金水同宫并透，用丁火，夜生者贵，参阅十二月癸水雪夜灯光格，位至两江总督。\n戊午，乙丑，壬申，乙巳。\n咸丰九年正月初一日巳时。\n赵秉钧命：丙戊得禄於巳，运行南方，位至首揆 。\n甲戌，丁丑，壬申，辛亥。\n同治十三年十二月初三日亥时。\n杨度命：用戌宫戊土止水，甲丁并透，无丙虚而不实。\n戊寅，乙丑，壬申，戊申。\n光绪四年十一月廿七日申时。\n袁克定命：戊透丙藏，皆在年上，专受上荫，其为贵介公子可知。\n癸未，乙丑，壬戌，庚子。\n光绪九年十二月十六日子时。\n朱瑞命：支聚四库，而无甲丙，然时逢庚子阳刃，喜用戊土七煞为制，三刑得用，运至戌，贵为都督，然昙花一现，仅五年耳。\n己丑，丁丑，壬午，辛亥。\n光绪十五年十二月十一日亥时。\n杨杰命，丑宫土金水并透，用丁，位至军长，同上刘坤一命。\n庚寅，己丑，壬辰，辛亥。\n光绪十六年十一月廿六日亥时。\n戴季陶命：丙戊结藏寅宫，位至考试院长。\n'
	},
	{
		key: '寅,癸',
		content:
			'正月癸水，值三阳之候，为雨露之精，雨露之性至弱，专取辛金发源，次取丙火照暖，名阴阳和合，万物发生。\n癸为衰竭之水，时至寅月病位，本性既弱，又值休囚，故先取辛金发源，次取丙火调候，看法与正月壬水相同，而辛与隔位不合，各得其用为美。\n得辛丙两透，科甲富贵非常，盖癸为雨露，能成亥子江河也。\n癸水如雨露，亥子如江湖，有辛金发其源，涓涓不绝，乃成江河，勿以质柔气弱而忽之，丙为寅宫长生之火 ，值三阳开泰之候，配合得当，阴阳和谐，真神得用，故富贵非常也，（合於需要为真神，时值当旺为司令，即合需要，又值当旺，必然富贵）。\n或支成火局，辛金受困，有壬寅贵，无壬贫贱，或丙透天干，辛藏酉丑，亦主贡鉴生员，辛丙俱无，定主贫贱，或辛透丙藏，恩封显职，丙辛皆藏，富中取贵。\n承上丙辛为用也，支成火局，以壬为救，丙辛或透或藏，用有显晦，富贵亦有差别。\n或月透戊土，得丙辰时，年干透丙丁，不透比劫，真从化格，富贵无两，见刑冲，常人。\n癸水至弱，见戊必合，生於寅月，逢生得气，见丙辰为化气元神透出。\n无印劫生助癸水，必然从化，年干丙丁者，谓年上生助化神也，非必丙丁年句有语病，当会其意，见申亥刑冲破格。\n或支成水局，丙透无壬，衣禄常人，见丙火重重，不由科甲，亦主禀贡名士，此火妻土子也。\n支成水局，丙透无壬，身旺任财，子无比劫争财，定作富推，古人重贵轻富，商贾浊富之命，故云常人，支成水局，而丙火重重，寅宫戊土长生，财旺暗生官，虽非科甲，亦主贵气，火妻土子者，言以土为用也，癸水无壬，不能用戊，支成水局，癸水反弱为强，寅宫戊土，有甲木为制，须丙火重，化木生土，以取相制之意而已。\n总之正月癸水，辛金为主，庚金次之，丙亦不可少，无庚辛，虽有丙丁，亦无用之人，若火土多，定主残疾。\n总结上文，正月癸水，气势休囚，辛金为主，无辛用庚，癸水有源，方可用丙丁，化合及支成水局为例外，可知火多土多而无印劫为救，又不能从化，癸水熬乾，残疾夭折之命。\n用辛者土妻金子。\n正月癸水，以丙辛为正用，有辛方能用丙，故土妻金子。\n壬寅，壬寅，癸卯，丁巳。\n孤贫，损目。\n按：干见两壬，不能言从，木旺火多，癸水气泄熬乾，孤贫，残疾。\n壬子，壬寅，癸卯，丙辰。\n有妻无子，兄弟相残，常人。\n按寅卯辰成方，食伤太旺，非见庚辛，不能制木生癸以取贵，与二月同论，丙火偏财出干，而比劫争财，此兄弟相残之徵，四柱无金，时归墓库，无子之徵。\n以上造化元钥。\n庚寅，戊寅，癸亥，辛酉。\n光绪十六年正月廿二日酉时。\n陆连奎命：正月木旺，癸水泄弱，不能不用印，戊癸一合，日元向官，寅亥合起劫煞，不得善终，未运戊寅年，遭狙击弊命，年四十九。\n'
	},
	{
		key: '卯,癸',
		content:
			'二月癸水，不刚不柔，但因乙木司令，泄弱无神，专用庚金为妙，辛金佐之。\n癸水至二月死地，休囚之极，加以乙木司令，泄弱元神，故专用庚辛破木而发水源，庚辛并用者，恐乙庚相合，更佐之以辛也。\n庚辛俱透，无丁出干者，科甲富贵，无庚辛贫贱常人，或庚透辛藏，异途位高，辛透庚藏，生员禀贡，庚辛两藏，富中取贵，异途显达，刀笔名高。\n二月癸水，水木伤官为体，木神当旺，不能不佩印，无庚用辛，不必拘执，二月阳气舒伸，无形中自有丙丁，故不必明见丙丁，亦可取贵也。\n或庚辛太多，得己丁两透，作大贵论。\n此言体用之变，庚辛太多，癸水弱变为强，月令乙木被克无力，取财官相生为用，作大贵推，乙藏己透，偏官无伤，庚辛金多，不能无丁制之，癸水至弱，柱无壬劫出干，不能用戊土，故取丁己也。\n或支成木局，时月又有木出干，此泄水太过，穷困多灾，即运入西方，亦不甚清泰，无用之人。\n支成木局，不见庚辛，为顺局从儿，一女造，甲寅，丁卯，癸卯，乙卯，诰封一品，但为人怯懦无能，运入西方逝世，女造柔懦尚无害，若为男造，不免贫困多灾矣。\n甲申，丁卯，癸亥，癸亥。\n贡士，大富，盖用庚得禄地，有在才略，且多肖子。\n按此造癸水通根申亥，反弱为强，惜无己土，用食伤生财，故富，支见申庚，旺木有制，故用丁火，非用庚也。\n丙辰，辛卯，癸酉，癸亥。\n用辛金，飞天禄马格，尚书。\n丁未，癸卯，癸亥，癸丑。\n飞天禄马格，拜相。\n飞天禄马格，以亥冲巳，酉丑合住巳字为要点，两造皆似是而非，特飞天禄马，本有伤官变格，谓为成格，亦无不可，总之木多水泄，不能无金，两造皆以辛金为用也。\n丁亥，癸卯，癸卯，癸丑。\n用丑中辛金，又丁火出干，侍郎。\n按与丁未造，大致相同。\n庚寅，己卯，癸亥，庚申。\n专用庚金，故佐君泽民，神钦鬼服。\n按此造喜寅中暗藏丙火，用庚金，有阴阳和谐之妙，胎元庚午，以丁己财官为用也。\n庚子，己卯，癸卯，辛酉。\n庚辛两透，位至阁老。\n按庚辛并见，而无丙丁，虽科甲正途，终嫌阴柔奸险，此明代严嵩命造也，支备子卯酉，加胎元庚午，成格而备四极，故其奸险之祸，亦加於四海，午宫己土得禄，财官相生为用，格虽大贵，究不足取。\n癸卯，乙卯，癸卯，己未。\n乙木重重，有克己之势，无克己之力，盖因未内藏丁，泄乙而生己也，故名列宫墙。\n癸卯，乙卯，癸巳，甲寅。\n宜用庚金，因巳中丙制庚，破去用神，故一生劳碌，不能处世。\n按以上两造，皆缘木旺无金，癸水元神泄弱，不足以任财官也。\n以上造化元钥。\n丁酉，癸卯，癸卯，辛酉。\n此为明穆宗隆庆命，有印比生助，帝皇之位，专恃荫庇，胎元甲午，食神生财为用，运行西北，毫无作为，一生享荫庇福而已。\n辛巳，辛卯，癸丑，乙卯。\n光绪七年二月廿一日卯时。\n章士钊命：丑宫己辛，煞印相生，辛透丙藏，位至教育总长。\n戊子，乙卯，癸未，庚申。\n光绪十四年二月初一日申时。\n石某命：时逢庚申，癸水反弱为旺，月令乙卯，见庚输情相合，专用未中丁火，破庚金印，生己土煞，戊土虚浮，又为旺木所伤，用煞不用官，故为武贵年时遥合，自幼游历欧美十七邦，归国授军少将。\n'
	},
	{
		key: '辰,癸',
		content:
			'三月癸水，要分清明鼓雨，清明后火气未炽，专用丙火，名阴阳承蔼，鼓雨后虽用丙火，还宜辛金佐之，富贵，次看何神高透无伤，便可定科甲大小，如辛卯、壬辰、癸未、丙辰，生上半月，专用丙，故作朝廷卿士，若生下半月，丙虽不可少，然必须庚金蓄源，又须无伤，方主富贵，上半月木妻火子。\n凡生四季月，皆有上下半月之分，须察气之进退，以论休咎，三月癸水墓地，丙火进气，更为显著耳，上半月火气未炽，辰中癸水，回光反照，犹有余气，更见辛金生之，可用丙火，名阴阳和谐，下半月土旺秉令，虽见丙火，宜用庚金发水原，如辛卯一造，生上半月，用丙火，生下半月，须用辛金，此其例也，又防丙火伤辛，须壬水透干为救，否则，不能取贵，（倘戊土透干，必须甲木出救），总之丙辛不可缺一，方为阴阳和谐，用丙用辛，则有上下半月之别也。\n或支成水局，一己出干，有丙无甲，乃假煞为权，亦贵，有甲破己，常人。\n此言财滋弱煞格，无丙火财星，则己土无力，有甲木伤官，则弱煞被制，故必须有丙无甲，方能假煞为权也，（癸水不能用戊土，水旺只能用己土，即财官格也，见下从化节）。\n或支坐四库，又须甲透，方可许富贵无甲者僧孤贫。\n支坐四库为病，甲透为药，用神仍取辛金，凡土坐生旺地，虽取甲乙制之，仍取金水为用，见上六月壬水节。\n或支成木局，无金气，乃伤官生财，主有智学财禄，且有衣衿，但早年多滞，而无实财耳。\n下半月丙火进气，支成木局，食伤旺，暗生财，（成方同论），但癸水元神泄弱，无力负荷，有金则贵，无金徒聪慧而无实财。\n下半月，土妻金子。\n支成水局以下三节，皆指下半月言，有金，方能假煞为权，或用食神制煞，或用伤官生财也，故看妻子，均从土金取之。\n总之，三月癸水专用丙辛，而己甲须酌用。\n用己者，假煞为权也，用甲者，食伤制煞也，见上文。\n三月癸水，从化者多，得化者荣禄，不化者平常。\n生於三月，逢龙而化，丙火进气，更易化合，若化气不成，必是平常格局，不作富贵命看，戊土官星，不能无财星以生之，见丙火财星，则成化格矣，此节造化元钥抄本删除，附录之。\n丙寅，壬辰，癸巳，甲寅。\n此造二人同庚，一生上半月，年老，位至总督，一生下半月，年少，多困厄刑克，后中武举。\n按壬癸并透，与壬水同论，生上半月，水有墓库余气，巳宫丙戊，得禄逢贵，运至西方，制住甲木伤官，煞印相生，大贵奚疑，生下半月，土旺用事，水无余气，戊土暗旺，晦丙塞壬，交进西方，方免困厄，得中武举，滴天髓云：进兮退兮宜抑扬，二人不同之点，即在节气进退之间也。\n丙寅，壬辰，癸丑，丙辰。\n丙透，驸马。\n按辰丑皆湿土，丑宫土金，煞印相生，专用丙火财星，财不伤印，因妻致贵。\n丁卯，甲辰，癸亥，辛酉。\n无丙用辛而显达，盖辛金得禄，可以佐癸故也。\n按此造无丙用辛而显达，以其生下半月，丙火进气，支会亥卯，干透甲丁，不能不用印也。\n戊午，丙辰，癸丑，辛酉。\n生下半月，将军。\n按生下半月，火土进气，专用辛金。\n己酉，戊辰，癸酉，丙辰。\n先贫后富，万金。\n按戊癸相合，时透丙辰，必然化火，支见辰酉合金，为化气之财，故富有万金，化神喜行旺地，惜原命火不生旺，运程又行北方，故富而非贵。\n戊辰，丙辰，癸丑，壬子。\n嘉庆十三年三月十七日子时。\n刘琨命：财官两旺，喜时逢壬子，丑宫辛金，吉神暗藏，运至庚申辛酉，煞印相生，身旺能任财官，官至巡抚。\n'
	},
	{
		key: '巳,癸',
		content:
			'四月癸水，喜见辛母，无辛，庚亦可用，但不自然。\n四月火土两旺，癸水临於绝地，非印劫生助，不足以自存，辛金，癸水，之母也，庚辛之用相同，但阴生阴，阳生阳，为出於自然也。\n如辛出干，四柱又无午丁，加以壬透，富贵极品，若有丁藏破格，贫苦常人，见壬贫不太甚，辛藏无丁，贡监衣衿，或见癸制丁，衣禄充足，但有刑妻之祸，择配须硬命者吉。\n此言用辛金，忌丁火伤用，时值火旺，即使辛金出干，丁火藏午，亦被销熔，必以壬癸为救，但壬见丁相合，即使不化，总嫌有情，聊胜於无制，故云贫不太甚，见癸制丁，病药相当，但丁为财，妻财被劫，不免刑妻，择金水旺者相配为吉。\n或一派火土无辛，即有己生庚，不能无水，又无比肩羊刃，名火土熬癸，非损目，便损精，有祸可无恶疾。\n四月火土当旺，巳宫庚金，为火土所逼，不能生水，虽植长生，不能取以为用也，如干无庚辛，须见申酉丑，方为可用，无金又无亥子劫刃，名火土熬乾癸水，癸为目，故主损目，又水为肾，故主损精，总之四月癸水，劫印不可缺一，以水制火存金，以金化土生水，交互为用，巳宫庚金长生，气极微弱，逼於火土，不能生水，见丑会局，庚金即转 生旺，能生癸水，名湿土生金，此与亥月见未会局，木转生旺，能生丙火同一理也，丑宫土金水，煞印相生，在癸水为绝处逢生，大富贵无疑，亦奇格之一也，见下陈某龙造。\n若庚壬两透，制火润土，有根源矣，名劫印化晋，大富大贵，见丁克庚合壬丧母，断作废人。\n此言劫印化晋格，四月火土当旺，癸水弱极之时，得庚壬两透，绝处逢生，反弱为强，取巳宫丙戊为用，化忌为喜，此奇格也，劫印化晋者，劫印庚壬也，晋，卦名，易离上坤下，名火地晋，以喻火土也，须满盘劫印，方为成格，见下明永乐帝造，庚，癸之母也，壬，癸之兄也，见丁火克庚为丧母，合壬破格，断作废人。\n或有庚无丁，即无壬，亦儒林秀士，但迂而不显。\n承上克庚合壬意，时值火旺，无水破火，终嫌金气为火土所束缚，虽为儒林秀士，不免迂而不显，重申印劫，二者必须并用之意也。\n凡无辛用庚，虽富不贵必异途得官，故专用辛为尊。\n总结上文，无辛用庚，虽能相生，非出於自然，故为异途，富中取贵。\n甲辰，己巳，癸酉，乙卯。\n用辛得地，八座。\n甲辰，己巳，癸酉，辛酉。\n辛透癸藏，身强煞旺，方伯。\n甲寅，己巳，癸巳，癸亥。\n财旺生官，行北方运，拜相封侯。\n按以上三造，胎元庚申，支见巳酉会局，亥宫壬水破丙，甲木破戊，虽是财旺生煞格局，所用全在印劫，倘无金水为助，不能任财煞，则财煞反为克身之物耳。\n以上造化元钥。\n庚子，辛巳，癸酉，辛酉。\n明成祖（永乐）：劫印化晋格，庚辛并透，支会金局，癸水转弱为强，反用巳宫丙戊，交丙戌丁火土运，逐登帝位。\n丁巳，乙巳，癸丑，丙辰。\n咸丰七年五月初三日辰时。\n陈某龙命：巳丑会局，湿土润金，庚金有气，即可为癸水之源，此与己土混壬格相似，吉神暗藏坐下，癸水绝处逢生，运行金水，位至北洋总督，富贵福寿之命。\n甲申，己巳，癸亥，癸亥。\n光绪十年四月十九日亥时。\n谢鸿勋命：庚壬俱藏而得地，运行西方，位至师长。\n庚寅，辛巳，癸丑，壬子。\n光绪十六年四月十四日子时。\n邵元冲命：庚辛壬透，支聚子丑，惜年命逢寅，劫印化晋不纯，亦以巳宫丙戊为用，位至陕西省主席。\n戊申，丁巳，癸酉，甲寅。\n光绪三十四年四月十九日寅时。\n张学铭命：支会金局，又庚金得禄，运行西方，必见出人头地。\n'
	},
	{
		key: '午,癸',
		content:
			'五月癸水，至弱无根，本喜庚辛为生身之本，乃丁火司权，庚辛虽能滋癸，而不能与丁为敌，反怯丁也，须用比肩劫财，方得庚辛妙用。\n五月火土当旺，癸水弱极，务须印劫并见，用水制火护金，用金化土生水，互相救护，方得其用，与四月同，需要迫切，庚辛无分先后，但辛壬出干，防丙丁化合为病耳。\n如庚辛两透，壬癸出干，定主钟鼎名家，身伴君王，或金透，支成申子，禀贡衣衿，无水出干，惟支见一水，虽透庚辛，不过钜富，故曰：水源会夏天，贵轻富自然，又曰：金水会夏天，富贵自天来，运行火土地，名利总无边。\n统论印劫并用之意，庚辛透干，又见壬癸，或金透而支会水局，皆金水两旺，反弱为强，月令财官秉令，真神得用，运行火土，富贵何疑，支藏一水，柱有庚辛，仍用劫印，不过一富之造，盖五月丁旺，用庚辛，必须比劫为护，无比劫，庚辛受伤，故不贵也，水源者，申也，更见子辰会局，身旺任财而财乘旺，故贵轻富重，金水会夏，谓金水会局，反弱为旺，以财官真神为用，即劫印化晋格之意也。\n或支成火局，不名炎上，无壬，定作僧道独，若二壬一庚同透，永食天禄，衣锦腰金。\n支成火局，最宜透戊土，格成从化，无戊，不能作从财格看，（见下刘命），盖五月胎元在酉，癸水无根而有根，（九月胎元不以此论），不名炎上者，言不能从丁火为用也，（丁火无炎上，见丁火五月节），既不能从，则必须壬水为救，否则，火土熬癸，定主残疾夭折，见二壬一庚，必主享荫庇之福，盖财成方局，必大富，恃劫印，则贵亦由上荫而来也。\n或一派己土，无水无甲出制，作从煞论，富贵非轻，凡从煞见刑冲破害，贫贱之格，午宫丁己并旺，丁火之气泄於己土，不能从财，见一派己土，午破胎元之酉，己土制住癸水，故可从煞，但以无金水甲木为成格条件，凡从格是刑冲破害，皆为日主有根，如子冲午，丑害午，或午破酉，皆使癸水有根而破格也。\n总之五月癸水，庚辛壬参酌并用可也。\n总结上文。\n庚辰，壬午，癸丑，乙卯。\n嘉庆廿五年四月廿八日卯时。\n丁葆桢命：日坐丑宫，煞印相生，胎元癸酉，更得庚壬出干，官至总督，卒谥文诚。\n癸巳，戊午，癸亥，丁巳。\n道光十三年四月廿三日巳时。\n蒋益澧命：日坐亥宫，胎元己酉，专用印劫，位至巡抚。\n庚辰，壬午，癸巳，癸亥。\n光绪六年五月廿六日亥时。\n倪道粮命：庚金壬癸出干，金水旺，用午宫丁己，惜巳午并见，官煞混杂，上承阀阅，位至省长。\n壬午，丙午，癸巳，甲寅。\n光绪八年五月初八日寅时。\n刘翰怡命：癸水无根，一壬不足以为救，却喜癸巳壬午，天地相合，格成从化，甲木出干，制己泄壬而生丙火，从财格真，钜富之命，运行西方，财旺破印，安富尊荣，一至北方，叠遭横逆，损失至钜，其为从财确矣，按五月癸水，所以不易言从者，因胎元酉宫，暗生癸水，自然有根也，财为我克，故不易从，煞为克我，故能从，此造好在戊癸丁壬两合，化而兼从，否则，亦难作从论也。\n癸巳，戊午，癸巳，壬子。\n光绪十九年五月十二日子时。\n常之英命：专用壬水为救，年月戊癸暗化为财，午宫丁己，巳宫丙戊，官煞混杂，虽有禄位而不清，财煞太旺，无印，只能取劫为用也。\n壬辰，丙午，癸巳，甲寅。\n光绪十八年六月初七日寅时。\n刘峙命：胎元丁酉，干见壬辰，专取印劫为救，位至省主席。\n一说：系六月初六日生，为壬辰，丙午，壬辰，壬寅。未知孰是。\n'
	},
	{
		key: '未,癸',
		content:
			'六月癸水，作两节推，上半月庚辛无气，下半月庚辛有气，凡六癸日，人多推此月不验，何也，？不知未中有乙，与己同宫，欲破不破，癸水不能从煞，专用庚辛为主，上半月虽有庚出干，却金畏火炎，须有比劫助金，方许科甲富贵，无比劫常人，至下半月，庚辛有气，即无比劫不忌，有丁见庚辛透者，便推富贵，然亦忌丁透与在未者，皆不秀也。\n凡四季月，皆有上下半月之别，癸水生大暑前，看法与五月略同，其所以不能从煞者，因未中乙巳同宫，己土为乙木所制故也，专用印劫，大暑后金进气，可以专用庚辛，不必比劫为助，然忌丁火，丁藏未中，庚辛出干，便推富贵，丁火出未为忌。\n乙酉，癸未，癸未，庚申。\n生上半月，庚金得所，丞相。\n乙未，癸未，癸卯，癸丑。\n生上半月，都司。\n按上造用在庚申，金水相生，此造用在癸丑，亦金水相生，惟格局有高低耳。\n己未，辛未，癸未，丙辰。\n生下半月，用辛，知州。\n按年月己辛，煞印相生，惜不通根，丙辛隔位不合，故有百里之尊，三造比较，格局高低自见。\n以上造化元钥。\n丙子，乙未，癸卯，丁巳。\n光绪二年六月十四日巳时。\n林长民命：癸水弱极，得年上子水为救，所恃者祖荫也，卯未会局透乙，伤官泄弱癸水之气，故绝顶聪明，文章名世，生在立秋前四日，金水进气，故有相当地位，至寅运，随郭松龄倒戈被杀。\n'
	},
	{
		key: '申,癸',
		content:
			'七月癸水，正母旺子相之时，癸虽死申，然申中有庚，名绝处逢生，弱中变强，即如以癸作用，运行申酉地，不死，盖庚旺故也，庚金秉令刚顽，必取丁火为用，以制多金，生旺死绝十二宫，专论五行，不论十干，木火阳也，金水，阴也，故云阴死阳生，阳死阴生，非所以论十干之阴阳也，水生於申，不论壬癸，以癸作用，运行申酉地不死，即其明证，（说详子平粹言），申宫水之生地，壬水长生，即是癸水长生，母旺子相，不旺自旺，水旺则不劳印生，月令庚金临官，刚锐之气，非取丁火制金不可，用丁火不能无甲为佐也。\n或丁透带甲，名有焰之火，为人必光辉难掩，富贵非轻，或丁透无甲，又无壬癸出制，即有一二庚金在柱，贡监衣衿不少，得二丁制金更吉，若金多而无丁制贫贱。\n七月癸水，以偏财破印为正用，丁火不离甲木，木火相生，名有焰之火，壬癸有甲引化，不能伤丁，故云光辉难掩，无甲须无壬癸出制，方可破印，二丁更吉，无丁贫贱，印旺而无用，故宜以丁破之也。\n得一丁居禄於午，名独财得位，富中取贵，或丁居未戌无力，亦不过常人，稍有能力，逢冲岁运必发，或柱有戌未，或二戌二未，又甲出干，无水，又不作富贵推矣，或一丁藏库，干支见甲多，无水常人。\n独财者，无甲木相生也，得位者，丁禄在午也，上言丁透，此言丁火不透，居於午宫，富中取贵，未戌中虽有丁火，压没於土之下，不足为用，逢冲岁运，财库冲开，必发，此言一戌或一未也，若柱多戌未，一辰丑冲之无力，不作此论，一丁藏戌，逢冲则发，甲多破土，不能引生丁火，虽干无比劫，亦是常人。\n甲寅，壬申，癸未，庚申。\n假斯文。\n按此造即用未中一点丁火也，逢冲则发。\n乙未，甲申，癸未，丁巳。\n财多身弱，富屋贫人。\n按食伤太多，泄弱癸水之气，反以月令庚金为用，大运逆行南方，财多身弱矣。\n丁酉，戊申，癸卯，甲寅。\n伤官生财格，丁甲丙出，尚书。\n按甲木制戊，官星被伤，故用伤官生财。\n戊午，庚申，癸亥，乙卯。\n丁火得位，家富万金，寿九十，卯运死，终富而不贵，三子皆衣衿。\n按丁火得位，家富万金，论徵验看法，也，终以亥卯会局，透乙，泄弱癸水元神，加以戊土出干，不能不用印劫，大运至卯，金绝水死而命终，可以见矣。\n辛酉，丙申，癸酉，癸亥。\n丙被辛合化水，身旺无制，为僧。\n按丙火无根，合辛化水，惟润下失时。四柱无可取用，名身旺无依。\n壬申，戊申，癸亥，癸亥。\n身旺无依，不作润下，孤贫，百岁不死。\n按戊土出干，不作润下，纵然元气无伤，惟寿永耳。\n癸酉，庚申，癸酉，庚申。\n用庚金，大富。\n按此是从格，书云：独水三犯庚辛，号曰体全之象，金为体，水为用，从革之变了。\n以上造化元匙。\n乙巳，甲申，癸酉，壬子。\n乾隆五十年七月廿六日子时。\n林文忠命：专用巳宫丙火，或云壬戌时，待考。\n'
	},
	{
		key: '酉,癸',
		content:
			'八月酉辛虚灵，非顽金可比，正金白水清之时，取辛为用，丙火佐之，名水暖金温。\n癸水清润，辛金虚灵，金白水清，相得益彰，丙火为佐，调候之意也。\n如丙辛隔位同透，主科甲有准，即风土不及，亦不失异途封职，或丙透辛藏，不过贡监衣衿。\n丙辛并用，最忌合化，两失其用，故透干必须隔位，或一透一藏，此为财印并用之要诀。\n或柱中戊己太多，塞水埋金，定是平常人。\n癸水见壬水同透，则用官煞，否则，无用戊己之法，清灵之气，不宜克抑，总之，食伤财重则用印，印重则用食伤与财。\n一定之法也。\n庚寅，乙酉，癸亥，丙辰。\n乙庚化金以助辛，太守。\n辛酉，丁酉，癸巳，癸亥。\n金水多，丁透丙藏，四柱不杂，福寿绵长。\n癸卯，辛酉，癸巳，丙辰。\n孙世忠，怀甯侯命造。\n按以上三造，皆是酉金为用，丙火为佐，金温水暖，以清灵取贵。\n以上造化元钥。\n丁巳，己酉，癸卯，丁巳。\n咸丰七年七月廿四日巳时。\n杨善德命；财官太旺，专用酉金，行辰癸运，位至浙江督军。\n庚申，乙酉，癸未，乙卯。\n咸丰十年八月廿二日卯时。\n朱家宝命：乙庚合助酉，专用月令辛金，卯未会局，透乙木文星，科甲出身，位至安徽巡抚，（此造或是丙辰时待考。）\n癸酉，辛酉，癸巳，丙辰。\n同治十二年八月十七日辰时。\n陈光远命：生於寒露节前二时，专用巳宫丙火，位至江西督军。\n庚辰，乙酉，癸卯，庚申。\n光绪六年八月初七日申时。\n孔祥熙命：水浅金多，号曰体全之象，喜乙庚卯申合，满盘皆金，金为体，水为用，位至行政院长。\n庚辰，乙酉，癸亥，癸丑。\n光绪六年八月廿七日丑时。\n戴勘命：金多水旺，二人同心，运行北方，位至四川督军。\n'
	},
	{
		key: '戌,癸',
		content:
			'九月戊土司权，癸水失令无根，专用辛金，（发水源），次用癸甲，（癸水滋甲制戊），有辛，水乃得母，有癸，木乃有根。\n癸水清润之体，不宜戊土克制，见戊，宜甲木为救，然九月戊土司权，癸水失令，甲木亦枯，用辛生癸，更须癸水滋甲，（比肩生伤官），方能制戊之功，主要之用，在於辛金发水源，时值土旺，甲木为不可缺之辅佐也。\n辛甲两透，支有子癸，科甲显宦，甲癸两透，富贵非轻，或有辛甲无癸，不止秀才，有甲癸无辛，富大贵小，有甲，无辛癸常人，三者俱无，贫贱之格。\n此言辛甲癸之用，甲癸两透者，辛金藏支也，（酉丑），总之九月戊土太旺，甲木乃去病之药，不可或缺，辛癸二者缺一，尚不失富贵也。\n或甲透无癸，见壬，亦主秀才，或有甲癸，无火土者，皆主才学寿考。\n九月癸水，以辛甲癸为正用，无辛癸代之以庚壬，亦有衣衿，以火土为病，无病皆主才学寿考。\n总之九月癸水，要见辛方吉，癸辛有用方妙。\n总结上文，有用者，以癸辛为用也。\n甲戌，甲戌，癸卯，甲寅。\n制伏得宜，侍郎。\n按此造地支两戌寅卯，时拱亥子丑北方，虚神得用，勿谓癸水无根，甲多破土，故云制伏得宜。\n辛丑，戊戌，癸亥，壬子。\n辛金出干，亥甲子癸得地，翰林。\n按此造壬水出干，癸水倚壬，柱见辛金亥子丑，弱中转旺，专用戊土，运行南方而贵，与李廷肃命参看。\n癸亥，壬戌，癸卯，甲寅。\n食神生才格，总督。\n按年命癸水，癸水通根，甲木出干，制戌宫戊土而生丙火，格局纯粹，亥戌寅卯，东西对峙，中夹子丑，可与下徐世昌命参看。\n壬辰，庚戌，癸丑，癸亥。\n甲申俱无，为人奴仆。\n按戌土之气，泄於庚金，壬水出干，而无戊制，身旺无依，且戌为财库，逢辰冲开，壬癸杂出，虽冲开亦被劫矣。\n以上造化元钥。\n辛卯，戊戌，癸亥，癸亥。\n道光十一年九月十四日亥时。\n李廷肃命：辛癸并透，亥宫甲木破戊，癸水临亥旺地，行南方火土之乡，由江甯知府存升甘肃巡抚，护理陕甘总督。\n戊申，壬戌，癸巳，甲寅。\n道光廿八年九月廿三日寅时。\n陈宝琛命：癸水见壬并透，当以壬水论，长生於申，甲戊并透，七煞有制，喜行木火之乡，科甲出身，历任显职，以文学著，清亡，为宣统师傅。\n乙卯，丙戌，癸酉，丙辰。\n咸丰五年九月十三日辰时。\n徐世昌命：食神生财格佩印，喜辰酉卯戌两合，卯辰东方，酉戌西方，东西对峙，为大方面夹拱，科甲出身，历任东省总督，内阁总理，位至总统，己卯年日犯岁君，卒於五月，寿八十五。\n庚辰，丙戌，癸未，丁巳。\n光绪六年九月十八日巳时。\n陈其采命：巳未夹午，财旺成方，专用庚金，贵为财政部长。\n戊子，壬戌，癸丑，癸丑。\n光绪十四年九月初五日丑时。\n邓如琢命：壬水出干，专用戊土七煞，生於寒露后一日，金有余气，位至江西军长。\n'
	},
	{
		key: '亥,癸',
		content:
			'十月癸水，最忌支成木局，泄散元神，故旺中有弱，专用庚辛生发。\n亥月水旺秉令，气候转寒，专用丙火调候，与十一月一理共推，见壬水出干，宜兼用戊土，书云[建禄生提月，财官喜透天是也]，但亥为甲木长生之地，如见卯未会局，便能泄水之气，旺转为弱，须用庚辛制木而发水源，此乃应病与药之用，譬如正月乙木，见寅午会局，泄散乙木之气，非取水为救，不能制火润木，同一理也。\n庚辛两透，不见丁伤，科甲富贵，或干透丁火，支成木局，木旺火相，制住庚辛，不能生水，单寒之极，或无丁而见木局，主异途得职，入西方运能显。\n承上文支成木局言之，用庚辛，不可见丁火伤用，故无丁富，有丁单寒，无丁而见木局，为有病无药，得运补救则显，以原命无金，虽得西方运补救，主异途功名，此三命通会所以论原有原无，原轻原重也。\n若一派壬子，无戊，名冬水汪洋，奔波到老，或己透戊藏，与戊透制水者，清贵而富。\n癸水见壬，阴转为阳，与壬水同论，专用财官，用戊更须丙火为佐也，\n己透戊藏，仍以戊土为用，己土混壬，反而生木，不足以止水也。\n或四柱多火，名财多身弱，贫贱到老。\n四柱火多，原局有印劫生助癸水者，大富之命，无印劫为财多身弱，虽有财而不能享受也。\n或一派金，得丁出干，名利两全，无火，僧道孤贫。\n上言庚辛不见丁伤为贵若一派金，印多为病，以用财损印为贵主名利两全，无火名为身旺无依，主贫薄，与七月癸水金多乏丁制一理，（此中有润下飞天禄马等格宜注意）。\n壬寅，辛亥，癸亥，壬子。\n骨肉冷落，无丙丁故也，虽飞天禄马，仅利三考，若无丙，是下格。\n按：喜寅宫丙火，运行东南为美。\n壬申，辛亥，癸亥，壬子。\n飞天禄马格，进士，官至郎中。\n按此造用胎元壬寅，喜东南运，同上造，明王守仁造，壬辰，辛亥，癸亥，癸亥。亦飞天禄马格，运行东南为贵。\n癸卯，癸亥，癸丑，癸亥。\n天元一气，生上半月小贵，骨肉冷淡，下半月大贵。\n按此造亥卯会局，胎元甲寅，水木纯粹为贵，生下半月水旺喜泄，故大贵也。\n辛酉，己亥，癸丑，癸亥。\n四柱纯阴，僧道。\n按此造己土出干，不足以止水，徒混浊耳。\n以上造化元钥。\n庚子，丁亥，癸卯，癸亥。\n康熙五十九年十月初十日亥时。\n孙嘉禁命：亥卯会局，透丁火，专用庚金，喜癸水出干，制住丁火，不伤用神，官至大学士，卒谥文靖。\n己未，乙亥，癸亥，丙辰。\n咸丰九年十月廿七日辰时。\n汪大燮命：亥未会局，透乙而见丙火，为食神生财格，运行西方生旺，位至外交部长。\n壬申，辛亥，癸亥，丙辰。\n同治十一年十月十二日辰时。\n朱桂辛命：印透身旺而见财星，位至内政部长。\n己丑，乙亥，癸巳，庚申。\n光绪十五年十月廿一日申时。\n张嘉敖命：丙火藏巳，时逢庚申，身旺贪得任财。位至铁道部长。\n'
	},
	{
		key: '子,癸',
		content:
			'十一月癸水，严寒冰冻，癸禄庚死，金水无交欢之象，专用丙火解冻，不致变雨为雪，结露为霜，方用辛金滋扶，然无丙火，辛亦不妙，如丙透辛透，金温水暖，两两相生，科甲显宦，此理至验。\n癸水生十一月，严寒醋冻，以调和气候为急，专用丙火，官煞印绶皆作缓论，癸为衰竭之水，虽值禄旺，仍要辛金滋扶，取其有源而已，但宜藏支，不宜透干，如出干以遥隔不合为美，防合制丙火，羁绊用神，无丙火，则虽有辛金，亦为金寒水冻，清寒之象，用丙不宜见壬癸克制，为一定之法也。\n或一派壬癸，无丙照暖，贫贱之士，如运行火地，主吉利，或一派水，无火出干，支亦多壬，孤贫下贱，虽见火运，不吉，如见二丙出干，当推当贵但贵不及富耳。\n一派壬癸，无丙照暖，过於寒冻，运行东南阳暖之地，主吉，若支亦多壬，虽行东南，亦难挽救，盖支多壬癸，必是亥申子辰木局，见巳午寅戌，多冲激也，须见丙出干，方能解冻除寒，但用在财星，富重贵轻耳。\n或一派戊土，名煞重身轻，贫夭之人。\n癸水至弱，性澄泓而不冲奔，柱无壬水，不可用戊土，月令建禄，又难从煞，故为煞重身轻也。\n如辛年丙月癸日，有火者主恩荣宠锡，绕膝芝兰，无火者，损资得贵，位重当朝。\n此节造化元钥抄本删除，辛年无丙子月，宜会其意，有火者，地支有巳午之火也，即首节丙透辛透，金温水暖之意，无火者，以外格取贵，故主异途。\n用火者，木妻火子，用辛者，土妻金子。\n十一月癸水，大都丙火为用，丙火太旺，则用辛金滋扶。\n丙子，庚子，癸未，壬子。\n武举人。\n按财露劫，透而无官，富贵均轻。\n庚戌，戊子，癸巳，癸亥。\n宰相。\n庚子，戊子，癸丑，丙辰。\n两榜，府尹。\n庚子，戊子，癸卯，丁巳。\n按以上三造，喜原命有印，专用财官。\n以上造化元钥。\n甲申，丙子，癸亥，壬戌。\n乾隆廿九年十一月十六日戌时。\n邓文毅命：专用丙火，甲木为佐，喜原命金水相生，官至尚书。\n戊寅，甲子，癸丑，丁巳。\n嘉庆廿三年十一月十九日巳时。\n刘长佑命：此造不用戊土，专取巳宫丙火解冻，官至巡抚。\n丙寅，庚子，癸未，癸丑。\n同治五年十一月廿八日丑时。\n庄温宽命：专用丙火，通根寅支，位至肃政史。\n甲戌，丙子，癸卯，壬戌。\n同治十三年十一月初四日戌时。\n杜锡某命：专用丙火，甲木为佐，位至海军总长。\n庚辰，戊子，癸未，戊午。\n光绪六年十一月十九日午时。\n金树仁命：支聚午未，两透戊土，癸水变旺为弱，专取庚金为用。\n甲申，丙子，癸丑，乙卯。\n光绪十年十一月十三日卯时。\n俞飞鹏命：金水相生，专用丙火解冻，位至交通部长。\n丁酉，壬子，癸亥，壬子。\n光绪廿三年十二月初八日子时。\n王大一命：子旺母衰，喜得丁壬一合，丁火不伤酉金为贵，运宜扶其母，此特殊格局，不以常理论。\n'
	},
	{
		key: '丑,癸',
		content:
			'十二月癸水，落地成冰，万物不能舒泰，专用丙火解冻。\n癸水性属寒湿，时值隆冬，层冰互冻，万物收藏，故以丙火为主要用神，无丙火调候，无论何物不能用也。\n得二丙出干，支藏多壬，或时透壬水，不见月上丁火，名水辅阳光，科甲富贵极品。\n或一丙一壬出干，贡监，或有丙无壬，不过灵变生员，有壬无丙，又见戊透，奔流之辈。\n癸水见壬劫出干，其用同壬，水辅阳光，极贵之格，严寒之际，一丙犹嫌力薄，最宜丙火出干，支通寅巳，则丙火有根，言二丙者者，即干透支藏之意也，忌丁透合壬，则失其用，有丙无壬，不过解冻，有壬无丙而见戊，崖高水急，冰块杂流，虽不泛滥，毫无生意，有官必须财星为辅，方足贵也。\n或有丙透，支见子丑，又一癸出干，名云雾有根，遮蔽阳光，即有丙透，不能解冻，平常之人，或丙遭辛合，须见丁制，乃吉。\n丙火阳之光，不忌壬水而忌癸水，正以冻云蔽日，不晴不雨故也，况在大寒前后，支合子丑，单见一丙，犹嫌力薄，又见癸出干，更失其用矣，月垣之丑，见子相合，冰结池塘，见亥酉亦为寒冰，丙火非得寅巳午为根，不能解冻除寒，无癸而见辛合丙，亦失解冻之用，丁火取其制辛，使丙火不受羁绊，用神非取丙火不可也。\n或一派癸巳会党，年干透丁，名雪夜灯光，科甲无疑，但夜生者贵，无丁火，便是孤贫。\n丑宫所藏为己辛癸三神，癸水日元，更见辛同透，此为日主与喜用同宫，生於十二月，非见丙丁不可，有己土同透，故丁火可用，但此为特殊格局，非可以五行常理论，见下谭何诸造。\n或见水局，水寒不流，无丙，亦是常人。\n支成水局，泛滥之象，无丙火为暖，虽有戊己官煞，不免四海为家，一生劳苦。\n或支成火局，庚壬不透，无妻子，得一金一水透，主有衣禄。\n支成火局，财旺，癸水反变为弱，见庚壬生助，方能负荷其财，财为妻，故无庚壬生助者，无妻子也。\n或支成金局，丙透得地，名地温水暖，彼此相生，虽不发科甲，亦能拔萃超群，丙藏，才学虽富，终不成名，且无承受。\n支成金局，癸水有源，丙火通根寅巳为得地，名金温水暖，丙火藏支，为寒气所束缚，力量减轻，无承受者，印多为病，财不能破，则上无荫庇也。\n或见木局，泄水太过，以金为救，水木伤官失令，人虽聪明，不能成名，仍以丙火调和气候为用，无丙，寒水冻木，虽有金制木，无所用之。\n凡冬月用丙，须丙火得地方妙，不然，即重重丙火出干，安能轻许富贵哉。\n总结上文，得地者，通根寅巳午是也，干为苗，支为根，干必须通根，方有力也。\n乙丑，己丑，癸丑，丙辰。\n侍郎 。\n按丙火出干，故贵。\n乙巳，己丑，癸卯，壬子。\n教谕。\n乙酉，己丑，癸巳，庚申。\n生员，刑三妻，二子俱衣衿。\n按两造皆巳酉丑会局，丙火藏巳得地，惟不显耳，用神在财，又坐妻宫，见申宫壬水劫财，自多刑克矣。\n丁丑，癸丑，癸卯，壬戌。\n贡士，教官。\n按卯戌六合之火，略有暖气耳。\n戊寅，乙丑，癸巳，乙卯。\n布政。\n按支藏两丙，故贵。\n癸未，乙丑，癸卯，癸丑。\n残疾之人。\n按丑未一冲，又见癸水盖头，未中之火尽灭，虽胎元丙辰而时见癸水，乃冻云蔽日也。\n以上造化元钥。\n壬辰，癸丑，癸巳，癸丑。\n道光十二年十一月廿一日丑时。\n恭亲王奕诉命，壬癸并透，专用丙戊财官，坐下巳官财官印俱备，道光殁后，秉国数十年，成清代中兴之治，光绪廿四年殁，寿六十七。\n戊戌，乙丑，癸未，乙卯。\n道光十八年十二月十六日卯时。\n刘瑞芬命：雪夜灯光格，见下谭何命，位至巡抚。\n壬寅，癸丑，癸巳，戊午。\n道光廿二年十二月十九日午时。\n陈启泰命：支全寅巳午，财旺生官，丑宫金水相生，壬水出干，身旺能任，位至巡抚。\n戊辰，乙丑，癸卯，庚申。\n同治七年十一月三十日申时。\n章炳麟命：乙庚申卯相合义同金局，柱无丙火，幸得胎元丙辰，所谓虽不科甲拔萃超群是也。\n己巳，丁丑，癸丑，丙辰。\n同治八年十二月十六日辰时。\n铁能训命：丙丁并透，通根於巳，又得丑宫己癸并透，科甲出身，位进总揆。\n己卯，丙子，癸巳，丁巳。\n光绪五年十一月廿四日巳时。\n袁伯某命：或云丁丑月，查是年廿五日，甲午卯初交小寒节，癸巳日，应作十一月丙子推之，确否待考。\n己卯，丁丑，癸丑，乙卯。\n光绪五年十二月十四日卯时。\n谭延海命：丑宫己癸同透，见丁火，大寒时节，日出辰初，生於卯时，天未明也，作夜生论，为雪夜灯光格，年月夹戊寅，日时夹甲寅，至申运暗冲寅丙，位至行政院长。\n己丑，丁丑，癸丑，辛酉。\n光绪十六年正月十二日酉时。\n何民魂命：丑宫己辛癸同透，月干丁火，生於立春前三日，日没申正十二分，生於酉时，已在黄昏之后，合於夜生之说，为雪夜灯光格，位至南京市长。\n'
	}
];
